
Tisak „UNION" grafičko-nakladni zavod d. d. —' Zagreb 


hrvatska književna kritika 

1 . 


„„Smatram kritiku apsolutno beskorisnom, rekao bih čak 
štetnom.. . Kritika je općenito mišljenje nekoga gospodina o 
nekom djelu. Čim bi takvo mišljenje moglo biti išta korisno po 
razvoj umjetnosti? Kao što može biti zanimljivo upoznati ideje, 
makar i pogrešne, izvjesnih genijalnih ljudi, ili pače vrlo nada¬ 
renih, kao Goethe, Schumann, Wagner, Sainte-Beuve, Michelet, 
kada hoće da se bave kritikom, upravo tako je svejedno da se 
zna da li gospodin taj i taj voli ili ne voli to i to dramsko ili 
muzičko djelo* 4 , — Tako se izražava g. Vincent d’ Indy. Poslije 
takve izjave, razumljivo je da se kritik osjeća nekako u neprilici 
kada hoće da prosuđuje g. Vincenta d’ Indyja. To više bih se 
ustručavao učiniti to što, u istom broju revije, jedini koji je izra¬ 
žavao tako radikalna mišljenja kao ona g. d’ Indyja, bijaše baš 
autor ove knjige (t. j. Romain Rolland, op. prev.). Preostaje mi 
danas jedno opravdanje: da se naime zaštitim primjerom samoga 
g. Vincenta d’ Indyja. Jer taj strastveni protivnik kritike i sam je 
strastven kritik 44 . (Romain Rolland, Musiciens d’ aujourd’hui 
str. 95). 

Ovaj slučajni izvadak o odnosu dvojice velikih umjetnika i 
ujedno znatnih kritičkih pisaca jasno osvjetljuje koliko je teško 
opravdati kritiku u očima i samih onih koji bi morali za nju imati 
bezuvjetno ne samo smisla i razumijevanja, nego čak i požrtvovanja 
i naklonosti. Istina, Vincent d' Indy govori o „nekom gospodinu" 
kad piše prezirno o kritici, ali nije teško uvidjeti da bi svaki autor, 
kada se radi o kritici po nj nepovoljnoj, proglasio pisca kritike 
,»nekim gospodinom". A nije teško ni osjetiti da se ovdje Vincent 
d’ Indy na malo suviše „radikalan 44 način unaprijed ograđuje od 
nepovoljnih kritika svojih djela. Kada se dakle tako velik umjetnik 

može već unaprijed „bojati" kritike i nastojati da je obeskrijepi 
razlaganjem koje, kako vidimo, nije teško pobiti, onda nije čudo 
što još više, u širim krugovima koji se bave književnošću, postoji 
neka nemila predrasuda protiv kritike* 

Istina, sam grčki korijen riječi svojim značenjem sjeća na 
suđenje, i pod tom sugestijom većina čitalaca, kad se govori o kri¬ 
tici, pomišlja na suđenje, na presudu, na osudu. Ali pri tom zabo¬ 
ravljaju, da osim presuđivanja ima i prosuđivanja, i da to prosu¬ 
đivanje često nema nikakva posla s osudom. Kod suda sudac samo 
kažnjava ili odrešuje, ali ako uzmemo drugo područje na kojemu se 
također sudi, a to je odgoj i škola, onda vidimo da je daleko više 
pravo odgojitelja da omjeri i sravni zasluge, nego li da osudi i 
odbaci ono što je nevaljalo. U boljim ocjenama pobuda je za ambi¬ 
ciju, poticaj za sve jači i sve bolji rad, a također i priznanje, ona 
magična moć koja daje čovjeku krila za veća i velika djela. Ne 
radi se tu ni o nagradi ni o naplati, nego o svijesti da je djelo 
našlo svoju cijenu, da će je naći i kod drugih, i da će taj krug 
sve više rasti, što izrazitije i jače bude priznanje koje uberemo. 
Kako svaka poredba žestoko šepa, tako i ova, naročito zato što 
odgoj, uređen oblikom škole i njezinim propisima, danas (kao i 
uvijek) ima znatnih nedostataka, i nema uvijek dosta sredstava, 
da izazvanu ambiciju očisti od egoizma i slavohleplja. Osim toga, 
tu se radi o još nerazvijenim duhovima omladine, dok se kritika 
obraća zrelim ljudima i može da govori s manje pedagoških obzira 
a s više stvarnih razloga, jer su ovi odrasloj dobi dohvatniji. Ali 
što iz te poredbe može da bude jasno jest to, da je kritika prven¬ 
stveno pozitivan posao, da ona, doduše, mora da trijebi pljevu 
i odbacuje korov, ali da je daleko veća njezina zasluga ako umije 
da pobudi, izgradi i usavrši. 

Bez kritike ne može uopće biti umjetničkog stvaranja, jer 
nestašica kritike znači potpuno nezanimanje za umjetnikov rad 
i za umjetničko stvaranje uopće. Ako kritiku ne vrše pozvani struč¬ 
njaci, vrši je publika prihvatajući ili odbijajući djelo, i taj stav pu¬ 
blike može da bude daleko neugodniji nego li razboriti, razloženi 
i dokazima potkrijepljeni sud pozvanoga stručnjaka. Dakako da se 
tu susrećemo s riječju koja je za mnoge istom pravi kamen smutnje, 
a često i vrlo opravdano. Tko je i kakav je taj stručnjak? I šta 
uopće znači stručno bavljenje tako delikatnom i mimoznom poja¬ 

vom kao što je umjetnost? Premda tako mora biti, ipak je nevolja 
što mnogi kritici žive od svoga posla. Riječ profesija ima ovdje 
naročito neugodan prizvuk. Kritike pisane za honorar po retku za 
dnevne novine bez sumnje su u prvom redu izazvale onaj prezir 
Vincenta d’ Indyja, i ne samo njegov. Pisati pošto po to, pa i onda 
kad nemaš za to inspiracije ili čak kad nisi ni stvorio suda, to je 
fatalno prokletstvo takve tužne „pečalbe" kako bi je nazvao A. G. 
Matoš. A opet i sama riječ struka i stručnjak stvara na prvi mah 
neugodan srh i nepovjerenje nelagodnosti. Stručno bavljenje iza¬ 
ziva u nama pomisao na muzeje, na kabinete, na seciranje, na 
ukočene mumije i suhe herbare, na katalogiziranje, kategoriziranje 
i klasificiranje, na suho slovo koje ubija duh. Ali srećom, u ovom 
slučaju ne može da bude „stručnjak" t. j. valjan kritik, tko sam 
nema ne samo naučnjačke ozbiljnosti, nego i izvjesne srodnosti s 
umjetničkim genijem koji ima da procijeni: inspiracije, intuicije, vje¬ 
štine riječi i snage izražaja, jer njegov sud ima da kazuje ne samo 
piscu stupanj njegova uspona, nego i da uvodi čitaoca u carstvo 
piščeva duha. Zašto je potrebno to posredništvo? Zar ne može 
čitalac neposredno uzeti knjigu u ruke i osjetiti sam za sebe lje¬ 
potu i istinitost onoga što čita? Čitalac je čovjek kojemu je njegovo 
lično zanimanje često u osnovi oprečno shvatanju i uživanju umjet¬ 
ničkog djela. Ono ga odvodi od bistrih izvora „krasoćutnog" osje¬ 
ćanja (kako bi rekao Marković), čineći mu duh suhim, negibljivim, 
neprilagodljivim, neosjetljivim. Životne ga borbe iscrpljuju i odu¬ 
zimaju mu sokove svježine, poleta, zanosa od kojih živi umjetnička 
inspiracija. Materijalne brige često mu zamućuju vid te odbacuje 
knjigu kao suvišan luksus i beskorisnu zabavu. A da i ne govorimo 
o onima kojima stupanj životne zrelosti (a taj ne ovisi uvijek o pu¬ 
bertetu) i manja istančanost obrazovanja još ne dopušta da se s ra¬ 
zumijevanjem popnu do pravog značenja imena koja im neprestano 
sugerira svakidanja okolina, od dnevnih novina do radija i gra¬ 
mofonskih ploča. 


2 . 

Da dokaže tu svoju, mnogima nepoznatu moć i da joj da 
njezin pravi, uvjerljivi izražaj koji će osvajati i predobivati, kritika 
treba da je i sama umjetničko djelo. Ona treba da je i izražajem 

istančana i oblikom mnogostrana. I nije stoga čudo što među kri¬ 
ticima vidimo toliko umjetnika stvaralaca. Osim onoga toliko izra¬ 
zitog slučaja koji je naveden u uvodu, brojni su primjeri za to i u 
samom ovom izboru iz stotinu godina hrvatske književne kritike. 
Vraz je i pjesnik i kritik, Šenoa, Marković, Miletić, Matoš, Pe- 
travić, Nazor, Nehajev, Krleža u tomu su mu drugovi. U drugu 
ruku, pisci kao Veber, Lunaček, Marjanović, ljudi kojih je nadare¬ 
nost nesumnjivo na strani kritike, radili su i stvaralački, makar i 
s manjim uspjehom. Treba li žaliti što je tako? Pročitajte njihove 
stranice, i to ne samo one koje su ovdje odabrane (to nisu uvijek 
najbolje, nego često najkarakterističnije), pa ćete se lako uvjeriti, 
koliko je boje u njihovoj dikciji, koliko inspiracije u njihovu ula¬ 
ženju u tuđa djela, koliko nepatvorenog pjesničkog zanosa, koji bez 
sumnje ne bi došao do izražaja, da nije našao taj oblik. Tumačeći 
drugoga, pjesnik često tumači sama sebe; zar će zato izgubiti bi¬ 
strinu vida i nesebičnost nastojanja ili će, mnogo prije, naći onu 
toplinu, čovječnost i osjećajnost koju su, možda, drugi njemu uskra¬ 
tili? Dešava se i jedno i drugo kao i to da kritik u prevelikoj tanko¬ 
ćutnosti svoga pjesničkog osjećanja ide i predaleko u susretljivosti 
svomu drugu (n. pr. različitim „rehabilitacijama** koje i nerijetko 
pogađaju iznad cilja); ali kako nikoja stvar na svijetu nije savr¬ 
šena, to mogu pojedini slučajevi odlučiti o stvari, pa sve kad bi bili 
i razmjerno česti. Ne vidi li se divna objektivnost u tom kada n. pr. 
Marković, interpretirajući tuđa djela, s toliko domišljatosti prona¬ 
lazi u njima sklad i simetriju, a sam je u svojim djelima počesto 
nejasan i konfuzan? Nije li Miletićeva mašta u interpretiranju 
Wagnera, ili, kao ovdje, Preradovića, našla otštetu za sve ono što 
sama nije mogla ili nije dospjela da stvori iako joj je tako živo 
lebdjelo pred očima? Nije li Nehajev, tipski intelektualac s pripo¬ 
vijetkama u kojima izbjegava „profanum vulgus**, našao neku do¬ 
punu i zadovoljstvo, prikazujući u tako zbijenu ali tako sadržajnu 
obliku kritike „Mrkodola**, značenje i vrijednost pripovijetke o 
selu i o zemlji? Nije li, u drugu ruku, Nazor, mučen i u svojim 
pjesmama problemom riječi, stiha, ritma u tolikoj mjeri te je u 
opasnosti da postane suh i nejasan, odnosno da se sve zajedno 
učini nekim poigravanjem zvekom riječi, morao posegnuti za ras¬ 
pravom stručnog karaktera, za diskusijom problema, da kanali¬ 
zira pitanja, koja bi, inače, možda zagušila njegovu poeziju? I 

kako se divno zrcali ona zrela životna mudrost, ono ponosno i svi- 
jesno, a ujedno skromno i čedno, osvrtanje unatrag u tim strani¬ 
cama koje pribiru, prebiru, sakupljaju i sažimaju iskustva i saznanje 
prikupljena tokom čitavog jednog života, provedena u „kovačnici** 
stihova? Sve je to punina života, njegovo čarobno i neiskazano bo¬ 
gatstvo, i toplina njegova stvaralačkog zanosa. Da nije toga, ne bi 
mogli prilaziti književnosti trijezni i pribrani ljudi nauke kao što 
su Kurelac, Šrepel, Breyer, Jakša, Vodnik, Grgeč, Barac koji možda 
nikada nisu napisali nijednoga stiha, ili su ih pisali (Bog im grijehe 
prosti!) kao neubrojivi „malodobnici**. Ono što oni nalaze kao 
predmet svoga tegobnog istraživanja, katkada je tek pusto strnište 
iz kojega, kao čudom, treba da iskrsnu živi likovi i vizije one ve¬ 
like, nestvarne stvarnosti. Rekonstruirati lik pjesnika iz portreta, 
iz pisama, iz samih njegovih djela, davno napisanih za druge ljude 
i druga vremena, to je posao mučnog prekapanja, sravnjivanja, 
nadopunjanja i iskapanja, ali bi on bio pusta muzejska zbirka či¬ 
njenica, kad i tu ne bi bilo intuicije, umjetničkog uživljavanja i 
smionog zaleta fantazije. Dakako da je teško povući granicu iz¬ 
među strogo naučne književno-povijesne ili književno-teorijske stu¬ 
dije i književne kritike u potpunom smislu riječi. Ali to isto možemo 
opaziti i na polju povijesti ili prirodnih i egzaktnih nauka: eseji¬ 
stička, stilski superiorna vizija predmeta graniči tako usko sa 
strogo stvarnim, stilski neinteresiranim, namjerno jednomjernim i 
stručnim prikazom. 

No u tom je i formalno bogatstvo kritike: od stručne ozbiljne, 
literarno-historijske monografije, od eseja koji fascinira samom lje¬ 
potom jezika i uglađenošću stila, bogatstvom slika i krepkim zano¬ 
som fantazije, pa do laganog (a na žalost i često površnog) fejtona, 
do duhovite ali stvaralački pasivne reportaže ili do polemičkog 
pamfleta sa svim njegovim opasnostima neumjerenosti u izrazu, 
neobjektivnosti u borbi i nesmiljenosti u sudu, — sve je to područje 
kritike u kojemu ima nebrojeno mnogo nijansa. Sve je to opleme¬ 
njeno i prekaljeno u rukama velika duha koji raspolaže suvereno i 
svojim znanjem i svojim izražajućim sredstvima. Okolnosti u kojima 
je pisano (jubileji ili lične uspomene), veličina predmeta, tempe- 
ramenat kritika, njegov karakter plemenit i širokogrudan, ili sit¬ 
ničav i bojažljiv, rezerviran i hladan, zanosan i žestok, daju kri¬ 
tičkom prikazu njegovu boju i sugestivnost po kojoj se, kod onih 

pravih i velikih, može i mora takmiti s vrijednošću svakog drugog 
umjetničkog djela. Dakako, s upravo onakvim perspektivnim uda- 
ljenostima kao kada se ispoređuju dramatik, epik ili lirik između 
sebe, kada se govori o kompoziciji sitne pjesme i, uporedo, o onoj 
klasične tragedije. Još uvijek kritika, dakako, nije stvaralačka 
umjetnost, ali ona je, nakon ovoga što smo rekli, ne samo posred*- 
nik, koristan i štaviše nuždan, nego i ona spojna veza između knji¬ 
ževnosti same po sebi i u sebi: po njoj se djela istoga ili različitih 
pisaca između sebe upoređuju, zbližuju ili razmiču; po njoj skup 
pisaca postaje cjelina, organizovana, organski sraštena i između 
sebe prepletena, po njoj književnost kao cjelina nalazi svoju za¬ 
ključnu riječ. Pa ako ta riječ nije nipošto najuzvišenija ni najjača — 
jer ta pripada nesumnjivo pjesniku-stvaraocu — ona je nerijetko 
svakako najjasnija, najstaloženija i mnogima najprilaznija. Po njoj 
se oni tek pomalo uspinju do onoga od čega će gorjeti njihovo 
srce u svetim zanosima, ona ih uvodi u čarobno carstvo, u kojemu 
će ona uvijek naći način i čas kako da se ukloni i ustupi riječ 
onome što je nad njom. Sredstvo i pomagalo, ona je nerazumljiva i 
beživotna bez onoga o čemu govori, kao odsječena grana; ali za¬ 
jedno s tuđim djelom u koje se s ljubavlju uživljavala, kojemu je 
htjela da bude skroman tumač i pravedan sudac, ona čini onu ne- 
predobitnu tvrđavu duha o koju se lomi filisterij neumjetničkih 
predrasuda i koja se diže ponosno, kao spasonosni svjetionik, nad 
male sebičnosti, gramzljivosti, samoživosti i cinizme onih koji ne 
znaju i ne će da znaju što je poezija i koja je njezina vrijednost za 
život pojedinca i za opću prosvjetu čovječanstva. 

3 . 

Tim je duhom vođen izbor koji se ovdje pruža čitaocu, prvi 
rad te ruke kod nas, bez sumnje sa svim prednostima a i sa svim 
nedostacima prvoboračkog rada. Prednost mu je svakako u tom što 
je prvi i što, radi toga, prvi put donosi na okupu imena od kojih 
su po koja njegovim čitaocima već u svijesti potonula, ili su bila 
zapretana nejasnim poznavanjem ili predrasudama. To vrijedi bez 
sumnje za starije: za Vraza, Kurelca i Vebera. A kako je opseg ove 
sveske razmjerno čedan, sastavljač je izbora bio svijestan da će 
ovo nekoliko stranica pojedinog pisca čitaocu ipak premalo govoriti 

o značenju i opsegu njegovu. Stoga se nastojalo, da se kod drugih 
pisaca nađe prikaz kritičara, zastupanih u o^oj knjizi, ako je 
on za samog prikazivača reprezentativan. Tako tumači Vodnik 
Vraza, Breyer Kurelca, Barac Šenou, Petravić Jakšu. A tko po- 
bolje razgleda te članke, vidjet će da se prilikom Vraza govori i o 
Gaju, prilikom Kurelca i o Veberu, prilikom Šenoe i o Markoviću 
i, štaviše, da dva pisca, Petravić i Marjanović, u svojim prikazima, 
uvrštenim u ovaj zbornik, iznose pregled čitavog dotadanjeg našeg 
kritičkog rada. Petravić opširnije, s velikom savjesnošću i ljubavlju 
koja mu je prirođena, a Marjanović kraće, ali s drugim pogledima. 
Prema tome, pisac ovoga uvoda riješen je dužnosti da sve to iznova 
prepričava, a što je uz to potrebno, nadodati će se samo od sebe 
ogledajući priloge ove knjige. 

Ali bi nesumnjivo bilo suviše jednolično a i nepravedno kada 
bi kritici govorili ovdje samo o svojim drugovima. Petravićev prikaz 
Čedomila Jakše svakako je najbolje i najpotpunije što je on dao, 
to više što nitko drugi nije o toj zanimljivoj i znamenitoj pojavi 
naše književnosti govorio ni tako opširno, ni tako temeljito. Vod¬ 
nikova knjiga o Vrazu očito je najzreliji, najsmireniji i umjetnički 
najizrađeniji njegov rad, a završno poglavlje s karakteristikom St. 
Vraza njegova je kruna i znači, općenito govoreći, Vodnikove 
stranice koje su najjače zadahnute inspiracijom. Barčeva karakteri¬ 
stika Šenoe znamenita je kao prvoborački rad. Ona bi, po vlastitoj 
spoznaji piščevoj, mogla biti i stilski dotjeranija kao što su drugi 
neki njegovi radovi, a danas bi već i stvarno mogla biti punija i u 
koječemu točnija nego što je bila onda kada je pisana. Ali u ono ne¬ 
davno, a ipak tako davno doba dobar dio Šenoina rada bio je za 
golemu većinu i samih stručnjaka knjiga sa sedam pečata: svi kri¬ 
tički i slični članci Šenoini ležali su neizdani, a tko bi se bio po¬ 
trudio da lista po starim „Vijencima 44 i još starijim „Pozorima 44 i 
„Naše gore listovima 44 , da o tom dobije cjelovitu sliku? Ono što je 
o tom dotle bilo pisano, bilo je više detaljno istraživanje; Barac je 
bio prvi koji je, u većoj knjizi o Šenoi, nastojao dati sliku potpu¬ 
noga Šenoe -— Šenoe pjesnika upotpunjena kritičarom, i čovjeka 
kako ga je on gledao. 

Pored toga, ušli su u knjigu prikazi koji su, po mišljenju sa¬ 
stavljača, reprezentativni bilo po stilu, duhu i formi, bilo po zna¬ 
čenju koje ih pripada u cjelini naše kritike. Da bude ovaj prvi izbor 

hrvatske književne kritike što jedinstveniji i što više svoj, da se 
izbjegne svaki dojam posuđivanja ili povođenja, i konačno da se 
i na ovaj način stvori neka — svoje vrsti — naknada za povijest 
hrvatske književnosti u novije doba, koje još uvijek nemamo, ostalo 
se isključivo kod prikaza iz same naše književnosti, Kakav drugi 
izbor imao bi n. pr. zahvalnu zadaću da sakupi najbolje stranice 
koje su kod nas napisane o stranim piscima i književnostima: polje 
bi bilo gotovo isto tako obilno i raznoliko. A daleki no jasni hori¬ 
zonti stranih civilizacija osjećaju se svakako već i u ovim domaćim 
prikazima. 

U pojedinim prikazima iznesene su ponajkrupnije ličnosti naše 
književnosti toga vremena: osim pisaca koji su već spomenuti kao 
kritici (a ujedno su i pjesnici, kao Šenoa i Vraz), govore dvojica 
(Vraz i Grgeč) o narodnoj pjesmi, i zanimljivo je promatrati koliko 
se razvilo shvatanje od Vraza kojemu je narodna pjesma „evan¬ 
đelje** u koje se ne smije ni taknuti, do danas kada se njezina etika 
a i njezina forma uzima s opravdanim rezervama ali ne s manje 
živim značenjem. Kurelac daje vrlo slikovitu karakteristiku starije 
naše književnosti (koliko mu je dotad bila poznata), i nije teško 
vidjeti koliko je duha i svježine unio u to područje koje je na žalost 
često samo mrtvo more stihova. Ali ono je živjelo svojim životom 
i ne smijemo toga nikad zaboraviti. To pokazuje i Nazor kada tako 
tankoćutno ispituje metriku Marulićeve Judite, a ujedno daje život 
i tom djelu koje se inače držalo bezvrijednim poslom suhoparna 
naučenjaka. No ne samo to: uvaženi pjesnik postavlja tu kritički 
osnov i opravdanje grani koja je baš u posljednje vrijeme postala 
toliko značajna za hrvatsku književnost i njezin razvoj: dijalektskoj 
poeziji. Dosta je samo spomenuti njezino područje: kajkavsko, koje 
obuhvata i sam Zagreb, i čakavsko u koje pripada Istra, pa da se 
vidi šta i koliko znači ta grana našega književnog života koja treba 
da ostane vječno svježa i zelena. Šenoa u članku o „Našoj književ- 
nosti“ zahvata čitav niz pojava koje, pored njega, nisu ni izdaleka 
toliko znatne, ali nam daju značajnu sliku vremena. Breyer niže 
oko Kurelca toliko imena đakovačkog kruga, kao što su: Štrosmajer, 
Torkvat Brlić, Korajac, pa i udaljeni Budisavljević. Lunaček, pri¬ 
kazujući Hrčića, daje vrlo fino zapaženu karakteristiku drama Pe- 
cije Petrovića. Petravić, popravljajući Čedomila Jakšu, opravdano 
brani, donekle dakako, Kumičića, i daje nekoliko izvrsnih redaka o 

Harambašiću. Poglavlje izvađeno iz Marjanovićeve najbolje knjige 
Iza Šenoe“ daje za onda najstvarniju i najobjektivniju karakteri¬ 
stiku naših realista (Marjanović, za čudo, potpuno previđa V. 
Novaka), a Nehajev na divno sažet način resumira čitavu seosku 
pripovijest do Šimunovića. Ako se nije mogla ispuniti želja da se 
nađe primjeren prikaz A. G. Matoša od kojega od njegovih suvre¬ 
menika ili nasljednika, to ipak dolazi i njegov lik do izražaja u 
Krležinu prikazu Kranjčevića. I tako se sve kariči jedno o drugo, 
tako da je ostalo faktično vrlo malo književno vrijednih imena iz 
toga razdoblja koja ovdje ne bi bila bar spomenuta. Pažljiv će 
čitalac naći još i mnogo više toga što čini sliku cjeline živom i ša¬ 
renom, i ako se nipošto nije moglo ići za apsolutnom potpunošću, 
jer bi se to izrodilo u pedanteriju kod koje bi cjelina vjerojatno da¬ 
vala dojam ukočenog mozaika, a ne onoga što ova knjiga u stvari 
ima da bude: ogled reprezentativnih ličnosti na polju naše kritike. 

4. 

Ne samo predmet, objekat književnog djela sa svojim brojnim 
problemima, životnim i intelektualnim, polje je kritike: ona vodi 
računa i o formi u najširem opsegu riječi, dakle i o jeziku, o stihu 
i o svim izražajnim sredstvima koja su s tim u vezi, a pogotovu 
o općim pitanjima ukusa i estetskih kriterija. Stoga je dragocjen 
n. pr. rad pjesnika kao što je Nazor na polju teorije ritma, i ako on 
inače nije kritik; stoga su znameniti režijski problemi kako ih iznosi 
Miletić, jer oni i te kako osvjetljuju samu unutarnju gradnju djela 
o kojemu se radi. Stoga je pripadao ovamo i Veberov esej o 
„Ukusu", premda se u njemu književnost spominje tek na jednom 
mjestu, kao uz put. Ali ne samo što opći estetski kriteriji sami po 
sebi već uključuju u sebe i književnost, nego je naročito rad glumca, 
pozornice i dr. u najužoj vezi s interpretacijom, a potom i ocjenom 
književnog djela. Prema tome, kritika se ovdje zrcali u punini svoje 
šarolikosti: od eseja i naučne monografije pa do duhovite i oštro¬ 
umne polemike (Matoš). Samo se u područje novinskog rada nije 
zalazilo. I ako su na tom polju pojedinci dali stranica koje se mogu 
nazvati besmrtnim, ipak je vrijednost novina po svojoj biti efe¬ 
merna. Pa kad se već radilo o tom da se na ovom skučenom pro¬ 
storu da ono što u prvom redu ima da zadrži našu pažnju, onda se 

svakako poseglo za stranicama koje su već same po sebi bile nami¬ 
jenjene trajnijoj vrijednosti. Katkad se, dakako, kritik donekle i 
prevario, precjenjujući predmet svoga prikaza: takve su zablude 
također karakteristične, ako nisu baš sasvim slučajne. Bilo bi 
možda, u tom smislu, opravdanije uzeti kod Lunačeka koji od nje¬ 
govih uvoda u djela neosporno priznatih pjesnika: Domjanića, Vi- 
drića i dr., ali nije li prikaz Hrčića, danas već gotovo zaboravljenog, 
mnogo značajniji i za samog Lunačeka i za borbe koje su se onda 
vodile? A da i ne govorim o tom kako se svježe doima uvod pri¬ 
kaza, u stilu reportaže, lagan, plastičan te odaje novinarskog maj¬ 
stora kakav je bio Lunaček. Kako izblijedjelo i naivno, a pomalo i 
nostalgično doimaju nas se danas te po zidu polijepljene slike iz 
„Života* 4 , ,,Kunsta“ i dr. Karakteristične baš kao i sladunjavi 
Bouguereauov akademski akt nad glavom Gjalskoga, na jednoj od 
njegovih poznatih fotografija! Kako šablonski bombastično djeluje 
taj ,,ultramontanizam“, izraz preuzet iz njemačkih kulturnih borba i 
kod nas besmislen (jer je Rim za Njemačku ultra montes, dok je 
kod nas ultra mare)! Ali bez svega toga ne bi se znalo da su se 
onda vodile borbe, i oko čega se borilo. A ipak je značajno, da Lu¬ 
naček ovdje, unatoč svoj novinarskoj lakoći, u samom postavljanju 
problema ide dublje nego što bi se očekivalo. 

Uloga kritike da prepoznaje veličinu i da je privodi priznanju 
još prije nego što ga je ona oficijelno stekla -—' jedan od najljepših ali 
i najriskantnijih zadataka kritike — odrazuje se na sjajan način u 
Nehajevljevoj apsolutnoj afirmaciji Šimunovićeva talenta po „Mrko- 
dolu“, dok je Šrepelov prikaz „Pod starim krovovima 44 više sankcija, 
ali svakako mjerodavna i definitivna, pojavi koja je već osvojila 
svoje mjesto. Rad kritičara koji ide, dalje, još i za tim, da odgoneta 
da nagoviješta, da „proriče 44 , uvijek ima svoju draž, makar i pro¬ 
mašio u svojim predskazivanjima. Ako Nehajev nije nikako doživio 
historijski roman o Svačiču od Šimunovića kako je želio, to je ipak 
sam njegov sud o Mrkodolu ostao u glavnom mjerodavan, dok je 
misao romana o Svačiču ostala vrijedna i zanimljiva kao Nehajev- 
ljeva misao. Četvrt vijeka iza toga, napisao je sam Nehajev takav 
historijski roman, doduše ne o Svačiču, nego o Frankopanu. A 
Mrkodol, pozdravljen po Nehajevu kao „jedna knjiga , ostao je 
zaista najbolja Šimunovićeva knjiga. Ni Jakšina pouka Leskovaru 
nije odgovarala njegovu talentu, ali je bez sumnje potaknula mnoge 

na razmišljanje dok je inače prikaz Leskovara zaokružen i lijep kao 
savjesno rađen portret. Šrepel nije imao oka za „Roman portreta 44 , 
previđajući tu čitavu jednu nit, duboku i vrlo znamenitu, u stvaranju 
Gjalskoga: „tajinstveni svijet 44 , motive fantastične i okultistične 
kojima Gjalski ima da zahvali nekoje od svojih najsjajnijih pripo¬ 
vijesti. 

Predvodnoj ulozi kritike pripada i uglavljivanje i iznošenje 
programskih misli, teorijskih zasada. Pa premda svaka analiza tu¬ 
đega djela mora da bude i demonstracija osnovnog stajališta same 
kritike te, prema tome, svaki kritik svakom prilikom slijedi svoj 
više ili manje konkretni ideal (katkada, kako smo vidjeli, i na štetu 
razumijevanja nekih strana prikazivanog djela), ipak se, naro¬ 
čito u časovima borbe, sažimaju teorijske misli i nastoje izjasniti 
neke smjernice. Takav je Marjanovićev članak o zadacima kritike, 
i Matošev polemički osvrt „Realizam i artizam 44 . Možda će komu 
biti žao što od Matoša nije ušao koji samostalni prikaz kojega pisca 
a ne polemika sa sastavkom kojega nema u ovoj zbirci; ali Matošev 
temperamenat, njegov duh, njegovo opsežno znanje i njegova du¬ 
hovita ironija ne dolaze nigdje toliko do izražaja, kao baš u pole¬ 
mici. Uz sjajnu oštrinu kojom razaznaje pojmove i probleme, očituje 
se ovdje i druga jedna karakteristična strana njegove književne 
ličnosti: nedosljednost. Jer nije teško opaziti kako je i on sam, pole¬ 
mizirajući, zamutio pomalo konačno formuliranje onoga o čemu se 
radi. Po svojoj biti ecrivain de combat ili da reknemo hrvatski s nešto 
pomaknutim značenjem puntar , on je majstor u vođenju mača i 
udarci su mu opasni, a svakako i ovdje iz sudara ideja iskače istina 
(du choc des idees jaillit la verite) koja u svojoj potpunosti inače 
nije ni na jednoj ni na drugoj strani. 

Stilski razvojno, kritika je ovisna o samim epohama književ¬ 
nosti, odnosno ona ih i sama pomaže stvarati. Zato ne bi ni trebalo 
naročito isticati neke podjele po razdobljima. Ipak je, pored onoga 
što je u književnosti već uobičajeno, zanimljivo opaziti koliko je 
starija hrvatska kritika XIX. vijeka prožeta kulturom antikne kla¬ 
sike, napose kultiviranim stilom staroga govorništva. U dikciji 
opaža se izbjegavanje stranih riječi koje je nerijetko vrlo sretno, 
te daje dojam odabrane čistoće, njegovanosti i izražajnosti mate¬ 
rinskog jezika, dakako pored arhaističnih naivnosti i filoloških ne¬ 
mogućnosti. Gradnja je rečenice pažljiva i umjetnički izgrađena 

tako da se katkada osjeća i kao neprirodna ukočenost. Ali se bez¬ 
uvjetno mora osjetiti formalna harmoničnost kod Kurelca, koji svoje 
misli najradije zaodijeva u govore, kod Vebera čiji je „Ukus 
sasvim esejističkoga karaktera, te bi bilo šteta da ostane zaborav¬ 
ljen, kod Markovića kod kojega prikaz Mažuranićevih lica u kruž¬ 
nici odaje istančanu harmoničnost gledanja koja ovdje nije namet¬ 
ljiva, jer prikazivani pjesnik pripada istom smjeru. Šenoa, Miletic, 
Šrepel, Jakša, Petravić i dr. već pokazuju veću fluidnost stila ste¬ 
čenu studijem stranih živih književnosti. Osjećaju se dojmovi ro¬ 
manski, germanski, slavenski. S Matošem, Lunačekom i dr. impre- 
sionistička kritika unosi u prikazivanje subjektivni elemenat, nemir 
temperamenta, nijansiranost pogleda ali, pored briljantnih vatro¬ 
meta duha, nerijetko i novinarsku površnost, zanemarenost forme ili 
jezika, idejnu konfuznost. No granice se znanja sve više razmiču, 
duh se sve više oštri, a nisu pojedinci krivi što je intelektualni poziv 
kod nas toliko nezahvalan, a društveni i materijalni položaj kritičara 
nikakav. Tome se bez sumnje ima pripisati i činjenica da je od 
Senoe amo kazališna kritika kod nas opsegom daleko više zastu¬ 
pana nego li književna u užem smislu; i sam Šenoa sistematski je 
pratio kazalište, dok je o knjigama i piscima pisao tek prigodom. 

5. 

Jedna predrasuda o hrvatskoj kritici postoji u novije vrijeme 
koja, čini mi se, nije nigdje baš izričito napisana, ali se ona tako 
rekavši osjeća u zraku. Nakon velikih uspjeha Nedića, B. Popo- 
vića, Skerlića i drugih zastupnika moderne srpske kritike, stvorilo 
se mišljenje, kao da je kod Hrvata kritika inferiornija po vrijedno¬ 
sti, manje organizovana i sistematska, a pogotovu manje opsežna. 
Taj je dojam došao očito otuda što se kod Hrvata društvo mnogo 
ranije individualizovalo, te nije bilo smisla za apsolutne autoritete 
(politika je, dakako, učinila također svoje da zatruje društvo stva¬ 
ranjem klika i koterija). Šenoa je bio smatran književnim diktato¬ 
rom svoga vremena, ali u stvari on to nije bio svojim pisanim kri¬ 
tičkim sudovima (osim kod kazališta), nego svojim uredničkim 
radom koji je bio tako rekavši nevidljiv i anoniman. Matoš je značio 
sankciju duha i ukusa, ali ni sam on nije mnogo držao do toga da 
komu tu sankciju podjeljuje. Borba protiv tuđinskih vladavina. 

d ni i mukli otpor koji je stoljećima bio Hrvatima jedino sred¬ 
stvo da stvaraju svoj život i teže za slobodom, stvorio je nepovje¬ 
renje protiv svakog diktata, protiv svakog autoriteta i protiv svakog 
ostentativnog podjeljivanja priznanja. 

Tek pedeset godina iza Šenoine smrti izdaju se sabrani nje¬ 
govi kritički članci, i svatko može da konstatuje kakva je krupna 
šteta da se to nije već davno učinilo. 

Baš to što većina toga kritičkog rada nije bilo prilazno, stvo¬ 
rilo je o njemu kojekakve predrasude i legende, a u drugu ruku on 
je nesumnjivo gubio na značenju. Matoševa su djela postala rijetka, 
i danas ga stoga već malo tko i navodi. A koliko je toga što nije 
uopće izišlo u obliku knjige! Nehajev, Lunaček, Jakša i dr. doživjeti 
će uskrsnuće kada se sakupe njihovi kritički radovi. A kada će to 
biti? O Šrepelu se čita, i ne samo na jednom mjestu, da je od god. 
1882.—1903. pratio u „Vijencu" hrvatsku i srpsku književnost, me¬ 
đutim kad se taj rad izbliže ogleda i prebroji, nastaje krupno razo¬ 
čaranje: u pojedinim godištima on je vrlo rijedak, a osim toga nije 
Šrepel birao neke grane književnosti niti općenito znamenitije po¬ 
jave da o njima sistematski piše, nego je obrađivao pisce i djela 
pripadom, kako se desilo. Ipak bi izbor njegovih kritičkih radova u 
mnogom ne samo točnije odredio sud o samom njemu, nego i do¬ 
kazao da je, uza svu svoju ulogu kritičkog popularizatora, dao po¬ 
gleda i sudova koji su definitivni. 

U ovaj su izbor uvršteni kritički pisci kojih je rad, po mišlje¬ 
nju sastavljača, bio presudan po razvoj književnog smisla i ukusa 
kod nas, i koji su se tim radom bavili dokle god su pisali. Pored 
njih ima čitav niz ljudi koji su se bavili kritikom i stekli na tom 
polju nesumnjive zasluge te bi, u širem zborniku no što je ovaj, 
svakako morali naći svoje mjesto. Oni su već gotovo svi nabrojeni 
u toku ove knjige (Pasarić, Andrić, Inhof, Hranilović, Sabić, Po- 
liteo, Dežman i dr.). Ni njihove mnoge stranice ne bi smjele pro¬ 
pasti. Ali su u ovom slučaju kod užeg izbora morali izostati, veći¬ 
nom zato što u stvari nisu imali pretenzije da se izgrade u izrazite 
kritičke ličnosti, što im je često kritički rad bio tek sekundaran, i 
što u većini slučajeva nije donosio u većoj mjeri bitno presudne 
priloge razvoju naše kritike. Doba ekspresionizma prošlo je slabo, 
jer je njegov karakter i tako prolazan, a njegovi najjači zastupnici 
u kritici, U. Donadini i A. B. Šimić, rano su preminuli ne mogavši 

dati zreli i konačni oblik svojim kritičkim radovima. I tako je ta 
epoha prekaljena u ličnosti M. Krleže koji se, dakako, međutim 
dalje razvio, kao što je u borbi „starih i mladih", prije rata, danas 
manje zanimljivo iznositi kritički stav „starih" koji su svakako bili 
na mejdanu slabiji, nego je znatnije ogledati zrelije i pozitivnije 
plodove njhova osnovnog stajališta, tradicionalizma, u radu jačega 
njihova nasljednika kao što je P. Grgeč. U njemu je našao odraza 
i kritički rad biskupa Mahnića koji, filosofijski precizan, nije imao 
pretenzija da daje estetsku procjenu, ali je dao čvrstu osnovu či¬ 
tavom jednom ogranku hrvatske književne kritike. 

Tko i samo letimice baci pogled na ove stranice (kojih je, 
na žalost, razmjerno tako malo!) vidjet će koliko je nepoznata i 
daleko podcjenjivana bila ova znamenita grana našega književnog 
i općeg intelektualnog rada, unatoč tomu što je u nju uloženo toliko 
dragocjenih sila, toliko oštrine misli i toliko veličine duha i što je 
ona, u prkos svemu, kroz čitavo jedno stoljeće oplemenjivala ukus 
i podizala duhove ne samo hrvatske čitalačke publike, nego i pisaca 
i pjesnika, pa i onih najvećih! Po svom solidnom znanju, po svojim 
ozbiljnim pretenzijama, po svojim širokim horizontima ona zaprema 
časno mjesto koje će joj budućnost morati sve jače i izrazitije 
priznati. 

Ljubomir Marakovic 

HRVATSKA KNJIŽEVNA KRITIKA 







STANKO VRAZ 


NARODNE PJESME U SLAVONIJI 


Naumili smo o pojedinim ilirskim djelima govoriti tek u 2. 
ili 3. svesku; no opet propustiti ne mogosmo, da jednu u mnogom 
obziru znamenitu knjigu, koja je nedavno u Osijeku izišla, barem 
s nekoliko riječi u bijeli svijet ne ispratimo, — Gospoda štioci ne 
će nam zamjeriti, da pri toj prilici o istoj stvari ab ovo počmemo. 

Poznato je već većoj strani učene gospode štioca, s kolikom 
su bukom i slavom obilazile izobražen svijet narodne naše pjesme 
u Vukovom izdanju, Nijemci, Englezi, Francuzi i Talijani sve udari 
u jedan mah čuditi se i u jedan glas hvaliti prostu krasotu i prirodnu 
čvrstoću ideja, razloženih u ilirskoj narodnoj poeziji, od kojih je 
veća strana (kazaše) srodna s neumrlim pjesmama Omira, Ista naša 
zapadna i sjeverna braća, koja u ničem, šta izobražen zapad za 
krasno i dobro priznaje, ne zaostaju, puhnuše u jednaki rog, ne 
mogući dosta nahvaliti našu narodnu poeziju ustupljujući joj odmah 
prvo mjesto u Evropi. Samo kod nas se je još sve jednako malo 
cijenilo ono, nad čime nam se je čudio čitav prosvijećen svijet. Da¬ 
pače istoga najdostojnijega svećenika te nar. svetinje, utemeljitelja 
naše slave i vjere, stali smo prezirati i grditi s krivim ponosom 
svoje nezrele učenosti, u taštoj ljudskoj oholosti. *—- No kako se opet 
i kod nas zapadnih Ilira narodni probudi duh i s njime i književni 
život, stadosmo se i na polju narodne poezije brojnije sastajati i 
žurnije okretati. Nakupi se domalo hrpa tog bogatog dara božjega 
osobito iz gornje i srednje strane naše domovine, od kojega još žali¬ 
bože veća strana u rukopisu leži, čekajući Mecenata, koji će ga 
izvesti na bijeli svijet. Samo u donjim stranama, osobito po Slavo¬ 
niji, Srijemu, Bosni i Hrvatskoj granici, slabo se je još glede na to 
radilo. Koliko nas je dakle razveselio glas, da se je g. Topalović, 
slavni pjesnik, dobar znalac jezika narodnoga, toga posla prihvatio 
sabirajući po svom zavičaju (Slavoniji) sa prijateljima svojim na¬ 
rodne pjesme. Dočulo se je tkođer, da se u glavnom gradu Slavo¬ 
nije sastavilo društvo, koje će svojim troškom plod truda g. T-a i 

njegovih pomoćnika na svijetlo izdavati, što nas nadahnu nadom, 
da ne će mnogo obećajuća namjera g. T-a proći u vjetar ili zagla¬ 
viti (kao što je obično kod nas) sa suhom dobrom voljom. A sada 
imademo čast objaviti čitajućoj gospodi, da se u svom očekivanju 
nismo baš sasvim prevarili. Prvi stoji svezak na stolu našem nazi¬ 
vajući se pleno titulo: „Tamburaši ilirski, Hiti perva kitica narodnih 
ilirskih pesamah po livadah i dubravah slavonskih sabrana i svemu ju¬ 
načkomu ilirskom narodu prikazana; u družtvu s 9 više rodoljubacah 
skupio, u red stavio i izdao Matth. Topalović. Svezčič (!) I. U Oseku, 
Tiskom Mart. Alojs. Divoalda, kr. pov. knjigotišca (!) 1842., str. XVI , 
84. Cena 20 kr. — A sada da vam kažemo kakova je ta knjižica, 
da pretresemo i rasudimo djelo. Razumije se, da ovdje nema mjesta 
rasuđivanje narodnih pjesama kao pjesama, zašto šta nam je u 
vjerozakonskom obziru sveto pismo, to treba da su nam u narod¬ 
nom estetičnom prave narodne pjesme: — svete i uzvišene nad 
svakom kritikom; nego ovdje se može zametnuti riječ o istoj knji¬ 
žici, kako ju je uredio g. izdatelj, i kako su sakupljene pjesme, 
jednom riječi: pretresti i rasuditi poso sakupitelja i izdavatelja. — 
No i tu ima svojih teških nevolja. Teško je naime rasuđivati objek¬ 
tivno stvari ondje, gdje još spisatelji nisu naučni gole slušati istine. 
Taj je bio običaj dosad i kod nas. Svaka se je nova ta bila i naj¬ 
gora knjiga hvalila, i pisac u zvijezde kovao. No kad je naša knji¬ 
ževnost već u osmoj godini, to je istina već krajno vrijeme, da se 
jedared pisci od slatke sise odbiju, dječji se im bašmaci svuku i da 
se postavljaju na mlađahne svoje noge. Da, moja slavna gospodo i 
prijatelji! taj da Rubikon prekoračimo, potreba je, ako hoćemo na 
kapitol prave narodne izobraženosti da stignemo; potreba je, da se 
osvijestimo i da riječ zametnemo o stvarima naše književnosti, i 
vrhu njih da se trijezno razgovaramo ne gledajući na prijateljstvo, 
srodstvo ili druge okolnosti. Ili da tu žrtvu donosimo, ili da ugre- 
znemo, ili ostajemo do vijeka vrteći se u jednom istom kolu kao 
muhe bez glave. Drugog izlaska nema. Dakle bez zamjere, u ime 
Boga! 

U predgovoru djela tuži se g. T. vatrenim riječima na one 
pretresače, koji na svaku novu knjigu ilirsku navale kao čavke, 
grdeći i tražeći u njoj zlobno i navisno svako zlo, dapače više puta 
isto ono, što pisac ni pomislio nije. Dobru bi nam zaista učinio g. T. 
službu, da je time svim književnim otpadnicima zavezao i zatvorio 

• no sve nam se čini, da je u vjetar govorio (ako ne laže Dositej). 
p S sli*e toga govori o uzrocima zašto je dosad literatura naša zao- 
°1 tu navodi mnogo istina, no scijenimo, da to ne spada u 
S ^reduovor k narodnim, pjesmama. G. T. bio bi mnogo bolje učinio, 
da e čitav taj predgovor metnuo u svoju jeku iz Osijeka, gdje bi mu 
mJatis mulandis išlo mjesto, a u ovoj knjizi da je govorio ono, o 
čem (obećaje), da hoće govoriti u drugom svesku, jer mu je za sad 
(kaže) nestalo prostora. Iza predgovora slijedi A. 30 ženskih, a 
iza njih B. 13 muških (!) pjesama. I ženske i muške pjesme opremio 
je lijepo s opaskama, koje nas vrlo obradovaše, jer nas obaviještaju 
o stvarima, koje nam dosad većinom nepoznate bijahu, n. pr. o 
načinu pjevanja, o pripjevima i t. d. Istina mogao bi nam g. T. 
to još jasnije predočiti, da je dodao i jedan dva napjeva, no tko 
smije toliko tražiti na početku! Nekoliko komada toga sveska po¬ 
znato nam je već iz drugoga izdanja Vukove zbirke, kao na pr. 
u A. br. 4„ 5„ 10., 17., 19., 20., 25., 28., a u B. br. 1„ 5„ 6„ 7„ 8. i 9. 
(po koliko se na pamet spominjati možemo). No ta opaska ne odu¬ 
zima im ni mrve cijene, zašto mi ih ovdje pozdravljamo opet u dru¬ 
gom odijelu, prikrojenom po ukusu mjesta, gdje su sakupljene. — 
Pravo je učinio g. T. što je kod svake pjesme metnuo mjesto, gdje 
je sakupljena i ime od koga ju je primio, no malo je posrnuo u tom, 
što je svaku (tako rekuć) prelio u književni kalup; n. pr. metnuo 
beli, lepi (mjesto bili, lipi, ili beli, lepi, ili bjeli, ljepi), čamo, vario 
te opet cerno, verlo, a na nijednom mjestu, kao što bi moralo da 
bude n. pr. crno, vrlo. Po koliko nam je poznato ima slavonsko 
narječje više razrječja iliti razlika u izgovaranju riječi. Drukčije se 
govori u Srijemu, nego li u Požezi; drukčije opet u Gradiškoj, a 
drukčije u Brodskoj i Varadinskoj regimenti. No pjesme Tamburaša 
ilirskih, premda kod jedne stoji iz Nuštara, kod druge iz Oriovca, 
opet kod drugih iz Brodske regimente, imadu ipak sve jedno isto 
lice, a to onakovo, kao da su se sve rodile iz jedne (književno- 
ilirske) glave. — Kod narodnih pjesama, ne smije se ništa prenači- 
njati, mijenjati ili popravljati, nego ih valja bilježiti onako, kako 
izviru iz ustiju naroda. Ljepote i mane njihove, sve je sveta baština 
praotaca naših. U njima kao u starinskom nekakvom zrcalu čitamo 
način od mišljenja i ćućenja njihova. I tu starinu treba da mi ču¬ 
vamo i poštujemo kao uspomenu njihovu, kao grobove gdje leži 
prah kosti njihovih. Neka se dakle u narodnim pjesmama iz Slavo- 

nije piše vrlo, crno, neka se piše bilo, kolino, vira, gdje se ovako iz¬ 
govara, a gdje se ne izgovara ovako, neka se opet piše onako, 
kako se izgovara kod prostoga naroda. Nu nikako se i nigdje u 
narodnim pjesmama metati ne može lepo, belo, itd., jer je taj e samo 
za književni jezik od književnika prikrojena kapica sjedinjenja, 
supstitut glasa, koji se u nekim stranama velike naše domovine iz¬ 
govara kao i, u drugim opet kao e, ili je, ili ije, ili ej. 

Ne možemo pored toga odobravati što je g. T. zabacio 
Vukovo razređenje nar. pjesama, razredivši ih u svojoj knjizi na 
svoj sasvim vlastiti način. Vuk u I. knjizi svoje zbirke (u Lipisci 
1824.) na str. XVI. ovako govori: „Sve su naše narodne pjesme 
razdijeljene na pjesme junačke, koje ljudi pjevaju uz gusle, i na 
ženske, koje pjevaju ne samo žene i djevojke, nego i muškarci, oso¬ 
bito momci i to najviše po dvoje u jedan glas itd.“ A sad da slu¬ 
šamo, kako g. T. govori (str. 51'— 52): — ja za sad među 

ženske pjesme samo one brojim u kojih poglaviti predmet ii' osoba 
ženska jest, naproti pak među muške brojim one, gdje ii muško 
govori ii o muškom poglavito govor biva, bez ikakvog obzira na 
slogomjer itd.“ — Zaista neosnovan kriterij! Polag g. T-a bi mo¬ 
rala i ona pjesma Kraljević Marko i Leka Kapetan biti ženska, kao i 
ona druga 0 Kosovki djevojci; i ona u Milutinovićevoj zbirci: Jaksići. 
Što se tiče posla narodnih pjesama, tu je starac Vuk imar (majstor), 
a mi smo tek slabi i nejaki šegrti, koji treba da slijedimo njega, jer 
je on taj zanat već davno izučio, ne pako da tražimo i udaramo na 
druge pute, dok nismo i mi pokazali svijetu dobre rukotvorine. 
Uopće treba da vrlo pazimo i da se čuvamo, ono drmati i obarati 
bez potrebe, šta su drugi prije nas teškim trudom utemeljili i uzi¬ 
dali. G. nam T. u svom dijelcu pretpostavlja (indirekte preporuča), 
opet nekoliko novo načinjenih riječi, za koje imamo već davno 
dosta dobrih izraza, n. pr. knjigotisac mj. knjigotiskar, događajka mj. 
dogodovština. S duhom jezika složne u literarni jezik uvedene riječi 
polag našega mnijenja samo onda se opet ukinuti mogu, kad se na 
njihovo mjesto postave riječi, koje su se poslije ili našle kod naroda 
ili ih koje narod predstavljajuće društvo za bolje nalazi i proglasi. 

Ovo su one glavne točke, koje smo bili polag naše rasuđujuće 
savjesti dužni napomenuti. Međutim želimo knjizi g. T-a, da se po 
čitavoj našoj domovini raširi i rasprodaje. Istina Bog! mogli bi te 

iste pogreške g. T-u privatnim kakvim pismom napomenuti. No 
budući da to isto treba, da znadu i sva čestita gg. što za njega 
kupe ono bi ili ja ili 9- T. morao to isto, da raspiše svoj rečenoj 

di, za koj poso nemam vremena ni ja, pa će ga i teško imati 
X Zato neka ide u ime Boga na javnost za vladanje svih kolikih 
kupaca naših nar. pjesama, najpače za vladanje g. T-a kao izda- 
telja 2., 3-, 4., 5. i 6. sveščića, koji će, nadamo se, izaći pravilnije, 
a mi ćemo ih pozdraviti s obilnijom pohvalom. Pri ovoj prilici ne 
možemo propustiti na svrsi naših riječi pridati gg. kupiteljima 
in forma molbe još evo ovaj savjet: neka sabirajući riječi od pje¬ 
sama također glas pjesama (napjeve) bilježe. Riječi pjesme nisu 
još ista pjesma. K tomu spada i napjev. A kod mnogih od naših 
nar. pjesama, (najpače ženskih) glavna je stvar (napjev). U tom 
su dakle obziru napjevi veoma važni. Ali još iz druge strane od 
velike su cijene. Kao što iz riječi pjesama naši umjetni pjesnici, 
treba duh narodni da crpu, tako će i napjevi vremenom postati voda 
života, iz koje će negda naši slagaoci napajati svoje umotvore duhom 
narodnim. Skupljajmo dakle i njih. Taj trud nalaže nam dužnost 
za budućnost. 

Hvalimo učtivo slavnomu društvu domorodaca, što je trošak 
izdavanja na se uzelo. Skoro izdavanje narodnih pjesama s mnogim 
je tegobama i nevoljama skopčano, kojih pojedini čovjek ne može 
podnositi, a najmanje spisatelj i kupitelj. Nadamo se dakle, da će 
si. društvo vijenac svojih zasluga na glavi tim učvrstiti, što će g. 
T-a kod izdavanja nasljedujućih svezaka podupirati. U istu pot¬ 
poru preporučamo g. T-a također gg. pomoćnicima njegovim u sa¬ 
biranju pjesama. A g. T-a molimo, neka nam ne zamjeri, što smo 
iskreno istinu govorili. Istina svaki je početak težak. No baš ova 
tegoba nalaže nam dužnost, da gledamo i savjet tražimo u onim 
djelima, koja su u toj struci već prije nas na svijet izdana. Da je 
g. T. promotrio i proučio, kako je slavno poznati Vuk St. Karadžić 
svoju zbirku sabrao i uredio (5 knjiga) ne bi zaista u nijednu na¬ 
pomenutu pogrešku bio zagazio. Svaki popo u svojoj knjizi vješt, 
a đak treba da se uči od popa. Nunc satis est dixisse. 


NB. Zbilja! čuo sam također nekoju gospodu tužiti se na sku¬ 
poću kažući, da bi morao da je za te novce i tisak pravilniji i hartija 
tanahnija. No mi sudimo, da se nek onaj, koji hoće da kupi po 

20 kr. pšenice, koju su golubi birali, a to još u zlatnu vaganu, odmah 
odijeli u Misir ili kud mu drago. Valjda će je tamo naći. Kod nas 
toga još nema, pa će i teško skoro imati. 

U Zagrebu, dne 5. travnja 1842. 


Jakob Rešetar iz Cerovca. 


FR AN 


kurelac 


GOVOR O PREPORODU 
knjige slovinske na jugu 

(Izgovoren na koncu školske god. 1852/3 Venceslavom Urpanijem, 
tada učenikom 7. škole, sada pristavom u župi Riječkoj, rođenim 

u Bakru). 

Zemljo, ti sladka majčice naša! koliko si vekov vekovala, 
da znala nisi, čto je pismo čto li knjiga? Kdje niče, kde li se izumje 
ono, čto danas knjigom zovemo? koja bi, knjigo, reci, domovina 
tvoja? Istina li, čto priča zemlja Kitajska i njezini orači, da je 
knjiga njihova plemena. Ili damo za pravo Misircu, koji se hvali, 
da je on književnik prvi? Ili morda obema preotme slavu Asurac 
i Ninive staro, danas prekopano i pismom klinovim sborno, izakako 
muča tolike tisuće godin? 

Ali budi sveta kolijebka tvoja kdje mu drago, ti si danas, 
knjigo, velika gospodja. Pred tobom su svi narodi koljeno preklo- 
nuli; tamljanom te okadili, ružom ovjenčali; tvoj zakon podpisali 
i posluh zavjetovali. Kdje ti staneš, sunce ogranjuje; kdje te nije, 
sumrak se hvata. Kad narod pohodiš, ogrije se; kad odhodiš, oledi 
se. I bez tebe zemlja bi stala, nu ne znajući da stoji; i bez tebe ljudi 
bi živjeli, nu ne znajuće da živu. Ti si iskra, ti si luč života; ti si 
duša, koja se osvijestila, bez koje osvijesti duša ni dušom nije; ti 
si njetilo duha obumrlog; ti si uzkresilo ilove naravi naše; ti si 
spasitelj i sahranitelj uma ljudskog i mudrosti ljudske; ti si zasno- 
vatelj vjekov ljudskih i spomena ljudskog; ti si poruk i jamac 
sve to veće slave njihove, a nastajućega djelovanja ljudskog vođa 
sve to umniji. svijeća sve to jasnija, sve to svjetlija. 

Oprosti, knjigo, da se sad uklonim od tvoga kumira i tamjana 
tvoga; da govor spustim te o tom prosborim, kako si ti na putu od 
roda do roda došla pred vrata i Slovinskog roda; i kako za novi¬ 
jega časa u tebi oživljujemo i uzkrsujemo, te pravim li putem ho- 
dimo ili možda stranputicom zahodimo. Budi mi, prosim te, dok to 
rečem, u pomoć, a vi braćo i drugovi posluhnite. 

Naši djedovi naučili su knjigu od bratov Ćurila i Metoda. 
Cvala je devetoga vijeka po cijelom jugu. Desetoga uzmače iz 
Ugrije: došla čeljad nekrštena; uzmače iz krajev Slovenskih: uze 
ju progonit crkva neslovinska; a braća, kako znate, biahu bogohvali 
i sluge božje u jeziku našem. Nu iza njihove smrti knjiga im se po 
drugih stranah i bolje usadi i dalje još prosu: jer do skora preote 
svu zemlju Moskoviju. Dočim je dakle Ćurilovo pismo sa strane 
iztoka tako predobivalo, uze ga sa strane zapada crv podgrizati, 
te se po našoj domovini i po otocieh, uz glagolicu koj se za počelo 
ne zna, stade širiti i mah otimat pismo Latinsko. 

S toga bi da mjesto knjige jedne, kao čto smo i koljena jednog, 
iznikoše knjige troje: Ćurilska, obilata rukopisi i naukom svetim, 
u jeziku Metodovom; Latinska uzbujala u Dubrovniku ter inde 
plodom više mirskim, u jeziku kako se kad govoraše: glagolica, ili 
gledao čto ili kako je pisala, zanosila je i sjemo i tamo, ali po 
ubožki. Tako stigosmo, razkrojeni u troje, do ovoga vijeka: počto 
se Turci med nas utisli, a oganj Dubrovački Francuz utrnuo, ni 
malo na pameti ne držeće čto biasmo: ni, da bi kojom, knjigom 
odišuće; a jezikom našim s mukom progovarajuće. Samo čto je pod 
Josipom carem Obradović Srbije oživio: ono drugo podrijemalo i 
obumrlo. 

Kad tko ne ore, susjed odorava. U Magjarov zatim velike 
namjere, nam pogubne; krika, vika, jedva se prenusmo; prvi Gaj. 
Zaprosi u cara, da novine štampa, Frane dopusti te reče: „Nije 
pravo da Magjari štampajući toliko vi baš ne štampate ničta ♦ 

S onoga života, koji iza toga nasta, i koji premda ubog nam se či- 
njaše plodan: kao ljudem ni vjedućim čto smo bili ni čim da bu¬ 
demo; s onoga, dijem, kakva bud života niče ta pomisal da smo 
književnici, tvorci knjige nove; starih knjig da nije, pravil da ne 
treba, da sve u glavi stoji, i da svatko, ako rod svoj ljubi, može 
biti pisac. Prepiralo se i vijećalo po Zagrebu, odgovara li besjeda 
narod onomu čto Nijemci zovu Nazion; a kad jednom netko reče, 
da bi se moglo govor reći mjesto govorenje, to se drugim ni pri¬ 
lika na besjedu ne viđaše. Srbskih knjig nitko ne čitao, ni slov jim 
ne poznav; Dubrovnik, toli preporučen, više bi na glasu nego u 
pameti. Tolika bi slabost jezika Hrvatskoga i tolika žalost njegova 
stanja. 

Tijelo koje, čto je zdravlje i kreplje, više i probavi, bolje 
hranu pretvori i prisvoji; slabo li je tijelo, te se namjeri na jestivo 
neprobavno: dočim bi ga zdravo tijelo odmah ishitilo, u želudcu 
slabom zaleži i bolesti plodi. 

Dopustite, braćo i drugovi, da ovu pripodobu na jezik pre¬ 
nesem. Živci našega jezika, kako znate, biahu otupjeli, duša omli- 
tavila. A ni život visoko nad prostotom jezika ne stojaše. Pomi¬ 
slite sada, koliko je bilo za nas nedospjelih i nedozrelih Hrvatov 
hrane neprobavne, koliko je bilo težkih zalogajev u mislih i u 
stvarih (a po tom i u jeziku) svijeta zapadnoga! u mislih umov 
prepečenih, duhov preizpredenih, srdac otrovanih; u stvarih svijeta 
prepitoma, do zla boga razprokšena i posve omekla! svijeta koji 
se naživio i preživio; svijeta u koga mal’ da ne svako dobro izvrglo 
se na zlo, u kom se ne zna ni čto je pravo ni čto je zdravo; kdje 
se konci života strašno zamrsili; kdje voće visoke prosvjete pre- 
zrijalo i ukislo; kdje jabuka iz vana je rumena a iz nutra gnjila. 
Čega li ne raste na njivi tako razrovanoj, po gnojniku tako ka- 
lužnu i slanu! 

Treba priznati da nam je voće s toga stabla prepitomog za¬ 
pada krv pokvarilo i žile podbulo, te s toga bol bolujemo, s koje 
ne znam kako da ozdravimo. S voća zapadnice knjige lice našega 
jezika, ko biaše zdravo i rumeno, sada je žuto i uvelo; mišice pružne 
sada su spuzle; tijelo, nekada jedro, sada se nadulo; put, inda 
čvrsta i gibka, sada je gnjila: žeži, reži po njoj koliko ti drago, 
nit ju boli nit ju peče; hod i postup, čto je bio lagak i spretan, sada 
je klapeć i batajuć; korak, čto je bio ponosan i skrojen, sad je 
trom i težak; vas struk i stas, čto je bio vitak i opasan, sad je 
kržljav i razpojas. 

Kad koji jezik ono u se prima, čto probavit ne može, kad on 
besjede zlo i krivo kroji te njimi obilovat stane; onda se može komu 
prividjeti, da se jezik razvija, da se puni, da se bogati: ali do dna 
gledaje to ničta drugo nije nego znamen da je sila, da je tvoriva 
sila, da je klica, iz koje jezik klija, onemogla, oslabila i omlitavila; 
da životna hrana svojim putem ne ide; da se vas napredak su¬ 
stavnoga tijela obustavio. Samo onaj život, samo onaj podrast 
može biti istinit, koji se razstabruje i brči po zakonu svojega po¬ 
čela, po obliku svoga prvotnoga bitka, gonjen silom nekom koja 
ne miruje, koja svud prodire. Iz borbe naravi i duha niče jezik, 

njihov uplođenik: nije li duh pružan, ne može li vladat: narav se 
oblijeni i otežča; onda se na jeziku objavljuju nepodobne patvo¬ 
rine, oblici bez mozga, bez omasti, i one gnjile trohe s kojih ne 
znaš, više li jezik bude grdan ili nerazumljiv. 

S ovoga sve to većega lastovanja i ljenovanja našijeh pisac, 
s ove sve to veće otupjelosti uma našeg ter mlohavosti tvorivne 
sile naše za besjede i oblike jezika našeg — s toga, rekoh, mogla 
bi nastupit ne samo gnjilost nego (česa bog ne daj) i smrt narod¬ 
noga duha i života našeg. 

Ali, braćo i drugovi, srdcem ne klonte! Čega vaša mladost 
predobiti ne može? I drugieh narodov pismenost podobnim je ne- 
voljam odolijevala — odolimo i mi. Ako nam se knjiga razboljela 
sa slabosti narodne osvijesti u čas preporoda; ako vođe naši umjeli 
nisu boja biti sa zmajem duha tuđinskoga: zaždenimo se mi našom 
silom i mladim krilom na tog protivnika, te mu onu horugvu iz 
ruku izmaknimo, koje prvi zatočnici nikad ne oteše; te se onim lo¬ 
vorom okitimo kojim se, iza boja ljuta, druga netom vojska diči, 
iza prve izmučene i šuštale. Tako se razmaknimo i tako se bormo, 
kanda prvu vojsku preziremo, ali nje uzbitak više treba da cije¬ 
nimo nego svoj dobitak: jer u počelu tici dospjelo. Laglje je sad 
dobivat neg' biaše onda. 

Sada nam se gore pozlatiše te u zoru i mlađahno sunce gla¬ 
sovi se čuju starijeh otac, Slovinskijeh otac. Njihovi dusi, od toli- 
kijeh vjekov usnuli i samotni, ovijeh godin sada uzkrsoše, oživiše 
i med nas stupiše: progovarajuće glasom zvonkim neotuđelim, 
glasom duboko Slovinskim, zanašajuće svaki nam mjesta i župe 
u kojih boravljahu, na godine i vremena za kojih življahu. 

Tako ste nam stigli rukopise Ostromirov, stari spomenice, 
kdje gromoće slovo Isusovo u hladu najdublje starine. I ti još veće 
čudo i starije iz Suprasla sa strane Volinije — koja li te ruka 
napisa? koja li te sreća do nas dočuva? tamo je ruda zlata, tamo 
kopaj, to su čista usta desetoga vijeka, koja sbore jezik sveti otca 
Metoda. Iza njih pristaje glogolac Frangepanov, osvetnik glagolske 
starine, ter „Apostol 4 * iz Šišatovca, dostojan te družbe; napokon ona 
knjiga blagovijesti na koju Franački kraljevi, da uzbudu kralji. sa 
slavom prisizaše. To su vam, braćo, spomenici najstarije starine 
onoga jezika, čto ga zovemo jezikom starim, jezikom svetim. U nju 

prodrite u njoj progledajte: po njoj teku vode studenice, vode 
ozdravnice za našeg bolnika. 

Ali ruka obilata truda, ruka Šafarikova, ona nam prinese i 
d^gi još poklad, ni laglji ni teži od prvoga: a to su spomenici i 
ćurilski i glagolski našijeh kraljev i naših svetac, naših vlastel i 
plemićev naših: Nemanićev, Dušanov, Frangepanov, Zrinovićev 
itd. pak još nam sprema staroga Danila i Domentiana; oliš i dru- 
gijeh pišam, koja sbore i svjedoče o naših djedovih koji preminuše, 
o vremenih koja utekoše. A čto je slađe, čto je dublje u srdce za¬ 
raslo nego spomen naših starih? Oni nas bude, oni ognja slave 
podtiču, oni čast i ponos plemenikov svojih vriježe i sramoti nas 
otimlju. — Još ranije biahu se pojavili „Spomenici Srbski** prepi¬ 
sani Nikolajevićem iz pretinac listovnih grada Dubrovnika, puni 
dragocijenosti svake, ili gledao jezik ili stvar: er su tako pisani, 
da uz čitanje stid nas obuzimlje gledajuće, kako su stari o poslu 
države pisali jedreno i čisto, a mi ne umijemo; er su takovijeh 
stvarij puni, kojim se bez njih nikad ne doumjesmo, niti ih ikako 
doznasmo. 

Nu pređimo od spomenikov pisanih jezikom crkve i od srbuljic 
na one, čto su pisani jezikom života. Radostno je, braćo, na njih 
pogledati. Puni su klasovi, puni su snopovi. Tu imate zakon Vino¬ 
dolski, zakon obćine Poljičke, zakon župe Grbaljske, zakon otoka 
Krka, ljetopis popa Dukljanskoga, razvode Istrijanske, a još vas 
čeka život sv. Jerolima, život, kako slutim, velikog Lesandra. Da 
tko obreče ove zlatne dolove djedovom našim: uzdahnuše po njih 
ali posumnješe ikad ih ugledat. Nu nam, braćo, oni zasinuše, nam 
se otvoriše: utopimo oči u njihovoj milini, prislonimo misao na ta 
sladka njedra. 

A vi pjesnici stari: Dubrovčani! Hvarani! Splićani! Zadrani! 
vas da ne pominjem? ta vi ste uz ovo crno sunce našijeh vremen 
jedina razkoš, jedino ogrijanje naše. Čto li se putij mi slavom 
vašom pohvalismo ne znajuće i posumnjivajuće istina li ono, čto 
priča glasi o sjajnosti vašoj, o vrstini vašoj. Čudna čuda, u kom 
se nadjosmo, kad se vaša lovor-vojska pred našiem okom uzporedat 
uze: junak za junakom, vijek za vijekom. 

Iz 15-a. Vetranić stari, čto je živio sto i dvadeset godin, naš 
pustinjak i Nestor naš, jedan iz trojice otac pjesme naše, ali za 
koga još ne znamo svega li ugledamo: a oboljesmo ni zdravi 

ostasmo, ako uznebude da bi koje samo vrstice njegove: toliko se 
polakomismo na njegove starinske miline. — Hektorović prijatelj 
ribarije i mudrosti narodne. -—' Lučić duša pravog to prijatelja to 
ljubovnika. 

Iz 16-a. Čubranović, veseljak i gatalac, čto Jegjupke u pjesan 
uplete, te da bi kim nego njimi nas očara. — Ranjina čto ga, kako 
sam veli, ljubav svega izranila, i koji ni u Firenci ni u Zangli 
pozabio nije, da je Slovinski vlastel, i zato sred tuđijeh zemalj 
našu pjesmu pjevao: divan mjesitelj i jezika i pjesme. — Zlatarić, 
ono srdce vjerno i čisto, koji mladenac još na visoko sjede: na 
stolac rektora Padovanskoga; koji bunu sretno umiri, visoke škole 
s njihove nizine opet pouzvede, a u knjizi našoj spomenik doteče, 
preživeć onaj, čto mu ga Padova u mramor utesa: er ona Slovin- 
skim izreče slovom, čto nekada pjevao Sofokle, čto uz njega pjevao 
Tasso. 

I 17-a. Vučičević, čovjek puna srdca; koliko sladak plando- 
vatelj i očaran milić, isto tako i državnik mudar: „multarum artium, 
consumati judicii" kako piše pero suvremeno. — Gundulić, Pal- 
motić, Gjorgjić, tri tjemenjaka tako visoka, da sve druge daleko 
presižu; tri stupa tako čvrsta, da su vjekoviti podpor pismenosti 
naše; tri svjetila tako jasna da se narodna slava naša na njih 
osunčala. 

Iz 18-a. Ferić, prijatelj poslovic: koje u strukah izreče; i basne 
Esopove: preved Phaedra. <—< Higja ljekar, koliko učen toliko i 
veseo, prem ćudi Horacijeve, koga nam izreče naški. - ' Dva Be- 
tondića otac i sin, prijaznici i prenositelji mudrice Ovidijeve, nu 
sretnije od sina prenese ćako. -—• Napokon Bruyere, koga naši 
prozvaše Brujerević, kolednik na glasu, rodjen Francuz, ali po 
duhu i peru odbljesak slave Dubrovačke: pun žalac koji bodu, pun 
šale koja te goni na smijeh, pun besjed koje pristoje čovjeku veselu, 
pun mudrosti ovoga svijeta. Ako i jest Francuz bio, ali zapojav 
jednom po svoju i sam reče, da mu je priličnija pjesan Slovinska. 
Sva ova petorica mogu se uzeti kao pokonji odsjen zasidajućeg 
sunca Dubrovačkog. 

K ovoj četi na vidik izašloj i putem štampe po narodu razsutoj 
dopustite, braćo, i onu količinu još da pričitam, koja, ako bog da, 
do skora k njim se pridruži, ter iz tame i mraka na vidjelo izlezti 
misli. Tu vam je Menčetić Šiško iz 15. vjeka, koga naš Dinko pre- 

. e može, i koga blažena ručica sada prepisuje (a Vladislava 
hVa '• ka pripojit ne pozabi). — Tu vam je Marko Marul, Splićanin, 
imem- j uc j itonlj najučeniji Dalmatin, također iz 15. vjeka, pod 
sa svo, ° on ^ 'j’ u vam j e Držić Maroje, pravi porod zdravice vile, 
duha" 1 istoga i pravoga glumca, a pera vrstna i krhka; i on se iz 
rakve sprema. — Tu vam je Baraković Juraj, Zadranin, ugledalo i 
uzor jezika Hrvatskoga, takodjer iz 16. vjeka, komu dva Hrvatska 
grada, Pazin i Zadar, na noge pomogoše, da iziđe zdrav i živ. — 
Tu vam je Trogirski grof Cavagnini, i on željan gledati ovoga vi¬ 
jeka i ovoga svijeta, da nas uza pripovijest o bogatom gavanu i 
ono nauči, za čim i onako žeđamo t. j. da se bolje upoznamo sa 






voditelja, jedan Tassova „Jerusolima" (sva): nitko drugi nego 
Gundulić isti, za koji prijevod pomislili bismo da ga je trus po¬ 
zobao, a njega je čuvao Pariz; drugi Ariostova „Orlanda" (ne sva): 
nitko drugi nego Gjorgjić isti, koji prijevod pričuvala dobra sreća 


i Londin. 

Zato sam vam, braćo, ove vitezove našijeh knjig na oči 
izveo, neka se s njimi upoznate, s njimi udružite i od njih naučite, 
kako se Slovinski piše. Nije dosta, da se njimi omrsite, da čto 
okusite, da čto proberete, to čine oni, koji za knjigu nisu; koji samo 
ogrizkujuće i po kdjekad s njimi se naslađujuće niti onoga lijeka 
iz njih za naš jezik niti koristi one izvadili nisu, koju onaj samo 
vaditi umije, koji se puna srdca u njihova pisma zanosi, niti kuta 
ni mjestanca u knjizi ne ostavlja, koga on dobro razabrao, kdje mu 
duša blaženo plandovala i sanjala nije. 

Vi ste sinci nauka. Vam je duboku vodu mjerit, visoko se 
penjat. Nije dosta, da se nad lice samo bilja učenosti pomolite i 
k njemu pridahnete. Nego treba koren izkubsti i na dobrom ga 
ognju svariti: da ozdraviš, da ojačaš. Vi ste sinci domovine. Treba 
da se duhom zaronite u događaje i u ljude naše; da se nakrmite 
najboljim skorupom, da se osladite najslađim medom povijesti naše, 
da vam ničta tuđe ne bude, čto se naroda i domovine tiče „turpe 
est in patria esse peregrinum”. Ako tako uzradimo, onda onoga 
zmaja predobismo za koga vam rekoh t. j. duha tuđinstva u knjizi 
Slovinskoj, s kojega narodnost vene i sahne. 

Nu kud se ja zanosim? Toliko o tom nastojim, da nam knjiga 
zadahne mirisom domaćijeh travic, našega cvijetja, a onu sam li- 

vadu minuo kdje je toga najveća obilnost. Mislim da ste mi misao 
pretekli i sami se domišljajuće čto je: a pjesme su, poslovice i pri¬ 
povijesti narodne. Sva je radost i žalost, sva slava i junačtvo na¬ 
roda u pjesmah; sva mudrost njegova u poslovicah; sva ljubka ču- 
desnost i jasna bahorija naše prastarine u njegovih pripovijestih. 
Znate i to, da je naša narodnica vila sve druge Jeropkinje vile nad- 
pjevala i nadmudrila, i da su joj usta čista i medena; niti je mogao 
od majke bolji se roditi, koji viline mudrije i hitrine u svijet da 
iznese, nego čto se rodio Vuk Stefanović Karadžić. U tijeh se vi¬ 
linskih vodah dobro okupljite, po njih ronte i plivajte, pak onda — 
ne budi vas strah ^ skrčena udesa opružite, šugu tuđinsku smet- 
nete, a zdrava srdca izplivate. 

Dugo sam vas, braćo, zadržao, i ne mogu da vam ne za¬ 
hvalim na posluhu vašem: ali mi odista oprostite pomislivše, da je 
narodni jezik vremena svakog i u naroda svakog' ono bio, čto je 
najviše prigledao, u koji sve sile uma svoga uložio, sve darove 
srdca svoga izlio: kao ženicu duha svoga, kao dušu vlasti svoje, 
kao proroka slave svoje; za koji i oružja se hvatao, vojevao i 
umirao kao poklad, koji, kada jednom straćen, ne bude povraćen. 
Zatareš li narodu jezik, zatrt si narod. Po čem žive Rimljani i Grci 
još i dan danas? Jeda možebit po mirinah i podrtinah svojih obkopov 
i vojničkih stanov? Ili po lončurah, po crjepinah i opekah čto ih 
izkapamo? Žive i obžive vjekomice po onom, čto su slovom izrekli 
i upisali: po spomenicih jezika svoga. Ostani kost i mozak, ostani 
krv i koža naroda koga ta ista: kako jezik mijenja — drugo mu ime 
dajte! — nije narod isti. Po jeziku narodi vjekuju i gospoduju: kako 
im ga otmeš — sluguju. 

To dragocjeno blago narodnoga jezika komu je izručeno nego 
vam? Na mlađijeh svijet ostaje. Vi po tom polju or’te i kopajte, 
žetva bude, nebojte se, obilata. Komu da radite, komu da pomažete, 
ako ne sebi? Za koga možeš tako uzraditi kako za sebe? Tko te 
uzljubi kako svoj? — Ne mećite s uma čto Njemački pjesnik pjeva: 

An's Vaterland an's theure schliesz dich an 
Do rt ruhn die teifsten Wurzeln deiner Kraft t. j. 

Pridruži se dragoj domovini svojoj 
U njoj najdublji je koren sile tvoje. 

adolfo veber 


UKUS 

1882. 

Otkad smo se počeli više baviti umjetnošću, porodilo se kod 
nas i više različitih mnijenjah ob ukusu. Premda priznajem, da se 
je o tom, ne budući to niti logičkom niti matematičkom istinom, 
teško prepirati, prama staroj latinskoj: De gustibus non est dispu- 
tandum; ne će ipak biti s gorega, ako se malko rasvijetli to pitanje, 
koje bi inače moglo kod nas zavoditi na stranputice. 

Dva imadu vida, pod kojima se mogu umjetnost i ukus raz¬ 
matrati; idealistički i realistički. Idealizam, po kojem si umjetnik 
sam iz sebe stvara i svijet i svoje umotvore, ne može odgovarati 
ćudi čovjeka, koji žive u krilu naravi, a samo s naporom prodire u 
predjele umjetnikova svijeta. Zato i nisu takovi plodovi nikad za¬ 
dovoljavali ljudstva. Ako se je svijet i dao njeko vrijeme očara¬ 
vati njihovom neobičnošću i likovnom krasotom, za rana je ipak 
počeo težiti za naravnošću. Zato su bajke i priče morale ustupiti 
mjesto povijesti, novelam i romanom. Zato su se egipatski ukočeni 
oblici morali primicati naravi putem Zeuxova kista i Praxitelova 
dlijeta, dok se nisu u Raffaelovoj i Michelangelovoj školi popeli na 
znamenit stupanj savršenstva, spajajući ugodnim načinom idealnost 
s realnošću. Silazeći tako s idealnosti na realnost, našli su se na 
jedanput u naše doba oblici na pukom realnom temelju, ter vidimo 
po galerijah naslikanih vijenacah češnjaka i otvorenih grobovah 
sa svim naravskim gadom. Ali ni taj smjer ne može po mojem sudu 
zadovoljiti čudi ljudske; jer ako čovjek i traži svuda narav, uz 
koju je prirasao, ište ju ipak cjelokupnu, pak želi poznati i umjet- 
nikovu narav, čega ne može postići, ako nije umjetnik naravskih 
pojavah zadahnuo svojim duhom, to jest, ako ih nije idealizovao. 
Zatim odvraća čovjek i nehotice oči od rugobe i gada, a rado motri 
ljepotu, ter mu pod tim vidom treba podavati narav, ako hoćemo, 
da mu godi. Napokon teži čovjek i za nječim uzvišenijim, duhovi¬ 
tim, ter kako ga sama narav vodi do spoznaje bogova ili Boga, 

tako ga i umjetnine moraju dizati do njeke misli i uzvišenijega cilja. 
Sam vijenac češnjaka, ma kako plastički i savršeno naslikan; sama 
kupica, makar se u njoj zbilja kao iskrilo vino, ostavlja ga hladna 
i nezadovoljna, pijući on vazda po svojoj naravi: Pa što odatle? 
Ali objesi vijenac češnjaka o stijenu siromašne sobice, metni na 
stol koricu kruha i na tanjir malo soli, podaj čašu vina u ruku 
muža, koji ju posred vesele obitelji blaženim okom motri: onda 
misao o čednom zadovoljstvu siromašne porodice daje onomu češ¬ 
njaku i onoj čaši vina pravu umjetničku vrijednost, kojom se čovjek 
razblažuje. Dakle umjetnost, ako hoće da potpunoma zadovolji 
čovjeka, mora narav krasoćutno idealizovati. 

A1 u toj oznaci imade njekoliko neizvjesnih pojmovah, koje 
treba opredijeliti. Najprije: što je narav? Narav je skup silah, 
stalno radećih okolo nječega. Tako postaju predmeti. Da sile, sa- 
činjavajuće koji predmet, svagdje jednako rade, jednaki bi bili i 
dotični predmeti. Ali one neizmjerno različito rade, dakle su i pred¬ 
meti vrlo različiti. I u Pragu i u Zagrebu i u Rimu ima nebo, ali 
koliko je ovo različito? Praško blijedo-modro, zagrebačko već često 
modro, a kakvo je rimsko, o tom Zagrebčani, ne vidjevši ga, makar 
još življom maštom nadareni, ne mogu ni pojma imati. Ja sam ga 
vidio na brdu Pinciju, pak smijem bez fraze tvrditi, da sam plakao 
od milja; motreći ga, osobito o zapadu sunca, tako je tanko i jasno- 
modro, ružičasto i žumanjcasto, kakova mi nikad niti u najljepših 
dnevnih ne vidimo. Napuljsko je još tanje i prozračnije, kao da se 
zrakom razastrla što tanja blakitna koprena. Kakovo je pako cari¬ 
gradsko, vjerujemo glasovitom piscu Edmondu de Amicisu, koji je 
vidio divotu i talijanskoga i španjoskloga neba, pak ipak tvrdi, da 
je carigradsko takovo, ter iz ostaloga europskoga života ne možeš 
smoći riječih i slikah, da ga vjerno opišeš. Može li zato Pražanin 
reći, da ovih drugih vrsti neba nema, da nisu istinite, da nisu na- 
ravske? Samo neznalica mogao bi to tvrditi. A hoće li on, hoteći 
svojim zemljakom opisati krasotu neba, koje se u domaćoj pripo¬ 
vijetki nad njegovom domovinom stere, opisati napuljsko nebo? 
Iznevjerio bi se realnoj istini, postao bi smiješnim. Sve, što smije 
učiniti, ako je vidio napuljsko nebo, jest, da slikajući svoje do¬ 
maće, uzme odanle nješto življih bojah, pak da ga malko idealizuje, 
ne udaljujući se ipak mnogo od realnosti. A hoće li pripovijedajući 
što iz napuljskoga života, razastrti nad njim praško nebo? Olovom 

ovim zgnječio one zrakolike crte likovah, kojimi je ona oko- 
1 n ^ evu čena. Sve je dakle samo na svojem mjestu istinito, shodno. 

U naravi imade tan kih i nježnih pak opet krupnih i gromkih gla- 

ovah počam od sipljenja kišice, propuhivanja vjetrića i biljisanja 
slavulja, pak sve do rike lavske i tutnjave gromovah, od kojih se 
glasovah čovjek raznježi, što potrese. I u Pragu sijeva i grmi, ali 
je golema razlika među onimi pojavi i među sijevanjem i grmljavi¬ 
nom u zaljevu Kotorskom, kan da zrak gori, a zemlja puca, pak je 
samo ovdje istinita i naša fraza, da kiša lijeva kao iz kabla. Hoće li 
Pražanin zato, što tih pojavah nema kod kuće, kazati, da ih nema 
u Kotoru, da su neistiniti, nenaravski, nekrasoćutni? 

Još nam veću razliku u toj prerazličitoj općenitoj naravi pre¬ 
dočuju i razni narodi. Iskustvo nas uči, da su narodi već po krvi 
među sobom vrlo različiti. Za najživlje se u Evropi drže romanski, 
za njimi idu slavjanski, napokon dolaze germanski. Pače i među 
svakom njihovom granom ima već po krvi golemih razlikah. Tako 
su među romanskimi najživlji Talijani, među slavjanskimi Poljaci, 
među germanskimi austrijski Nijemci. Tu različitost povećava još 
podneblje, hrana, način života, vjera, ustanove državne, riječju, 
sve, što djeluje na preustrojstvo ljudih. Kako ćeš da ne bude življi 
Talijan pod onim vedrim i ognjevitim nebom, živući skoro cijelu 
godinu na otvorenom zraku, hraneći se umjereno, mnogo sokovitim 
voćem, koje te prije poprska, nego li ga pojedeš, pijući svoj vatreni 
Chianti, baveći se ratarstvom, obrtom, umjetnošću, a malo čučeći 
kod učenjačkoga stola, od Nijemca pod onim maglovitim i vo¬ 
denim nebom, zatvorena veći dio godine u sobah i radionicah, ži¬ 
vućega ponajviše o krumpiru, putru i pivi, duboko mislećega i svašto 
do najtanje niti prebirućega? Ta mi smo barem Hrvati jednoga ple¬ 
mena, pa kako je velika razlika, premda smo samo njekoliko topo- 
metah daleko jedni od drugih, između prekogorskoga i primorskoga 
Hrvata? Moj mi pokojni otac, premda je bio rodom iz Moravske, na 
svoj način označi tu razliku, koje onda kao neiskusan mladić nisam 
razumio, ovimi riječmi: Ala ste vi (prekogorski) Hrvati lijeni! Zato 
mora sve, što Talijan ili najbliži Primorac radi, biti drugojako, 
življe, zanositije, nego li što rade prekogorski Hrvati ili tja Nijemci. 
Istina se ta dade dokazati počam od najprostijega pa sve do naj- 
uglađenijega dijela dotičnoga pučanstva. Uzmi krčmu, gdje samo 
deset Talijanah igra na prste, što oni zovu alla mora, kan da u 

njoj sjedi rulja naših kortešah, pak ju prispodobi sa žamorom 
ogromne monakovske pivare, gdje se zabavljaju do dvie stotine 
ljudih, ter ćeš namah uvidjeti tu silnu razliku. Svatko nas znade, 
kako se Bečani, premda su inače dosta živi, s čudom ogledavaju, 
kad petorica našinacah svojim zvonkim glasom, živom kretnjom 
napija u kojoj restauraciji vesele zdravice. Gledaj dvojicu odličnijih 
Talijanah, kad se razgovaraju na ulici, kako su se okrenuli lice u 
lice, kako si krešu očima, kako kreću rukama, riječju, kako se raz¬ 
govaraju cijelim tijelom, pak sastavi opet dva isto tako uglađena 
Nijemca, kako govore gledajući svaki preda se, bez žara u očijuh, 
mirna lica, maknuvši kadšto palicom, da pokažu ovo ili ono. 

Što slijedi odatle? Odatle slijedi to, ako umjetnost mora narav 
krasoćutno idealizovati, da se ona mora u tolikoj različitosti i na¬ 
ravi i ljudi različito očitovati, ter da narodi moraju imati svaki 
svoj posebni ukus. Potresuj u Zagrebu grlom poput naših goranah, 
da pobjegneš; a slušaj ga na onih gorah, kako skladno odjekuje 
od brda do brda, pa ćeš se njim naslađivati kao fiorentinskom sim¬ 
fonijom na cvjetnom brijegu Arna. A prenesi tu simfoniju u Krivo- 
šije, kako je kukavna, kako iščezava u onom gorostasnom amfi¬ 
teatru naravi. Hoćemo li dakle reći, da zato, što se ove dvije vrsti 
sklada ne dadu shodno prenijeti na mjesto protivne si naravi, nisu 
svaka na svojem mjestu istinite i naravske? Glasba dakle talijan¬ 
ska, miloglasna i žarka, posve je na svojem mjestu u Italiji, ter joj 
u tom nije odnikle prigovoreno. Prigovorilo joj se prema razvija- 
jućoj se sve to više realističkoj težnji, i to s punim pravom, samo to, 
što su joj opere bile slabo dramatizovane, ter je talijanski skladatelj 
običavao i tvrda čuvstva, kano osvete, rata itd. izrazivati milo- 
glasnim napjevom. S punim pravom, rekoh, jer umjetnost mora 
kako oblike, tako i čuvstva i djela očitovati svako prama njegovoj 
naravi. Ali taj su prigovor i uvažili talijanski skladatelji, pak je 
Verdi u Aidi, koja je uz velik zanos zaredila po svih europskih 
gradovih, divnim načinom spojio talijansku miloglasnost s njemač¬ 
kom misaonošću. Dalje, čini mi se, neće poći talijanska glazbena 
škola, pače držim, ako moda, jer je ta za njeko vrijeme svemoćna, 
njemačkoga dubokoumlja i zavlada časovito ukusom talijanskim, 
da će se oni opet vratiti na svoju naravsku umijem protkanu milo¬ 
glasnost. Pak se ipak i one, prama današnjoj realističkoj struji, 
pogrešne talijanske skladbe tako sviđaju Europljanima, da se i u 

mlakoj Njemačkoj i Englezkoj isto tako, kako i u žarkoj Fran- 
ceskoj i Španjolskoj s nasladom slušateljstva davaju Norme, Tro- 
vatori, Ernani, Lucrezije Borgije itd. itd. 

Uprav zato neka bi i bila ta talijanska glazba, kazat će 
mnogi naši kritici; ali njihovi predstavljači ne pjevaju, već kriče, 
ne igraju, već lomataju sobom, bez krasnoćuti, neimajući ukusa, ter 
treba u Italiju samo zato putovati, da se naučiš, kako ne treba pje¬ 
vati i igrati. — Teška doista, al i netemeljita osvada! Italija, domo¬ 
vina umjetnosti, u kojoj su se najglasovitiji umjetnici svih narodah 
obrazili, da nema u pjevanju i igranju krasoćuti i ukusa?! — Istina, 
ter se od vatre isto tako lako prelazi u požar, kako se od studeni 
prelazi na led, te i ja priznajem, da među talijanskimi predstavljači 
ima i vikačah i lomatačah. Ali to su ljudi bez škole, koji su iz ope- 
karnice, ribarnice, najviše iz štacuna prešli na pozorište, ne pozna¬ 
vajući često niti kajdah, i ne vidjevši nikad odličnijega društva. 
Takovih smo i mi više putah morali slušati i gledati na zagrebačkoj 
pozornici. Pak su i takovi svojom prirođenom naravitošću kadšto 
tako zanijeli naše obćinstvo, da im je pljeskalo. Ali po njih suditi 
sve talijanske pjevače i igrače, znači grozno skakati u sudu. Naj¬ 
prije, što je dalo povoda, da se je takov sud kod nas stvoriti mogao 
i izreći smio? Ništa drugo, nego različiti pojmovi o krasoćuti i 
ukusu, pak onda krivo shvaćeno hrvatsko rodoljublje. Da ti poj¬ 
movi moraju biti različiti, slijedi iz razlikosti zemaljah, narodah i 
pojedinacah, ali se može s pravom uvijek pitati, koji su među njimi 
pravi, koji li krivi pojmovi. Drevne su Grkinje i Rimljanke, a te 
su nikle iz posve uglađenih narodah, držale, da je najkrasnije 
žensko odijelo, koje voljko i saborito pada niz tijelo do tala; a 
danas se lijepom smatra oprava, koja u pasu prežmiče tijelo poput 
ose i podvezi ističe i one strane, koje bi se samo naslućivati smjele, 
ne dajući tijelu ni toliko slobode, da udobno sjesti i preko praga 
lako koraknuti uzmogne, bez naborah, samo njekimi krpicami i 
vrpcami prepletena. Na kojoj je tu strani prava krasoćut i ukus? 

Naše se Primorke razgovaraju međusobno cijelim tijelom, mije¬ 
njajući kod svake misli i žar očijuh i crte lica, izgovarajući prama 
naravi stvari svaku riječ sad nježno, sad oštro, sad prezirno, i pra¬ 
teći sve to shodnim kretanjem rukuh i gibanjem tijela, tako da ti se 
i u govoru čine male besjednice: mi pako ovdje držimo sve to za 
pretjerano i nečedno, dopuštajući samo, da se uz mirno lice i uko- 

čeno tijelo gladko izreče misao bez kretnje rukuh. Što je od ovoga 
dvojega naravnije, krasoćutnije i ukusnije? U Beču su novine oštro 
pisale, a majke se čemerno tužile na Saru Bernhardovu, što je u 
njekojem igrokazu s južnim žarom cijeloga tijela izrekla svomu lju¬ 
bavniku riječi: Je vous aime de tout mon coeur, a onamo uza svoje 
kćeri bez spačke gledaju muškarce u trikoih i polugole plesačice, 
koje im stojeći na palcu jedne noge, a dignuvši drugu u vis što 
više, pokazuju ne znam kakvu umijeću, i slušaju bez stida Don 
Juana i njegove sramote. Je li to prava krasoćut i ukus? Na sva ta i 
slična pitanja može se najsigurnije odgovoriti, da nije sve ono kra- 
soćutno, što se gdje pomišlja, već što odgovara naravi hiljadu i 
hiljadu okolnostih. Jedna te isti stvar može biti u ovih okolnostih 
čedna, a u drugih nečedna. Pruži se po divanu, pa pušeći cigaru 
čitaj knjigu, kad si sam: sve u redu; ali učini isto, kad te je odličan 
gost posjetio: kako si neotesan! 

Ako povodom ovoga načela uzmemo suditi najprije talijanske 
pjevače, moramo i nehotice opaziti, da su njihovi glasovi, osim basa 
profonda, uopće jezgrovitiji i puniji, nego li drugih narodah. 
Treba samo slušati njihove ženskinje: kan da govore naši muškarci; 
naravski je dakle, da njihovo pjevanje mora izlaziti punije i jače, 
kadšto uprav gromko. Ali je opet s druge strane i to istina, da se 
nam, koji smo privikli sićušnim glasićem našinacah, mora ona 
grmljavina činiti prejakom, tako, da bismo mogli i poludjeti, kako 
sam nedavno u jednoj kritici čitao, ali čega se ja međutim ne bojim, 
pošto smo i kod orijaških, kako ih zovu, glasovah Denegra i Ve- 
spasiana ostali potpunoma zdravi. Nu je li zato, što je talijansko 
pjevanje, jako, recimo gromko, ujedno nenaravno, nekrasoćutno, 
neukusno? To bi po mojem mnijenju samo onda bilo, kad bi se 
pjevač tako napinjao, da bi iztiskivao glasove, sižuće izvan opsega 
njegova grla; nu ako bez napora razvija svoj makar i gromki glas, 
meni se to čini posve naravno. Zagrebčani će se još sjećati baritona 
Giana, koji je sjedeći i sasma naravski pjevajući, nadpjevao jednoga 
od naših znamenitih baritonah, koji se s njim iz svih silah natjecao. 
Tko je od njih više vikao? Meni se čini onaj, koga je bilo manje 
čuti. 

Drugo je, reći će naši kritici, zvučno pjevati, a drugo kričati. 

Na tu primjedbu pitam, ako talijanski pjevači zbilja samo kriče, 
da ih ne samo vatreni Francezi i Španjolci, nego i mlaki Nijemci i 

Englezi sa zanosom slušaju? Zar i ovi narodi nemaju krasoćuti, 
ukusa? Zar smo samo mi u Zagrebu vrsni prosuđivati pravo pje¬ 
vanje? Bio sam lani u Beču u talijanskoj operi, slušao isto takovo na 
shodnih mjestih gromko pjevanje ne samo svih pjevačah ukupno, 
nego i milinu i krepkoga glasa onoga baritona, koji od kapi nije 
mogao ni koracati sigurno, vidio sam njihovu isto tako vatrenu igru, 
pak sam čuo zanosne uzklike Bečanah: Diese Italiener singen doch 
schon, Bečanah, na koje svaki dan djeluje ukus bečkoga konser- 
vatorija. Na tom izkustvu, koje više vrijedi, nego nedokazane, 
makar i strukovnjačke opazke njekih naših kritikah, gradim svoju 
vjeru, da vješti talijanski pjevači, premda življe i vatrenije od 
drugih, umiju tako pjevati, da ih i najmisaoniji narodi s nasladom 
slušaju. 

Sad da kažem nješto i ob igri talijanskoj. Već je Ciceron o 
rimskom glumcu Rosciju (Or. pro Archia) rekao: Tko je između nas 
bio tako surov i bešćutan, koga ne bi bila onomadne dirnula smrt 
Roscijeva? Premda je starcem umro, mišljasmo ipak, da porad iz¬ 
vrsne umijeće i dražesti ne bi bio nikako smio umrijeti. Ovaj je 
dakle čovjek kretanjem tijela stekao kod svih nas toliku ljubav, a 
mi da ne hajemo za nedokučivu okretnost i brzinu duha? — Pak to 
nisu samo riječi možda prevrtljiva odvjetnika, već je Ciceron svoj 
sud tim potvrdio, što se je načinu govorenja i kretanja učio od toga 
glumca i postao najglasovitijim govornikom rimskim. Ta je vjernost 
i dražest prešla i na njihove potomke, Talijane, koji umiju što točnije 
tijelom očitovati i najtanja čuvstva duše. Treba samo vidjeti u Italiji 
njihove pantomimičke igre, da se o toj istini podpunoma osvjedočiš. 
Gledaš ga obučena, a rekao bi, da si je komad po komad svukao 
odjeću, pak se pun blaženstva za sparine bacio u hladnu vodu. Pak 
da jim još vidiš balete, kakovim sam se ja divio u Napulju: onu 
živost i dražest, rekao bi sa mnom, da su slične bečke predstave 
tek sjena onomu suncu. Ali da mi ne bi tko rekao, da je to samo 
moje subjektivno mnijenje, neka se sjeti, ako je lani bio u Beču, 
kako je ono dvoje Talijanah u Videnskom kazalištu sto puta zase- 
bice izvađalo svoje igre i skokove, uz neopisiv zanos vazda nagnje- 
tenoga općinstva, pak će mi za pravo dati. Ali još više, ako uvaži, 
da je iz talijanske škole proizašao onaj glasoviti glumac Rossi, koji 
je onomlani u čudo tjerao svu Europu. O takovih se ljudih ne smije 
kazati, da igrajući lomataju sobom. 

A svjedoči li ta talijanska živost i dražest o pravom ukusu? 
To pitanje potvrđuje sva narav, svi umnici, svi narodi. Već se 
biljka veseli svjetlosti i toplini, bujajući najviše ondje, gdje imade 
obojega. A ljudi? Ta ništa nisu jednoglasnije potvrdili, nego tu 
istinu. Već je Demosten, to čudo grčkoga govorničtva, imajući slab 
glas, izšetavao k moru, pak se vičući ondje krijepio, donda nezado¬ 
voljan, dok nije mogao nadvikati buku valovah, samo da uzmogne 
jače djelovati na svoje slušateljstvo. Drevni su Rimljani volili slu¬ 
šati vatrenijega Cicerona, nego umnijega Hortensija. A zašto su 
Englez Byron i Rus Puškin putovali, onaj u Grčku, a ovaj u Krim, 
nego da se zadahnu onimi svijetlimi slikami i nagriju onoga žarkoga 
sunca? Zašto su malone svi znameniti umjetnici sjevernijih narodah 
i duže vremena boravili u Italiji, nego da se zadoje onimi živimi 
bojami, kojimi su kasnije daždjeli na svoj narod? Sva se napokon 
Europa najradje lomi na jug, gdje vlada svjetlost, dražest, živost? 

A što mi Hrvati? Isto tako i ne drugčije. Stupite u koju god 
crkvu, gdje se skupio naš prosti puk, pak ćete vidjeti, kako drijemlje 
uz jednoličnu i mlitavu propovijed makar i umnijega propovjed¬ 
nika, izlazeći iz crkve, čim se probudi; a gledajte, kako napeto i 
pobožno sluša, utirući si kadšto suze, vatrenije riječi propovjednika, 
makar i ne kazao mnogo valjana. Živost je živost, a mlitavost su¬ 
sjeda smrti. Mi smo u Zagrebu na našem kazalištu slušali i gledali 
mnogo različitih pjevačah i igračah, pak je općinstvo bilo vazda 
uzhićenije kod življe predstave. Treba se samo sjetiti onoga tenora, 
koji je s Donadijom pjevao u Brijaču Seviljskom: okretna igra, si¬ 
gurna intonacija, čist i zvonak glasić; ali što je bio samo glasić, a 
ne glas, nije nikad nijedne ruke potaknuo na pljesak. Giani je tresao 
kazalištem, a općinstvo se odazivalo gromovitim pljeskanjem. Noli 
je imao jak i blagozvučan glas, naučio se njeke partije korektno 
pjevati, ali gdje je ona srdačnost i živost igre titrajućega sa svojim 
smožnim glasom Kašmana, toga učenika čisto talijanske škole, koji 
je očaravao Zagrebčane? I naša se Vizjakova sa svojim orijaškim 
glasom i južno-vatrenom igrom više sviđala, nego mirnija u svakom 
obziru Terputčeva. I našu Prikrilovu više hvalimo, kad zvonko 
pjeva i vatreno igra, nego kad je slabija, ter je svojim sudom ša¬ 
ljemo u bolnicu. — A Donadija, za kojom je bilo malone poludio 
sav Zagreb, barem ona nije imala jaka glasa? — Ali joj je umijeća 
u pjevanju, srdačnost u izrazu i dražest u kretanju bila vanredno 

velika, ter nam se više milila u Brijaču Seviljskom, gdje je mogla 
razvijati tu svoju veličinu, nego li u Marti. — Pak zašto se je 
toliko dopadala Perisova, nego što je imala nješto puniji glas, i 
kano Primorka umjela kadšto i okom i kretom uprav smrviti svoju 
takmicu. A Ružička-Strozzica po čem je postala ljubimicom Za- 
grebčanah? Po jakom čuvstvu, koje joj se iz srca prolijeva cijelim 
tijelom, kako sunce ob izhodu cijelim obzorjem, po gipkosti i njež¬ 
nosti kretnje i po živosti cijele igre, pak da ta gospođa ima nješto 
jači glas i da razumljivije izgovara hrvatske riječi, da vidite još 
većega zanosa. A naš Mandrović? Ta on uprav sijeva i grmi, kad 
treba, a mi mu kličemo; Živio, umjetniče! 

Na temelju svega toga nadam se, da ne ću zalutati, ako ovako 
opredijelim svojstva pjevačah i igračah, koji hoće, da ih svijet drži 
za umjetnike. Budući da najprije glasom djeluju na slušateljstvo, 
moraju, povrh temeljite obraženosti u svojoj struci, da uzmognu 
ne samo shvatiti nego i prisvojiti razne značaje svojih ulogah, naj¬ 
prije sobom donijeti jak glas. Ta jakost ne mora biti gromka, ali 
barem tolika, da uzmognu od početka do kraja, bez osobita malak- 
sanja i hrapavosti, provesti svoje uloge: pjevači tako, da ih bude i 
u jačem sboru čuti; tenori pako i primadone tako, kako bi se moglo 
osjetiti, da oni vode pjev; igrači tako, da im uzmogneš barem u ka¬ 
zalištu srednje veličine i prilične akustike bez natege razumjeti 
govor. Tko nema toga svojstva, neka se posveti drugomu zvanju, 
gdje nije glas oruđem. Kao dodatak ište se danas i to od pjevačah, 
da tako pjevaju, kako bi im se razumjele barem glavne riječi, inače 
se jako umaljuje užitak obćinstva. -— Glas taj mora biti, ako ne 
posve ljubak, barem čist i zvučan, da mu se uzmogne razabirati 
zvonkost. Glas, koji se čuje kao kroz mrenu ili kao pukla posuda, 
ostavlja isto tako nezadovoljnim slušatelja, kako i sunce, viđeno 
kroz maglu, gledatelja. — Napokon mora donijeti sobom i ćuteće 
srce, da uzmogne vjerno i živo predočivati razna čuvstva svojih 
ulogah. Ta vjernost, a osobito živost ne smije biti tolika, da se 
izvrgne glede glasa bud u piskutanje, bud u hroptanje, jer takova 
sto ne može goditi čovjeku, ter je za nj svakako i neukusno; a glede 
kretnje u lomatanje sobom. Takovo bi bilo, kad bi se igrač cerio 
ili izbečivao, kada bi mahao rukama izvan okruga svoga gornjega 
tijela zahvatajući možda i svoje suigrače, kad bi prostački lupao po 
stolu. Kad bi se razkrečivao ili u naglosti popikivao. Ali svakako 

treba, da mu čuvstvo prodre i u oko i u lice i u cijelo tijelo. Tko 
igra, makar i najtočnije po pravilih umjetnosti, vavijek nepromije¬ 
njena pogleda i lica, ili samo omjerena prema tim pravilom kreta, 
a nije ga svega proniklo dotično čuvstvo, koje kao plod naravi 
svatko namah opazi, nije drugo nego umjetno sastavljena lutka, 
kretana žicom. Samo srce djeluje na srce! Kad je igraču očitovati 
ljubav, mora to učiniti i žarkim pogledom i blaženim licem i voljkom 
kretnjom, nježeći se posve pouzdano okolo svoga zlata i šapćući 
mu ljubežljivo; nasuprot kad hoće igrač da mačem probode ne¬ 
vjernu ženu, mora mu se i namrštiti čelo i divljom vatrom upaliti 
oko, da je prije tim smrvi, nego što joj je snažno zamahnutom 
rukom zadao smrtni udarac; a ona se mora trzati od straha, dizati 
prama njemu sdvojne oči i sklopljene ruke, moleći ga pronicavim 
glasom za oprost. 

To bi bilo, kazat će možda koji mirniji kritik, na pretek 
osjećalom ljudskim, a na sablazan poimence nedužnim djevojčicam. 
— Što je komu na pretek, to je vrlo relativno, ter stoji do snage 
živacah, koja je u različitih ljudih različita. Naš razmekšani gizdelin 
ne smije zimi za ljure pomoliti nosa iz kuće, pak si, ako i izađe, 
zamata vrat do ušijuh, dočim se naš Primorac gola vrata i prsijuh 
poigrava sa zapuši. Ako smo tako smalaksali, da ne možemo gle¬ 
dati strasti, a ono ih nepredočujmo na kazalištu; ali kad ih već 
predočujemo, moramo to činiti strastveno, inače smo predočili tek 
čuvstvo, pak se iznevjerili naravi same stvari. A što se tiče neduž- 
nosti, ne kvari je život predstave, već predmet igrokaza. Prestanite 
predstavljati grešnu ljubav i ona neprestana preljubstva, koja i u 
slaboj slici kvare moralnom grdobom sama čina, pak će odrasle i 
za udaju prikladne djevojčice smjeti bez spačke gledati i najvatre- 
niju predstavu nedužne ljubavi, koja ih već možda i usrećuje. A 
za djecu tko kaže da smiju pohađati kazališta? Zaista kazalište, na 
kojem se pred oči izvađaju uz krijeposti i sve nevaljanštine svijeta 
ovoga, samo je za odrasle ljude, koji već iz života poznavaju one 
nepodopštine, koje bi im trebalo tako iznašati na vidjelo, da upravo 
zamrze na nje. Inače postaje kazalište školom pokvarenosti. 

Mi smo tako sretni, ter stanujemo među talijanskim i nje¬ 
mačkim svijetom. Premda imademo dosta sposobnosti za sve, pak i 
za melodramsku umjetnost, ne možemo se ipak sami iz sebe, a bez 
uzora razvijati, ter nam se treba ugledavati ili u talijansku živost, 

ili u njemačku teoretičko-pravilnu mlakost; što ćemo izabrati? To 
su pitanje, premda malko prevršujući, riješili naši književnici, svje- 
tujući i djelom pokazujući, da se treba držati više romanskoga svi¬ 
jeta, koji da je našoj ćudi bliži od germanskoga. Zato ako i posudimo 
od Nijemacah temeljitost u svačem, ublažimo je malo romanskom 
tančinom i voljkošću, a oživimo njezinom vatrom, pak ćemo stvo¬ 
riti nješto trećega, što će svakako morati, ako nas krila dosta vi¬ 
soko ponesu, biti savršenije. Neka se naši pjevači i pjevačice slo¬ 
bodno uče na bečkom konservatoriju, ali neka uza to marljivo po¬ 
laze, kako skupa sa svimi Bečani i čine, talijansku operu, da onom 
vatrom ožive u sebi mlako slovo. Nemojmo se bojati, da ćemo tim 
postati Talijani; za to nam fali njihova zanositost, ali ćemo svakako 
biti življi, ugodniji i miliji, nego da se zadahnjujemo samo njemač¬ 
kim duhom, po kojem bismo morali izgubiti i onu živost, koja 
nam je prirođena, pak postati neslični sami sebi. 

Zato bih svesrdno želio, da njeki naši kritici ne gase svojimi 
mraznimi opaskami prirođene nam vatre, osobito pako stojeći na 
krivom temelju pristranoga rodoljublja. Jer se na njem ne možemo 
ugnuti protuslovju, kako se dogodilo jednomu našemu kritiku, koji 
u jednu ruku tvrdi, da se u Italiji uči, kako ne treba pjevati, a u 
drugu dopušta, da ovaj ili onaj Talijan dobro pjeva. Ako i vruće 
želimo, a tko ne bi toga želio, da na našem pozorištu pjevaju samo 
Hrvati, što bi uza veću obzirnost prama domaćim silama već sada 
mogli sa zadovoljstvom postići; ne treba ipak da kudimo, što sav 
svijet hvali, a ne zovimo na primjer savršenim umjetnikom onoga, 
za koga sam njegov učitelj, koji je svakako temeljitiji od nas sudac, 
tvrdi, da će tekar za godinu dana marljiva nauka biti izučenim 
učenikom. Tako pristranim sudom škodimo i umjetničkomu kandi¬ 
datu, koji bi mogao popustiti u revnosti, i svomu narodu, predo¬ 
čujući ga svijetu kao netemeljita suca. 

Ovo sam zato napisao, da dajući svakomu svoje, ne samo 
spasim, koliko vrijede moji dokazi, prirođenu, već i pojačim u 
svačem živost našu, od kakove se nadam plodu; jer duh oživljuje, 
a slovo ubija! 

AUGUST ŠENOA 


NAŠA KNJIŽEVNOST 

Zaista će se svaki pošten Hrvat veoma smutiti videći, kakva 
nam je u taj par naša književnost. Ma bio kako velik rodoljub, 
bio kako velik optimista, to se ne će smjeti oteti istini, da nam 
knjiga do rijetkih iznimaka čami u mlitavilu i mrtvilu, da gotovo 
sve, što se dandanas u Hrvata piše, nije od velike cijene za duševnu 
emancipaciju našega naroda! Koj je tomu razlog? Ima razloga, 
kojim mi krivi nismo, pa ih se tako lahko othrvati ne možemo; nu 
imade i takovih, koji u nami stoje, pa se časimice na nemalu štetu 
našega duševnoga i družnoga života povraćaju. Prvih se ne ćemo 
ticati, jer svatko ih znade, nu govorit nam je dvije tri o drugih. 
Glavni naš grijeh, koj nam se dosljedno u svoj povijesti našega na- 
roda javlja, jest vječita nestašnost. Ima tu časova, gdje je narod 
listom planuo, najčišćim i najplemenitijim žarom uskipio i velelepna 
djela počinio, kojim ćeš katkad u inih naroda zaman ravna tražiti. 
Nu imade pri tako sjajnih zgodah i crnih časova, gdje sve spada u 
mrtvilo, gdje prvašnjemu ushitu ni traga nema, gdje će i plemeniti 
rodoljubi ovu nemarnost sveopću gorkim posmijehom pratiti, dok 
koja silna inicijativa sav narod opet do plamena ne uspiri. To 
valja u politici, u družnom životu, to valja za naše narodne zavode, 
a najpače za našu knjigu. Mi znademo, do koje živosti, do kolike 
radinosti znameniti događaji ilirske dobe naš narod uznesoše, kako 
su nove misli sav naš život, sve naše odnošaje probijale, ako se je 
tu pisalo na takmu; nu mi znamo, kakvi smo bili, kad nas je izne¬ 
nada tuđa, donekle Hrvatom neznana nevolja prikvačila, kako su 
se svi zlatni sanci o crnoj istini raspršili, kako se je sve sleglo i 
obumiralo, kako je silna četa pisaca ilirskih spala na šaku ljudi, pa 
kako je opet tuđinstvo nemilice među nami haračilo. Kako smo go¬ 
dine 1860. uskipili i navalice na rad se dali, kako je suha donle 
knjiga počela lijepo listati, toga ne treba natanko spominjati; kako 
je ovo vrijeme po nas jalovo, i po knjigu neplodno, to svatko znade. 
Ovo nesretno kolebanje biva istinabog sve slabije, misli sve jasnije. 

jer nas zle godine boljoj pameti nukaju, nu prestalo nije, nit će pre¬ 
stati, dok ne nestane drugih nevolja. Stoga boluje naš narodni 
život, stoga i boluje knjiga naša, koja bi narodu imala mezimicom 
biti. Naš život donekle ne bijaše nalik sjajnoj zvijezdi, kojano tvrdo 
i stalno s neba sjaje ,nego zvijezdi bludici, koja tek katkad se sjajna 
oku javlja; naša knjiga donekle nije probila sve živce našega na¬ 
roda, i družni mu život redala i odgajala, već je izim političkih 
listova bila tek preživanjem samih pisaca. Stoga joj i ne ima tvrda 
korijena, stoga može čovjek lahko razumjeti sve one pozivnice- 
jadikovice naših beletrističkih listova, gdje općinstvu podvikuju: 
„Pomagaj, jer inače propadoh!" 

Reći će mi možebiti tkogod, da sam peismista, da sve crno 
vidim. Nu na to je lahko ukratko odgovoriti. Uzmi u ruke popis 
svih knjiga, što su lanjske godine ugledale bijeli svijet, pa će ti se 
brzo lice smrknuti srijed onoga praznila naše književnosti. Jedan 
samo pojav probudit će u tebi radost; mada i ne bude bilo godine 
1864. nikoje druge hrvatske knjige tiskane do te jedinice, hrvatska 
književnost imala bi se čim dičiti! Ta knjiga je naš vrli „Književ¬ 
nik 4 *! Slavni pokojnik Vuk Karadžić, probrav prvi svezak „Knji- 
ževnika**, čestitao je Hrvatom, što su tako daleko dospjeli. Mnogi 
su već i otprije snovali i redali strogo znanstveno gradivo; nu tako 
lijepo, tako ozbiljno ne pojavi se znanost Hrvatom u hrvatskom 
ruhu nikada prije! Stoga možemo reći, da je „Književnik 44 početkom 
složna znanstvena rada u Hrvata, a mi mu želimo od srca, da dugo 
potraje, jer on nije samo učitelj narodu, već i ljut stražar proti na- 
metništvu diletantizma, koj je osobito in historicis i psihologicis do¬ 
nekle cvao bujnom koprivom! 

Nu ljuto bi se čovjek prevario, kad bi mislio, da je to, za 
da se sada otmemo lijepoj literaturi, dosta onoj struci, koja do malo 
iznimaka sačinjava donekle našu književnost. 

Već otprije spomenuh, da nam knjiga ne djeluje na naš so¬ 
cijalni život, kako bi trebalo. Ja mislim, da je upravo u svem našem 
razvitku i pokretu socijalni momenat najvažniji. Dok nam ne bude 
seljak obraženiji, dok se duh narodni ne uvriježi ne samo u svakom 
gradu, u svakom uredu i u svakoj školi, već upravo i u obitelji, 
koja je pravi temelj i narodnoga i državnoga života, dotle nema ni 
razgovora krjepku, složnu narodnomu životu! 

Zadaća, osnažit i utvrdit narodni život, ide upravo popularnu, 
poučnu i zabavnu struku književnosti. 

Strogo znanstvena struka ne djeluje nikada tako neposredno, 
tako intenzivno na sve socijalne krugove, ona ostaje vazda manje 
više svojinam strukovnjaka i znanstvenjaka; da se i širje općinstvo 
ponešto dirne, tomu se hoće upravo visoke civilizacije, koje da- 
kako u nas još nema. 

Osobito su znamenite ove struke u onih naroda, koji su na- 
kani stvoriti samostalnu civilizaciju, da sačuvaju svoj individualitet 
proti tuđemu uplivu. Kod takovih naroda mora da je književnost 
tendenciozna. 

Najsjajnijim nam je u tom primjerom književnost poljska. 

Svi tjemenjaci poljski, kao Mickievicz, Krasinski, Kraszewski, 
Slowacki, Zaleski itd. pisali su i u pjesmah i u prozi tendenciozno, 
a treba li dokazivati, koliko ti ljudi tim blagotvorno djelovahu na 
poljski narod? 

I najmanja knjižica, pisana za poljsku djecu, odiše poljskim 
duhom, budi poljsku dušu! 

Takve tendencioznosti treba osobito u nas. 

Da si još nismo uredili kuće, kako treba, da naš pokret stoji 
na slabih noguh, osobito, kad pomislimo na gotovo besprimjernu 
nemarnost našega općinstva naprama našoj knjizi i novinarstvu 

hrvatskomu, poznate su stvari. 

Razvraćenost i nestalnost naših okolnosti imade istinabog 
svoj razlog u naglom, nenaravskom probudu našem, ali pokraj 
svega toga dalo bi se ponešto bolje raditi, nego što se žalibože sada 

radi, o čem govoriti ćemo drugi put. 

Rad književni u nas izim strukovnjačke znanstvene radnje 
morao bi udariti dvojim putem. Prvo bi naši pisci morali gledat, 
da se popularnimi spisi privlači u kolo čitajućeg općinstva naš, u 
tom obziru, toli zanemareni puk. U puku stoji prava sila naroda, 
pn je od svega naroda najviše spojen sa zemljom, a bude li u njega 
obrazovanja i samosvijesti, ni sve sile svijeta ne će narod krenuti 
s puta, kojim udariti mora; zaman su sve tuđe spletke, zaman svi 
vanjski pokušaji, da navuku narod na svoje on stoji tvrdo ko 
dub, jer je dubu silan korijen, a taj korijen je puk! 

Intelektualne razlike među pojedinim krugovim društva ne će 
nikad nestati, ali ona ne smije tako silna biti ko što je to u nas. 

Svi krugovi društva moraju biti spojeni tako, da se napredak i raz¬ 
vitak proteže ne samo na kaputaše, neg’ i na čohaše, a bude li sav 
narod jedna cjelina duševna, tko će mu branit napredak, ma i kako 
nezgodno vrijeme došlo? Najbolji primjer su nam u tom Česi. 

Veli se dakako, kad bude više škola, bit će svega. Istina je 
to: bit će bolje. Ali i to mi se mora dopustiti, da od puka ipak jedna 
strana čitati umije, i da bi u onih školah, što ih sada ima, trebalo 
za mladež takovih spisa. A šta da onda puk čita? Za rata bi bio 
naš izvrsni ,,Gospodarski list“. A šta više? „Šoštar", „Osiječki i 
požeški koledar"? Kršna i silna mi štiva! Kušalo se za to koješta, 
al badava. ,,Prijatelj puka" godine 1848. bio je anakronizam, a 
naše društvo za popularne spise šta je, šta radi? Bog bi znao! — 
Teško je to, da, najteže pisati popularno, pisat za puk, a mnogi, 
koji bi imali za to žicu, misle, da to nije vrijedno, da tijem ne možeš 
izaći na glas ko literat, zato će mjesto kratke kronike za puk rade 
veleučenu disertaciju ,,0 slavenstvu Tribala , mjesto poučne kakve 
povjestice tursko-romantički galimatias u formi pripovijetke napisat 
To je dakako predsuda, ko što ona, da pučki učitelj imade manje 
zasluga nego sveučilišni. 

Dva čovjeka među našimi književnici imadu baš izvrsnu žicu 
za tu struku: Frane Kurelac, i onako najbolji hrvatski prozaista, i 
Janko Jurković. „Doka u ,,Fluminensia i ,,Tri lipe , to su stvari 
za puk, to će ga dirnuti. A tako bi se htjelo, da pišu i druga go¬ 
spoda pisci, osobito svećenici, a prije svega da pišu izvorne stvari, 
što se tiču života, mana ii predsuda našega naroda, to će više ko¬ 
ristiti neg’ Šmitovi, Hofmanovi prevodi, više neg’ ,,Babica 4 Nem- 
cove, jer to presađeno voće ostaje uvijek tuđim, ma kako fino cijep¬ 
ljeno bilo. Govorio sam tu dakako samo o jednoj struci, al to valja 
za svaku. A puk će zaista rado prigrliti, što se njega tiče, o čem 
vidi, da je samo niklo, da je to zrcalo njegova života. Ima za to pri¬ 
mjera veoma zanimivih u historiji naše literature. Baš u ono doba, 
kad je knjiga naša tako rekuć obumirala, postalo je začudo najviše 
onih knjiga, što su ih puk i nižji zanatlije prigrlili. 

Nije to baš biser naše književnosti, al su to najpopularnije 
knjige. Eno vam Relkovićeva „Satira", Kačićeva „Razgovora", eno 
vam u kajkavskih „purgara" kronika, stoljetnog koledara, „Gra- 
bancijaša đaka" i „Diogeneša". To su spisi u nas u pojedinih pre- 
djelih najpopularniji, a to zato, jer su jednostavnim jezikom i baš 

narodu po žici pisani. U tom svakako treba početka, i to ne koje¬ 
kakva, gdje se danas izdade knjiga, a poslije godine dana kaže 
društvo, što ju je izdalo, da ne valja. Cijela društva svakako mogu 
uspješnije raditi neg pojedinci. Ne bi li se mogla naša Matica, da 
joj krvca opet nešto oživi, dati na izdavanje popularne enciklopedije 
za puk, u veoma jevtinih svescih? Ne bi barem mogla raspisati na¬ 
gradu za pučku hrvatsku kroniku sa slikam i povjesnicu popularnu, 
dakako drukčije pisanu nego što je Tkalčićeva kompilacija? Takovu 
bi i gospoda čitala. 

Drugi put, da naša knjiga narodu u život segne, jest beletri¬ 
stika, to jest novelistika i pjesništvo. Naša novelistika? Jao i po- 
magaj! Kad čovjek poznaje ponešto hrvatsku i srpsku povijest, gdje 
mu se javlja toliko zanimivih zgoda, toliko sjajnih glava, kad motri 
naš sadanji toli bujni i raznoliki život, a kad gleda naše izvorne 
pripovijetke, kako da mu je onda pri duši? Mnogo toga ne imamo, 
a što imamo, do malo iznimaka je cigli korov. Da znadu drugi ljudi 
za to gradivo, glave moje, ako ne bi o nami cijele Leihbiblioteke 
romana i novela pisali. II zar nije sramota, da su gospoja Dudevant 

i Alfred Musset o naših Uskocih, Herlossohn o Crnogorcih novele 
pisali, da Diiringsfeldova dalmatinske pripovijetke sastavlja, da je 
Chocholoušek jugoslavensku historiju novelistički izradio, a mi? 
Ništa te ništa. 

Otkad se je Bogović novelistiki iznevjerio, ne ima pripovijetke 
spomena vrijedne. 

Nikolić bi možda za to imao žicu, al drven jezik i svagdanje 
sentimentalne fraze po njemačkom kalupu ne dadu, da mu kličica 
izađe na svijet. Glavni pako grijeh u naših pisaca jest, što ne umiju 

ii ne će birati zgodna gradiva, te mjesto novelističkog obično uzmu 
epički čin. Ta svatko znade, da dvije trećine naših izvornih pripo¬ 
vijesti pričaju o turskom ratu. Dakako da je učenje drugih dijelova 
naše povijesti mučnije, tu se moraju lica i kulturno stanje točnije 
crtati, tu nisu dovoljne fraze ,,o časnom krstu i slobodi zlatnoj". 
Ova nemarnost za našu povijest, za ćud i historički razvitak na¬ 
roda, nukaju naše noveliste, da grade svoje pripovijetke i spletke 
po tuđoj šabloni, da mjesto oštra crtanja lica opisuju sto puta sunce, 
mjesec, zvijezde i sve krjeposti nebeske frazami hrvatskomu uhu 
groznim, riječju, sva pripovijest ne ima ništa tipičkoga, te se je 
mogla zbiti prije i u Tatariji i Tunguziji neg u Hrvatskoj. O ro¬ 

manu ne ću ni govoriti. „Požeški đak" je pripovijetka za mladež, a 
ne roman. Vi ćete mi opet reći, da sve kudim, a ja vam kažem, 
šta biste na primjer preveli Nijemcem ii Francuzom, da za našu 
novelistiku pitaju? Odgovorite si sami. Prevodi tuđih pripovijesti 
nisu mnogo bolji. 

..Neven" i „Pozor", pokojnici blažene uspomene, valjano su 
doduše u toj struci radili, i izbor i jezik prevoda je bio čestit, ta tu 
su radili Vežić, Trnski, Veber, Jurković i fino pero našega Jose 
Miškatovića. Moramo i žalit, što gospodin dr. Jak. Užarević, oso¬ 
biti vještak našemu jeziku, ustežuje pero svoje našoj knjizi. 

Nu sad je većinom izbor predmeta za naše općinstvo posve 
nespretan, ii je jezik dozlaboga hrđav. Navest ću vam primjer. Šta 
će hrvatskomu općinstvu južno-amerikanski roman ,,La Gitana", 
ii zašt’ se je Hrvatima vrsni roman „Ledena palača" od Lažečnikova 
iz njemačkoga prevoda hrđavo preveo? Nam se hoće štiva, što je 
našemu narodu bliže po ćudi, što će na nj djelovati, jer romani i 
pripovijetke ne pišu se samo zato, da se Leihbiblioteke napune, ne 
čitaju se samo zato, da se vrijeme prikrati. 

Al mnogi naši prevađači, ne poznavajuć čestito nikakve lite¬ 
rature, prevest će prvu novelu, koju im je slučaj u šake namjerio. 

Toj gospodi bismo uopće preporučili i to, da marljivo uče 
narodne pripovijetke, da im pero bude malo čistije. 

A sad pitamo, kako hoćete, da nam djevojke budu narodne, 
kad ne imaju šta čitat u hrvatskom jeziku? II ćete im možebit „Go¬ 
spodičnu Clairon" il znamenito djelo „Pravda uspije" dati? Ako to, 
onda si propo, hrvatski narode! 

Valja nam jošte koju reći o našem vilovanju. Da — pjesništvo 
imamo. Mažuranić, Preradović, Trnski bili bi ponosom svakomu 
narodu, „Čengić-Aga", „Prvenci", „Krijesnice" resile bi svaku knji¬ 
ževnost. O mlađem naraštaju nije lahko govorit; taj se tek razvija. 
Zasad jošt junakuju na vilinjem mejdanu sve stariji književnici, a 
prije svega Trnski, komu u hrvatskoj lirici para ne ima. A noviji 
plodovi? Teško te preteško bi bilo literarnomu povjesniku karakte- 
risat novije pjesništvo. Jedni pjevaju po narodnu, veleći, da je i 
pjesnik najvrsnije hrvatske pjesme, to jest „Čengić-age", udario 
tijem putem. Nu nije ga jošt majka rodila, koj će se dokriliti 
,,Čengić-agi", a pjesnici po čisto narodnoj žici obično nasljeduju 

vanjski lik narodne pjesme ne mareć toliko za nutrnje krasote na¬ 
rodne vile, te raspinju svoje plodove u omašan niz deseteraca. 

Takove poduže pjesme naše općinstvo slabo čita. Sve novije, 
to jest mlađe pjesme većim su dijelom ii domorodne ili ljubezne. 
Historička balada, koja bi u ovo doba najzgodnija bila, slabo je 
gojenče hrvatske vile. Domorodne pjesme povađaju se većinom za 
uzori ilirske dobe. A1 to je upravo anakronizam. Što je onda silno 
sve živce razigralo, sve duše ushitilo — danas je često već puka 
fraza. Erotičkim pjesnikom bi imale „Krijesnice služit za uzor; tu 
je domorodna žara i žive ljubavi, a kraj toga upravo čiste pjesničke 
žice. Samo takove pjesme mogu i na narod djelovati. 

O dramatici reći ću koju veću u članku „Naše glumište . 
Piso sam tu samo crtice, htio sam samo natuknuti, kako bi se naši 
pisci imali obzirati na općinstvo, djelovat na narod, jer množina 
štampanih, al nerazrezanih knjiga na domorodnoj polici ne čine 
jošte žive književnosti. Naše literarne historike pako molim, nek 
pišu više neg’ do sad o književnoj povijesti, ali ponešto više o stvari, 
manje o pukoj slovnici. Bilo bi već vrijeme, a „Književnik" je tomu 
zgodno mjesto. 

FRANJO MARKOVIĆ 


MAŽURANIĆ: SMRT SMAIL AGE ČENGIJIĆA 
Iz uvoda: Karakteristika lica 

Da li je umjetnik pjesnik „Smrti Smail-age Čengića“ poznao 
samo istiniti dogođaj, ili mu kako došla ruku i koja narodna pjesma 
o njem, svejedno, on je mnogo promijenio značaje a posve motive 
čina, oplemenio i uzvisio ih, himbu, hvastavost, izdaju izbacio, 
izveo čin veličajan i pun etičkoga patosa, te je tako od dogođaja, 
koji u tadanjim jadnim okolnostima postavši pridrža i u fotografiji 
narodne pjesme obraz svoj nelijep premda prirodan, isklesao idealan 
a ipak ujedno naravit lik, koji pokazuje bijesni ponos turski u stra- 
hotnosti uzvišenoj, patnje rajine u bolu uzvišenom, osvetu junaka 
crnogorskih u zanosu uzvišenom domoljublja, čovještva, vjere. A 
što onim pučkim pjesmama pogotovu manjka, naime potpun umirni 
konac, to je umjetnikova pjesan istom pridonijela; dok pučka 
pjesma ostaje u jadnoj istinitosti realnoj, ona ima pred sobom i za 
sobom tisuć družica, koje pripovijedaju ,,opet to malo drugačije", 
kako su i dotični tužni dogođaji kroz tri vijeka uvijek „opet to, 
malo drugačije". Umjetnikova pjesan cjelina je s konačnim koncem: 
sa slikom, koja svesilnoga njekoč zulumčara pokazuje kao nemoćnu 
starinarsku uspomenu, a ovaj pobjedonosni i umirni „fuit tyrannus" 
moguć je umjetnoj pjesni samo uslijed toga, što je prije u svom 
razvoju prikazala potpun moralni slom Turčina, a moralnu veličinu 
protivnika njegova. 

Toliko se odvaja ova umjetna pjesan od onih pučkih; ra¬ 
stavlja ih estetički ukus, rastavljaju ih klasici, Gundulić, visoki 
svijet prosvjetnih i povijest ljudsku ravnajućih ideja, i — trajni 
stariji poklad same narodne poezije. 

Da se to uvidi, razmotrimo crtanje značaja, kompoziciju čina 
i pjesnički govor. 

Smail-aga svestrano je karakterisan, te se živo njegova 
osoba junačka, strahotna, ističe iznad svih ostalih; on je doista 
glavna osoba pjesni. Pjesnik, prikazujući njegov značaj nutarnji u 

odlukama mu i činima, i vanjski mu lik riše, ponajshodnijim nači¬ 
nom, ne navlas, nego uzgredice: povodom psihologičnoga crtanja. 
Krepka stasa, ponosito uspravno stoji, visoko i oholo držeć glavu, 
jasno mu čelo, i oko jasno i žarko; ovakav mu je lik, jer mu je srce 
ponosito i volja kruta nepognuta i usred prizora, koji drugoga 
Turčina strahom potresa. U viteškim igrama nema mu ravna, jahač 
je i kopljanik nad ine Turke; zabava mu i lov sokolovima; sjajno 
oružje ljubi, i usred polja čarod mu narešen obiljem njegvim, te 
svakom raskošju turskoga velikaša; razbludnik je, sramotnik rajskih 
djevojaka. Ne podnosi, da mu se volji tko suprotne, bio Turčin, 
bio raja; hoće da njegova volja bude zakon za sve druge. I ne smije 
mu se opriječiti nitko; na njegovu volju i Turčina vrijedna Turci 
sramotno skidaju sa života s robskim posluhom; mučeć Turčin, 
koga on osakati (nehotice, ali od obijesti), podnosi svoju bol i 
nagrdu, a da ni ne pomisli na odmjenu. Takav samovoljnik, ne 
pozna straha od nikoga na svijetu; i gdje se Turčin drže (i razlo¬ 
žito) opomenut ga, da bi mu se valjalo bojati Crnogoraca, on. da 
pokaže, koliko ih se ne boji, sramotno ih gubiti daje, zarobljenike 
svoje, prijeteći istom smrću sav im narod uništiti, a Turčina, koji 
smjede i pomisliti, da bi se on bojao koga, sramotnom kazni smrću. 
Takova nestrašna ponosa hoće da bude i svaki drugi Turčin prema 
Brđaninu, mišu gorskome, a koji bi podnio da se boji, jednakom mu 
sramotnom smrću prijeti. Gdje se volja njegova ne vrši, očituje 
silu svoje volje strahotom muka, koje zadaje neposlušniku, ne ma¬ 
reći da li taj može ili ne može; njemu se mora volja izvršiti. Zato 
raju, što mu harača ne da, na muke će udariti strašne, pa gdje mu 
promaši volja sa slučajne nezgode te pomišlja, da mu se neuspjehu 
smijati može bud raja bud Turčin: on je pakleni demon, i hoće da 
satare svijet. On nije okrutnik od krvožeđe, već od bezmjerne sa- 
movoljnosti i bezmjerna slavohleplja. Svoju slavu junačku držeći 
nada sve na svijetu, on cijeni i pjesmu, pronosnicu slave svoje, ali 
da bude te bi mu pjesma sramotu pronosila, on bi htio prije zada¬ 
viti i zadnjega čovjeka, satrti i vlaha i Turčina, da nema tko glasa 
o njem pustiti. Ovakova silna slavohlepna strast dakako ne čini 
ga hvastavcem; ne zariče se on, kao onaj Smail-aga narodne pjesme, 
da bi udario na pet stotina, već da bi ih dvaest posjekao. Sam 
junak, priznaje bar u sebi i makar na silu junaka i Crnogorca: divi 
mu se, gdje bez straha gine na oči mu; pače videći gdje ima koji 

se njega ne boji, protrne strahom — samo za čas, odmah se svlada, 
dostojanstvo i veličajnost junaka odmah se povraća. Koliko je 
strastan i srdovit, suspreže se i miran hoće da se ukaže drugim. 
Prema svičaju svoga roda i plemena obasiplje i odlične Turke i 
sluge i raju karakterističnim psovkama i kletvama. Tako je pri¬ 
kazan Smail-aga u veličajnosti strahotna samovoljnika: o muhame- 
danstvu njegovu nijedne crte, kako uopće u svoj pjesni što je Turaka 
ništa nije na njih fanatizma vjerskoga: tu je sam fanatizam despo¬ 
cije; tim je Smail-aga općenit typus samosilnički, premda je dakako 
ujedno i typus samosilnika Turčina bosanskoga plemića, komu su 
pradjedovi nekoć junaci bili roda . . . 

Ispod toga gorostasa duboko stoje ostali Turci. Pjesnik je 
Turke nasploh samo prigodomice označio, ali dovoljno; zvjerski 
su prema nemoćnoj raji, čije muke smiješna su im zabava, ropski 
poslušni silniku agi, u boju hrabri i proti boljim junacima Crnogor¬ 
cima; običaja su divljačkih u jelu bujnu i pilu žestoku. Između njih 
ističu se tri potanje označena lica: Safer, Bauk, Novica. Safer, 
haračlija, nezgodom od age oslijepljen na jedno oko, ne smije ni 
pomišljati da bi se osvetio agi, već se sveti raji krvoločnom zlobom; 
ponavljajući raji prijetnje svoga oštetnika age, on, nagrda i ropska 
duša, u svojoj zloći izlazi groznosmiješan. Bauk vojvoda, dobar 
junak i dobar pjevač, nu i šarenjak, lukavac, nedosiže junaštvom 
Smail-age, ali ne podnosi rado prednost Smail-aginu te gdje može 
nadbija ga lukavštinom, nit se boji osvetit se njemu slabo pritaje¬ 
nom rugalicom pjesmom, gdje ga aga izazva, da mu se prizna sla¬ 
bijim junakom, pak ga poruži a sebi traži slavu od pjesme njegove. 
Što ne nosi glavu tako visoko kao Smail-aga, bolje ju zna iz pogi¬ 
belji zakloniti, mudru glavu; iz pokolja općega umije izmaknuti 
bijegom. 

Kako se Bauk sveti ironijom većemu junaku, tako Novica 
odmetništvom — u zaklete dušmane agine i svoje, u Crnogorce. 
Kavaz (kao tjelesni stražar) Smail-agin, junak, koji je često crno¬ 
gorskom krvlju omastio ruke te ga zato sva Crna gora zna i mrzi, 
ponosit je toliko, da se od age ne da u srce uvrijediti, a da se ne bi 
osvetio njemu. Takovu junaku, aga mu sramotno ubija oca usprkos 
molbi i vapaju njegovu, pogazi tijem u njem — sinovsku čut, koja 
i u Turčinu krutu ostade još živa: osta iskra čovještva u njem. Od 
sad on samo za osvetu živi, nek vidi silnik, da nije crva nemoćna 

pogazio. Nu oči u oči aga je njemu pregolem, da bi mu se s mjesta 
svetio; tomu srca nema. Ima srca, da u najvećoj smrtnoj pogibelji, 
on, krvnik Crne gore, njom se provlači, da si na Cetinju u vladike 
potraži puta k osveti. I krsti se, samo da se osvete dostane. Nu 
krštenje nije mu samo oruđe osveti, već polazi i od dubljega, česti- 
tijega pokreta duše — ono je iskreno, ozbiljno; inače bi se izgubila 
ozbiljna ljepota ganuća čete crnogorske, koju do suza dira njegova 
molba, da smije krstom i drugom im vojenim biti. Turstvo ga po¬ 
razi posve, ubiv mu oca, nu tijem čovjeka u njem tržnu iza sna, 
i nagna na slutnju bar, da mu je kao čovjeku samo uz krst i uz 
cnogorstvo živjeti. Bilo bi nepsihologično, da se takov kavaz iz 
Savla u Pavla pretvori, i ovakvim se obilno prikaže; pjesnik je to 
samo jednim potezom, kratkim prizorom, natuknuo. Premašna ostaje 
u njegovu značaju žeđa osvete; i na koncu, kad ne ubi age, bar mu 
ubijenu hoće da skida glavu; ali ni te se osvete ne dočeka, prije 
smače ga vjerni Turčin Hasan. 

Uz ove razne značaje turske raja je nasploh karakterisana, 
neističuć se nijedna osoba u njoj. Ta svih je jednako dugovječno 
ropstvo potisnulo u jednolikost nevolje i bezvolje; tu se ne mogu 
osobnosti razviti. Raja je gola sirotinja, bez krova, bez njive, bez 
stoke, bez ruha, bez kruha; sve joj Turčin oteo, sve ona za Turčina 
radi, a još on traži od nje harača: zlata, gošćenja i za razbludu 
djevojaka. Ne smažuć Turčinu harača, trpi od njega muke nečo¬ 
vječne, sramotne: gone ju u trk, vezanu na konjske repove, bičuju 
sumrtvu, vjese strmoglavce nad ognjem i dimom. Ona podnosi 
bezvoljna, ni suza više nema; samo može za odgovor agi vičućemu 
„harač", vapiti: hljeba! Nitko ni nepokuša usuditi se, da bi Tur¬ 
činu odmazdio. Tako raju strašno ropstvo liši čovječje svijesti i 
volje. A kako je pjesnik posve zapriječio nastanak estetične nepri¬ 
jatnosti, koju bi u čitaocu slika ovakovih bezvoljnih mučenika mogla 
poroditi: to ćemo vidjeti poslije . 

Uz Turčina junaka nečovjeka, raju mučenika obeščovječena, 
stoje u pjesni Crnogorci — junaci ljudi. I oni su nasploh karakteri¬ 
zirani; ta oni su narod junaka, njih su vjekovi obrane slobode i 
krsta uzvisili do jednoličnosti junačke; tu se osobnosti ne ističu, 
Život i značaj Crnogoraca u svim je glavnim crtama označio 
pjesnik, od kojih su njeke amo tamo u prigodama spretnim rastre¬ 
sene, te crtanje izlazi jedinstveno i potpuno. Gol krš im domovina. 

ne rodi ni vinom ni žitom ni svilom; ali ne haju zato, vični trijeznu 
životu: napitku iz vrela, i hrani od stada i krda; ne treba im k tomu 
no praha, olova i gvožđa, a toga Turčin im nosi, ako ne smognu 
sami; i odjeću i obuću i oružje pjesnik im je označio, te im vidimo 
živo vanjski lik pred sobom. Krepki su, desnice jake, oka sokolova, 
srca vruća. Zadanu vjeru drže, pobratimsku ljubav paze, svetinju 
bračnu čuvaju. Za junačka djela poznaju jednu samo nagradu: 
slavu u pjesmi. Kršovita domovina njim je zlatna; jer je djedova 
i otaca im i njih samih kolijevka, nema im od nje draže na svijetu, 
jer za nju djedovi, oci i oni sami krv svoju liju. Nje se Turčin 
dirnuti ne smije i platio bi s mjesta glavom, jer dobro pamte krvnika 
svoga. I oprezan je Crnogorac: ne prevari ga neznan tuđina, ma 
mu se kazivao prijatelj; nevjera Turčin izliječio ga povjerljivosti. 
A gdje ih nesreća zadesi te ih zarobi Turčin i ubija, herojski umiru 
bez straha na oči zloradu Turčinu, bez jada i ljutine, Boga spomi¬ 
njući izdišu, ’‘er su vični za vjeru ginuti. Nisu hvastavci, nego ju¬ 
naci razborni, koji nakane, što i znadu da učinit mogu, a zna ih 
svaki, da je dorastao dvojici dušmana, te da se ne tiče njega ona: 
dva loša ubiše Miloša; takovi idu u boj za krst časni i slobodu 
zlatnu. Bojovnici krsta, u njem milost i okrepu znadu nalaziti, i 
bogoduha srca čista služiti Bogu, osvetnici ne svoje, no njegove 
srdžbe biti. Blagoviješću ljubavi uzgojeni, ćute duboko, da su ne- 
ljubavna djela ljaga čovjeku, da im je biti gostoljubnim, vjernim, 
milostivim, te gdje posrnu, kajanju su pristupačni, dozivljuć se do¬ 
stojanstvu ljudskome; ćute i do suza uzvišenost djela, gdje se 
zlotvor im prijašnji od nesreće k njim i krstu zaklanja. Primiv 
okrepu velu blagovijesnu, gdje se podigoše na Turčina osvetnici 
za svoje jade ljudske, polaze proti njemu posvećeni izvršitelji volje 
Božje, od čete razorne budu četa stvorna, koja čineći viteška djela 
budućnost stvara potomstvu svome. 

Iz toga naroda junaka ističe se ipak jedna osobnost, vođa 
njegov, ali ne vođa mačem, već vođa idejom: uzoran muž, glavar 
duševni, koji u sebi kao u ognjištu sastavlja sve vrline naroda, pa 
kao genij njegov prošlost mu i budućnost, i zvanje mu uzvišeno u 
ljudskoj zajednici obuhvaćajući, iz sebe svijetlo idealno prava čo- 
vještva isijeva u narod. On je reć bi velika ona duša kojom živi 
taj narod, on sve mu pojedince u jednu veličajnu osobnost spaja. 
Krasan je to kontrast prema turstvu i junaku njegovu Smail-agi, 


57 





koji se gorostasan slavični sebičnjak ističe usred atoma, u koje 
se raspršuje turstvo, dočim idealni junak crnogorski živući samo za 
narod, vezom ideala u silnu ga jedinstvenu cjelinu zbija. Duševni 
vođa taj ujedno je duhovni pastir naroda (povijest crnogorska 
pjesniku podavaše realnu podlogu ovakovu idealnu liku), — ali bez 
sićušnih obilježja pompe; veličajnosti njegova nutarnjega zvanja 
odgovara veličajnost vanjskoga oblika; podnebesje mu je crkva, 
brdo i dolina oltar, miris iz cvijeta i svijeta te iz krvi za krst pro¬ 
livene tamjan, sunce zapadno duplijeri sjajni. 

Ćudoredno slobodan, što drži dužnošću čovjeka, to i čini: 
veličajno obavlja krst nevjernika Novice, uvodeć ga u svetinju 
vjere uzvišenom kratkoćom pred svjedocima planinama visokim i 
sinovima im junacima goranima; tajnom okrepom nebeskom skup 
slabih ljudi pretvara u četu Božju nepobjednu, zamjenitom ljubavlju 
i zvanjem bogoduhim ujedinjenju. —' Ovako istaknuvši pjesnik 
idealnoga vođu Crnogaraca, vođu im u samom boju navlaš je 
ostavio u tami, i ništa više od njega ne spomenuo do imena (Mirko), 
a i to samo reć bi na pol usta („šapćuć bi ga Mirkom zvali"). 

Ova koncepcija značaja estetički je savršena: sačinja red 
raznih poetičnih individualnosti, kojih je svaka živa i naravita a 
ipak tipna, red potpun, jer polazeći od jedne skrajnosti, nečovječ¬ 
noga samosilnika, ohola slavohlepnika Smail-age preko sličnih mu 
nu slabijih ostalih individualnosti turskih silazi do bezvoljne raje, 
pak se preko Novice uzdiže do druge skrajnosti, idealnoga crnogor¬ 
skoga glavara. Tako je uslijed kontrastnih poetičnih značaja u svoj 
cijelosti završen, kao u slikarskoj kružnoj kompoziciji. Čemu bi tu 
bio onakvi Cerović, ona popadija, onakovi hvastavi Smail-aga, 
kako ga ima narodna pjesma? Pa ipak njemački pisac programa 
senjskoga misli, da je u narodnoj pjesmi Smail-aga junačniji, a žali 
za Cerovićem onakvim i popadijom, što ih nema i u pjesni umjetni- 
kovoj! Čin pjesni razvija se razložitošću, napetošću, gradacijom i 
cjelovitošću dramatičnom; pet dijelova pjesni: agovanje, noćnik, 
četa, harač, kob — prikazuju se svojim sadržajem svakomu na prvi 
mah kao pet aktova drame: tako potpunu cjelinu sastavljaju ovi 
uzročnim vezom spojeni dijelovi. Ali nije to posve točna oznaka 
razvoja pjesni; ovako bi ona bila drama u ruhu epskom; a ona je 
pravi epos u biću svom: jer uz dramatičnu t. j. psihologičnu moti¬ 
vaciju, njezinu je razvoju i drugo pokretalo: uticaj sile nadljudske. 

uzvišene, reć bi čudesne. A to je bitni elemenat epa. Pak preko 
sve to jačih i ganutljivijih kontrasta provodeći ponosnoga slavo¬ 
hlepnoga junaka od svemoći njegove do potpuna poraza, uzbuđuje 
pjesan u nas za junaka tragično zanimanje one vrsti, kako ga ću¬ 
timo za kakova Rikarda III.; nu veličajni stupaj povijesne pravde 
sudinje, štono sad tiše sad jače u pjesni ozvanja, i pogled joj sve- 
vidni, koji davnu davninu, sadanjost i prošlost obuhvaća, to izdiže 
pjesan iz uskih mjera tragedijinih, daje joj razmah tragične epopeje 
povijesne; ova je pjesan tragična epopeja četiristoljetne despocije. 

MILIVOJ ŠREPEL 


KSAVER ŠANDOR GJALSKI: POD STARIMI KROVOVI 

Kad se prije tri godine prvi put uhvatio u kolo hrvatskih 
pripovjedača Gjalski sa svojom crtom „Illustrissimus Battorych , 
uzradovali su se tome svi, koji pomnije prate razvoj naše lijepe 
književnosti. Začudili smo se mirnu duhu i oštru umu, kojim Gjalski 
opaža, te toplu čuvstvu i živoj mašti, kojom prikazuje do tada za¬ 
nemarenu građu plemenitaškoga svijeta zagorskoga. Vec se po 
prvom poletu moglo razabrati, da je u Gjalskoga na pretek talenta 
ne samo za stalno opažanje, nego i za umjetničko stvaranje. 

I doista, krasne nas nade nisu iznevjerile. Do skora iza ,Ba- 
torića" objelodanio je Gjalski u „Viencu" ovelik niz pripovijedaka, 
kojima je posvjedočio, da se svoga posla latio sa svom muževnom 
ozbiljnosti. U „Maričonci" nam prikazuje nedostatke ženskoga 
uzgoja u našim plemićkim krugovima, u „Novom dvoru zigose 
našu aristokraciju, u ,,Noći“ nam otkriva veliku sliku naših dru¬ 
štvenih i političkih prilika i neprilika, uhodeći svagdje u trag onim 
tajnim uzrocima, s kojih zapinje kolo našega kulturnoga napretka. 
U najnovijoj pako pripovijesti „Janko Borislavić" prikazuje, kako 
se duh pun i krcat Schopenhauerovih i Hartmanovih pesimističnih 
ideja o društvu i svijetu bori sa glupošću ljudskoga nagona i s go¬ 
lemim zaprekama konvencionalizma. Kako se po svemu vidi izi- 
lazi Gjalski na posao s čitavim sociološkim sustavom, te ga sva¬ 
kako zapada čast, da je u nas prvi počeo sa sviju strana proučavati 
živčani organizam našeg društvenoga života objektivno i duboko. 
1 ako mu svi dojakošnji radovi nisu bili jednake sreće, ipak valja 
priznati, da mu je karakteristika pojedinih lica ponajviše majstor¬ 
ska, osobito je sretan crtajući muška lica. Vidi se, da u njega 
imade sile shvatiti život, kakav jest, te razumjeti one zakone, po 

kojima se miče život pojedinaca i samoga društva.. 

Nedostatak se pokazivao gdjekad u kompoziciji, jer pisac 
nije umio svaku nit radnje zglobiti. A kondenzacija je nužna. Ovo 
je jamačno jedan od najznatnijih nedostataka njegove krasne stu 

dije ,,U noći", kojom je stao o bok prvacima pripovijetke hrvatske. 
A što mu slog nije u svakoj sitnici umjetnički dotjeran, razumjeće 
svatko, ko znade, kako su i najveći pripovjedački talenti polagano 
sticali stilistično umijeće. 

Među najvrsnija djela mladoga pisca spadaju svakako zapisci 
i ulomci iz plemenitaškoga svijeta „Pod starimi krovovi". Od ovih su 
crtica tri već prije štampane, a ostale su nove. One se sve, kao 
oko svoje osi, nižu oko illustrissimusa Batorića, a imade u njih 
toliko istine, toliko poezije, toliko kolorita, da ćeš s nasladom slušati 
ugodno pričanje pripovjedačevo o zagorskom plemenitaškom 
svijetu. 

Zašto nas se tako veličanstveno doimlje ruska beletristika? 
Zašto nas ne vrijeđa Gogoljev smijeh? Jer je to smijeh — kroz 
suze; jer svom ruskom beletristikom provijava dah ljubavlju zagri¬ 
jana srca, odjek žive simpatije. I Gjalski sa živom simpatijom, sa 
vrelim osjećanjem riše sliku plemenitaškoga društva, te pesimizam 
njegov nije apatičan kao u nekih francuskih pisaca, nego je zavit 
u neku tugu, koju mu na srce navaljuje tragično propadanje pred¬ 
zadnjega pokoljenja naših zagorskih plemića. 

Pisac naš nije puki fotograf. Kroz prizmu njegova čuvstva 
izlaze slike čistije, bujnije, istinitije, jer mu je do nutarnje istini¬ 
tosti. U duhovito zamišljenu predgovoru ispovijeda nam Gjalski 
iskreno svoju simpatiju za zastupnike ove generacije, te ih štiti 
od nepravednih navala, da nisu patriotični. Ove prigovore odbija 
pisac najpače na to, što ih novi ljudi ne razumiju, što ne shvaćaju 
njihova uzgoja, tradicija i ideala njihovih. 

S njima nas želi Gjalski upoznati uvjeren, da ćemo im lašnje 
opraštati, kad razaberemo svu atmosferu njihova života. Pisca ipak 
ne zavodi simpatija, da previdi njihove nedostatke i pogreške. Sim¬ 
patija mu nije vida zamutila, nego i za vrline i za pogreške samo 
izoštrila. 

Batorić je slika i prilika onoga srdačnoga, iskrenoga, pošte¬ 
noga pokoljenja zagorskih plemenitaša, koji su mirno uživali slasti 
života, te uzgojeni u drugoj tradiciji nepovjerljivim okom gledali 
na nov narodni, ilirski pokret — njihovim idealima sasvim tuđ i 
neobičan. Pisac nam prikazuje struju XVIII. vijeka, lakoumno i 
veselo uživanje plemenitaških dvorova — u opreci s novim narod¬ 
nim idejama, koje se kite još i novim imenom, da bude jaz golemiji. 

U toj borbi vidimo, kako propada sila plemenitaškoga tabora, a 
hna u tom propadanju mnogo tragike. Zbog nesporazumka postaju 
korenike hrvatske protivnici narodnoga pokreta, gdje bi inače, da 
nije bilo prevelike opreke u idealima, mogli biti njihovi stari dvo¬ 
rovi glavno ognjište narodnoga napretka. 

,,Illustrissimus je Battorych“ krasna slika u kojoj se prepliću 
individualne karakterne crte s kulturnim koloritom na divan način. 
Upravo osjećamo atmosferu onih vremena, kad su živjeli ovi ljudi. 
Osobito je slika samoga Batorića tako majstorska, da ćeš joj malo 
premica naći u našoj književnosti. Psihologiju lica oživljuje jasna 
slika tadanjih običaja. Kako je lijepo opisano veselo društvo, sa¬ 
kupljeno u Batorićevoj kuriji! Ni najmanja sitnica nije umakla 
piscu. Zgodno je upletena sitnica o duhanu. Da nam bude Batorić 
jasniji, pisac nam uz put opisuje njegova oca, Vuka, Volterijanca i 
masona, koji je opet zanimljiv tip naših plemića iz druge polovine 
prošloga vijeka. Tragičan završetak ove pripovijetke poput crna 
oblaka ne donosi porazna groma samo Batoriću i njegovoj Brezo¬ 
vici, nego ujedno svoj onoj generaciji njegovih vršnjaka. 

Izvorno je zamišljena druga pripovijetka ,,Diljem Brezovice . 
Ne spominjemo se, da je koji drugi pisac napisao slične crtice. Da 
bude slika potpuna, pisac nam opisuje kuriju, u kojoj su živjeli 
Batorićevi pradjedovi i sam illustrissimus. Pisac ne opisuje suho¬ 
parno pojedinih soba, nego u opis upliće kulturni kolorit tako, da 
prateći pisca po kuriji upoznajemo u isti mah sve one valove za¬ 
padne kulture evropske, koji su zapljuskivali ove starinske, sada već 
zaboravljene domove hrvatske gospode. Kako su ova naša go¬ 
spoda bila konservativna, nema se na slučaj odbijati, što se u 
jednoj kuriji moglo naslagati toliko raznih, često najoprečnijih 
uspomena zadnjih triju generacija. Podjedno nam pisac izvodi po¬ 
jedine zastupnike ovih struja; koreniku Matiju, liberalca Vuka i 
Kornela! 

Pod konac ovoga zapiska nalazimo prijelaz na novu crtu 
„Roman portreta**, u kojem je sasvim preteglo vanjsko pripovije¬ 
danje ljubavne zgode iz šesnaestoga vijeka; te nam se čini, da je 
ova romantična epizoda bez dublje psihologije u nizu ovako krasnih 
ulomaka suvišna. 

Da nam prikaže Batorića u najkarakterističnijim momentima 
života, napisao je Gjalski crticu ,,Na Badnjak . Ovdje je indivi- 

dualna istina tako sjajno polučena, način obrađivanja i perspektiva 
tako majstorska, da se ne skanjujemo prozvati ovu crtu biserom 
naše poezije. Svom crtom vije neki nježni, rekao bih lirski duh 
poezije, koji te gdješto podsjeća Turgenjevljevih seoskih slika. 
Zbilja ne znaš, ćemu bi se više divio, da li opisu lova i čitave pri¬ 
rode, ili epizodi sa starcem Adamom, ili zgodnu preobratu u nji¬ 
hovu razgovoru o duhovima, ii najzad polasku u crkvu. Sve je tako 
skladno, tako izrazito. 

S toplim su osjećanjem prikazani božični običaji u ovom di¬ 
jelu hrvatskoga svijeta, pa ćeš jamačno zajedno s piscem požaliti, 
što Hrvati tako slabo cijene običaje narodne, premda ih to najviše 
čuva od tuđinstva i hrani u narodu poštovanje samoga sebe i 
ponos! Najteže je umjetniku razabrati, što i koliko treba da kaže, 
jer sve kazati reći će — ubiti poeziju. A ni iz jedne pripovijetke 
nismo toliko kao iz ove razabrali, da u njega u istinu imade — 
umjetničkoga temperamenta, one moći, da uzmogneš opažanje i 
iskustva prožariti i pravim slogom objelodaniti. Ko umije onako 
valjano birati i obrađivati samo karakteristične detalje, kao što to 
pokazuje pisac ,,Badnjaka", u toga ključa vrelo poezije, u toga tinja 
sveta moć stvaranja umjetničkoga! 

U crtici „Na groblju" vidimo Batorića na mjestu tužnih 
uspomena. Poznaje on svaki krst. Iz grobova niču Batoriću zrake 
prošlih vremena. Nježna je priča o vjernom sluzi Janku, a upravo 
je veličanstven u svojoj tuzi Benko Stolniković, nesretnik, koji revno 
polazi grob, što no krije sve njegove mile glave. Dugo ga je lomila 
tuga, dok mu nije pomogla ona hrvatskom čovjeku prirođena filo¬ 
zofija fatalizma: Suđeno je tako! S ovom se melankolijom naše 
slovjenske duše lijepo podudara sama situacija, koju je pisac vješto 
udesio! 

..Plemenitaši i plemići" zove se crta, u kojoj je pisac nastojao, 
da nam prikaže opreku stare plemenitaške, poštene i iskrene gene¬ 
racije hrvatske i novih mladih plemića, nadutih i sebičnih. Već je 
susret, kako se zastupnici ovih pokoljenja sastaju, veoma karakte¬ 
rističan. Stari prostodušni i pošteni, a mladi ukočeni i himbeni. No 
ova razlika nije samo u riječi, nego i u djelu. Da to posvjedoči, 
upleo je pisac epizodu o Justiki, koja je nehotice ranila svoga za¬ 
ručnika. Mlada je gospoda od prevelike revnosti prijave, te ona 
nesretnica dopane tamnice, a kasnije se od stida utopi. U ovoj 

nam je crtici pisac iznio par divnih karakteristika, ali u icompo 
ziciji nije bio tako sretne ruke, poimence nam se čini, da je zadnji 
prizor odviše drastičan, a svakako suvišan, jer crtica kod svoje 
vrline u karakterizaciji ne treba ovakoga efekta! 

Preznamenita se pitanja dotakao pisac u zapisku „Na Janu- 
ševo“, a to je lakoumlje naših mladih plemića novijega doba. Taki 
je lakoumnik Alfonz Paštrović, koji napušta vojničku službu, jer 
misli, da bi se mogao oženiti bogatom Monikom Bergerovom. Za 
gozbe, gdje bi se imali zaručiti, zagleda se lakoumni plemić izne¬ 
nada u groficu Nordberg, koju je slučajno sa sobom dovela Momka. 
Sve od časa do časa! A zar to nije geslo naše mlade gospode? Za¬ 
ruke se razbiju, familija Paštrovićeva propane, a s njom plemenita, 
ali nešto neoprezna i lakoumna Klaudija, kojoj se iznevjeri piak- 
tični dr. Luxen, čim opazi, da nema novaca. Bogata Monika polazi 
za dra. Luxena. Rišući nam Paštroviće, odaje nam pisac onog crva, 
koji je rastočio mnogu hrvatsku plemićku obitelj. Uz nje se prisla¬ 
njaju karakteristike ostaloga društva, ako i nisu tako detaljne. 
Obradba je tehnička osobito prema kraju donekle nepotpuna, 
premda valja priznati, da je kolorit pripovijetke ponajčešće dobro 
pogođen. 

Dok čitalac pročita ove crtice, koje su uvijek u nekoj svezi 
s Batorićem, i nehotice će se zapitati: Nije li Batorić nikada ljubio? 
Na to nam odgovara zadnja crta u ovoj zbirci: „Mlin kod ceste , 
Ova nam se pripovijetka ne čini uspjelom, premda je živa istina, 
da je karakteristika tetke Antonije majstorska. Po svoj je prilici 
pisac u romanticizmu predaleko zašao, kada opisujući život Bato- 
rićeve nesretne ljube grofice Wallheim veli, kako je ona počela 
gudjeti zaobravivši na nazočna pripovjedača. Tip je romantične 
ove žene izišao piscu odviše općenit, u nje nismo mogli naći ništa 
individualne osebine, kojom bi se razlikovala od drugih žena slična 
udesa. Ne velimo, da takovih primjera nema u životu, ali ovako, 
kako je prikazan ovaj primjer, ne uzdiže se nad običnu sentimen¬ 
talnost takih žena u nekih njemačkih pisaca. Međutim po našem 
sudu ovo ne umanjuje cijene knjizi, u kojoj imade toliko dragoga 
kamenja. 

Ako se razgledamo svom knjigom, opazit ćemo, da naš vri¬ 
jedni pisac, s najvećom snagom slika psihologijske pojave. Sve 
tajne nutarnjega života, sva magična rasvjeta misaonoga svijeta 

rastvara nam se u njegovim crticama. Suvišnih detalja u opisu ne 
ćeš naći, a to je velika vrlina, jer je žalibože i premalo nahodimo 
u pisaca inače veoma vještih. Nedostatak se pokazuje samo gdješto 
u obradbi, no ako pomislimo na sve vrline darovitoga pisca, uzdamo 
se, da će i te prepone nestati, te će se naš pisac dokopati potpune 
harmonije između oblika i misli. 

Zbirka crtica „Pod starimi krovovi 4 *, u kojoj se krasno spaja 
realizam s poezijom, pričinja mi se nekakvom fragmentarnom tra¬ 
gedijom. Junak je ove tragedije starija generacija našega zagor¬ 
skoga plemenitaškoga svijeta, koji je vjekove i vjekove bio čuvar 
hrvatske narodnosti, ali je najzad u opreci s novim dobom propao. 
Odatle i ona melankolija, koja je ovila junake i prizore piščeva 
pripovijedanja. Stoga ti ove crtice u duši ostavljaju nekakav žalac, 
koji ti ne da, da zaboraviš na slike „Pod starimi krovovi'*. I nehotice 
ti misao ponovno liječe pod njih, da onamo potraži ljude staroga 
poštenja! 


5 Hrvatska književna kritika 

MIRKO B R E Y E R 


KURELAC U ĐAKOVU 

„Da nije biskupa, mojih učenikov i biskupova 
vrta...» tužan ti boravak u Djakovu«. 

F. K. (1862.) 

Već ljeti godine 1860. javio je Mato Topalović iz Beča, gdje 
se je tada desio u pratnji biskupa Strossmayera, Kurelcu bisku- 
povu želju, „da bi ti k nama dol u Slavoniu, a imenito k’njemu u 
Djakovo došao, gdje bi ti on po rodoljublju svomu i k’radnji i 
k’zasluzi priliku pružio*. Tomu još dodaje, da će se biskup za 
stan, hranu i pristojnu nagradu pobrinuti, a da „bi ti Njegovu 
Preuzvišenost u francuskom, mladež pako duhovnu u staroslavjan- 
skom jeziku obučavao**. 

Nije vrijednog „Rodoljuba Zdenčanina , slavonskog našeg 
„Ilirca “ Topalovića kod toga vodila samo želja biskupova, već i 
vlastita topla želja, da starog i vrlo dragog mu pobratima, kojega 
je u prošlim zajedno provedenim bečkim danima sa mnogo ljubavi 
i materijalno podupirao, privuče što bliže k sebi. Srdačnim ga 
riječima nuka, da pruženu mu priliku prihvati, jer tako „Može pro¬ 
vidnost božja dati, da se zadanim plemenitu serdcu tvom ranam 
lieka i melema najde**. Usto mu priznaje, koliko bi to i njemu drago 
bilo, „buduć bi priliku imao češtje te viditi i s’tobom se o našin- 
stvu zabavljati *. * Poznavajući i narav Kurelčevu i svu gorčinu 

njegova neimaštva, bodri ga uvjeravanjem, da nikako neće biti 
zapušten, ako se na dolazak u Đakovo odluči. Dobronamjerno na 
kraju još dodaje: „Samo nam se nezapusti sam! 

U želji, da mu što više ugodi, spominje usto, koliko se bi¬ 
skupu svidjela Kurelčeva knjiga „Recimo koju („ma si ju i pro¬ 
govorio čestito!**) Biskup da je iz nje s ushitom pročitao banu 
(Šokčeviću) stranu 68. („Krivo je tomu i vsoj nesreći carstva to 
nesretno ime: eine deutsche Macht. Onaj car, koji tu laz iztrebi, te 
Austriju prozove čim ona jest: taj i samo taj naše je carstvo odista 
preporodio, a narode si k* srdcu prikovao . ^ i t. d. ) * 1 

1 Kurelac Fr.: „Recimo ko)u M . Karlovac 1860. 

Nešto kasnije (26. XI. 1860.) šalje mu Rački po nalogu bi¬ 
skupovom dvadeset forinti na Rijeku i u njegovo ga ime poziva: 
„Čiem taj list primiš, kreni put Zagreba bezodvlačno**. 1 

Biskup Strossmayer poznavao je Kurelca još iz vremena, kad 
je ne navršivši još dvadesetu godinu, kao doktor filozofije i kan¬ 
didat teologije polazio peštansko sveučilište. Biskup ostao mu je 
i dalje vrlo sklon i trajno ga je cijenio, uvažavao i podupirao. Ne- 
samo onda, kada ga je želio imati uza se i stvoriti mu sređeniji i 
mirniji život s pomoču stalnog učiteljskog namještenja, već i za 
daljnjeg Kurelčeva vijeka; napose pak i onda, kad mu je to zbog 
svojeglave i opore ćudi njegova štićenika bilo često vrlo oteščano, 
a prolazno gotovo i onemogućeno. Bilo je tu i očite samilosti sa 
stradaocem rodoljubom i vrsnim učiteljem bez službe i kruha, ali 
i zbog spoznaje vrijednosti njegove za napredak domaće nauke, 
tog velikog i trajnog ideala Strossmayerova. 

Kurelac stigao je napokon mjeseca studenoga 1861. u Đakovo. 
Koji tjedan kasnije započeo je u biskupijskom liceju svoja preda¬ 
vanja iz staroslovjenštine, na katedri, što ju je biskup osnovao 
naročito za njega. Prije početka predavanja bila je 5. veljače 1862. 
svečana instalacija Kurelčeva — ,,in corona ornatissima cleri“ *— 
uz učestvovanje samog biskupa, dra. Račkog, cijelog stolnog kap¬ 
tola, profesorskog zbora i đakovačke duhovne mladeži, svega oko 
osamdeset lica. Iza uvodne latinske besjede Kurelčeve, 2 progovorio 
je biskup Strossmayer, predočivši živim riječima važnost pozna¬ 
vanja staroga jezika našega, koji je u devetom vijeku vladao ci¬ 
jelim Podunavljem i Panonijom i po svetoj braći bio uveden i nje¬ 
govan u bogoslužju. Kurelčeva zadaća imala je biti, po tada izra¬ 
ženoj namjeri biskupovoj, da duhovnu mladež uputi u staroslo- 
vjenštinu, a da bude, ako stigne dozvola papinske stolice, do hi- 
Ijadugodišnjice slavenskih apostola (1863.), spremna, da je u litur¬ 
giji rabi. 3 

Nije bilo suđeno velikom i plemenitom hrvatskom meceni, 

xmT , Drechsler (Vodnik): „Iz ostavštine Frana Kurelca«. (Građa 
VIII.), na str. 126. 

I r .V!? ° t0 “ : Dukat V1 " ” Prilozl za ^grafiju Frana Kurelca**. 

(»Građa** X.. na str. 175-180). 

237_2W PaViĆ Mat " " BiskUpiisk ° Siemenište u DJakovu (1911.). na str. 

da dočeka ispunjenje ove svoje vruće želje. Kakogod mu bijaše iza 
vatikanskog koncila (1869.-70.). kada se veleumna i prosvijet¬ 
ljena njegova riječ pronosila širom svijeta, da se konačno prilagodi 
zahtjevima uzvišenog svoga zvanja, tako je s vremenom morao 
pregorjeti i ovaj lijepi san iz ranog doba svoga biskupovanja. 

Mnogo kasnije (1888.), kad je u Rimu posjetio baziliku sv. 
Klementa, divio se prekrasnoj kapeli sa oltarom, što ju je Lav XIII 
bio posvetio službi i slavi slavenskih apostola sv. Ćirila i Metoda, 
Kao odjek neostvarenih mu nada oko uskrsnuća i procvata narodne 
crkve, napisao je u svojoj okružnici iza tadašnjeg rimskog svog 
hodočašća, duboko osjećane i značajne riječi: 

„Mi smo Hrvati i Slavjani u toj divnoj crkvici 15. maja 
o. g. istočnim obredom i slavjanskim jezikom slušali sv. misu, 
koju je rekao preč. g. i mili brat moj križevački biskup. Ja 
mogu reći, da sam za vrijeme te sv. mise sto put pomislio: 
Ah! da bi svi oni, koji ili iz neznanstva ili iz nehajstva, ili 
iz nerazborite neke zavisti navaljuju na obrede naše, nava¬ 
ljuju napose na staroslovenski obredni jezik naš, ah! da bi, 
velim, svi ti toj svetoj misi našoj i njezinom prelijepom obredu, 
njezinomu tihomu ali premilomu pojanju prisustvovali, nadam 
se, da bi za buduće zamuknuli..." 

,,1 ja sam sam prigodom općega slavjanskoga hodočašća 
dozvolom sv. Oca Pape u bazilici sv. Klementa otpjevao 
staroslavenskim jezikom sv. misu zapadnoga obreda; pak se 
nije zato Rim ni s mjesta ganuo niti je propao. * i 1 


Iza punih osam godina mogao je Kurelac opet da kao javni 
učitelj sa katedre progovori svojim učenicima. Kao nekada za 
riječkog svog učiteljevanja, trudio se, da snagom bujne i žarke 
svoje riječi predobije za sebe mlade svoje slušaoce, klerike iz Sla¬ 
vonije i Bosne, i da stvori između sebe i učenika svojih onaj srdačni 
i tijesni odnos, kako je to samo njemu u tolikoj mjeri bilo moguće. 

1 Spiletak Dr. A.: „Je li biskup Strossmayer bio liberalan katolik 

i pobornik pokreta za osnivanje narodne crkve“. Zagr. 1931., na str. 17. 18. 

Nastupno svoje predavanje: „0 pisanom slovu ul započeo je 
riječima: „Ćasni gospodičići! Duhovni mladenci, mili moji učenici, 
zdravo!" Kićeno i umiljato poziva, „mile gojence svoje" na „rabotu 
na livadah umlja i mudrine", ističući kako je njemu učitelju njiho¬ 
vom „naučit ih i naputit, kakvu je biti slovu, kojim uzpišu, kakvom 
ima biti knjiga, koju u svijet da iznesu i med ljude rasture". 

„Vidte, sinci moji, tužnoga i jadnoga stanja knjige i naroda 
našega: gdje se jedna vrsta nam je otuđila, rasprokšila i odmetnula, 
a druga nam je ostala sirova i pusta. Teška li tuj posla i jada knji¬ 
ževniku našemu. Što da pišeš, komu da pišeš i kako da pišeš: ili po 
gospodsku ili po težačku, po govoru li ove strane, po govoru li one, 
te kojimi slovi?" 

Pokazujući na zamašan posao što ih čeka, naglašava „da je 
silnoga djela nu težakov malo" i nastavlja „Ispravit nam je i zemlju 
našu i čovjeka na njoj, nu ovoga li ne ispraviš, ne ispravi se ona.“ 
A onda „Za jezik što da vi reku? Znati ga je, trijebit ga je, pilit 
ga je, mijesit ga je i ovijat kao neuku igračicu — nu što ja govoru? 
Stvorit i bogatit ga je: jer stvoren nije, čim mu zakona ne ima; bogat 
nije, jer je bogat samo po siromaštvu naših misli, naše vijesti, na¬ 
šega rukotvora, našega prometa i života našega. Rekao bim, da 
nam je perom preticati ono, čega nam život, hud i pust, žalibože ne 
zna, kad ne mogu ujedno potezat. Mučno je, sinci, oslasno napisat, 
ali slavno.“ 

Dalje iznosi primjere iz stranih literatura (poljske, ruske, 
njemačke i drugih), koje se teško otimlju tuđim uplivima i naročito 
spominje „Koliko ga stoji Rusiju, narod toli silan i na čislu velik; 
uza sve Krylove i Puškine, otresti Nijemca Petrom privedena, i 
Francuza posvud zapinjuća, koliko ju stoji, reku, njih otresti i svući, 
a pravog i starog Moskova opet obući? Isti moji prehvaljeni Du¬ 
brovčani ostaše li čisti i netaknuti od knjige vlaške?" 

Nu je književniku dobro paziti, gdje je runo narodnoga je¬ 
zika. U starini je našoj, dok bijasmo čitavi i sami; u narodu našem, 
tuđimi tricami još neošaranom; u spomenicih narodnih, što ih tolike 
ruke pokupile i još sada skupljaju. Tu ti je, sinko, runo naše. 
Srbulje i hrvatulje, stare knjige naše, osobito dubrovačke, te dični 

1 Pozor. (1863.) br. 89-91. - Vodnik Dr. B r. u knjizi Runie i 
Pa ujice (1916.) na str. 3—22., po rukopisu u arkivu Jugoslav. akademije. 

jezik crkveni, što je pravilom, zakonom i velikim sucem našim, to 
je starina naša. Naš seljak, što je podaleko od svakog nam susjeda 
međaša i od grada: to je pravi narod naš. A pjesme, pripovijetke, 
pričice i zagonetke: to su narodni spomenici naši. 

Na kraju ovog tek u kratkom izvatku ovdje iznesenog nje¬ 
govog slova, u namjeri, da kaže i koju ugodnu novim svojim uče¬ 
nicima, ističe, kako mu slavni biskup nije mogao ičim bolje ugoditi 
niti veće mu časti iskazati, nego time što ih je njemu povjerio. Za¬ 
ključuje sa „Živjeli, sinci moji!" 

Prelijepa ta i srdačna besjeda odjeknula je najpovoljnije u 
mladim i nepokvarenim onim dušama, koje se rado i sa mnogo 
simpatija prikloniše novom nastavniku. Očitim je zadovoljstvom 
Kurelac doskora to i sam osjetio i time se ponosio kao jednom od 
vedrih strana često pomućenog, ne za dugo suđenog mu boravka 
u Đakovu. 

★ 

Tri godine vršio je Kurelac učiteljsku službu u đakovačkom 
biskupijskom liceju, uz jedini prekid godine 1862., kada je o praz¬ 
nicima putovao po „Sremskih manastirih (prebirati srbulje) i 
ujedno se navratio i u Zagreb. Uz staroslovjenštinu poučavao je 
u Đakovu kao zamjenik profesora Luke Faliča i novi hrvatski jezik 
i to po načelima riječke svoje škole ,,na temelju trojičnom hrvat¬ 
skom, srbskom i slovenskom, slievajuč narječja u jedno korito, da 
se zbiju u jedno tielo . -—' Očevidac -—' profesor Stjepan Babić 
zabilježio je, kojim je savjesnim i odličnim načinom vršio Kurelac 
svoju dužnost. Predavao je brojnoj tada mladeži dva puta na ne¬ 
djelju staroslovjenštinu na osnovi gramatike Hankine i hrestoma¬ 
tije Miklošičeve. „Pojedinac đak bi prevađao u novi jezik, a Ku¬ 
relac prateć razlagao gramatična pravila i ulazio pri tom u tan¬ 
čine i duh jezika, pokazivao nalike u inim jezicima slavenskim, uz 
to u grčkom, latinskom i francuskom. Uz to je uviek užase imao 
Evangjelje Ostromirovo, Nikoljsko, Glagolitu Kločeva, sravnjajuč 
s njima riječi Krestomatije i pozivljuć se na ugled Vuka, Daničića, 
Dobrovskoga, Miklošiča i dr. 

U živom zanosu, upličući u svoja predavanja lična svoja 
iskustva i uspomene školske i naučne, iznosio je pred svoje slu- 
šaoce srcu mu priraslo drevno književno blago. Tada mu se oči 
krijesiše i lica mu se žarila u oduševljenju, što ga je znao prenositi 

i u srca svojih učenika. Tada je na časove zaboravljao na sve ne¬ 
milo i nedrago, što ga je tamo prečesto snašlo i život mu ogorča- 
valo. Napredak, pažnju i pamćenje revnijih svojih đaka slijedio 
je sav sretan i razdragan i nije škrtario pohvalom i priznanjem. 
Redovite godišnje ispite obavio je godine 1862. i 1863., a među od- 
ličnije svoje đake brojio je vrijedne kasnije hrvatske kulturne pre¬ 
gaoce i pisce Ivana Sića, Vilima Korajca, Jakova Stojanovića, 
Aleksandra Tomića i fra Ivana Vinčiča, koji su se cijenjenim 
svojim učiteljem vazda ponosili. 

U dragoj mu učiteljskoj službi, pri sređivanju, usto, što za¬ 
čete, što manje više dotjerane literarne građe, protekao mu je tako 
prijatniji dio đakovačkog boravka, često među cvijećem i drvećem 
biskupova parka i u prigodnom, osobito mu milom saobraćaju sa 
kojom sklonom dušom. 

Takav mu je naklon i vjeran prijatelj bio: Andrija TorkvcU 
Brlić u Brodu, nekada kao đak Pazmaneja i Augustineja u Beču, 
a i kasnije u raznim prilikama nemirnog i uzbuđenog, vanredno 
zanimljivog svog života, dobar i prokušani njegov mlađi pobratim. 
Napustivši iza svršenih bogoslovnih studija namjeru, da se zaredi, 
zahvati ga u predvečerje revolucije vrtlog burnog tada političkog 
pokreta. Strastven pristaša i pobornik slavenske renesanse i žarki 
hrvatski i jugoslavenski rodoljub, učestvuje on kao jedan od pero- 
vođa na praškom Slavenskom kongresu. Bio je na praškim barika¬ 
dama, zatim sa slovačkom vojnom ekspedicijom. Iza toga pošao je 
po preporuci, čini se, Strossmayerovoj i na pobudu Jelačićevu, u 
svrhu političke propagande u Drezden, Pariš, Bruxelles i London. 
U Parizu bio je kao „membre de Y assemblee Slave a Prague et 
offic. volont. attache au quart. general du Ban de la Croatie, Sla- 
vonie et Dalmatie 44 i kod Napoleona III. Kasnije bio je kraće vri¬ 
jeme tajnik bana Jelačića i kao takav prolazno uz njega i u vojnom 
taboru. Njegova, bez naznake imena izdana brošura „Kratka uspo¬ 
mena godine 1848. i 1849. — Niemština i Slavjanstvo“ 9 donosi suvre¬ 
menim dokumentima potkrepljenu crticu o onodobnim političkim 
događajima sa zaključnim riječima: „Mjesto Magjarah natovarismo 
si na vrat Niemce 44 . — U drugom dijelu iste knjižice iznosi apolo¬ 
giju Slavjanstva, prikazujući štetnost njemačkog upliva po duševni 
i javni život Slavena. Poziva „učene i značajne domorodce, aristo¬ 
krate talenta i krijeposti, da — otporom prema prodiranju german- 

štinc — obrane domovinu, izbave narod, spase cijelo Jugosla- 
venstvo“. 

Brlić, koji je bio u uskoj prijateljskoj vezi sa Strossmayerom, 
preuzeo je godine 1852. upravu biskupskih dobara u Đakovu, ali 
već naredne godine dao se u Beču na pravne nauke. Bio je poslije 
koncipijentom kod Dvoržaka u Beču i izdao u ono vrijeme (1854 ) 
ondje: „Grammatik der ilirischen Sprache, wie solche im Munde 
und Schrift der Serben und Kroaten gebrauchlich ist“. - Godine 
1858. postao je odvjetnikom u Brodu i kao takav pravnim savjet¬ 
nikom biskupa Strossmayera; godine 1861. oženio se Fanikom 
Daubachy-Doljskom, a umro je ranom smrću (1868.) u svojoj 42-oj 

godini. 1 . 

U otmjenom i gostoljubivom patricijskom domu porodice 

Brlić, u kojem se gaje časne, tradicijonalne kulturne uspomene i 
vrijedne književničke ambicije sveudiljno i u ovim našim danima, 
proveo je Kurelac mnoge ugodne časove srdačnog i vedrog saobra¬ 
ćaja sa dobrohotnim i širokogrudnim svojim prijateljima. Njegov 
,,Jandrić“ i „Brljo Brljica", kako je Andriju Torkvata, uz ine ša¬ 
ljive pridjevke, u svojim srdačnim i jogunastim pismima nježno i 
milo oslovljavao, bio i ostao mu je pravi brat po srcu i neumoran 
i vazda pripravan pomagač, u svakoj prigodi literarnoj i privatnoj. 

U svojoj dokolici, provedenoj počešće u Brlićevu vinogradu, 
sreo se Kurelac i sa Jankom Jurkovićem. Srdačno se izljubiše i po¬ 
daše u onom veselom društvu ugodnoj zabavi, koju su obojica za- 
činjali svojim prirođenim zdravim humorom na nemali užitak svih 
prisutnih. Jurković se sjeća ovih časova u svojim „Mikroskopičnim 
crticama putopisnim od Zagreba do Novoga Sada 1861“ Tu on, među 
ostalim, veli: „Komu nije poznata borba Fr[ani]na za njeki padež 
više broja samostavnikah, koju on odavna ćera častnom dosljed- 
nošću neuzkoljebiva osvjedočenja i u kojoj niti truda zali niti koga 
štedi? Ja sudim, da danas dodje kakov Lesandro i da mu rekne: 
„Od svih dobarah, što imam, zaišti što ti je drago, ništa ti odbiti 
neću" on bi mu jamačno odgovorio: „Molim te jedno, da mi toliko 
nehačeš". 2 — Čini se, da mu se ovom ili kojom drugom bockalicom 
zamjerio, jer je i njega Kurelac uvrstio u red svojih protivnika. 

1 Vidi Brlić-Mažuranić Ivana: „Iz arhiva obitelji Brlić“. (1914), 
na str. 16—32. 

2 U podlistku „Pozora“ 1862. (br. 161 — 167). 

Znatna je čest Kurelčeve đakovačke dokolice bila usto po¬ 
svećena i književnom radu. Ondje je sredio i godine 1862. troškom 
biskupa Strossmayera u Zagrebu štampom izdao dobro poznatu 
svoju knjigu: „ Fluminensia ili koječega na Reci izgovorena, spevana, 
prevedena i nasnovana**. 

„Dragim muzevom i junošam, kojim na Reci ja učiteljem bio“ 
posvećena je ta zbirka Kurelčevih sastavaka, dobrim dijelom na- 
stalih u vrijeme njegova boravka na Rijeci. Posvetio ih je svojim 
učenicima, koje je tamo „na Slovinstvo nastavljao**, a koji su po 
njegovim riječima bili „ono vretence, oko kojega se ova predjica 
nasukala** — „jatačcu Rečanov rodu svomu vernih**. Uz mili 
spomen na dane prošle u nepovrat naglašava: „Vas je ipak po- 
dobro čisalce na dobru stazicu svrnulo, svoju Slovinsku domovinu 
majku prigrlilo, te bud kojim putem veselo uz njezinu službu pri¬ 
stalo. Vi ste mi svedoci, da sam ja prvi Slovinsku knjigu med vas 
unosio, srdce Vam za nju razgrijavao i klicu novoga života u dušu 
Vam zasadjivao**. 

U iskrenom zanosu prikazuje, kako je tada bio prijekim okom 
gledan i u Zagrebu i u Beču, kako su ga tamo osvađivali i ocrnjivali; 
pod njim rovali i kopali, dok ga nisu iskorjenili: ,,er sam ono sadio i 
gojio, što su oni voleli izguliti; er sam ono narodnosti našoj prihra¬ 
niti htio, o što se dva suseda grabila i otimala**. Podsjeća nekadašnje 
svoje učenike, kako je od njegova došašća drugi duh zavladao 
omladinom našom po Primorju, po otocima i susjednoj Istri i pla- 
menak srdaca njihovih drugačije zaplamsao, negoli zabluđelim im 
žalibože očevima. Svrnuvši okom ,,na strane toli ljubke, što ih za 
davne starine dedovi naši naselili, i što ih to umiljati to besni 
valovi Slovinskoga morja obmivaju, nu koje prokleti duh tudjinstva 
premamio, posvojio i okužio biaše**, preko Vučke gore u mislima 
ono mjesto razabire, ,,kde se zorica slovinska zarumenila: kde se 
je srdce Slovinsko osvestilo i ognjem planulo milije grijućim i od 
koje toplote zemaljske.** 

U knjizi dolaze po redu njegovi „Govori i prevodi“ (među ko¬ 
jima kobni za nj „Govor o preporodu knjige Slovinske na jugu**); 
„ Vrste“ (pjesme prigodnice, kako su ih u njega „prilika i neprilika 
izmamila**); „Proglasi godine 1848“ (za koje primjećuje, da mu se 
spočituje, što je tada bio sav žut i crn ,,a neka se znade da takovi 
bijahu malne svi, a ovo neka bude svjedočanstvo poštena ali ne- 

mudra srca hrvatskoga"); čuvena rasprava, borbeni poklič Kurel- 
čeve riječke škole: „Kako da sklanjamo imena? ili greške Hrvatskih 
pisac glede sklonovanja osobito drugoga padeža množine “. (Prvi put 
štampano u izvještaju Riječke gimnazije 1852.), na kraju ,,Pnmetbe‘ 
sa vrijednom građom o piščevu životu i radu. 

Značajno je kod toga izvinjavanje Kurelčevo zbog nedo¬ 
sljedno provedenog pravopisa. „Naš je pravopis jarac vitorog, te 
je muka snjim boriti se i natezati, ako si rad tvrdo po korenu uzpi- 

sati, i svaku besedu razstaviti".Da mi ta bušica po uhu ne 

skače: pravopis pod jedan zakon doterat, tot ga i meni i muke manje, 
i od ljudij zazora manje. Književnik mučenik". 

O toj njegovoj knjizi u svoje doba u javnosti lijepo primljenoj 
a mnogo i rado čitanoj, o tom zanimljivom ogledalu svojeglave 
ćudi piščeve, progovorio je opširno Vatroslav Jagić u „Pozoru 
(Br. 125— 1862.). U svom članku nastoji on, da se okretnim 
svojim perom, sa mnogo dobrohotnosti, ali ne bez izvjesnog sar¬ 
kazma, jezgrovito i duhovito pozabavi ovim djelom i njegovim 
autorom. 

Njemu je Kurelac, kad grmi i treska, kad goropadan u bujnoj 
besjedi odapinje strijele na svoje protivnike, u prvom redu osobe¬ 
njak a čitav njegov način pisanja pravo čudovište: „on žive na 
svoju, pak i piše onako". Kod njega da se pravom može primijeniti 
ona ,,le style c'est 1’ homme" (po samom Kurelcu lijepo prevedeno 
„Kako mu pero piše, tako mu i duša diše"). Priznaje mu živahno 
pripovijedanje, jedrinu misli, točnu mjeru riječi, a ove i ostale krasne 
prednosti njegove, da su tek umanjene slijepim obožavanjem gra- 
matičnih sitnica. Zgodno još primjećuje: „Bila bi velika nespretnost, 
da uz slog vrste Vukove, koji prilikuje epičnoj širini, kano da se 
golema rieka razlieva preko ravninah, sasvim prezremo koštunjavu 
jezgrovitost Kurelačku, koja leti kano kada brzica o krš udara". 
Snažnim svojim humorom Jagić još dodaje: „Da je mudro, kako je 
kratko, rekao bih: Vukov je slog navukao dimlije, a Kurelčev tiesne 
čakšire". — U protimbi sa nekim tadanjim strastvenim i žučljivim 
napadajima na Kurelca očituje Jagić, da smatra rad Kurelčev kano 
znamenit pojav u našoj knjizi, dok štetnih posljedica da se ne treba 
bojati „ta on pliva uz vodu, a mi nuz vodu, komu je dakle laglje, 
ne treba ni kazati 44 . 

Govoreći dalje o zanimljivom sadržaju knjige, preporuča sve¬ 
srdno omladini, da pročita njegove govore učenicima, u kojima će 
naći krasnih misli i lijepe nauke. Uz kratak spomen ostalog sadr¬ 
žaja dolazi napokon do najzamašnijeg dijela knjige, sa uvodnim 
riječima: „Dotle sve dobro, prijatno očima, ugodno ušima, ali sada 
će grom i pakao na Zagrebčane i njihov genitiv. Kako da skla¬ 
njamo imena? Za ove neboge rieči sakriše se jedke striele, nape- 
rene na nas, nestašnu deriščad ahavsku 44 . 

Tu naglašava Jagić, mirnim i staloženim svojim načinom, 
Kurelčevu manu, što u njega nema onoliko mira i umjerenosti ko¬ 
liko žestine i nestrpljenja, jer bi tako bio već davno polovicu 
postigao („one druge t. j. da pišemo kratkim (genitivom) neće lje 
nikada! 44 ), ali ujedno priznaje u njegovu obranu, da ga često na¬ 
padaju i tamo, gdje to ne zaslužuje i gdje je u pravu. 

Svoja razlaganja zaključuje Jagić nizom historičkih i filo¬ 
loških primjedaba, ističući napose, da se Kurelac „tako zavezao u 
starine, tako zaljubio u rieč djedinsku, da mu sinovi i unuci baš 
više ništa nevrijede 44 , a ujedno mu kraj toga dokazuje, kako je 
mjestimice u protivštini sa jednim od najvažnijih drevnih jezičnih 
naših spomenika: Vinodolskim zakonom. U pravopisu pako preko- 
rava Kurelca, uz obranu fonetike, zbog nemogućnosti njegova sta¬ 
jališta u pogledu različitog pisanja i izgovaranja riječi. 

★ 


Osim toga spremao je Kurelac u Đakovu za štampu svoj pri¬ 
jevod glasovitog djela Tome Kempenskoga: „Stope Hristove 44 
(vrlo uspio Kurelčev naslov za djelo ,,De imitatione Christi 44 !), na 
kojem je radio još na Rijeci, ali ga tek godine 1868. troškom biskupa 
Strossmayera u Zagrebu izdao. Slavno to djelo, iza biblije najčešće 
štampano i po čitavom svijetu u bezbrojnim izdanjima i prijevodima 
rasprostranjeno, prevedeno je i štampano i kod Hrvata i Slovenaca, 
počevši od sedamnaestog vijeka, nekoliko puta. Sa mnogo ljubavi 
bavio se tim višegodišnjim, češće obnovljenim trudom, da, kako 
reče, „bogohvala i bogoljuba Tomu onim odelom zaodene, koje se 
danas nosi 44 , u živom nastojanju, da mu prijevod bude što bolji i 
savršeniji. U posveti biskupu-dobročinitelju hvali se: „Što je s moje: 
svu silu jezika Hrvatskoga na njega sam uložio, i koliko sam mogao, 
toliko ga okitio i uresio* 4 . Što je nagnalo Kurelca, čovjeka religioz- 

noga u najboljem smislu riječi, da kao svjetovnjak pohrvati djelo 
Tomino, to on izrazuje riječima: „Nipočem ga čovek visji med 
braćom ne stade, kako po njem; nipočem ga bratimstvu ljudskoga 
roda tako ne razumesmo, kako po njem . 

Osobita draž Kurelčeve jezične dikcije dolazi u „Stopama 
Hristovim" do lijepog doista izražaja. Djelo su kasnije u nas i drugi 
prevodili, a prigodom izneseni su i prigovori Kurelčevu prijevodu, 
ponajpače, da se nije dosta vjerno držao izvornika. Ali to nikako 
ne umanjuje vrijednost njegovog truda. U predgovoru tumači sam, 
kako mu je valjalo odlučiti se na slobodni prijevod, jer je žudio 
čitaocu „srdce ganut i posve ga usvojit . 

Ovaj je prijevod bio radosno primljen i pribavio je Kurelcu 
priznanja i mnogo simpatija. Neka bude od mnogih iskaza spomenut 
onaj biskupa Dobrile, koji mu piše iz Poreča (20. XI. 1869.): ,,Ne~ 
mogu Vam riečmi zahvale izreći, što mi u srdcu vre, kad god Vam 
liepe i dične „Stope" čitam". Već i 1856., kad se doznalo, da Ku- 
relac radi na tom prijevodu, primio je na Rijeci pismo Josipa Berute. 
bogoslova četvrte godine u Zagrebu, koji mu u ime „Zbora du¬ 
hovne mladeži" piše, kako je društvo „najvećom radošću saznalo, 
da je prievod djela Tome Kempenjskoga izradio muž, koi je tomu 
poslu upravo dorasao; kojega jezikoslovnim sposobnostima klanja 
se čitajuće obćinstvo ciele Ilirie, - a to ste Vi gospodine". Izjav¬ 
ljuje mu ujedno, da je „Zbor" pripravan, knjigu izdati o svom 

trošku. 

★ 


Istup Kurelčev na braniku riječke svoje škole, osobito u 
knjizi „Recimo koju”, koja je izašla uoči njegova dolaska u Đa¬ 
kovo, nije mogao a da ne iskrsne protiv njega protivštinama, koje 
su, uvjetovane spoljašnjim utjecajima, podjarivane iz najbliže oko¬ 
line Strossmayerove. Kasnije su njegova „Fluminensia** još i poja¬ 
čala ovo nepovoljno raspoloženje. Pridolazio je k tome u znatnoj 
mjeri i onaj Kurelčev često vrlo neprijatni način, kojim je susretao 
nepoćudna lica, a i njegovo omalovaženje uobičajenih društvenih 
obzira, ma koliko je on inače bio meka i osjetljiva srca. To je 
mnoge vrijeđalo i od njega odbijalo, stvarajuć doskora oko njega 
napetu i odbojnu atmosferu. Nije se, najposlije, znao prilagoditi 

neophodno nužnim stegama, uvjetovanim njegovim boravkom na 
biskupskom dvoru u pogledu vjerskih propisa, zahtjeva i ograda. 

Doskora, već u početku aprila 1862., tuži se Budi Budisavlje- 
viću, da ga je biskup nešto zamrzio krivnjom svog tajnika Mihelčića, 
koji da se u „Glasonoši* 1 narugao njegovom genitivu i razglasio, 
da će iz Đakova otići. Kurelac tome još dodaje: „Što Bog da! A 
žao bi mi bilo otići: ne s toga, kao da mi Djakovo prija, . . . nego 
zato, što uza sve bunivanje sa strane biskupljevih prebendarov 
omladina me bogoslovac uprav željno sluša i lepo napreduje. Pak 
mi je izručen nesamo jezik crkveni nego i narodni (u filozofiji), a 
ima ovde nesamo bogoslovac Slavonskih nego i Bosanskih, te bi 
se moglo i koje dobro zrnce u Turskoj zemlji posijati. Što Bog da!“ 
Tuži se ujedno na Iliju Okrugića i Janka Jurkovića, koji također 
protiv njega ratuju i mladež đakovačku od njega odvraćaju. — 
Ovo se nemilo stanje poslije, valjada biskupovim posredovanjem, 
naoko opet za neko vrijeme —' ali ne za dugo — popravilo. 

Pod zimu iste godine (14. XI. 1862.) nanovo se gorko tuži: 
,,I u sjemenište Djakovačko uturili su ahavci nekoliko agentov 
svojih, i prem da me popići i mudračići dobre volje i pomnjivo 
slušaju te s ote ruke moj žar još i bolje podhranjuju, ali s druge 
moje jedva što bolje stanje nego biaše na Reci..., i to kopanje 
izpod poštena truda , imena i mnom dokučene i pred mladinom ogla- 
sivane istine: sve me to s druge ruke ozlovoljuje , mršti, srdce mi 
truje i rad uhramljuje. Plod što može pasti s mene jur stara, sa¬ 
motna i šuplja drveta uz takvu rosu, što mi na dušu kaplje, ne može 
nego trpak biti 44 . 

U tadašnjoj svojoj potištenosti i u zlovolji zbog kritika nje¬ 
gova jezikoslovno-književnog rada, poremećena usto zdravlja, veli 
još dalje: „Zamrzio sam i na post (er sam sve to slabiji i težje pro¬ 
bavljaju) te s mojega mrsa graka na me što može biti grklja, i 
jedva im se srdce smesti, kad Jagić ili Veber štogod rignu: to je 
za njih neizrečena naslada**. 

A opet za koji mjesec (6. V. 1863.) daje u malo riječi vjernu 
sliku svog duševnog stanja uza zgodnu karakteristiku toliko ne¬ 
skladna svijeta, među kojim mu je bilo živjeti: „O mom životu, 
sinko, čto ti umeju govorit? Djakovo selo, okolo sve same ravni; 
narod izkomešan s Nemci i Magjari; volje nij nizačto nego za 
vozanje i pijančovanje; velika razpuštenost i nehajljivost za svaku 

dobrinju srdca i visinu uma i hrabrost duše. Da nije biskupa, mojih 
učenikov i biskupova vrta uz kdekoga gosta, koji odkud hrupi — r 
tužan ti boravak u Djakovu**. 

Sve svoje jade i tegobe a još mnogo toga što mu je bilo na 
srcu, povjerio je pismima, što ih je pisao svom mezimčetu „ličkoj 
svojoj ovčici** Budi Budisavljeviću — („Moj Bude! — Lane moje! ). 
Ove ispovijesti odišu doista dušom njegovom i odraz su rođene mu 
tvrde grude ličke. U njima i u odgovorima „divnog umiljatnika iz 
Bjelopolja** javlja nam se odjek davnog, usrdnog čuvstvovanja, 
vedrog jednog prijateljstva između rodoljubnog učitelja i prosvje¬ 
titelja na pragu starosti i za tridesetak godina mlađeg privrženika 
mu i sljedbenika. 

Simpatičan lik Bude Budisavljeviča Prijedorskog (1843.— 
1919.) kao da je izblijedio a bujicom užurbane sadašnjosti naše pre¬ 
plavljen i potisnut. Književni njegov rad, što ga je posvetio teto- 
šenoj svojoj Lici, dugogodišnje marno njegovo upravno — zvanično 
javno djelovanje, a napokon i ovdje spomenuta prepiska, izliv na¬ 
dasve nježnih osjećaja dviju plemenitih duša, sve nam to zbori o 
onom davnom, u mukama nastajećem praskozorju i svitanju uskrs¬ 
nuća našega na nov život. 

Svome Budi utekao se Kurelac i onda, kad iza Jagićeva prika¬ 
za njegovih „Fluminensia , ustade kanonik Alberto \ ebcr- T kalčević, 
revni hrvatski jezikoslovac i pretstavnik „Zagrebačke škole , da se 
u ,,Pozoru“ ogleda sa „protivnikom** Franom Kurelcem. Čitajući 
danas Veberov članak „ Brus jezika koji je toliko ozlovoljio Ku- 
relca u onim časovima uzbuđenja, morat ćemo priznati, da je ta 
kritika napisana u skroz pomirljivom duhu, uz topao izraz lične 
simpatije i izrazito priznavanje pozitivnih vrijednota Kurelčeva 
rada. 

Članak napisan pod lozinkom: „ Protiv pomjesanja ustroja (je¬ 
zika) davnosti i sadašnjosti “ započinje riječima: „Najprije imam za¬ 
metnuti govor s Franjom Kurelcem, čemu pristupam sa što većim 
štovanjem, ne samo, što smo si osobno prijatelji, već i što u njem 
štujem muža, koji se je od svih naših pisaca najviše bavio učenjem 
drevnjakah, koji se odlikuje liepim jezikoslovnim znanjem i kojega 
ide riedka zasluga, da piše u obće pravilno, jezgrovito i čisto hrvat- 
ski“. Ipak ne može Veber — kako to dalje ističe — a da ne upo¬ 
zori na neke Kurelčeve pogreške, od kojih ga na opću korist od¬ 

vratiti želi, sa živom željom ,,da bi se Kurelac, kojemu je Bog dao 
toliko umne sile, da si je pribavio toli temeljita filologička znanja, 
ostavio pretjerane težnje za osobitošću, te vratio onoj, našemu uhu 
mnogo povoljnijoj i slovnici i slogu, kojemu smo se god. 1848. svi 
divili, a vjerovao braći svojoj, koja mu iskreno vele, da mu slog 
sve to tudji, ukočeniji i neugodniji biva, što je na veliku štetu knjizi 
našoj**. 

U nekoj bojazni zbog očitog pristajanja mladeži uz Kurelca, 
našao se Veber ponukan, da digne svoj glas, „da se divni naš jezik 
liši nepravilnih prikrpina iz starije i novije dobe**, ali ujedno upu¬ 
ćuje mladi naraštaj, „da si prisvoji čistoću izrazah njegovih (Ku- 
relčevih), jer to je samo čisto zlato, podobno da te uzčuva od tudjeg 
duha**. Ulazeći u konkretno izlaganje svojih nazora o pogreškama 
Kurelčeve jezikoslovne nauke, ne propušta zgodu, da i opet naglasi, 
kako ga kod toga vodi osjećaj iskrenog prijateljstva. 

Mnogo koješta neugodno bilo se sleglo na Kurelca upravo u 
doba spomenutih protuakcija „Zagrebačke škole**, koje su ga tim 
osjetvljivije pogodile i razdražile. U novembru (1862.) javlja Budi¬ 
savljeviću, da se sprema na doličan odgovor Veberu. Namjeravao 
je, da izađe sa brošurom pod natpisom: Jabuka onom brusiji, što 
nam jezik brusi pred Pozorovim vratima ali je uistinu napisao samo 
odlomak uvoda u dva nacrta. 1 

„Dakle rat s brusijom? — Bolje i s brusijom , nego da bude 
s Rusijom! Tako dovikuje Veberu i pored njega „složnoj čeljadi 
zagrebačkoj , što se urotiše u tom „tvrdom ahavačkom gradu** i 
dogovoriše „na juriš na njegovu skitalicu**. Ali se, međutim, i on 
nabrusio. Uvrijeđen, veli u jetkoj ironiji: „Jest, brate, aY ne znaš ti, 
koja sam ja štetna zver u rajskih lugovih jezika novoga**. U drugom 
nacrtu pako odlučno izjavljuje: „Pa stalo me još i drugih udorac 
bud na koga, ne uzmaknu: er je našemu divnom jeziku slavno pre- 
dobit, niti mu se ikada razkvasit u pomijah pisarije današnje**. U 
pogledu predbačenih mu arhaizama očituje, da ga kritičar-bru- 
sija iz devetnaestog vijeka neće isturati, u kom mu mjesto prilikuje, 
možebit i bolje nego njemu. Ipak na kraju naglašuje i on, da ga ne 
rukovodi nikakova lična mržnja i da bi volio s brusijom, onako 

t r ;^*? rCChsler (Vodnik) Dr - B. Jz ostavštine Fr. Kurelca«. 
(»Građa VIII.) na str. 66— -67. 

po svoju, razgovarati se koji časak. — Kada mu je pako biskup 
savjetovao, da ne uđe u preoštru borbu, odreče se — ako i ne¬ 
rado - svoje nakane, ma da bi se bio volio držati pravila staroga 
Cicerona „proprie dicere, prima conditio eloquentiae". 

* 

Potkraj školske godine (1864.) predao je Kurelac nasljedstvo 
svoje vrsnom i odanom svom učeniku Vilimu Korajcu,^ svome 
„Iljuški", piscu poznatih šaljivih pripovijesti iz života požeškog i 
đakovačkog kraja, odvajajući se od pretposljednjeg razdoblja svoga 
života. Protivnicima bijaše uspjelo, da ga istisnu, on sam nije umio 
a niti pravo mario, da se održi, a biskup, da učini kraj nemilim 
trvenjima na svom dvoru, morao se napokon odlučiti da ga otpusti. 

Minuli tada Kurelčevi đakovački dani nisu ostali bez ploda, 
ali ga ni oni ne mogoše obezbijediti. Bilo je časova, kad se činilo, 
da će doći do preokreta, do umirenja i do konačnog njegovog usta- 
Ijenja. Ali mu to nije bilo suđeno. Imao je da vodi borbu sa spo- 
ljašnjim svojim protivnicima, ali i sa samim sobom, sa svojom 
bezobzirnošću i sveudilj još živom borbenošću. Svemu tomu nije 
bio dorastao. Kada mu se valjalo dijeliti od nepoćudne Slavonije, 
bijaše već prošao vršak svoga života, polako se — u sestom dece¬ 
niju svome — već približavao odricanju i smirivanju. 

Neiskazivo je Kurelac uživao u onim brojnim pismima, što ih 
je primao i u Đakovu od bivših svojih učenika, prijatelja i privr- 
ženika. Kao prvo spomenuti mi je pismo „zahvalnog djaka" Franje 
Pilepića iz Beča, stiglo mu koji dan iza dolaska u Đakovo (6. XI. 
1861.): „Neverna Rieka Vam omilila a bog si ga znao je li Vam 
prostrana i široka Slavonija obiknula! Vi ste težko Rieku ostavio; 
jer na Rijeci Vaše je dječiće; Vaše sjeme ondje klija; a poraste i 
razgrani se po koje stablo. Eh koliko i koliko put s mojim drugom, 
milim Dežmanom, žalio sam da Vas nam nejma; da nemožemo slu¬ 
šati Vašeg nauka koji je uvijek liek bio našim dušam, a osobito ove 
godine nam ga trebalo, da manje ćutimo one sramote i grdobe, koje 
se našemu narodu činile 4 *. - Pored njega ide odlično mjesto vec 
prije spomenutog, nepokolebljivog Budu Budisavljevića. Spomenuh 
već pisma Kurelčeva upravljena njemu, dok se u odgovorima na¬ 
slovljenim „Predragom i premilom dobrotniku još i u većoj mjeri 
zrcali duboka, uzajamna im srdačnost. Iz Beča, gdje se Budisavlje- 

vić zadržavao u ,,c. kr. školi" kao „c. kr. rob, c. kr. sužanj i ne¬ 
voljnik tužan", javlja mu se pokatkad i izvještava ga o svemu, što 
drži da bi ga moglo obradovati. Tješi ga zbog učestalih protivština 
kada mu se tuga savi oko srdca čitajući one redke, kdje se tuži, 
na pasje skrgutljive zube nevoljnih zlobnikov", uzvisujući rad i na¬ 
stojanje svoga uzora oko hrvatskog jezika „komu Vi stadoste prtinu 
probijat — (da) ne bude hramat onako krivonog i nagrdan, kakov 
je u današnjih polivčij", uvijek se ponovo sjeća onih dana „što jih 
u Rijeci proboravih a uz Vašu sladku njegu". Plamenom gorljivošću 
ispovijeda Budisavljević ovdje i svoje Hrvatstvo što mu ga je Ku¬ 
relac usadio u dušu, i sav sretan javlja mu: „Otac piše mi češće, 
i to hrvatski (kao i vas moj rod). A to mi je blagdan, čitati onu 
hrvatšćinu. što se ori Likom ravnom i Krbavom slavnom, Dalmaci¬ 
jom ter Bosnom ponosnom, uza morje te Gorom junačkom". Kada 
bijaše pročitao Kurelčevo nastupno predavanje u sjemeništu đako¬ 
vačkom priopćeno u „Pozoru", piše mu (26. V. 1863.): „Što da Vi 
reku? jesam li vrstan o njem progovorit? Samo zapesmo kod „zemlje 
bosanske i slavonske zemlje". Nam se vidi, da je to sve hrvatska 
zemlja. Ne veli se ni Bosanska, ni Hercegovačka, ni Slavonska, 
već: Bosna, Hercegovina, Slavonija, ali se veli „ Hrvatska i bez 
zemlja". Istim duhom odišu sva ta pisma sve do zanosna opisa bo¬ 
ravka crnogorskog vojvode Mirka Petrovića u Beču i učinjena mu 
poklona hrvatskih đaka (koje je nagovorio sa „Lipa i mila moja 
braća Hrvati") i do posljednje poruke Budisavljevićeve iz Ogulina 
(1864.) sa toplom afirmacijom njegovom: „Dotle sam dopro, da 
vidim, čega mi treba, što bim učit i naučit imao, da mogu stupiti 
kao muž, kao Hrvat koi vrstan bio i orati i kopati u slavu roda 
svoga". 

Budisavljevićevim posredovanjem pristadoše tada novi privr- 
ženici uz Kurelca, a među ovima kao najistaknutiji Lavoslav Vukelić 
(njihov Vukelja) i Fran Jelačić . Od njih i od prijašnjih vjernika 
dođoše mu dirljive poruke, podobne da budu melem ranjenoj duši 
njegovoj. Javio se i najmiliji njegov učenik Ivan Dežman i poslao 
na pregled i ocjenu rukopis svoga epa „Smiljan i Koviljka". Lije¬ 
pom i srdačnom svom odgovoru (1863.) priložio je Kurelac 17 stra¬ 
nica svojih primjedaba, ali inače sav razdragan blagosivlje „Puno 
milovanog svog Ivanišu" riječima: „Ti tvojega učitelja daleko da¬ 
leko prestigneš i presegneš, nu ja to draga srca podnošu". Godine 


6 Hrvatska književna kritika 


81 






1865. izađe iz štampe taj Dežmanov pjesmotvor posvećen: „Svo¬ 
jemu milomu učitelju Franu Kurelcu, hrv. književniku u znak uče¬ 
ničke zahvalnosti'*, sa završnim stihovima pjesničke posvete: „Već 
evo Ti mojega prvenca, — Da po njemu znadeš i doznadeš, — 
Tko u Vilin povede me dvore, — Tko mi dade gusle javorove". 

Koju godinu zatim (1868.) pružila se Dežmanu prilika, da se 
i opet sjeti svoga dragog učitelja. Izdavši troškom Jugoslavenske 
Akademije svoj „Rečnik lečničkog nazivlja \ prvog takovog djela u 
nas, zahvaljuje mu u predgovoru za obilnu pomoć kod tog rada 
na tada još neuzoranom polju: „Premili pako učitelj moj Fran Ku- 
relac, koj me ne samo k hrvatskoj knjizi privede, već mi i svaki 
čas svojim obilatim poznavanjem hrvatštine u pomoć dohodi, poda 
mi svoje prebogato i dragoceno gradivo za rečnik, što ga on od 
toliko godin skuplja". 

Pisao mu u Đakovo u silnom pjesničkom zanosu Franjo pl. 
Marhović: „Učitelju! Kada bi mi se duhu zamračilo, kad bi mi svjetla 
ponestalo, kad bi mi srce zadrhtalo od mučna boja za svetinju, kad 
bi mi nada gasnula, videći mlitavost, bezdušje, izdaju, progon,. . . 
zaklonim se u hram otčinske Vaše ljubavi i, nadam se, ne odbijete 
me od sebe, već me pozdravite: sinko, što ti je? I Vi me pričestite 
hljebom istine i zanešenosti svete, te mi budete sladit srce miljem 
starina naših i vodit me na bojišta, grobnice slave naše, te mi se 
čarom besjede prometne duh gavranom i opoji se za slobodu pro¬ 
livene krvi". — Tadija Smičihlas moli ga, da ga uputi, da li je krenuo 
u svom radu pravom stazom, uvjeravajući ga, koliko mu godi 
„njegov uzvišeni, učeni i govornički slog", što ga je počeo učiti 
naizust iz njegova djela „Recimo koju". 

Ali s druge strane javiše se, za đakovačkih njegovih dana, 
prvi znaci razilaženja u načinu pisanja i kod nekih njegovih naj¬ 
bližih, dragih mu učenika. To ga je nemilo pogodilo. Na blago i oba¬ 
zrivo izražene utješne riječi svoga Bude, uzvraća bolno: ,,da će 
mu doskora žao biti, što je ikada i živio". U toj neminovnoj evo¬ 
luciji vidio je Kurelac „nestalnost, mlitavost i bojazljivost" već i 
u redovima njegovih dotada najvjernijih. A to ga je teško za¬ 
brinulo. 

Ali i unatoč tomu Fran Kurelac nije bio osamljen i napušten, 
kad je i opet sa torbom o ramenu zakročio iz slavonske ravni put 

Zagreba. Mnoga dobra i tankoćutna srca osjećahu se povezana 
s njime* Njegovoj su se toploj, uvjerljivoj riječi još uvijek odazivali 
uzbuđeni glasovi hrvatske mladeži. Pored svih vlastitih nepogoda, 
uz teška previranja i klonulosti u javnom životu hrvatske mu do¬ 
movine, imao je da padne još po koji tračak svijetla i utjehe na 
posljednju čest njegova bespokojnog života. 

STJEPAN MILETIĆ 


OTKRIĆE PRERADOVIĆEVA SPOMENIKA - 
„KRALJEVIĆ MARKO" 

23. svibnja 1895. otkrio se je u Zagrebu spomenik velikom 
hrvatskom pjesniku Petru Preradoviću. Nametnula se je tako i 
našemu glumištu časna zadaća, da ovaj kulturni čin u hrvatskom 
narodu proslavi. — Istina, Preradović nije bio dramatski pjesnik 
po zvanju, al genij njegove poezije svijetlio je i na ovom polju. 
Ostavio nam je postumnu dramu: ,»Kraljević Marko", u kojoj je 
htio u junaku drame orisati čitavo ćućenje našega naroda, poka¬ 
zujući mu put, kako bi poznajom naravi i poljodjelskim radom 
mogao i majku domovinu privesti sretnijoj budućnosti. Program 
vrijedan, da se o njemu razmišlja! Simbol pako narodnog mišljenja 
mistički je heros Kraljević Marko, čija uspomena živi pjesmom još 
i danas u narodu našem, te ga tješi nadom boljih vremena. Ističući 
u idealnoj predigri •—■ pravom biserju poezije — više motive, koji 
vode „duha slovinskog" i „carstvo vila", da snuju o oslobođenju 
naroda i da satru pomoću sloge, koja silazi s nebeskih visina, pro¬ 
tivnike: duhove nesloge, tuđinstva i izdajstva. U samoj glumi 
„Slutnji i ispunjaju" rišu nam se jadi i nevolje naroda i osvješćenje 
njegovo po narodnome junaku Stevanu, koji u očaju trgnuv mač 
iz groba Kraljevićeva oživi Marka na radost i oslobođenje sviju. 

O ovoj drami i njezinoj izvedbi lijepo piše naš kritik i pjesnik 
dr. Marković u prvom ukupnom izdanju „Preradovićevih djela : 
„Tražeći uvijek kao neki Arhimed rodoljublja onu točku, s koje bi 
se mogao pokrenuti rod naš, a ne nalazeći te točke niti u prosvjeti 
sveopćoj niti u svojstvih naroda svoga, nesložnoga i nemarom te 
mnogim moralnim zlom zaraženoga: pjesnik je našao tu točku u 
vjeri narodnoj u „Kraljevića Marka", koji samo po duhu narod¬ 
nome (kog u drami označuje Stevan) uskrsnuti može". O temeljnoj 
ideji pjesmotvora piše pako, da se sastoji u evanđelju narodnog ju¬ 
naka Stevana, koje glasi: „Naš narod ima se na svoj osobit način 
naobrazivat i temelj naobrazbe ima biti nevini poljodjelski život; na 

tom temelju ima narod samo bolje razvijat i oplemenjivat svoje 
lijepe stare običaje, svoj slavni materinski jezik, svoje blage domaće 
kreposti". Dok se dakle „poljodjelstvo kao temelj narodne nao¬ 
brazbe postavlja", bit će politički ideal pjesnikov prema tim na¬ 
čelima: „sloboda i jednakost u pravoj demokraciji". 

O samoj izvedbi dramskog sujeta sudi pako dr. Marković: da 
bi se po njoj mogla ova drama možda uvrstiti u oblik „misterija", 
„kakov poznavahu i naši Dubrovčani i koji oblik drži Mickijević 
za jedini pravi oblik slavenske „uzor-drame". „Svi prizori drame 
nisu doduše svigdje u dramatičnom savezu, kakov se danas traži 
za pozornicu, već im je savez više epski, oni se redaju jedan za 
drugim, a da ne slijedi baš nužno jedan iz drugoga, taj slijed je 
svigdje vremen, nigdje uzročan". Nu ipak drži kritik, da imade i 
ovdje odmjerenih odsjeka, koji bi se mogli smatrati koncem čina, 
te zato podaje i vrlo uspjele primjere. U karakteristici osoba hvali 
pjesnikov realizam, te prizore, u kojima, — poimence u prizoru 
„proštenja" — krasno riše narodne običaje. Glede „pjesničke teh¬ 
nike" nazivlje Marković Preradovićeva „Kraljevića Marka" „vele¬ 
umnim djelom" te neka mjesta ispoređuje sa Shakespeareom, dok 
što se scenične izvedbe na pozornici tiče, primjećuje dosta skep- 
tički: ,,ll svom dosadašnjem obliku ova drama teško bi se dala pri¬ 
kazivati bez veličajnih sceničnih sredstava. Prvi joj alegorični dio 
zahtijevao bi sav mekanizam, kojeg imadu samo najveća operna i 
baletna glumišta, a drugi, obiljem svojih scenskih promjena mogao 
bi se izvađati samo izvrsnim sceničkim aparatom". 

Je li dakle bilo smiono iznijeti ovu dramu ipak na pozornicu? 
Držim da nije. Za prvo pisao je dr. Marković ovu svoju kritiku 
god. 1873., kad su naši glumišni odnošaji bili gotovo još diletant¬ 
ski; za drugo pako današnji moderni pozorišni aparat i na manjim 
pozornicama već je takov, da zbilja sposobnu redatelju, u pogledu 
scene, ne smije ništa biti neizvedivo. U tom je smislu Wagner 
doista reformatorski djelovao. Latih se stoga smiono zadaće, koja 
mi je već od djetinjstva tako omiljela, da sam još kao gimnazijalac 
1885. ovu dramu prvi put za pozornicu preradio te sam se ovom 
preradbom u glavnom i sada — 1895. — kod uprizorivanja služio. 

rije svega trebalo mi je teškim srcem eliminirati mnoga epska 
mjesta i duljine, koje bi za predstave kvarile dojam cjeline, na- 


85 




stojao sam pako i ovdje uščuvati po mogućnosti pijetet prema 
pjesniku. Tako otpadoše, među mnogim kraticama u tekstu, posve 
slike: prva (iz koje prenesoh pjev slijepca u treću), pak osma, dva¬ 
naesta, petnaesta i dvadesetdruga, a gdje se je dalo, spojile bi se 
opet i po dvije promjene u jednu scensku sliku, te sam tako dobio 
u svemu 14 promjena (koje su još tako udešene bile, da je jedna 
igra kod kraće, a druga opet kod dublje dekoracije, što je omogu¬ 
ćilo i mnoge promjene kraj otvorene pozornice). 14 promjena do¬ 
duše je mnogo, ali nije odviše, za modernu pozornicu, pak ih imade 
i u mnogim Shakespearovim dramama još i više. Što sam pridržao 
prvi alegorični dio drame, mislim da ne će nitko s pravom pokuditi 
moći. Otkine li se ovaj od drugog dijela drame, to imamo leptira, 
koji je izgubio sav svoj prah s krila. Pjesmotvori, kakav je „Kra¬ 
ljević Marko", ne obrađuju se kukom i motikom. Predigra „Raz¬ 
govor i dogovor" samo je poetična ouvertura čitavom djelu, te nju 
odstraniti, bio bi gotovo barbarizam, apstrahirajući još što je ona 
isto tako značajna i po dobi i okolnosti, uslijed koje je nastala. 
Ona je dakle jednako nužna za čitavu dramu kao što su primjerice 
i prvi prizori „Hamleta" i „Macbetha". Pogotovu, gdje je i naša 
inscenacija dokazala, da se i na trošnoj staroj pozornici ovaj prizor 
dade tako uprizoriti, da se ništa od poetičkog shvaćanja i sjaja ne 
gubi. Ne mogu se stoga nikako složiti s gosp. Iblerom, koji traži, 
da se ova prva slika ispusti, pak da se „Kraljević Marko prika¬ 
zuje kao obični pučki komad, kakovi su primjerice „Graničari", 
što bi značilo upregnuti plemenitog arapskog konja pred seljačke 
taljige. 

Dramu „Slutnja i ispunjaj" otpočeo sam s prizorom u šumi, 
gdje vilinski pjev proganja trgovca Zvijerića, jer je time uspo¬ 
stavljen i muzikalni vez između predigre i glume, dok se s istim 
ovim pjevom predigra svršuje. Drugomu prizoru „proštenja" na¬ 
stojao sam podati što veću raznolikost i vjerojatnost, a narodne 
plesove i kolo u seljačkim kostimima dao sam prvi put izvađati 
po umjetnim plesačima (baletu), pak se je pokazalo da je to doista 
bio pravi put, kojim valja proslijediti. Ova se slika i svršavala 
plesom. Treća slika bio je prizor u „Stankovom domu , koji sači¬ 
njava -—- s povratkom Stevanovim -—■ u glavnom ekspoziciju drame, 
te sam i ovdje stavio konac prvoga čina. Drugi je čin obuhvaćao 
prema originalu prizore 5., 7., 9., 10. i 11. u tri promjene. Što 

nisam prizor peti spojio bar s trećim ili desetim, kako je gosp. 
Ibler tražio, dolazi otale, što bi time bio poremećen vremeni vez 
pojedinih scena i samoga čina. Konac 11. prizora, gdje Stevan 
otkriva narodu sakriveno blago „banske pećine": plug, motiku i 
lopatu i koji je prizor u drami ono, što bi Francuzi nazvali ,,la 
scene d’ affaire", postao je tako i konac drugoga čina, kako to 
već i dr. Marković u svojoj kritici zgodno predlaže. Treći je čin 
obuhvatao karakteristični prizor u kući svećenikovoj, gdje đak Mile 
razvija svoje razvratne nazore i u kojem Timotija pripovijeda ne¬ 
sreću svoje kćeri Ruže, koju je Zvijerić zaveo i zatim dao ubiti. 
Prizor na groblju, koji slijedi zatim u originalu, ispustio sam iz dva 
razloga. Za prvo hoće taj prizor da pobudi u nas sućut za pokojnu 
Ružu, koje ne poznajemo, jer ne dolazi na pozornicu, niti zaprema 
ikakova važnijeg mjesta u razvoju drame, a s druge strane ponavlja 
se zavjera Stevana i Stanka, koja na koncu drugoga čina kud i 
kamo jače djeluje. Kao svršetak čina slijedi značajni prizor Zvi- 
jerićev kod paše i uapšenje Stevanovo (u originalu prizor 16.). 
Četvrti čin počinje s prizorom Ankinim u vrtu, za kojim se reda 
prizor u Zvijerića i njegova propast. Peti čin sadržaje prizor u 
tamnici, na Urvinoj planini, na obali Jadranskoga mora, i za¬ 
ključnu sliku (po originalu prizore 19., 20., 21. i 22.). 

Po originalu! Tuj se moram sam optužiti, jer sam se u zadnjoj 
slici uopće odijelio od originala — ispustivši je naime posve i sup¬ 
stituiravši je živom slikom. U toj zadnjoj slici, koju pjesnik ozna¬ 
čuje oznakom „Kosovo polje" — i ja ju prenesoh na polje kninsko 
■—’ silazi Kraljević Marko među narod, tjera od sebe duha izdajice 
Vuka Brankovića i prima poklonstvo raznih naroda južnoslaven¬ 
skih; nu upravo taj je zaključni prizor ostao neizveden. Apstrahi¬ 
rajući, kako bi vrhunaravna pojava Kraljevića Marka mnogo izgu¬ 
bila od svog čara, da je gledamo, kako se kreće i govori s narodom 
kao svaki obični smrtnik, još je ovaj prizor i preširoko raspreden, 
da bude zaključkom drame, koja je riječima: „Ustao je Kraljeviću 
Marko" de facto već svoj konac našla. Promijenio sam ovo dakle 
u živu sliku. Prijelaz pako iz prizora na „obali jadranskog mora", 
koji je vrlo značajan dolazkom tuđinca, koji mora svoj klobuk za¬ 
mijeniti narodnom kapom, udesio sam tako, da među narod stupa 
pop Rade, te ga s nekoliko poletnih riječi, koje parafraziraju pjesni¬ 
kovu misao o domovini: 

„Ti da sjaješ gorjeti je nama, 

Mi hranimo život tvom korijenju 
Svojim umom, srcem i suzama" 

pripravlja za dolazak Kraljevića Marka među njih. Kad se zastor 
digne, vidi se tada Kraljević Marko na svojem šarcu, okružen od 
naroda iz sviju južnoslavenskih krajeva, koji mu kliču u slavu, 
mašući kapama, barjacima i hrastovim granama dok si izdajica 
prikriva lice rukama a s neba se spuštaju geniji, u svijetlim na¬ 
rodnim bojama, noseći geslo drugog jednog junaka, faktičnog Kra¬ 
ljevića Marka XIX. stoljeća — bana Jelačića: „Što Bog dade i 
sreća junačka". A tamo u daljini vidi se posve u magli hram vi¬ 
linski, pred kojim duh slovinski sklapa nad Markom kao na bla¬ 
goslov svoje ruke, — sve to pako prati glazba orkestra, u koju se 
miješaju zvuci narodne naše himne. 1 

Obilnomu uspjehu „Kraljevića Marka" doprinijela je i krasna 
skroz u narodnom stilu pisana glazba Zajčeva, kojom je cijelu 
dramu popratio i komentirao, te poimence u predigri nanizao bisere 
partiture, koji bi i u „Zrinjskome" najodličnije mjesto zapremati 
mogli. Uz narodni zanos kao da se je pomladio i starina skladatelj. 
Već glazba iziskuje, da se „Kraljević Marko" održi trajno na re- 
pertoiru — što naravski kraj „ukinute" opere ne bi bilo moguće —* 
a što pod mojom upravom, iza ove svečane zgode, ne iznesoh više 
„Kraljevića Marka", neka se ispriča time, što kano intendant glu¬ 
mišta ne htjedoh svoje preradbe i drame turati pred druge, koje mi 
je valjalo prikazivati. 

Budući da je povrh toga još i čitava moja osoba preusko bila 
spojena s ovom narodnom slavom, mogu samo sa par riječi preko 
nje prijeći. U predvečerje otkrića spomenika bila je svečana pred¬ 
stava „Kraljevića Marka" uz rodoljubni proslov pjesnika Hrani- 
lovića, što ga je govorila gospođa Ružička-Strozzi. Glumišni pro¬ 
grami izađoše i ovom zgodom u svečanom ruhu sa slikom Prerado- 

1 U ovoj zadnjoj slici sudjelovalo je preko dvije stotine osoba, za koje 
naravski u uzanim garderobama staroga glumišta nije moglo biti dovoljno mjesta, 
pak se je većina „statista 44 odijevala u posebnim čadorima pod vedrim nebom u 
staroj, Kazališnoj ulici, za blage proljetne noći. Bio je to pravi „Tabor Wallen- 
steinov 44 . 

viceva spomenika, kratkom biografijom pjesnikovom i Hranilovi- 
ćevom pjesmom, dok je u slavu dana i pjesnik Harambašić spjevao 
sonet, koji se je bacao s galerija. Među dame dijelile se kitice cvi¬ 
jeća ovezane narodnim vrpcama. Gledalište bilo je sjajno rasvijet¬ 
ljeno a općinstvo, koje je dupkom napunilo glumište, u iskrenom 
uzbuđenju i zanosu. Od strane visoke vlade nije ovoj slavi prisu¬ 
stvovao nitko. 1 


1 Rado bih još ovdje konstatovati, da je i redateljski uspjeh ove predstave 
bio vanredan, što je i kritika jednodušno priznala. Tako nazivlje „Hrvatska 44 
inscenaciju ove drame upravo „genijalnom 44 , a „Obzor 44 drži ju takovom, „da bi 
se njome i Pariš i Milan mogli ponositi 44 , dok „Vijenac 44 veli, da je, drži li se 
»»Kraljević Marko 44 apoteozom ideje, koja je zanosila Hrvate prije pedesetih go¬ 
dina, „dr. Miletić pogodio pravu žicu 44 a „sjajnom i prekrasnom inscenacijom 
pokazao, da znade cijeniti velikog pjesnika 44 . „Agramer Zeitung 44 opet piše: „Die 
Wiedergabe des Werkes war eine hochst wiirdige. Inscenirung und Darstellung 
standen auf der Hohe ihrer Aufgabe 44 . 

ČEDOMIL JAKŠA 


JANKO LESKOVAR 
Književna studija 

,_- živjet ne umijete -—- zamjeravaše stari Bušinski sinu 

Marcelu i uopće mladim modernim ljudima, i nakon duge noćne 
prepirke. — Da što si, što? — vikaše otac poslije polnoći. 

-— Hoćeš fantasta, hoćeš bolesnik! . . . odgovaraše sin. 

Istina je živa, naš mlađi naraštaj živjeti ne umije, naši mladi 
ljudi fantaste su, bolesnici. Stari Bušinski čovjek staroga kova i 
ako ih dobro ne poznaje i ne shvaća, to dobro vidi, da mu se sin 
odalečio svojim shvaćanjem, čuvstvovanjem i svojim nakanama. 
Mudruju ti ljudi, gledaju na sve krajeve, na sve načine, na vanj¬ 
štinu, na nutrinju, i na koncu ništa! A to zovu oni psihološkom 
analizom. A što su njom stvorili? Ništa. Sve mrve, sve uništuju 
tim analitičkim nožem. Ubijaju sami sebe svojom analizom. Ljubavi 
im manjka, ljubavi nesebične, požrtvovne. Sebičnjaci su. Izginut će 
oni i njihov porod. Ovako ih sudi stari Bušinski, a oni priznaju, 
da je tako; htjeli bi se opravdati, a ne znadu, ne mogu ... 

,—- Oče, oče, -— primjećivaše mladi Bušinski -— nemilosrdan 
si, nepravedan. Ne razlikuješ, no ipak pogađaš. Jesmo li mi krivi? 
Zlo je u nama i mi trpimo, mi stradamo. No je li u našoj ruci 
promijeniti! 

Moderne mlade ljude Leskovar je izabrao za junake svojih 
pripovijesti, htio je da im život i ćud proučava. Vrlo je teško po¬ 
goditi oznaku i osebujnost dobe i naraštaja, u kom živiš. Hoće se 
oštar i siguran pogled, da zaviriš u dušu svojih suvremenika i da 
pronađeš glavne im crte i tipične forme. Je li Leskovar uspio? 

I. 

Leskovar bijaše, a ne znam, je li i sada pučki učitelj, i prije 
nego je zahvatio svojim pogledom život cijelog jednog naraštaja. 

on je naravno proučio one, koji su mu bliži i koje je mogao bolje 
da upozna, svoje drugove, narodne nastavnike. Prva mu crtica 
Misno na vječnost 4 *, izdana u „Vjencu** god. 1891., nije nego 
mala minijatura života učitelja Gjure Martića, koji je od straha 
i misli na vječnost poludio. I druga novela „Katastrofa**, izdana 
god. 1892., ima za junaka učitelja, Frana Ljubića. Divna je to slika 
poštena, jadna i boležljiva učitelja i njegove siromašne obitelji, 
satrvene od bijede i nevolje, a svršava smrću toga čovjeka, koji 
uvijek misli samo na svoju dužnost u školi, koja ga je ubila, a nije 
mu dala sredstva, da prehrani sebe i svoje. 

Brzo je pisac zašao van svojih zagorskih sela i van učitelj¬ 
skog društva u gradski život i svijet. To već opažamo u noveli 
„Poslije nesreće**, priopćenoj u „Vijencu** 1894. Junak novele, 
pristav Ivanović, već je moderan čovjek, pesimista, slab, bez od¬ 
lučne volje i duševne vlastite snage, a gotovo i bez srca i bez vjere 
u ideale i u život, čovjek, koji jedino u knjizi traži spas. Egoista, 
kad ga je žena u času zaboravi prevarila, žali grijeh žene jedino 
za to, što je tim izgubio svoju sreću, a ne kao da je to uvrijedilo 
njegovo dostojanstvo. I za to on ne misli na to, da pridigne ženu, 
niti ćuti za nju smilovanja, pa i u zadnji čas, pri smrti svoga malog 
djeteta, on je divljački izbaci iz sobe. — Knjiga i filozofija bijahu 
mu časom i prividno dušu umirile u nevolji, ali to bijaše mir pu¬ 
stinje, koji ubija i čuvstvo i srce. Samo smrt sina pozivlje ga opet 
na realni život i budi ga od atonije i drijemeža, u koji ga bijaše 
uljuljala filozofija i knjiga. U njem onda nabuja čuvstvo dotad pod 
knjigom zadušeno i on iz brevira kao nekada u mlade dane, pune 
vjerskog oduševljenja, zapjeva psalme kraj odra svoga sina. 

Što fali tomu čovjeku? ... Ne zna živjeti. 

Fantasta, bolesnik, čovjek, koji ne zna živjeti, to vam je 
junak novele, što je „Nada** donijela 1897. pod naslovom „Jesenski 
cvijetci . Vlastelin Imrović bolestan je neurasteničan, fatalista i 
telepatista. On si zato umišlja i svezu s mrtvima jaču, nego je 
obično ljudi cijene. Njega su zaokupile misli i uspomene iz prošlosti 
o mrtvoj ženi i djeci, on je uvjeren, da ostaje uvijek vezan uz prvu 
ženu i djecu, premda su već umrla, pa za to i drži, da ne može biti 
sreće u drugoj ljubavi i da se ne može podati drugoj ženi i obitelji, 

pa bježi od Olge Medovićke, djevojke, koja njega ljubi i koju on 
ljubi. 

Imrović je moderan čovjek i njega kao Ivanovića ubijaju 
misli, meni se čini, da je filozofija i moral cijele novele u onim 
Imrovićevim riječima: „Oprost čovjeku bijednu, koga ubijaju misli* . 

Moderna čovjeka susrećemo opet i u povećoj pripovijesti 
„Propali Dvori**, što je preklani izdala „Matica Hrvatska**. Pavao 
Petrović je mlad čovjek, pun mladenačkog zanosa, koji sniva o 
nekom zamašnom pozivu, o spasonosnom djelovanju i o znamenitoj 
ulozi, što ga čeka u njegovu rodnome kraju. Sanjar pun čežnja i 
težnja, ali čovjek bez akcije, ne radi nikad ništa, nema odvažnosti 
ni u čem, niti u gospodarskim pitanjima i poslovima, niti u svojoj 
ljubavi pram Ljudmili, da pođe za mladom i da ostavi oca. 

Ako su Ivanović i Imrović mladi moderni ljudi, koji su 
Hrvati zato, što nose hrvatsko ime i što živu u Hrvatskoj, to je 
Petrović pravi moderni Hrvat. On je nikao u narodu, pa se uvijek 
u njegovu životu opaža, što je još na njem narodnog hrvatskog i 
što je kultura ispravila, promijenila ili iskrivila, pa se to lijepo 
ističe u njegovu saobraćaju sa plemenitašem Borkovićem i s nje¬ 
govom kćerju, a s druge opet i u odnošaju prama ocu, pravomu 
tipu našeg prostog hrvatskog kmeta. 

Mladi Petrović ne zna također živjeti i ne zna steći sebi 
sreću, a pogotovu ne će usrećiti ni drugoga. Takav je, premda u 
u ostalom sasma različit od Petrovića, i Marcel Bušinski u naj¬ 
novijoj Leskovarovoj pripovijesti „Sjene ljubavi**. On je prvu 
mladost proživio ludo i nestašno kao i drugi mladi ljudi. Istupio 
brzo iz državne službe, jer nije bio zadovoljan u svom staležu. Ima, 
na čemu da žive, voli i putovati, a teško da će se ženiti. Zaljubio 
se više puta, ali bi i brzo ostavljao, drugačije nije mogao. Obični 
nemir, neko tajno duboko nezadovoljstvo, što iz tiha podgriza dušu 
čovjeka današnje kulture, njega se nešto dublje prihvati. 

Kad se zaljubio u Ljerku Tavernićevu, tu se nenadano između 
njega i nje stavila njegova prošlost, proživljeni život, a ona je tako 
mlada i čista. I kad uviđa, da Ljerka ljubi i kad ćuti, da je i sam 
ljubi, on očitovav joj svoju ljubav, veli: Vi zavređujete drugu sreću. 
Prezrite me, ostavite me, bježite. Mi smo tako malo dobri, tako malo 
čisti i iskvareni. 

Ipak ga je ta ljubav mogla oplemeniti i promijeniti, ali on je 
slab, ne zna se otresti prošlosti, ne zna se uzdignuti nad putenu 

strast, koji se samoga sebe i svojih zlih poriva i nagona i ostavlja 
sreću, koja mu bijaše na domaku. 

Ne zna živjeti. 

Ovo su predstavnici mladog naraštaja, što Leskovar proučava 
i prikazuje u svojim novelama. Ako je slika vjerna, ako je Leskovar 
dobro pronikao u dušu današnjeg naraštaja i dobro je prenio na 
hartiju, mi se nemamo čemu veseliti kod naše mladeži; ona nije po¬ 
dobna, da silno i iskreno ćuti, nije podobna, da ustrajno radi. Ne 
zna živjeti. 

II. 

Leskovar se već prvim svojim radnjama pokazao umjetni¬ 
kom. Pripovijedanje teče mirno, redovito, a da nikad nije prava 
mjera prevršena, niti sklad i ukus žrtvovan efektu. Čitajući prve 
njegove novele, često sam mislio na Turgenjeva, valjda zato, što je 
njegov realizam u velike nalik realizmu velikog Rusa u tom, što 
se u njem odrazuje pravi život bez ikakve pretjeranosti i karika¬ 
ture, pa što pisac ne zlorabi u svoje svrhe pripovijedanje i slikanje 
realnog života; preča mu je istina i umjetnost, nego li postizavanje 
efekta, bilo da pripovijeda tragične događaje, bilo da prikazuje 
patetične prizore i opisuje jaka čuvstva. 

Ima silnih umjetnika, koji te grozom napunjuju, kao Dosto- 
jevski, ima ih, koji te rasplaču od milinja, kao Feuillet, ima drugih, 
koji te zadivljuju znanstvenim raspredanjima kao Bourget, a ima i 
takvih, koji te jednostavno zanimaju, koji ti se mile, premda ne 
uzbuđuju nikad više jedno čuvstvo nego drugo, više ljubav nego 
mržnju, više milinja nego zgražanja, već ti se tiho prelijevaju preko 
srca nekim blagim umjerenim miljem, uvijek jednakim. Ovi potonji 
sliče potočiću, koji tiho vijuga kroz travu, a putem u bistroj tihoj 
vodi odrazuje stabla i cvjetove uz obale, pa nikad ne uzbjesni kao 
more za oluje. Takove pisce čovjek najvoli, jer mu podaju zdrav 
užitak bez uzrujanosti i uopće zato, što nijedna preveć jaka pobuda 
niti pretjerana krajnja prenapeta senzacija nije mila. Čovjek se za 
čas divi Laokoonu, divi se „Zločinu i kazni**, ali to mu ne ugađa, 
to mu se na dugo ne mili. — Turgenjev se naprotiv svakomu mili, 
premda nitko nije podoban, da procijeni pravu njegovu veliku 
umjetničku vrijednost. U tom je srodan s njime Leskovar, kakav se 

pokazuje u prvim novelama. I on u pripovijedanju ne pušta prevec 
maha svojoj individualnosti i suspreže svoje saučešće, ograničujući 
se na prostu simpatiju, što svaki umjetnik kao čovjek treba da 
ćuti za svaki stvor, koji pripada ljudskoj zajednici. 

Čitajte samo „Katastrofu". Tu je najtragičnija sudbina pri¬ 
povijedana bez afektacije, bez pretjerane čuvstvenosti i bez oštre 
ironije proti nepravdi svijeta, ili udesa i bez zloporabe kontrasta 
izmed poštenja nesretnog učitelja Ljubića, njegova mara u vršenju 
dužnosti, i nesretnih posljedica tih njegovih kreposti, jada i smrti, 
što je ubrao mjesto nagrade. Sjećate li se Turgenjeva, kad opisuje 
boli i nesreću Lukerije ili uopće jadni život mužika u „Lovčevim 
Zapiscima"? Sjećate li se onih neznanih junaka, koji vrše najdiv¬ 
nija djela samoprijegora i požrtvovnosti, a da i ne misle, da bi im 
se tko morao diviti, nagraditi ih ili bar žaliti, ako ipak stradaju. 
Tako vam je i kod Leskovara. A sad mi je dužnost reći, da Le- 
skovara ne držim prostim sljedbenikom Turgenjeva niti kojeg 
drugog pisca. Potpuno sam uvjeren o njegovoj originalnosti. A da 
je i pravi umjetnik, pokazao je finim poznavanjem ljudske duše, 
izvađanjem karaktera, izborom situacija, živahnošću opisa, najtežih 
prizora i duševnih stanja. Ima donekle i nedostataka, kao slabo 
poznavanje tehničke strane novele, pogreške u kompoziciji i u ras- 
poredbi cjeline. Upada u oči, što pisac, da nas upozna s prošlošću, 
životom svojih junaka, stavlja im u dušu neku tajnu silu, koja ih 
goni, da misle na prošlost, pa se tako pred njihovim i pred našim 
očima izreda i razvija njihova povijest. Tako čini učitelj Ljubić, 
a tako mu čini i žena. 

★ 

★ ★ 

Sa novelom „Poslije nesreće** Leskovar se udaljuje od Tur- 
genjeva i njegova realizma, a približuje se Bourgetu i psihološkoj 
francuskoj školi. Ovdje se već opaža teza moralna, pitanje psiho- 
loško i to više u duhu francuskih psihologa, nego li u duhu Tolsto- 
jeve Ane Karenine. U ovoj se noveli pisac direktnije upliće u svoj 
predmet, preveć je analize i mudrovanja, kao kod Bourgetovih ju¬ 
naka. Pa i sama kompozicija novele nije valjana. S početka odmah 
pripovijeda grijeh Ane Ivanovićke, pa nakon toga nastavlja: „O 
ponoći istog dana, gdje smo otpočeli ovo pripovijedati itd. Ova 

novela kao da je tu, da nam pokaže zlosretne posljedice grijeha u 
obitelji, bilo za roditelje same, bilo za djecu, pak za to, kako treba 
čuvati svetost bračne sveze. I ja tomu ni najmanje ne zamjeram, a 
ne zamjeram ni drugoj tezi, koja se uz prvu javlja, naime da u mo¬ 
dernom čovjeku filozofija današnja može dušu umiriti u nevolji, 
ali i to mirom pustinje, jer ubija čuvstvo i srce; ali zamjeram piscu, 
što je iznio čudnu neku tezu u „Jesenskim cvijecima**, tezu, koja 
ima važnosti za telepatiste i kojekakve neurasteničare, ali nema 
velike važnosti za zdrav svijet; naime: može li se čovjek podati 
drugoj ženi i obitelji, ili ostaje li uvijek vezan uz prvu ženu i uz 
prvu djecu, što su već umrla. 

★ 

★ ★ 


U zadnjim pripovijestima Leskovar je još i bolje zaplivao 
psihološkom analitičkom strujom. „Propali dvori** samo su ana¬ 
litička psihološka studija ljubavna čuvstva mladog Petrovića. Da 
je to roman de moeurs, kako ga nazivlju Francuzi, moglo bi se reći, 
da je pisac htio opisati kontrast između vlastelinskog i seoskog 
života, izmed aristokracije i naroda; ali to nije takav roman. Jedino 
bi se moglo reći, da je donekle u njem naslikan seoski zagorski 
život, ali i to tek nuzgredno. Svakako nije tu opisan aristokratski 
život, kako bi čovjek sudio po naslovu djela. Nije to knjiga, kakva 
je Gjalskijeva „Pod starimi krovovi**, u kojoj je zaista uskrišena 
generacija starih plemenitaša. Aristokratska obitelj Borković nema 
ništa partikularno hrvatskoga, i jedino što ima plemenitaškoga, 
neki je nemar za posao, za rad, za život oko sebe i za prosti narod, 
i neko zgražanje pred prostotom ili radije pred prostaštvom. One 
riječi Borkovićeve svojoj kćeri: ,,Oh quel peuple, dijete moje, c’est 
horrible — zaista u onom času, kad su izrečene, dostojne su i naj¬ 
većeg umjetnika. Već sam prije iznio glavni karakter ove pripo¬ 
vijesti i priznajem, da je majstorski izveden gotovo sve do konca 
novele. Ovdje ću samo reći, da je pisac vrlo lijepo uspio, gdje je 
iznio neke prizore iz narodnog života, tako da bi tkogod mogao i 
žaliti, što se radije nije dao na društveni roman nego li na same 
psihološke studije. A ne bi bila takva opaska ni luda, jer se više 
puta baš kod Leskovara opaža, da mu glavni junak ne polazi za 
lukom tako dobro, kao što drugotne osobe, kojima posvećuje manju 

pažnju ili bar manje zanimanje. I u samim „Propalim dvorima naj¬ 
bolje su mu uspjeli karakteri Petrovićevih roditelja Marije Bratićke 
i njezine matere, a najslabije Ljudmila Borković. Leskovar zna u 
malo riječi ocrtati karakter čovjeka i ono nešto, po čem se razlikuje 
od drugih, što on više puta opaža u samim nekim riječima poje¬ 
dinca, pa tada zgodno i te riječi donosi. U razgovoru Pavlovih ro¬ 
ditelja i u onim francuskim riječima staroga Borkovića, koji ih je 
slušao, ocrtani su da bolje ne mogu ni biti ti ljudi. A tko je u tom 
takav majstor, pokazuje, da je oštra i pronicava pogleda i najbolje 
bi mogao pisati društvene romane. Spomenuo sam, da to dokazuje 
i ono malo prizora iz seoskog života, što je upleo pisac u „Propale 
dvorove**, a mogao bih tek spomenuti vrlo fini opis života u kup¬ 
kama, što je stalno jedna od najboljih stranica „Jesenskih cvije- 
taka *. Leskovaru pak se katkad događa, da u dugom proučavanju 
jednog te istog karaktera dođe do toga, da nam ga pokaže nejas¬ 
nim i neopredijeljenim i da nam ga sve to više otuđi, a to se do¬ 
gađa uopće piscima psihološko-analitičkog pravca, pa i samom 
Bourgetu, i to je razlog, s koga je ta struja počela jenjavati i gubi 
sve to više pristaša, a opet dobiva ih sve to više sintetički realistički 
roman. Psihološka struja je s početka slavila slavlje, jer je bila 
ustuk proti naturalizmu, koji bijaše dodijao, ali kao svaka reakcija 
imala je u sebi nešto pretjerano, što joj je naškodilo, naime preku- 
havanje vječno u srcu i u glavi pojedinih ljudi, koji bi svršili time, 
da niti bi oni sami sebe razumjeli niti bi ih razumjeli drugi. 

Vraćajući se na „Propale dvore**, žaliti je, što pisac nije 
završio pripovijest stranicom 142, naime Borkovićevim oproštajem 
iz Dobrovca. Na žalost htio je dodati poskupac u zadnjem poglavlju, 
što nije bilo nimalo potrebito ni korisno s umjetničkoga gledišta. 
Pisac je to valjda učinio, da udovolji nekim čitateljima, koji žele 
uvijek znati, što se kasnije dogodilo, kad novela ne svršava kojom 
katastrofom, u kojoj umiru svi junaci. Ali dogodilo se, da taj po¬ 
skupac nas ne zadovoljava i da kvari utisak cijele knjige. Opažamo 
u tom zadnjem poglavlju, da se Pavao Petrović u dvije godine opet 
nešto promijeno, ali mi, koji smo tekom novele bili vikli pratiti ga 
uzastopce u razvitku njegovih čuvstava i misli, ne možemo se zado¬ 
voljiti sa ono malo opaska, kojima bi htio pisac protumačiti tu 
Pavlovu promjenu. Vidjesmo prije, da je tragični završetak ljubavi 
izmed Pavla i Ljudmile nastao najviše s toga, što on nije razumi¬ 

jevao djevojke, kad ga moljaše, da ostavi rodni kraj. U zadnjem 
poglavlju pisac nam veli, da se Pavao već domislio svemu i da 
mu bijaše jasno vladanje Ljudmilino one kobne večeri. A ipak kako 
je do toga došlo? Ovo zadnje poglavlje mjesto da nam dade od¬ 
govor na razna pitanja, koja se nadaju koncem pripovijesti, stavlja 
nas u neke sumnje i podiže nova pitanja, što ne znamo riješiti. Na 
primjer čitatelj će pitati: što će Pavao poslije očeve smrti? A to 
ne bi smjelo biti, i to je dokazom, da nas pisac nije potpuno upoznao 
s tim licem, jer da ga dobro znamo, u dušu, mi bismo znali odgo¬ 
voriti i na to pitanje, ili radije to pitanje ne bi ni nastalo. 

★ 

★ ★ 


Težnja za psihološkom analizom u Leskovaru je sve to više 
rasla, dok eto u zadnjoj pripovijesti sasvim ga je zaokupila, pa se 
„Sjene ljubavi 4 * mogu bolje zvati psihološkom studijom, nego pripo- 
viješću. Zaboravio i on, da roman ili novela treba najprije da budu 
roman ili novela i ako uz to mogu biti psihološkom studijom. U toj 
pripovijesti nema nikakove akcije, nikakova razvitka. Tu je samo 
proučen jedan momenat u životu mlada moderna čovjeka, naime 
čas, kad se zaljubi u čestitu djevojku, i ništa više. Ako pazite dobro 
na razvoj novele, vidjet ćete, da u Marcelovu srcu ne nalazimo 
nikakvu razliku čuvstva od časa, kad se zaljubio u Ljerku, do 
konca novele. Niti se to čuvstvo razveo niti je navelo Marcela 
na ikakvu promjenu svojih nazora i svoga života. A onda nam se 
čini, da je preveć sto stranica za pustu analizu. Neke druge epi¬ 
zode i neka druga lica umetnuta u pripovijest mogla su i izostati, 
jer nisu intimno spojena ni potrebito svezana sa pripoviješću; tako 
na primjer Koričić i Tavernićevi supruzi, koje je bilo dosta spome¬ 
nuti; tako isto i epizoda o ljubavi Heleninoj i Marcelovoj, jer po 
Marcelovoj slici, prikazanoj piscem već s početka, mi ga znamo 
onakovim, kakovim se pokazao kod Helene. I barun sa ženom 
nema važnosti u noveli, premda pisac sa Marcelovim ocem misli 
v <djda, d a su jj uc jj i m ali upliva na odgoj Marcelov, što bi moglo 
* biti, ali iz novele ne proistječe. Najbolje se pokazala vještina 
piščeva u psihološkoj analizi u začetku i razvoju ljubavna čuvstva 
u Ljerkinu srcu i u opisivanju posljedica, što ih proizvodi na Ljerku 
dodir sa društvom, sa realnim životom i sa zloćom i zlobom Ijud- 

skom. Nasuprot u Marcelovu srcu već u početku viđamo borbu 
između putene požude i čista čuvstva. Kod njega se na čas javlja, 
kako Leskovar veli, „ono nešto ne dosta dobro, ne posve čisto, a 
na čas se slegne", i tako uvijek, dok ne pozdravi Ljerku i ne otpu- 
tova u Italiju. Da bi se ikad povratio i pošao opet k njoj, po svoj 
prilici ponavljalo bi se to isto kao i prije. Meni se čini, da je glavna 
mana ove novele, što ju je preveć na dugo pisac razvukao. 

Gospodin Koričić negdje u noveli veli proti lijepoj knjizi: 
„Uzmimo, djelo je tendenciozno. Koliko nepotrebnih riječi, koliko 
zapreka, izmišljotina, dok se uhvati tendencija, a na koncu još ne¬ 
riješen problem. Hvala lijepa! Čemu to?" 

Kao da se Leskovar boji, da bi mu koji naivni čitatelj mogao 
što slična prigovoriti! Problem u istinu nije riješen u „Sjenama 
ljubavi", ali to ne mari. Tendencija pak je očita. Treba živjeti u 
mladosti pošteno i čisto i tako pripremiti se na sreču, inače če te 
prošlost ubiti i ne če ti dati sreće niti vjere u nju. Marcel je od 
toga nastradao. Pisac daje naslutiti, da bi ipak ljubav prava mogla 
oplemeniti čovjeka, ali kao da nije baš o tom čvrsto uvjeren. I 
druga tendenca provijava cijelu novelu, a ta je jasnije iznesena u 
razgovoru između starog Bušinskoga i sina, gdje starac ne sasma 
po sebi, već više puta kao piščev glasonoša ističe glavne mane 
moderne mladeži. A po svoj prilici pisac hoće da opetujemo našoj 
mladeži savjet, što je davao barun Marcelu: „Dolazi vrijeme, kad 
pusta umovanja ne mogu čovjeka više da udovolje. Treba potra¬ 
žiti drugdje umirenja, treba se obratiti k bližnjemu, k narodu". 

U Leskovarovim novelama, pa i u ovoj zadnjoj, susrećemo 
često sanje i putovanja. Njima se pisac često služi u svoje svrhe. 
Sanja običnom je pretečom istine, ili kakva događaja; a putovanja 
kao da služe piscu ili da postigne veći efekat ili da riješi i pripremi 
kakav prizor, kakav odnošaj, a katkad i novelu. Zadnja ova Lesko- 
varova pripovijest ima tu prednost pred drugima, što su u njoj 
pojedina poglavlja tako lijepo izrađena i u sebi savršena, da sa¬ 
stavljaju već po sebi neku cjelinu, pa mogu biti o sebi gotovo sva 
kao krasne crtice. U opisivanju prirode Leskovaru će biti teško 
naći premca u našoj književnosti. Njegovi su opisi žive slike više 
puta i simbolistično oživljene, pa se i onda vrlo sviđaju, kad su 
nejasne i neopredijeljene, ponešto nebulozne, kao što to često biva 

kod najmodernijih pisaca, koji hoće da iz prirode izravno svoj su¬ 
bjektivni dojam na hartiju prenesu perom, kao što slikar kistom. 

III. 

Ima pisaca, koji u romanu radije proučavaju ženske tipove, 
ili barem im ženski tipovi uspijevaju. Leskovar ne spada u takove. 
On spočetka u svojim novelama nije ni iznosio ženske tipove, ili 
bar nisu imali velike važnosti u noveli. Tek poslije, kad je za¬ 
daćom svoga rada odabrao proučavanje ljubavi, trebalo je naravno 
da uvede kao glavna lica i žene u pripovijesti, a to se vidi u „Pro¬ 
palim Dvorima" i u „Sjenama ljubavi". U prvoj pripovijesti susre¬ 
ćemo Ljudmilu Borkovićku i Mariju Bratićku, u drugoj Ljerku 
Tavernićevu i Helenu. 

Ako su njegovi junaci moderni ljudi, to se ne može baš reći 
o junakinjama, a time im ne mislim umanjiti vrijednost. Svatko zna, 
da glavna ženska lica iz romana, što se uvijek spominju, u sebi 
imadu nešto čovječjega, nešto ženskoga, što je uvijek isto u svim 
vjekovima, te su baš zato i dandanas zanimljiva, kao što su bila za 
doba Vergilija, Shakespearea, Goethea, Manzonija itd. 

Leskovar nam svoje junakinje pokazuje samo s jedne strane, 
naime samo kao zaljubljene djevojke, pa po tom samo kako osje¬ 
ćaju i shvaćaju ljubav pa gotovo nezn^mo, ima li kakvih drugih 
ideja u njihovoj glavi, kakvih drugih čuvstava u njihovu srcu. To 
dakako ovisi o tom najviše, što se pisac bavi glavno ljubavlju kao 
predmetom svoje novele. 

Ali to bi nas moglo potaknuti, da krivo sudimo o tim juna¬ 
kinjama. Ljudmila na primjer ljubi uz mladoga i svoga oca, ali 
ljubi Ii još što, je li u njoj plemenita rodoljubna duša podobna, da 
bude u pravom smislu riječi drugaricom i pomoćnicom čovjeku na 
mučnoj stazi života, toga ne znamo. U tom bi Leskovar mogao 
mnogo naučiti od Turgenjeva i od ostalih ruskih pisaca. Oni se 
ni ad ne ograničuju na samo prikazivanje ljubavnih osjećaja kod 
-enske. Oni misle uvijek na to, da se djevojka može i vjenčati 
! a postaje ženom i majkom, te da treba da se za to pripravlja, 
-es ovai dosad je samo proučavao ljubav u mladeži; on svoje ju- 
ja nije još doveo do oltara. Kad to učini, valjda ćemo naći i 
vršenije prikazana ženska lica u njegovim pripovijestima. Ka- 

rakter Marije Bratićke je bolje i potpunije predstavljen nego Ljud- 
milin, na njoj je vidjeti, kako misli i osjeća, jer znamo, kako je bila 
odgojena. 

Ljerka Tavernićeva iz „Sjena ljubavi** jest krasno uspjela 
slika. Viđamo je* kako ju je samostanski život odgojio, i viđamo je, 
kako se razvija i mijenja u svijetu pri doticaju sa realnošću i sa 
ljudima. 

Majstorski je bez sumnje pogođen dojam Korićićevih rijeći 
proti lijepoj knjizi na djevojčinu dušu, lijepo je opisan začetak lju¬ 
bavi u mladenačkom joj srcu i duševni nemir, što nastaje u povodu 
prve ljubavi. — I tako kad poslije nekoliko godina ona se vraća u 
samostan, gdje je sve našla kao i prije, pisac nam kaže, da duša 
njena nije više mogla da ovdje oćuti ono, što je osjećala prije; to 
mi potpuno razumijemo. I sve, što ona tada i kasnije ćuti i misli 
i radi, to je tako obrazloženo, to je tako naravno, da nas nikad ne 
zabuni i ne začudi. Da se ona i udala za Marcela mi bismo već po 
onom, što znamo o njoj, mogli i predvidjeti njezin novi život u obi¬ 
telji. I Helena je dobro ocrtan tip, ali tip već poznat iz modernih 
romana. 

* 

* * 


Leskovar je mlad čovjek, tako sam bar čuo. Što će on još 
napisati? Teško je pogoditi. Mogao bi nas lako iznenaditi. Ta tko 
bi bio rekao, da će pisac, koji je napisao „Katastrofu**, nakon 
dvije godine napisati „Poslije nesreće**? Hoće li nam još podati 
psiholoških romana o prvoj ili zadnjoj ljubavi? Hoće li nam još 
prikazati moderne slabiće? Hoće li možda čak i pokušati, da pro¬ 
učava modernu ženu, feminizam i druga moralna i društvena pi¬ 
tanja o ženi, što se pretresaju sada u sjevernim književnostima? On 
ima svakako oštar pogled i on rado gleda život. Ja se nadam da 
će vidjeti u životu i nešto drugo a ne samo sretnu i nesretnu ljubav, 
koja ne ispunjava cijeli čovječji život, već je samo jedna epizoda 
i ako važna u čovjekovu životu. Možda će se uvjeriti, da ni naj¬ 
ljepše psihološke rasprave o ljubavi nemaju zamašne važnosti za 
društvo, za narod, da nemaju tolike važnosti za život, koliko se 
uopće misli, ni druga neka moderna pitanja, i da za život nema 
bolje škole nego život, i da nema zanimljivije stvari nego život svag- 

danji, život obični realni i da život ne svršava obično u tridesetoj 
godini sretnom ili nesretnom ljubavlju. 

Neka mi dopusti Leskovar, da mu nešto prišapnem: 

Lijepo je služiti velikim ciljevima čovječanstva, no rijetki su 
na to zvani. „Sreća nas običnih ljudi je drugačija: proživjet za svoje 
bližnje, živjeti među njima, osjećat se jedino s njima** i još: „Dolazi 
vrijeme, kad pusta umovanja ne mogu više da čovjeka udovolje. 
Treba potražiti drugdje umirenja, treba se obratiti k bližnjemu, 
k narodu**. 

Ove su riječi iz zadnje njegove pripovijesti. 

Želio bih doskora Leskovara vidjeti, da se povratio „Kata¬ 
strofi 4 *. Čitatelji me ne će svi razumjeti, ali Leskovar hoće, a to 
mu govorim kao prijatelj književnik, koji želi sreću njemu, hrvat¬ 
skoj knjizi i hrvatskomu narodu. 


/ 

A. G. MATOŠ 


„REALIZAM I ARTIZAM" 

Budući da je g. Milan Marjanović samo mene poimence 
apostrofirao u članku Arlizam i realizam u književnosti (br. 4. Sa- 
vremenika), nametnuo mi je dužnost razgovora sa njime, ma da 
to nije najlakše. 

Prije svega odvaja malo precizni mislilac artizam od realizma, 
kao da su ti pojmovi nješto odvojeno, čak protivno, ili kao da su 
to „artiste" ikad tvrdili. U stvari postoji artistički, umjetnički, i 
neartistički, neumjetnički, pa i antiumjetnički realizam, pa dok je 
onaj prvi za preporuku, proti drugome se mora buniti svaka umjet¬ 
nička savjest. Niko od nas „artista" ne bijaše i nije proti realizmu 
jednog Flauberta, Merime-a i Parnasovaca, pa kada se g. Mar¬ 
janović tobože bori, braneći realizam, proti nama, bori se proti 
tvrdnjama, kojih nema, bori se proti vjetrenjačama, proti „artizmu" 
ugrijane svoje mašte. Tvrdimo li, da artista može, ali ne mora biti 
realist, ne negiramo onog realizma, kojega g. Marjanović bez ikakve 
nužde i ikakvog povoda sad od nas brani. Cijeli njegov članak je 
dakle promašen, u koliko je obrana realizma od „artizma" i moj 
razgovor sa g. Marjanovićem bi mogao kod te konstatacije prestati, 
da taj njegov sastavak ne obiluje isto tako netačnim i konfuznim 
tvrdnjama. 

„Pitanje o artizmu ili realizmu, kako se u nas postavlja, krivo 
je postavljeno . Sve što su dakle drugi pisali o tome, sve je to luk 
i voda; sve osim onoga, što je o svemu tome rekao g. Marjanović, 
kako za g. Marjanovića tvrdi g. Marjanović. „Ove sam misli, na 
mnogo mjesta i u više članaka izlagao i propagirao". „To pitanje 
sam baš ja mnogo i naročito proučavao u brojnim radnjama". I 
dok g. Marjanović ovako o gosp. M. Marjanoviću, zaboravlja, 
da smo se i mi isto tako često i tako potpuno bavili pitanjem 
artizma, te ono jedino neupućenošću g. Milana Marjanovića može 
još postati predmetom javne diskusije. 

Kako već spomenuh, već teza o artizmu i realizmu, kako ju 
postavlja g. pisac, krivo je postavljena, jer mi kao artiste nikad ne 
bijasmo proti realizmu. Bijasmo i ostajemo proti tendencijskoj lite¬ 
raturi, koju je baš g. Marjanović najgrlatije zagovarao, tražeći od 
umjetnosti prije svega, da kao žurnalizam — širi u prvom redu 
neke ideje, naročito društvene. Propagirao posve prirodnu ideju, da 
umjetnik mora prije svega biti umjetnik i da književno djelo mora 
biti prije svega umjetnina. Artizam nije ništa drugo, no emancipa¬ 
cija umjetnosti od svih onih elemenata, koji nisu umjetnički i koji 
nisu oslobođenje umjetnika od svih neumjetničkih obzira. Ozlo¬ 
glašena lozinka l’art pour l’art znači tek to, da cilj umjetnosti može 
biti samo umjetnost, samo ljepota, da je umjetnost tako slobodna i 
nezavisna kao nauka i da je jedino mjerilo umjetničke vrijed¬ 
nosti snaga estetičke sugestije. Djelo, u kojemu estetički momenat, 
čisti umjetnički momenat nije najjači, nije jači od momenta etičkog 
i intelektualnog, nije umjetnina, čista umjetnina, pa kada slušam 
Marjanovićevo argumentovanje, sjećam se Whistlerovih riječi: 
„Glas Estetičarov odjekuje kroz zemlju i nesreća se na nas ruši". 

Osjećajući, naravno, i sam, da umjetnik, da pisac mora biti 
— umjetnik, a zauzimajući se za nekakav svoj „realizam", kojega 
nam pobliže ne prikazuje , proti imaginarnom nekom našem „arti¬ 
zmu", g. M. Marjanović pravi razliku između artista i — umjetnika, 
između artizma i umjetnosti, ali nam ne veltf zašto, pa dosljedno 
tvrdi: „Biti dobar artista nije isto, što imati umjetničkoga stila". 
Reče i ostade živ! Dobri stiliste dakle nisu oni, što imaju dobar stil, 
ili stil umjetnički nije dobar stil! Odista, čudno ječi kroz zemlju 
glas Estetičarov, još čudnije, kada odmah iza toga, nakon tolikih 
preciznih naših rasprava o stilu, o artizmu i artistama kao Baude- 
laire, silnim samopouzdanjem veli: „Nisam kriv, ako ni jedan od 
zagovarača i bojovnika „artizma" nije do danas opsežnije i su¬ 
stavnije obradio ili rastumačio svoga shvaćanja". Drugim riječima, 
o problemu stila i umjetnosti je do danas kod nas „opsežno i su¬ 
stavno" govorio samo g. Milan Marjanović . . . 

I taj autoritativni duh je već u ovoj raspravici pun konfuzije, 
površnosti i najobičnije neupućenosti. On artisti, koji je „samo i 
jedino artista", poriče individualnost i— karakternost. „Artizam je 
akarakteran", artizam je nemoralan, veli g. Marjanović. Poznato 
je, da je Tolstoj sasvim nesavremen, zasukan i nastran u estetičkim, 

upravo antiestetičkim svojim teorijama, a baš njega citira naš Glas 
Estetičara, pa još mjesto, koje ništa ne dokazuje proti artizmu. 

Pravi artiste dakle po g. Marjanoviću nemaju značaja, ljudi 
kao Keats, Goncourt i Flaubert su beskarakterni, pa on divno za¬ 
ključuje: ,,Akarakteran čovjek, akarakteran stil“. „Imati stila znači 
imati karaktera**. Gosp. Marjanovič očevidno zamjenjuje darovitost 
i značajnost. Poznato je, da mnogi sjajni pisci ne bijahu značajnici 
kao značajnici što su dosta rijetko sjajni pisci. Salust, Bacon, La- 
fontaine, su pisci prvoga, karakteri posljednjeg reda, pa da sam 
zloban, zaključio bih, da je g. Marjanovič „akarakteran** gospodin, 
jer piše ne samo akarakternim, vrlo slabim stilom, nego i lošim, 
akarakternim jezikom: „preduvjet** (Vorbedingung), „za sve 
druge sudjelujuće“ itd. Akarakterni ,,samo-artist‘* ne bi zacijelo 
napisao ove izreke: ,,I za to kritičar može da umjetnicima sa te 
strane, ono što smatra shodnim, preporuči, predloži ili im prebaci 
(vorwerfen), a da ga se za to ne može opravdano ukoriti, niti 
kazati, da umjetnost siluje 66 . Iza ovakvih neartističnih stilistika nije 
čudo, ispovijeda li g. Marjanovič vrlo naivno: „Moram otvoreno i 
opetovano priznati, da mi je baš s obzirom na ovo posljednje (na 
„artizam**) upravo neugodnom ta riječ „artista**. 

„Škola t. zv. artista — priča dalje Glas i Estetičar — za¬ 
pravo je škola virtuoza, a škola realista škola studioza *. Realiste 
dakle studiraju, a artiste g. Marjanoviču ne studiraju, već se (kao 
virtuozi) samo vježbaju . . . „Realizam je u Franceskoj počeo kao 
artizam 44 — priča neupućenost g. Marjanovića, dok se zna, da je 
već srednjevjekovni Villon realist i da je artističku doktrinu i for¬ 
mulu l’art pour l’art prvi u Francuskoj naglasio i iz Njemačke pre¬ 
sadio V. Cousin (1845. u Revue des deux Mondes: „Treba razumjeti 
i ljubiti moral zbog morala, vjeru zbog vjere, umjetnost zbog umjet - 
nosti“). Gosp. Marjanovič očevidno govori o stvarima, kojih ne 
pozna. Tako na pr. veli: „Zar nije V. Hugo najveći artista baš 
onda, kada postaje naturalistom? 44 To su bajke g. Marjanovića. 
V. Hugo naime nikada nije postao t. zv. naturalistom. 

Lijep oblik može biti „plod duha ružnoga**, a ne stoji tvrdnja, 
da se ,,od vajkada 44 bore principi, da „umjetnost bude sama sebi 
svrhom 44 i da „umjetnost služi životu 44 , jer se ta dva načela, u jezgru 
sasvim formalna, bore tek u XIX. vijeku, i to naročito iza g. 1848., 
kad umjetnici u Francuskoj kao Flaubert, Gautier, Baudelaire i 

Leconte de Lisle sa Parnasovcima, prvim naturalistima i simboli- 
stima u klasičnim djelima provode principe „artizma**. Nije dakle 
tačna Marjanovićeva tvrdnja, da polemike između pristaša artizma 
i tendencijske umjetnosti ne dovedoše „nikada do pozitivnih re¬ 
zultata**. Zašto da budu realiste „studiozi 44 , a „artiste** da to ne 
budu? Nije li „studiosus** savjestan artističan autor, koji po deset 
godina, koji cio život posvećuje svom djelu? Nije li smiješno, kada 
g. Marjanovič brani umjetnost od „spekulacije, puste ambicije ili 
računa 4 *, kao da pravi artist baš te niske motive ne odbacuje, i nije 
li još komičnije, kada Glas Estetičarov ovako mudruje: „Klasici¬ 
zam se prislanja na pomoć uma, romantika na pomoć osjećaja i 
mašte, oba dakle na našu vlastitu unutrašnjost, a realizam na vanjski 
svijet, kakov (kakav) nam se očituje kroz naših pet ćutila**. Nije li 
komično tvrditi, da klasik i romantik crtaju život, kakav nam se ne 
„očituje kroz naših pet ćutila** i nije li komično još i danas razvr¬ 
stavati literarne vrste u kategorije, koje već davno više ne vri¬ 
jede, jer ima i racionalista, imaginativnih klasika i jer se kod ve¬ 
likih pjesnika stopio klasični ideal s idealom romantičnim? Što je 
drugo parnasovačka poezija, no nova pjesnička sinteza, slijevanje 
i ujedinjenje klasicizma i romantike? G. Milan Marjanovič gene- 
ralizuje oznake, koje u literaturi postoje tek u posebnim, a nikako 
u općenitim pojavama. Jest, klasicizam bijaše racionalističan i tra- 
dicionalističan u Francuskoj za vrijeme borbe romantika i klasika u 
prvoj polovici prošlog vijeka, ali klasicizam ne mora to biti i nije 
uvijek to bio, pa su sasvim protivna bitna obilježja klasicizma i 
romantike, u različitim njihovim pojavama. Klasicizam jednog 
Drydena je sasvim drukčiji od klasičnosti jednog Holderlina, kao 
romantika jednog Shelley-a, što se bitno razlikuje od romantike 
jednog Chateaubrianda. Viktor Hugo kao romantik u predgovoru 
svojim Odama prosvjeduje, što ga zovu romantikom, a Flaubert se 
ljuti, kada ga zovu realistom. Gosp. Marjanovič generalizuje poj¬ 
move, koji se ne mogu generalizovati, pa kada tvrdi, da „ima t. zv. 
artista, koji nisu umjetnici 44 , ne dokazuje ništa proti t. zv. artizmu, 
jer ima i kritičara, koji nisu kritičari, što ne dokazuje, da svi kriti¬ 
čari nisu kritičari, pa kao što loši kritičari ne mogu biti argumenat 
proti kritici, tako loši artiste ne mogu biti dokazom proti „artizmu 44 . 

Artističke teorije razviše se u najkristalnijem obliku u Fran¬ 
cuskoj, pa je historija artizma u glavnome historija francuskog 

artizma i onoga, koji se bliže zanima za tu stvar, upućujem na 
krasno djelo, odlikovano akademijskom nagradom Bordin: La 
Theorie de VArt pour l’Art en France (Pariš, Albert Cassague). 

Čisti artizam, kako se očituje u djelima i uvjerenjima jednog 
Gautiera, Flauberta, Goncourta ili Leconte-de-Lislea je uvjerenje, 
da život za pravog umjetnika postoji tek kao materijal za umjet¬ 
ninu, da se umjetnina stvara samo apsolutnom savjesnošću kod 
rada, da je glavni i jedini cilj umjetnosti estetičan i da prema tome 
sve ideje mogu služiti umjetnosti, dok ona ne smije robovati ni 
jednoj, pa bila ona i etična. Artizam je u stvari tek oslobođavanje, 
emancipacija umjetnosti od svih stega i uvjerenje, da je umjetniku 
djelo sve, da ima samo jedan jedini način dobrog izraza i da za 
postizanje toga jedinstvenog stila treba osim talenta i rijetkog 
ukusa apsolutna, ustrpljiva i neumorna predanost umjetničkom 
poslu, onakva nezavisna i postojana radinost, kakvu pokazaše sa¬ 
vjesni artiste kao Baudelaire i Heredia. Artizam je reakcija proti 
literarnom industrijalizmu, proti tendencijskom utilitarizmu, proti 
pokušajima, da umjetnik bude širitelj izvjesnih moralnih i socijalnih 
ideja na štetu umjetnine, da bude propagator i publicista. Zato je 
čisti artist aristokrat, individualist, indiferentan u moralnim pita¬ 
njima, naučan, originalan i protivnik fraze i chiche-a, što manje 
osoban. Francuski literarni artizam je osim toga pesimističan, pod 
jakim utjecajem najprije plastičnih umjetnosti, a kasnije muzike, 
prelazeći u traženju rijetkih efekata često u bizarnost i eksotičnost. 
Naravno, sva ta obilježja zajednička su tek cijeloj grupi, pa nisu 
gotovo nikad koncentrisana u kojem od umjetnika, kao što je slučaj 
kod Baudelairea i Leconte de Lislea. Renan, pristalica artizma, nije 
pesimist. Goncourtima se ne sviđa Flaubertov stil, odviše krut, ovo 
izbjegavanje asonanse i uvjerenje, da je fraza dobra, odgovarajući 
ritmu disanja. Ne zaboravimo, da se Musset ruga politici i da su 
1830. klasici, reakcionari u umjetnosti, slobodoumniji u politici od 
romantika, revolucionara u umjetnosti. Prije 1848. su romantici u 
nesuglasju sa strujom naprednom i revolucionarnom, a buržoazija 
gleda u njima ljude prošlosti, nalazeći u pseudoklasicizmu svoje 
drage navike reda, razumnosti i tradicije. Saintsimoniste traže od 
umjetnosti socijalne tendencije, a Proudhon veli, da je ,,postolar 
korisniji društvu od Homera 44 . Dok većina misli, da je socijalni na¬ 
predak uzrokom naučnom progresu, Renan i artiste misle obratno. 

Individualistični umjetnik ne mogaše dijeliti Proudhonovog mišlje¬ 
nja, da je zadatak genija iznošenje tamnog ideala gomile. Razvit¬ 
kom štampe stvorio se nesavjesni literarni industrijalizam, kojega 
žigošu artiste kao i Proudhon, doživljujući, da Dumas st. ima se¬ 
damdeset i tri suradnika kao u tvornici i da humanitarna Pitija 
George Sand objelodanjuje šepave stihove postolara Saviniena 
Lapointea. Grozna razočaranja iza 1848. ozlovoljiše proti društvu 
i moćne duhove, koji su kao otac parnasovačkog neohelenizma 
Menard i fourierista Leconte de Lisle aktivni revolucionari. 1855. 
Louis Menard ne vjeruje više idealu ljudske pravde. Renan piše 
1867.: ,,Glupost, geačka šega, nedostojna niskost postadoše pogodbe 
za uspjeh građanski i pokrajinski 44 . Čestiti i ponosni ljudi kao Bau¬ 
delaire i Flaubert moraju pred sud zbog ugroženog morala u nji¬ 
hovim remek-djelima. Buržoaska škola (Sandeau, Augier) brane 
moral i kesu, Ponsard piše Čast i Novac , a Scribe ismijava ljude, koji 
se ne obogaćuju. Flaubert okrivljuje štampu zbog poživinčavanja 
naroda i drži, da je za katastrofalnu godinu 1871. krivo opće pravo 
glasa, Goncourt vidi u pučkoj prosvjeti ,,veliku opasnost modernog 
društva 44 , a Leconte de Lisle, kojemu je nauka sredstvom cilja 
umjetničkog, smatra kao mnogi artiste čak i ženu, ljubav — opas¬ 
nom umjetniku i umjetničkom stvaranju. Takve misli zavladaše 
umjetničkom elitom što se 1856. kupila oko Gautierovog Artista, 
1861. oko Mendesa i Revue fantaisiste i 1866. oko Antologije prvog 
Parnasa. 

Gosp. Milan Marjanović bijaše dakle u svom članku vrlo 
neupućen, postavivši sasvim krivo svoju tezu. Naš artizam, u ko¬ 
liko ga ima, ne negira realizma. Naprotiv. Gosp. Marjanović išao je 
pobijati tvrdnje i plašiti aveti, kojih nema. Razlike između artizma i 
realizma ili čak njihove antinomije nije nam znao protumačiti iz tog 
prostog razloga, što svaki dobri realizam može biti tek umjetnički, 
može biti tek — artizam, što uostalom uviđa i Glas Estetičarov, 
pobijajući na neki način sebe: ,,Umjetnost, ako je umjetnost, ne može 
da bude drugo nego umjetnost. S toga stajališta može biti umjetnost 
istodobno i realističkom i artističkom. U tom se pogledu ovi poj¬ 
movi nipošto ne isključuju, dapače se niti ne alteriraju. Najbolji 
dokaz da je tako, pokazuju nam baš najveći umjetnici svijeta, koji 
su često puta, kao Turgenjev i Tolstoj, pravi realiste i pravi artiste, 
kao Flaubert naturaliste i uz to čisti artiste, kao Shakespeare rea- 

liste i naturaliste i romantici i mistici, a da im to ni najmanje ne 
smeta, da budu vanredni umjetnici. Obratno pako ima t. zv. artista, 
koji nisu umjetnici. Bilo bi banalno tu istinu dalje dokazivati, pak 
je dosta ustanoviti, da se pristalice svih mogućih struja mogu složiti 
u aksiomu, da su svi pravci i svi sadržaji sami po sebi jednako po¬ 
desni da postanu umjetničkim, a da to postaju jedino kroz „ono 
nešto", čime iz njih pravi umjetnik stvara pravu umjetninu. A „ono 
nešto", to je baš umjetnost". 

Kada je tako, mi se sa g. Marjanovićem slažemo i njegova 
kampanja proti „akarakternom" artizmu bijaše suvišna. Međutim, 
budući da se ne radi o nesuglasici između artizma i realizma, već 
između artistične i tendencijske literature, g. M. Marjanović će nas 
vrlo zadužiti, povede li diskusiju o tome pitanju sa dokazom, kako je 
Literarni utilitarizam , kako je literatura socijalnih pitanja umjetničkija 
od —. umjetničkog tretiranja tih ideja. Do toga pak dokaza ćemo se 
sjećati spomenutih Whistlerovih riječi: „Glas Estetičarov odjekuje 
kroz zemlju i nevolja se na nas sprema!" 

VLADIMIR LUNAČEK 


FRAN HRČIĆ 

Bilo je pod jesen prošle godine, kad sam se zaputio u Sa¬ 
mobor do Hrčića. Posjetio sam ga, da u svojoj kritičarskoj izvjed- 
Ijivosti doznam za sadržaj i obradbu njegove nove drame „More", 
koja se imala prema novinskim vijestima doskora prikazivati na 
zagrebačkom pozorištu. 

Došavši u slobodno trgovište Samobor, u njegove puste ulice, 
ali pune svježeg zraka, propitah se za stan Hrčićev. Pokazaše mi 
kuću. Pokucah — nitko se ne javi. Tad mi neko reče, da je Hrčić 
u svome vrtu. A gdje je taj vrt? I opet me poslaše nekoliko stotina 
koračaja nekud nakraj Samobora. Stadoh pred gustom ogradom 
prostrane bašte. Otvorih vrata, a na mene navali prijateljskim po¬ 
zdravom dobro ugojeno pseto. Bio je to Hrčićev drug, „Bundaš" 
imenom i izgledom. Pozdravismo se Hrčić i ja. Odvede me u malenu 
sjenicu iskićenu prilijepljenim slikama iz „Života", „Ver Sacruma", 
„Kunsta" i „Vijenca". Na stolu bijaše otvorena pretposljednja stra¬ 
nica brižno ispisanog manuskripta. Baš je na koncu drame potkri- 
žavao mise-en-scene. Sjedosmo, a Hrčić mi nakon nekojih konven¬ 
cionalnih i običnih upita o Zagrebu počne pripovijedati o svojoj 
drami „More". Drami je samoj bio u početku naslov: „A kad sine 
proljeće", no kasnije se okanio ovoga naslova, koji na neki način 
najavljuje više lirski akord, negoli socijalnu sadržinu drame. Od¬ 
lučio se stoga radije za simbolični naslov. Dođosmo i na razgovor 
o drami uopće, staroj i novoj dramatskoj tehnici, te se tijekom 
našeg razgovora konačno pokazalo, da Hrčić voli sadržini moderne, 
osobito slavenske i nordičke drame, ali da ga osobito nešto vuče 
k onom gordom i na neki način kao u kamenje uklesanom tonu 
starogrčkih tragedija. I ako prođemo onako u duhu dvije drame 
Hrčićeve „U sumraku" i „More", možemo mirne duše reći, da 
se n jegove riječi slažu s njegovom težnjom. Dosegao to dašto nije. 
Taj pokušaj nije nov. Imade ga u Ibsena malo ne na svakom koraku, 
*made ga u Grillparzera, ponešto u Goethea. A u modernih ruskih 
dramatičara gdjegdje se također opažaju tragovi tim željama. Ono 

bitno dramatično, koje je u Grka tako skladno kao što je u njih 
uopće sve skladno — sa tonom i sa sujetom, možda ih je navelo 
na to, da se drama mora zbivati u jedan čas, u jedno vrijeme, ne¬ 
prekidno i nepromjenljivo. IVIožda da mijena scenerije, razmak vre¬ 
mena i mjesta oduzimlje drami ton, koji se tim mijenjanjem prekida 
i disharmoniše. Možda — velim — jer ne znam, da li si je tko dao 
truda, da razmišlja malo o tom, što je te inače tako slobodne 
umjetnike i pjesnike grčke natjeralo, da se u najsavršenijoj i naj¬ 
slobodnijoj formi poezije — u drami — drže tako slijepo tih teh¬ 
ničkih veriga. Kao svakom dramatičaru, tako se i Hrčiću nameće 
to pitanje. Prema njegovoj prvoj drami opaža se u drugoj, da je 
osjećanju toga problema bliži, premda ga još pravo ne shvaća. 
Mehanizam drame ,,More ne ide tako u širinu kao u drami ,,U 
sumraku**, on ide u dubljinu, te je i jednostavnije prikazan. To je 
očito utjecaj toga razmišljanja. Realizam sam upućuje dramatičara 
na to, da ponire u duboku sadržinu prirode, a da mu nije tek svrha, 
da je fotografiše. Realizam upućuje baš dramatičara na veliku ta¬ 
janstvenost prirode, na vez među najsitnijim i najsnažnijim feno¬ 
menima. U tomu stoji i razlika između misaonoga realističnog dra¬ 
matičara i između dramatičara, kojega kao da opčarava prirodna 
snaga, koji kao pod pritiskom te snage piše i prikazuje. Prvi će 
nam tumačiti značajeve i čine ljudske, drugi će nam iznijeti kako 
žive i bivaju — a dojam, razumijevanje o svemu tomu nama pre¬ 
pustiti. 

Dramatičar realističnog smjera prve vrste je Fran Hrčić, 
dramatičar druge vrste je Petar Petrović. Obojica dadoše nam do 
dvije drame, i to dobre po svojem sadržaju i po svojoj kvaliteti. 
Petar Petrović „Rkaća** i ,,Rušku“, Hrčić ,,U sumraku** i „More 4 *. 
Već sami naslovi upućuju nas na razliku. Petrović prikazuje osob¬ 
nosti, oko koje se grupiraju ljudi iz našega naroda, za kojima se 
povađaju svojim mišljenjem, svojim osjećajem i svojim načinom 
života. On vidi tek, kako se oko jedne osobe i njenog života kao 
oko nekog proždrljivog vira okupiše sudbine narodne. Njemu su 
,,Rkać“ i ,,Ruška“ dva plamena, koji gore i koji sve oko sebe 
očađuju i svaljuju, koji su sami naplamsali, da i sami ugasnu. Kako 
su mogli usplamtjeti i zašto su dogorjeli, to ga se ne tiče. On 
konstatira takav ljudski požar u ovom ili onom selu i donaša nam 
s garišta vruće žeravice ljudskih života. 

Posve drugačije Hrčić. Već i u njegovim natpisima ima sim¬ 
bolizma: ,,U sumraku" — ,,More*‘. Posve impersonalni natpisi 
s dubokom pozadinom vazda živih elemenata. I on uzima na oko 
jednog junaka, jedan individualitet, a uza nj čitavu grupu ljudi. 
Ali ako su i ti ljudi vezani uza nj, nisu vezani po njemu samome. 
Nešto ih drugo veže. Autor osjeća, što misli, da ih veže, i što hoće 
da protumači. Neka veća, daleka, sveznajuća, ali ipak bezbrižna 
sila, koja pušta, da se sve razvije svojim tokom, stoji iza tih ljud¬ 
skih mozgova i srdaca. Hrčić vidi, da se sav život tih ljudi pri¬ 
ljubio besvijesno uz prirodu, da ona na njih utječe, a da oni toga 
i ne opažaju i ne osjećaju, ali on se uza sve to ne zadovoljava tim 
opažanjima. Jer on vidi i to, da su ljudi mirni sastavni dio te pri¬ 
rode, i da je dosta, da ih prikuješ ma gdje, pa da su na neki način 
njezini sužnjevi. Nešto drugo, veće, plemenitije vuče ih i vodi, ono, 
što se rijetko budi u sumraku životnih prilika, teških prilika, kojim 
je izvor u jednom prirodnom elementu. Taj elemenat im daje kruha, 
tek da ne poginu i da ih može mučiti. I baš onda, kad se to pleme¬ 
nito budi u tim ljudima, tada počinjaju najgroznije čine. I Hrčiću 
se čini, kao da je čovjek tek zato nužno prikovan uz prirodu, da 
se pati, da se nikad ne oslobodi i da pogine, čim pokuša otresti 
se tih veriga. Netko se igra ljudskim životom, to je ona sumnja, 
koja Hrčića grize. Ali tko? Hrčić je odviše velik pozitivista, a da 
bi na tom raspuću krenuo ili putem misticizma ili putem ultramon- 
tanizma. Za modernog čovjeka misticizam je odviše sumoran la- 
birinat, iz kojega ,,nijedan više ne vraća se putnik**. Za pjesnika 
pak ili dramatičara odviše pogibeljan, jer bi mu se moglo desiti, 
•da poeziju zanemari, te da sa dasaka propovijeda šušti i hladni 
znanstveni determinizam. Ultramontanizam opet mu je odviše 
udoban način rješavanja ljudskih problema, koji sve terete svaljuje 
na ono više sveznajuće biće, a ljudski mozag rješava svake glavo¬ 
bolje za život, za sadržaj, cilj i svrhu njegovu. 

I on se zato vraća s toga raspuća misleći možda se prevario 
u sv °jini opažanjima, možda nije ni ljude ni prilike njihove točno 
uzeo u račun, možda mu se izmaklo štogod. I dok se taj povrat 
natrag dade u drami ,,U sumraku** tek naslućivati, u drami ,,More‘‘ 
očito i svom silom izbija na vidik. Hrčić se vraća svojim putem 
natrag i poput modernih realističkih pisaca istražuje socijalnu srčiku 
čovjeka i naroda svoga. 

U obje drame prikazuje nam ljude, koji žive tek od svoga 
životinjskog instinkta. I taj je za čovjeka i socijalnu grupu tako 
dugo dostatan, dok na čovjeka ili na grupu ne udare svom silom 
životni problemi. Ravnotežje poremećeno, valovi se mišljenja i od¬ 
luke sudaraju i dolazi do katastrofe. Tu može da odluči samo dvoje 
ili religija ili kultura. No religija u svojoj apsolutnoj formi stečena 
je po individuima i po čitavoj grupi u odviše zastarjeloj i tradi¬ 
cionalnoj formi, a da bi mogla udovoljiti časovitu potrebu. Po 
svojoj sadržni odgovarala bi ona na sve, ali po svojoj formi, od 
koje narod poznaje tek najgrublje, najnužnije, ne može biti spaso¬ 
nosnim sredstvom. A kultura? — Nje nema ili koliko je ima, svo¬ 
jina je poluinteligencije ili inteligencije, koja se posve otuđuje po¬ 
trebama t. zv. duševnim, a brine se samo, da narod (u vulgarnom 
poimanju) ostane živ kao nužni državni materijal. Za oplemenji¬ 
vanje njegova instinkta religija vazda jednako kalami svaki trs. a 
kultura u rukama savremenih prvaka ne diže tih istinkta i ne svodi 
ih u pravi tok života, do pravoga njihovog socijalnog znamenovanja. 
Hrčić konstatira, da su ljudi našeg naroda sami i osamljeni, ali da 
su i zbog toga (po Ibsenovu i Stirnerovu načelu) ostali ne samo 
pojedince, nego i kao narod jaki. Ali, veli Hrčić, kad ta samoća 
dosadi, kad pojedinac ili čitava jedna grupa ne može da uhvati 
takta sa savremenim životom, onda izbija ta jakost užasnom silom 
- a facit je katastrofa, nakon koje se pojedinac iznemogao sam 
nikad ne podiže - dok društvo sudi tek čin i krivnju njegovu. 
umjesto svoje vlastite. 

Petrović veli: „Evo, takovih Vam imade ljudi u nas! Zar ne 
lijepi su i divni? Moraš da ih zavoliš". Petrovićev realizam upućuje 
na taj epilog. Hrčić veli: „Evo kakovi ljudi među vama snivaju, a 
vi pazite i bdijete, da se ne probude. Tad se prenu i udare vas . 
Hrčićev realizam upućuje nas na prolog poput onog bajazzovog. 

No Hrčić ne sustaje kod instinkta, kod njegove puste dileme 
između formalistične religije i nijeme kulture. On tu dilemu prika¬ 
zuje u pojačanom svijetlu. U „Moru" donio nam je narod sputan 
u verige stanovite zastarjele apsolutističke socijalne forme. Izvana 
zadovoljstvo i poredak kao kod urinog kazala — a iznutra du¬ 
ševni trulež i očaj. Ako uzmemo Milčića, šumarskog vježbenika, 
u drami „U sumraku" i staroga Mrgudu u „Moru , vidimo iste 
ljude. Ondje čovjek bez religije i bez kulture oličen grubim ličilač- 

kim kistom talmi-kulture, t. j. gospodstva kaste, ovdje čovjek poput 
kalupa, što ga je ostavila netragom izgubljena školjka, u okame¬ 
njenom pijesku. Milčiću oduzela je nerazložna kulturna politesa i 
ono malo ravnotežja, što mu ga je podao njegov instinkt seljačkog 
roda, odakle je potekao. Oslabio je posvema, a izgubljen je zalutao. 
Mrgud nije značaj, nije muž — već moralna makina, otupljena po¬ 
stupkom svoga oca i adetom zadrugarske institucije, očeličen bijed¬ 
nim bojem za bitak, čovjek, kojega su poradi nutarnjih borba i 
same duše uhvatili bešćutni žuljevi. Jedan oslabio već i pod naj¬ 
manjim socijalnim modernim teretom, oslabio kao čovjek, a kao 
birokrata iznevjerio se podrijetlu, drugi otupio u staroj socijalnoj 
formi, više poslušni krvnički mač svoje utuvljene moralne uobra- 
ženost negoli razumne pravednosti, pristupačne ljudskoj riječi i 
krvi. A njima nasuprot dva lica, što hoće da se oslobode, Ole i 
Petar. Nešto se nadvinulo poput teške zagušljive oblačine na duše 
i najednom sine kao munja njihovom nutrinom misao, da su ljudi 
i da kao takovi imadu pravo na slobodu, da imadu pravo, da se 
riješe svega. I Hrčić je upravo sjajno iznio tu psihologiju našega na¬ 
rodnoga mišljenja. Spoznaja, ili bolje rekavši, samo osjećanje slo¬ 
bodne misli, kao da je u sadanjem kulturnom stanju našega naroda 
oruđe zločina. Misao o slobodi — spoznaja te slobode -—■ i čin, da 
se riješiš svega, što te sputava, jedan je trenutak u životu našega 
naroda. Jedna misao, jedan čin — i životni je tok pojedinca u 
našem narodu završen. Ima još jedna alternativa: nema čina, nema 
ni misli, preostaju samo patnje i boli. Hrčić tumači ovu svoju tezu. 
Dok je narod naš neslobodan, znade, da se bori ma bilo za što mu 
drago, tek pomisao o slobodi bilo individualnoj bilo drugoj, smućuje 
ga — i on štošta počinja. To je posljedica, veli Hrčić, a na usta 
svojih ljudi, što ne odgajamo naroda kao kulturnu grupu. Mi ga 
odgajamo za slobodu, ali ne za borbu, koja tek počinje u slobodi. 
Bez kulturnih preduvjeta modernog života čovjek je neslobodan, 
— neslobodan kao član čovječanstva i društva, neslobodan kao 
pojedinac i kao pripadnik jedne grupe, neslobodan po tijelu i srcu 
i misli. Borba, što je vodi takav čovjek, nije borba, već vječita bol, 
njegov očaj prosijeva sjaj slobode, ali on gine. Borba neslobodna 
čovjeka, — mehanički ili duševno uzeto — jest tek izvršivanje 
službe, čovjek plaćenik. Borba ljudska — a posljedak njen čin, 
mogući su tek među slobodnim ljudima. Hrčić nam to jasno veli 

na usta svojih ljudi, koji nas zaklinju, da im dademo kulturu, da 
one bogate majdane iscrpemo za kulturne svrhe na korist čitavog 
naroda i svakog pojedinca. Ovi ljudi traže po riječima svojim slo¬ 
bodu, u istinu pak kulturu. Mi ne razumijemo jezika našega naroda. 
Mi smo tek obećavali slobodu narodu i prikazali je kao obećanu 
zemlju, umjesto da smo mu rekli: „Onda ćeš se tek znojiti u radu 
svome ili izginuti!” Tko umire za slobodu, — lijepo umire — ali 
umire ipak kao rob, tko umire pod teškim teretom slobode, taj 
umire kao slobodan čovjek. Za tu slobodu treba kulture, a kulturom 
stječe se i religija. Jedna upravlja našim djelima, a druga našim 
mišljenjem. A u nas ima svega za kulturu, — ali neobrađene su još 
prostrane ravnice naše narodne duše —* i mi činimo ono, što drugi 
hoće, u nas imade religije po kalupu, a po tom i glava, koje misle 
onako, kako su im to drugi utuvili. 

To je resume, što ga čovjek može povući iz Hrčićevih drama. 
Socijalno-kulturni karakter njegovih drama izbija između scena i 
dijaloga jasno na površinu. „Ja sam vam ih prikazao veli on, ,,a 
vi se zamislite u njih. Možda ćete ipak uvidjeti, zašto su takovi 
uz najbolje svoje srce, uz najplemenitije svoje misli, uz svoju pat- 
ničku strpljivost, i zašto mogu sve to odbaciti —’ lakše no vi vaše 
svakidašnje isprazne navike društvene konvencije". 

ANTE PETRAVIĆ 


ČEDOMIL JAKŠA 

I. 

Vrijeme je, da se stanemo osvrtati na našu književnu kritiku, 
to jest, da bolje kažemo, na naše kritičare. Vidimo da naši književni 
i politički listovi redovito prate naš beletristički rad, bio to roman, 
novela, drama ili pjesma. Rijetki je slučaj, da se progovorilo o 
kritici i kritičarima. Ali nije kud kamo okrivljavati za to listove: 
To je, jer kod nas ne izlaze knjige, koje donašaju kritički rad, osim 
dvije tri iznimke. Kod tih iznimaka povela se riječ o našoj knji¬ 
ževnoj kritici. 

Češće čitamo po našim listovima (vični da umanjujemo vri¬ 
jednost onome, što je naše), da mi još nemamo ni kritike ni kriti¬ 
čara. To je jedna neistina. Mi imađasmo i imamo kritike i kritičara, 
ali, čini mi se, nemamo još književne publike. Jer da imamo knji¬ 
ževne publike, našlo bi se nakladnika za kritička izdanja. Što takvih 
nakladnika nemamo, kriva je mršava prodaja naših knjiga kod 
našega svijeta. Kad bi se samo pokrenulo u nas izdavanje kritika 
raznih boljih starijih i mlađih kritičara u knjigama, moja bi tvrdnja 
svakome bjelodanom postala. Ovako leže mnoge vrijedne radnje 
rasijane kroz desetke godina po raznim našim listovima, u koje, 
osim rijetkih literarnih historičara, nitko ne zaviruje. To je golema 
šteta, jer tu ima rada, kojim bi se moderni čitatelj osladio i podučio. 

Zametak književnoj kritici našoj možemo da potražimo već 
u dobi Ilirizma. Prvi Stanko Vraz uvidi, da treba kritike za dobar 
razvoj književnosti. Pače u zadnje se vrijeme dokazivalo, da je 
Vraz bio veći kritičar nego liričar, ili bolje, da ima većih zasluga 
2a kritiku nego li za poeziju. To ustvrdiše kritičari-filolozi. Ja ni- 
jesam toga mišljenja i cijenim, da je Stanko odličan liričar; što nije 
svoj lirizam potpuno savršeno iskazao, sva je krivnja što, rodom 
Slovenac, propjeva hrvatski u vrijeme, kad ni rođeni Hrvati ne 
poznavahu književne kritike, jer prvi poče kritikovati u doba, kad 

se mislilo, da je književnik svaki onaj, te umije pisati narodnim 
jezikom. 

Nakon Ilirizma, kroz doba apsolutizma, malo bijaše prave 
književnosti, još manje mogaše biti kakve kritike. Istom s ustav¬ 
nom dobom započinje književni rad („Književnik"), pa i nešto 
kritičkoga rada (Veber). 

Pri koncu šezdesetih godina pokrenućem „Vijenca" probudio 
se življe književni život, pa u godišnjacima toga lista ima kritičkoga 
rada. Kako je duša svega rada onog doba August Šenoa, tako je 
i u kritici njegova riječ prva. Ali to bijaše tek nuzgredan posao 
Šenoin, u koliko kao urednik moraše u isto vrijeme kritikovati. 

Franjo Markovič, pri izmaku sedamdesetih godina, prvi poče 
metodički obrađivati književnu kritiku. Od njega dobismo nekoliko 
književnih studija (o Gunduliću, Preradoviću, Mažuraniču, Šenoi, 
Vrazu, Botiču, Puciću itd.), koje i danas vrijede kao najbolje o 
dotičnim piscima. Nego to je sve nesabrano i raštrkano. Markovi- 
ćeva kritika je u načelu čisto estetička pri ocjenjivanju pjesničkih 
umotvora, ali su njegove studije u isto vrijeme i biografske, jer je 
pišući uvode u izdanja gornjih pisaca bio prisiljen, da uz estetičku 
ocjenu donese piščevu biografiju. Inače svoja načela razvija u „Raz¬ 
voju i sustavu općenite estetike , gdje se prislanja ponajviše uz 
načela Zimmermanna. Franjo Markovič je kritičar u višem smislu 
te riječi, a ne kritičar od zanata, ili nužde, koji mora da u svome 
listu prikaže sa manje ili više riječi knjigu primljenu na ocjenu, 
kao što to činjaše Šenoa. Markovićeve studije jesu potpuni i iscrp- 
Ijivi prikazi književnika; u isto vrijeme to su većinom konačni este- 
tički sudovi književne vrijednosti pisaca po stalnim estetičkim prin¬ 
cipima. U svojim studijama otkriva Markovič neobičnu spremu i 
visoku kulturu, pa ga ide jedno od prvih mjesta u povijesti hrvatske 
književne kritike. Uz to je on odličan lirski i epski pjesnik, a jedan 
od prvih dramskih pisaca; pa tako ni Markoviću ne bijaše kritika 
glavnim poslom. 

Šenoin posao u „Vijencu", nakon njegove smrti, nastavi po¬ 
glavito Milivoj Šrepel. Za više godina redovito izvješćuje i prika¬ 
zuje sve, što se kod nas važnijega pojavilo. Šrepelov kritički rad 
u glavnom više priliči književnoj obznani, nego li kritici u pravom 
značenju te riječi. Ali je opet neoboriva činjenica, da je njegova 
kritika, onakva kakva je, sva aktuelna. Šrepel ima neosporivih za¬ 

sluga za razvoj beletristike, osobito one pripovjedalačke, koju za 
više godina svraćaše na stazu zdravoga realizma ruskih pisaca. 
Bilo je drugih rabotnika oko književne kritike u Šrepelovu smjeru: 
Istaknuše se najviše Josip Pasarić, Nikola Andrić, Jovan Hrani- 
lović i još neki koje ja ovdje ne imenujem, jer ne pišem povijest 
naše kritike, već jedino pripominjem, da dokažem, e je kritika u 
nas bilo. Zadnjih godina svoga života javljaše se Dinko Politeo. 
Ali ga proguta novinarstvo. Svakako ono, što nam u kritici poda, 
ide u najsjajnije, što imamo, poradi blistavosti stila. 

Ovako je bilo do konca osamdesetih godina. Skupi li se sve 
u jedno do konca osamdestih godina i početka devedesetih ne 
imađasmo još kritičara, te im je kritika sve i sva, ili bolje, kako je 
netko nazva, te im je kritika deseta Muza. 

Prvim takvim kritičarom javi se kod nas Čedomil Jakša pri 
koncu osamdesetih godina. Kroz vrijeme od preko petnaest godina 
on je samo kritičar, prvi naš kritičar, najplodniji naš kritičar. Mogu 
reći, da je on osnivač naše moderne književne kritike, jer istom 
s njime i nakon njega počinje se kod nas kritika intenzivno gajiti. 
Time ne kažem, da je on naš najbolji kritičar, ili da je ono, što je 
on napisao, najbolje, što je u toj vrsti kod nas urađeno. Istom 
s njime i nakon njega postade kod nas kritika ono, što je kod 
drugih naroda već davno prije bila. 

Rad započinje Čedomil Jakša u zadarskom „Narodnom Listu" 
(kroz godine 1887. i 1888.) Prvi mu je kritički pokušaj „Hrvatska 
mladež i Zvonimir". Marin Sabić, onda glavni suradnik „Narod¬ 
noga Lista", živim zanimanjem pozdravlja mladoga kritičara. Nije 
se u sudu prevario. Već ovaj dosta opširni prikaz almanaka „Zvo¬ 
nimir" pruža priliku mladome kritičkome pregaocu, da razvije neka 
načela. 

Evo, što na pr. kaže o pjesništvu onog doba: „Što se uopće 
opaža u pjesmama naših mladih književnika jest to, da se kod nas 
više gleda na stih i rimu, na formu uopće, nego na sadržaj. Malo 
se misli, a gleda se tomu pomoći izvanjštinom. Pročitaš pjesmu, ali 
malo kad nađeš u njoj dah života. A to je sve. Nema onoga žara, 
one intenzivnosti čuvstva, onoga pjesničkoga nadahnuća, onoga 
sto čini da ti srce zadrhta ... Ne sastoji sve u pukoj formi. . . 
Srce i mašta čine pjesnika .. 

Posao je kritike kod pripovjedača: ,,U pripovjedalačkim dje¬ 
lima kritika mora da traži samo je li analiza živa, duboka, jesu li 
dobro ocrtane osobe, tako da se žive prikazuju, i da se sve, što 
raznim ambijentima, kako bi se sad reklo, i odgovaraju li dakle 
logici i dosljednosti realnoga čovjeka. Stoga kritika ne gleda, je li 
čin ispripovijedan realan, običan; jer bio ovaj umišljen, izvanredan 
koliko mu drago, uvijek je moguć; nego pazi i gleda kritika, da li 
čin pristaje osobama, koje ga izvađaju. Svaka osoba mora imati 
nešto svoga, u čemu se zrcali njezina ćud, bilo to dobro ili zlo, 
iz te njezine osebujnosti mora da proklije njezin karakter**. 

Još je tu govora o Josipu Draženoviću, o kojemu iste godine 
piše čitavu studiju prigodom njegovih „Iskrica** i o Franu Mažura- 
niču, piscu „Lišća**. U Draženovića polagaše Čedomil Jakša velike 
nade, ali ga kasnije (nakon 15 godina) prigodom pripovijesti „Po¬ 
vijest jednoga vjenčanja** podvrgnu oštroj kritici. Zanimljiv je sud 
o sitnoj knjižici „Lišće** Frana Mažuranića, koju danas ne možeš 
dobiti nigdje. („Lišće** i druga djela od Frana Mažuranića izašlo 
je nakladom Društva Hrv. Književnika u Zagrebu g. 1916.). Što 
je najviše, pisac „Lišća** i danas valjda negdje živi, a da nakon 
prve knjižice ne samo ne poda ništa boljega, već skoro ništa ne 
objelodani. U tom bi on bio nalik na svoga velikoga strica, pjesnika 
„Smrti Smail-age Čengijića**. Evo Jakšina suda o ,,Lišću“: „Pravo 
vam je biserje u našoj književnosti „Lišće** Frana Mažuranića. 
Svaka od tih malih crtica sadržaje oštrouman, dubok pogled u dušu, 
na svijet. To su vam lirski uzdisaji, opisi, moralni utisci, filozofske 
istine. To vam je život prikazan sa svim njegovim mukama, ogorče¬ 
nosti, slaboćama, kontrastima. Ljubav, grijeh, sram, neharnost, lje¬ 
pota, okrutnost, žalost, nehaj, zaborav, sve to daje povoda piscu 
da svojim oštroumnim okom opazi i opiše. Crtice Mažuranićeve 
kratke su; tu je u malo riječi sve izrečeno .. . Opažaš baš neku 
harmoniju između opazaka filozofskih, lirskih idila, smijeha i suza 
u „Lišću". Baš vidiš da pisac pušta, da ono, što ima opisati, u 
njemu sazrije da tako rečem, pa kad piše, izvire mu bistro, polako, 
jasno iz pameti ko potok zrelih misli. O djetetu ti slatko govori; 
milo ti prikazuje nevinu dušu, da te sjeća najljepših mjesta u La- 
martinea, i idila A. Cheniera. Nije Mažuranić pesimista u svom 
,,Lišću“ ko Beaudelaire u svojim „pjesmicama u prozi**. Gdje bi 
drugi u nevinu djetetu vidio žrtvu svjetskih zloba i nesreća, on 

uviđa raj. Gdje bi drugi vidio namigušu propalu i prevarenu, on 
uviđa dobru plemenitu dušu. „Ne rugaj joj se“ kaže. Pa iako ti 
prikaže zlo, podlu kakvu dušu napojenu neplemenitim čuvstvima, 
ti se pred tom slikom ražalošćuješ; ti osjećaš neko sažaljenje za 
takve stvorove, jer u njih opažaš uvijek kakvu dobru stranu. Ovaj 
kontrast, ova antiteza duboko se u srce uvriježe i rasvjetljuju naj- 
skrovitije kutove savjesti**. 

Dvije stvari opažam: prvo, da nemam pri ruci „Lišća", da 
se uvjerim o opravdanosti ovakvoga zanosa za Frana Mažuranića; 
drugo, da nekoliko godina prije bijahu ugledale božje svijetlo Tur- 
genjevljeve „Senilia", na kojima se nesumnjivo nadahnu Mažu¬ 
ranić. Svakako ovo nekoliko do sada navedenih redaka jasno kažu, 
da u Čedomilu Jakši dobivaše hrvatska književnost kritičara širokih 
pogleda, velike kulture i čvrsta suđenja. 

Poslije ove prve radnje, naskoro jednu za drugom štampa ove 
studije: „ Prigodom nove knjige' 6 (o Nikoli Šimiću), Ivo Vojnović, hrv. 
pripovjedač , Iskrice Draženovića , o Romanu , o Kovacićevom romanu: 
U Registraturi. Ovo su odulje i iscrpljive studije o predmetu, kojega 
se laća da prikaže. 

Studija o romanu je opširna, te govori o postanku, razvoju i 
glavnim vrstama romana. Pisac priznaje, da se je poslužio tuđin¬ 
skim raspravama o predmetu. Svoga tu ništa ne poda. 

O Draženoviću progovorio je prvi put u prvoj svojoj knji¬ 
ževnoj radnji, a sada nakon malo vremena piše potpun prikaz o 
njemu. Prikazuje Draženovića kao mislioca, jer su „Iskrice" više 
niz razmišljajnih crtica, nego li pripovjedalačka knjiga. Posko- 
rupljuje osnovne misli, što se vuku ovom knjigom, ili bolje, iznosi 
piščeve nazore o životu. 

Čedomil Jakša davno istaknu vrijednost dvaju pisaca, što će 
ih istom nakon dvadeset godina mlađi iznijeti i osvijetliti. To su 
Nikola Šimić i Ante Kovačić. I kada mi mlađi mišljasmo, da prika¬ 
zujući našem svijetu ova dva pisca, iznosimo nešto nova, to Jakša 
još kroz godine 1887. i 1888. bijaše učinio. 

Najvažnija će biti studija o Ivi Vojnoviću, kao pripovjedaču. 
Ta je studija zanimljiva već stoga razloga, što je danas Vojnović 
jedan od najvećih naših i najaktuelnijih pisaca. To je, cijenim, prvi 
odulji prikaz o Vojnoviću kao pripovjedaču, a obuhvata Vojnovi- 
ćeve knjige „Perom i olovkom** i „Ksantu", dakle od prilike čitav 

njegov pripovjedalački rad. Bilježi, što Vojnović unosi jedno do 
tada u nas neobično literarno obilježje, a to je netendencioznost, 
t. j. čisti artizam. Hvali ga kao realistu, koji svoj realizam ne sni- 
zuje do blata. U Vojnoviću pozdravlja velikoga pisca. Evo pak u 
glavnim crtama, kako Jakša obilježuje Vojnovičevu umjetnost: 
„Svaka stvar, svaki predmet Vojnoviču se izmed ruku preobra- 
zuje, pa ti predstavlja nešto originalna, što nalaziš više puta u sli¬ 
kama. Prepun je života u svojoj prozi, što izvire obilno i brzo, 
podavajući njegovu stilu onu živahnost, ono živo titranje, onaj 
dramatički duh, s koga misao odskače kao bas-reliev. Kao da nosi 
u svom srcu vječnu mladost, što mu izvire iz svih žila. Naći ćeš 
u njega i idiličnu zamamnost i tragičnu tjeskobu, tugu, suzu, ironiju, 
finoću mašte, bujnost kolorita. On se najrađe bavi skrovitim sla¬ 
stima i jadima, kojim ljubav prevrće i muči mladenačka srca, a strast 
uvijek čista i vruća izbija mu ispod pera, ko u valu patetične senti¬ 
mentalnosti ... On ljubi prirodu u svim njenim prizorima: ima dar 
opažanja, pa nam je zna vješto prikazati. To kao da odgovara 
potrebi njegova srca . . . Živim bojama opisuje ma bilo koji predjel 
ili pojav prirode; znade naći ono čuvstvo, onaj dah što oživotvoruje 
stvari, tako da mu se priroda prikazuje kao živ organizam . . . Što 
ima opisati, on motri finim motrilačkim okom, i prikazuje u har¬ 
moniji s čovječjom dušom, i zato čini ti se predjel ko spirituali- 
zovan .. . Neka nitko za to ne misli, da je Vojnović puno fanta¬ 
stičan, ili da mu fali realna reprezentativna moć. On dapače zdravo 
i živo ćuti realnost, i ne će lako predjel dalmatinski pomiješati 
s bečkim. Svaki ima svoj karakter, svoje osebujnosti... Oboža¬ 
vatelj plastične ljepote sretan je u odabiranju slika, koje ti dozivlju 
u pamet najmilije fantazme; može se koji put takmiti sa slikarom 
glede efekta. Ima osim toga i ono što Wordsworth zove „drugim 
pogledom" poetičnim. Njegove su novele prava „kermesse" slika, 
boja i svakojakih predjela. U crticama iz bečkog i talijanskog ži¬ 
vota, iz sela pri dalmatinskoj obali sve je lijepo, živo, gotovo da te 
uznese. Život se odsijeva u njegovim knjigama ko u jezeru ružama 
zaokruženom, u kojem se odrazuje fantastično modrilo neba sa 
oblacima, a na površini odsjev je sjajan, rekao bih stvar živa . .. 
Njegovi su tipovi moderni, istiniti, ali koji put ne uzbuđuju strasti 
ni sažaljenja, jer individualnost piščeva puno odskače i upija indi¬ 
vidualnost osobe. On je na pozornici, on govori u ime drugih, on 

im nameće svoje misli. On se srdi, on plače, on gleda jade svojih 
osoba kao motrilac, koji se puno zauzimlje za njih. I u tome je možda 
tajna što je mnogim omilio .. 

Pri koncu svih ovih studija preporuča Jakša jezik, pače na 
jednom mjestu navada Turgenjevljeve riječi: „Ljubite i čuvajte naš 
ruski jezik". Uistinu je to ono, što je kod Čedomila Jakše naj¬ 
slabije. 

Kroz ovo vrijeme spremi veliku studiju „Talijansko pjesništvo 
u drugoj polovini XIX. vijeka", koja g. 1889. izađe u „Vijencu". 
To je potpun prikaz talijanske poezije od Pratija i Aleardija do 
D Annunzija, gdje je sabrano i lijepo sastavljeno sve, što je o tome 
u Italiji boljega napisano — dašto uz piščeva opažanja. 

II. 

Za par godina ne javlja se Čedomil Jakša. Ne varam li se, 
kroz to vrijeme boravio je on na naukama u Rimu, bolje dozrio i 
vidike raširio. Već prvi njegov rad, kako vidjesmo, očitova njegovo 
oštroumlje i zrelo suđenje. Ali kao da ne bijaše zadovoljan dota¬ 
danjim svojim radom, te ga smatraše početničkim; pa zato sada 
hoće, da zrelije obradi sve naše odličnije pisce, te im se ime pro¬ 
nosilo po ustima na početku devedestih godina. Prije pak nego li 
će da to započne, smatra potrebitim, da razvije svoj program. Taj 
program iziđe u „Iskri" (g. 1891. br. 3) pod naslovom „Naše knji¬ 
ževne nevolje i kritika": 

Prije se prikazivalo pisce po nekim općenitim pravilima bez 
obzira na osobu pisca. Sainte-Beuve prvi razvi načelo: treba djelo 
prikazati po piscu, ili kroz pisca. Naime red je pisca staviti u pri¬ 
like, u kojima se nalazio, kad je djelo pisao; pa zato treba osvrnuti 
se na obitelj, život, ukus piščev, ako će prikaz biti potpun. Jer je 
umjetničko djelo rezultanta svih tih prilika. Zato je od potrebe 
proučiti ove elemente, koji utiču na umjetničko djelo. Sainte-Beuve 
svojom psihološkom kritikom uvijek kušaše, da u umjetničkom djelu 
otkrije pisca, koji se krije u svojem umotvoru. Proglasi temeljnom 
istinom, da se jedno umjetničko djelo ne može shvatiti, ako se 
prije ne obazna i razjasni duševne prilike, koje su proizvele knji¬ 
ževni umotvor, pa nam tako u isto vrijeme postaje jasnom piščeva 
slika. Taine usavrši ovu metodu do prave znanosti, jer osim na 

pisca treba se osvrnuti na pleme, okolinu i čas, kad je djelo na¬ 
stalo. Tako kritika od čiste estetike prijeđe u područje psihologije, 
dotično filozofije; dobiva čvršće temelje, i oslanja se na povijest 
i prirodne znanosti. 

Navedavši Tainea i Bonghija umuje dalje Čedomil: Zaludu! 
knjiga, koju čovjek napiše*, usko je s njime svezana. Sve indivi¬ 
dualne osebujnosti čovjeka, koji djelo piše, utiču pri sastavljanju 
njegova umotvora. Karakter pisca, njegova ćud, njegov odgoj, 
njegov život, njegova prošlost i njegova sadašnjost, njegove želje 
i strasti, njegove krijeposti i mahne, sve česti njegove duše ostav¬ 
ljaju trag svojih utisaka u onome što misli i u onome što piše. 
Zato kritičar treba da zna prodrijeti u dušu pisca, i prečiniti i po¬ 
noviti u sebi proces piščevih koncepcija i piščevog fantastičnoga 
stvaranja. Treba da izvrsno pozna psihologiju, na temelju koje je 
ovaj duševni proces postao i razvio se. Treba da prouči dobro i 
svestrano promjene i faze kroz koje je prošao duh čovječji kroz 
vjekove, i da uz to upozna povijest raznih oblika, kojima se je u 
raznim vremenima zaodijevalo pjesničko nadahnuće. Sve to znanje 
neka je u kritičarima slobodno i neodvisno, to jest, da ne zavisi 
od kakvih filozofskih sistema. Kritičar mora da bude i teoretičar 
i historičar: Kao teoretičar, da zna načela književne kritike; kao 
historičar da zna povijest i razvoj umjetnosti. Napose mora da mu 
je na dlanu razvitak tijekom vjekova one grane umjetnosti, kojoj 
pripada djelo, što ga prikazuje i prosuđuje. U kratko: pošto je kri¬ 
tičar čuvar dobrog književnoga ukusa, mora da je svestrano izučen, 
ako će drobiti o dobrome ukusu. 

Kritičari — opaža dalje ■—- nijesu dobro gledani: jer je katkada 
kritika kao kabao hladne vode na usijanu glavu. Naime kritičar 
pri mjerenju i prikazivanju pjesnikova rada katkada mora da pri¬ 
govori onome, što ne odgovara ukusu prošle i sadašnje umjetnosti. 
To boli pisca, a nije ugodno ni kritičaru. Kritičar ipak mora da 
savjesno vrši svoju ulogu, jer je velika njegova odgovornost pred 
narodom, osobito onda, kad ima da luči gnjilo od zdravoga. Kri¬ 
tika treba da bude bezobzirna: Ne smije da slabi i nevaljali rad 
hvali, ili mladoga poletarca uzvisuje. U jednom i drugom slučaju 
pisac se uzoholi i misli, da je kod njega sve dobro, i da mu nove 
nauke i truda ne treba. Pogotovu, ako ga ne upozorimo na zle 
strane i nedostatke, onda proslijedi stranputicom, da upadne u gore. 

pri tome se kritičar ne ima obazirati, da je javno mišljenje simpa¬ 
tijom uz pisca. Ako je ime nezasluženo stekao, neka se kritičar ne 
plaši svesti u prave granice piščevu vrijednost, jer za to što mnoštvo 
hvali jednu knjigu, nije knjiga i dobra. Kritiku Hrvati trebaju, jer 
je malo imaju. Ona ima da bude blaga ili oštra prama vrijednosti 
djela. Ako kritičar primijeti i u slabom djelu dobrih zametaka za 
budućnost, neka pisca blago prekori, ali neka upozori na dobre 
njegove strane, neka ga osokoli, i tako odgoji za vrsnija djela. Ne 
smije kritičar propustiti prigodu da iznese uz vrline i ono, što uma¬ 
njuje umjetničku vrsnoću djela, jer se pisac inače nikada neće 
otresti onih pomanjkanja, što mu kvare djelo. Ovakva kritika po¬ 
moći će razvoju pisca a i druge će pisce podučiti. 

Ovo i još toga Čedomil Jakša nadrobio je u napomenutome 
članku. To je bilo prvi put kod nas, da netko izlazi pred publiku 
s programom svoje književne kritike. Dotada bijaše uobičajeno 
samo da, ili jedna nova politička stranka ili kakav novi politički 
ili književni list razvije program. Ovo pak najavljenje programa 
književne kritike odmah nekako udarilo u oči. Vidjelo se, da ovaj 
za onda „homo novus" hoće da učini nešto više za našu književnost, 
nego li se dotada običavalo. 

Već prikazah, što do ovoga članka Jakša štampa iz kritike 
naše književnosti. Ako dodam prikaz o Zmaju Jovanoviću, onda 
se može razabrati, da misli istom započeti sistematično obrađivanje 
hrvatskih književnika, osobito onih suvremenih. Dotada bijaše 
poznat i preko Velebita svojom velikom studijom „Talijansko pjes¬ 
ništvo u drugoj polovini XIX. vijeka (u „Vijencu g. 1889.). Ta 
studija uz onu što je malo kasnije štampao u „Iskri (g. 1892.) o 
talijanskome romanu ide u najbolje i najpotpunije naše radnje o 
tuđim književnostima. Dosta je znati, da ni do danas sami Talijani 
nemaju još tako potpunih i u cjelinu zaobljenih radnja o sličnim 
predmetima. Jakša u te dvije opširne studije posabra sve što je gdje 
mogao naći o tim predmetima (bilo po novinama, bilo po knji¬ 
gama); sve to svrsta kronološkim redom i zaobli u jednu cjelinu. 
Makar nije to njegova izvorna rabota, opet je rad zaslužan, pa 
bi se i danas u knjigu preštampan ugodno čitao. Jedino opažam pri 
studiji o talijanskom romanu, da prikazujući talijanske pripovjedače 
kroz XIX. vijek i prepričavajući njihove pripovijesti i novele mnogo 
toga (i pravom) hvali, a pri koncu nas ostavlja začuđene s zaključ- 

nom tvrdnjom, da jedini Manzoni vrijedi nešto više. Ova je tvrdnja 
protivna sadržaju studije, te se pri koncu nadaš drugom zaključku, 
koji se opet ne bi kosio s pravom istinom, naime da talijanska 
knjiga ima uz Manzonija i drugih dobrih pripovjedača. Još nešto 
kvari ove dvije studije, što pri čitanju silno smeta: to je nepre¬ 
stano navađanje sad talijanskih, sad francuskih citata, bilo iz kri¬ 
tičara, bilo iz pjesnika. Što je najgore, sve to većinom neprevedeno, 
te je nekud čitalac siljen da prije uči ta dva jezika, ako će da 
razumije Jakšine navode. 

Tim često neumjesnim i suvišnim navađanjem u izvornim 
jezicima prenatrpan je i prije prikazani programni članak njegove 
književne kritike. Tu su u nevelikom članku strpani sve u jedno: 
Sainte-Beuve, Taine, Brandes, Bonghi, Caro, Carducci; a svega 
toga navađanja nije trebalo. Dobro se razabire, da je Jakša proučio 
talijanske, i poglavito francuske kritičare, te na temelju njihovih 
načela hoće da i u našu književnost uvede sistematičku i metodičku 
književnu kritiku. Ali se opaža, da ili nije još bio dobro prokuhao 
i pročistio sam u sebi sve ono, što je proučio, pa nije umio sabrano 
gradivo jasnije i logičnije upotrebiti i poredati, ili je članak na 
brzu ruku i nemarno skalupio. Jer uza sav materijal pomno sabran 
i uza sve nove vidike, što ih u našoj kritici otvori članak „Naše 
književne nevolje i kritika 4 * još je nejasan, pače s prenatrpanosti 
navoda i pravila mutan i ispremiješan. 

Svakako to bijaše uvod u dalnji, mnogo bolji od toga članka, 
rad; i taj uvod, što ti se u neku pričinja kao novo vino, koje ima 
da se staloži i uzavrije, mogaše podnijeti sav onaj natrpani tuđinski 
materijal. Tek to narivavanje tuđinskih citata postaje suvišno, pače 
zanovetno, kad ga Jakša upravlja na naše pisce. Često čine utisak 
ti česti navodi kao da kritičar hoće da ti se njima ostentativno 
nametne, i da bjelodano dokaže svoju načitanost i učenost. Taj 
suvišni običaj za koje vrijeme nastavi, ali ga kasnije pametno 
izostavi. Ako mu bijaše pri tome namjera i uvjerenje, da će se time 
i piscu i publici nametnuti, dao bi se taj početnički običaj donekle 
i opravdati. Svakako bijaše zlo, što ti navodi uopće ostajahu nepre¬ 
vedeni, i što katkada bijahu ,,ko s neba pa u rebra**. 

Svojim programnim člankom Čedomil Jakša ne objavi ništa 
novoga za ljude upućene u tadanju svjetsku (recimo bolje fran¬ 
cusku) književnu kritiku, ali taj program bijaše novost za našu 

književnost, jer se pri tom prvi put u nas najavljivaše čitav program 
književne kritike, po kojemu se imaju proučavati, prikazivati i 
suditi naši stariji i mlađi pisci. U tome je glavna i velika zasluga 
Čedomila Jakše, te je zavrijedio odlično mjesto u povijesti naše 
književne kritike, ma do kolike se ona visine u buduće popela. 

Dašto da se je kasnije u svojim književnim studijama na¬ 
vraćao na teoriju kritičke metode, ali uvijek mimogredce. Pa je 
prigodom ili pripominjaše, ili popunjivaše, ili ispravljaše. Tako pi¬ 
šući o Vladimiru Borothi (u „Novom Vijeku** g. 1898.) ističe 
činjenicu, kako se uvijek publika i kritika ne slažu u mišljenju, o 
jednom piscu, pa kritika, kao što je dužna, da odveć hvaljenoga 
pisca svede na pravu vrijednost, tako mora obratno, da hvali i 
uznosi onoga, te je nepravedno zapostavljen. Prikazujući pak (u 
„Vijencu “g. 1900.) Brunetiereove „Discours de combat**, razlaže 
vrline i vrsnoću Brunetiereove metode, te očito ne samo simpatijom 
piše o toj knjizi, nego pristaje uz načela Brunetiereove kritike, te 
ga drži i najvećim svjetskim kritičarom. 

♦ III. 

Pošto razvi teoriju člankom „Naše književne nevolje i kri- 
tika“, započinje odmah radom na temelju razvijenih načela. Knji¬ 
ževni idol onih dana (oko god. 1890.) bijaše Evgenij Kumičić. 
Njegov romancijerski rad prikazuje u prvoj oduljoj studiji. Kumi- 
čića je kod nas držala publika najvećim pripovjedačem. To se 
novom kritičaru učinilo nepravednim, i ustaje, da zaniječe Kumi- 
čiću to prvenstvo. Bijaše to smionost za ono doba, jer Kumičić ne 
samo uživaše glas najboljega našega romanopisca, nego bijaše 
prvakom najjače i najpopularnije hrvatske političke stranke. Ali 
se Jakša ne obara na Kumičića u ime kakve zavisti i zlobe, jer 
mu objektivno priznaje i ističe sve dobro, što nalazi u njegovim 
pripovijestima, već to čini u ime umjetnosti, duboko uvjeren ob 
onome što piše. Sve to ne čini sa par nabačenih fraza, nego pomno, 
oštroumno, potanko razlaže. Iznajprije dokazuje genezu Kumiči- 
ćevih romana. Proglasili su Kumičića radi par pikantnih romana 
učenikom Zole. Jakša obara tu krilaticu. Kumičić je učenik Šenoe, 
jer „svaki pisac, koji ljubi umjetnost, prihvaća se onih, koji su na 
glasu za njegovih mladih dana. Prvi pisci, koje je on s udivljenjem 

čitao, ostaju mu sveti". Usput prikazuje genezu Šenoina historič- 
kog romana: Šenoa piše historijske romane, da nas osvijesti sjajnom 
prošlošću za bolju budućnost. Istranin Kumičić drži svetom duž¬ 
nošću da uzbudi naše zanimanje za siroticu Istru, nacionalno naj¬ 
više od tuđina davljenu. Da to jače postigne, sve narodne protiv¬ 
nike prikazuje u najcrnjim crtama. To ide jedared, ali se to opetuje 
u čitavom nizu pripovijesti, i Jakša dokazuje stereotipnost Kumi- 
čićevih lica, nerealnost nekih njegovih karaktera, koji i nijesu ka¬ 
rakteri, i iznosi neumjetničku stranu Kumičićevih romana. Kumičić 
mu nije ni realista ni naturalista, već puki gojenac pripovjedalač- 
koga naivnoga romantizma; u zapletajima romana i shvatanju ljudi 
i ljubavi poveo se za Šenoom. 

Makar Čedomil Jakša ne tvrdi samo, već dokazuje, red je 
priznati, da je preoštar s Kumičićem. Pretjeranu ovu strogost lako 
je shvatiti, ako se osvrnemo na dvije činjenice: mladi kritičar, svi- 
jestan svoga posla i svoje uloge, ima da obori, po njegovu mišlje¬ 
nju, nezasluženu slavu. To se ne da tako lako blagim opaskama, 
već da stigne meti, obara se svom silom oružja, što mu je pri ruci, 
jer valjda i sam sumnja, da li će mlad i nepoznat svesti na pravu 
vrijednost Kumičićevo romancijerstvo kod publike. Ali mu se i 
drugo vrza po glavi: Nasuprot Kumičiću ima da istakne jednu novu 
književnu zvijezdu *—- Ksavera Šandora Gjalskoga. Zato nemilo¬ 
srdno ruši Kumičića, da jače iskoči Gjalski, koga odmah za ovom 
studijom prikazuje opširno. Priznajem, da je u mnogo čemu Jakša 
imao pravo, osobito kad oštro osuđuje neke frivolnosti u Kumiči- 
ćevim romanima, ali nije smio premučati neke vrline Kumičićevih 
pripovijesti, a još se više trebao osvrnuti na Kumičićeve zasluge za 
naše književne prilike. Makar što tvrdio Jakša o stereotipnosti 
tipova, književni će svijet uvijek rado posizati za nekim svježim 
stranicama Kumičićevih istarskih idila, poimence spominjem „Preko 
mora". K tomu je neosporiva zasluga Kumičićeva, što je (pa recimo 
slobodno i tako) nastavio Šenoin posao, da naime pruža našem 
svijetu štiva u narodnom jeziku, i u isto vrijeme tim štivom njeti 
rodoljubni plam u srcima mladih ljudi. Čedomil je tu protivnost 
Kumičićevom pripovjedalačkom radu ponovio desetak godina kas¬ 
nije, kad se je osvrnuo na zadnji Kumičićev historički roman „Kra¬ 
ljicu Lepu". Da bolje uspije svojim nepovoljnim sudom, obara se 
usput žestoko (u „Glasniku Matice Dalmatinske") tom prigodom 

uopće na historički roman. Ipak naši „mladi" (to jest g. Ivanov, 
Dežman) pozdraviše simpatično „Kraljicu Lepu", ipak je istina, 
da taj roman ima krasnih stranica. 

Eto odmah nakon studije o Kumičiću studija o Gjalskome. 
Gjalski, i nitko drugi do njega, jest za onda i do onda najveći 
naš pripovjedač umjetnik. Tanko po tanko raščinja glavna lica iz 
romana Gjalskoga, te ga proglasuje romancijerom, kojim bi se 
ponosile velike književnosti, kao recimo francuska. Pri koncu ove 
studije veli: „Uart pour Vart“ kod nas nema smisla. Mi moramo 
iziskivati da knjiga bude odgojiteljicom. Dakle književnost s ten¬ 
dencijom potrebita je našem narodu. Tendencioznost ne smije da 
bude neumjetnička, to jest, pisac ne smije da prodiče svoju tenden¬ 
ciju, već mora da tendencija proizlazi iz samoga djela, da se nigdje 
kroz djelo silom ne nameće. Jakša dokazuje, da je (osim rijetkih 
iznimaka) takav Gjalski u svojim pripovijestima, te je sretno spojio 
tendenciju s umjetnošću, a da pri tome nije ništa pretrpjela ova 
zadnja. Na Gjalskoga se navraća kroz par godina više puta sa više 
studija: Gjalskoga: „Iz varmeđinskih dana", „Osvit Gjalskoga", 
„O Radmiloviću Gjalskoga". Prikazujući Gjalskoga „Osvit" iznosi 
zgodne opaske o poteškoćama pri obrađivanju historičkoga ro¬ 
mana, pri čemu da je posve teško uspjeti. 

Ove dvije studije (o Kumičiću i Gjalskome) uz članak „Naše 
književne nevolje i kritika" dobivaju još veće značenje i vrijednost, 
ako se obazremo na vrijeme, u koje su pisane. Bijaše to zeman, 
kada, nakon Kačićeva slavlja u Makarskoj, stranka prava (čijim 
prvakom je Kumičić) bijaše na vrhuncu svoje popularnosti i raši¬ 
renosti, ali se teško i ljuto borila s tako zvanom obzoraškom stran¬ 
kom. Prema strankama vladala se kritika, u koliko je bilo. Izlazi 
netko treći, te ne gleda kojoj stranci pisac pripada, već kako je on 
obradio prama umjetničkim načelima ono, što hoće da djelom za¬ 
stupa; sudi prama uvjerenju i ne pita za piščevo političko mišljenje 
i pripadanje. Time primjenjuje našoj književnoj kritici moderno i 
jedino ispravno kritičko načelo. Da je kritika bila strančarska tih 
godina, dosta je da spomenem ovaj slučaj: Te godine (1891.) izda 
Tresić zbirku pjesama „Glasovi s mora Jadranskoga", koja unašaše 
u našu poeziju neke nove kajde, i na tu se zbirku na pr. „Vijenac" 
ne osvrnu. 

Jakša, rad ovako započet, nastavlja poglavito u „Iskri". Na¬ 
skoro piše studije o pripovjedaču Matu Vodopiću, o prvoj zbirci 
pjesama Ante Tresića-Pavičića, o epskim pjesmama fra Grge Mar- 
tiča, a najvrednija je u tome kolu studija „Nešto o seoskoj noveli". 
U uvodu te studije raspreda o seoskoj noveli u stranome svijetu, 
i ponajprije o uzrocima njezinog postanka, među koje kao najglav- 
niji bilježi francusku revoluciju. Letimice se osvrče na njezin razvoj 
u svijetu, te prikazuje u kratkim, ali karakterističnim potezima ove 
naše seoske pripovjedače: Ljubišu, Vodopiča, Šimiča, Tordinca, 
Kozarca, Kumičića i Gjalskoga, u koliko su crtali seoski svijet. 
Glavno je u ovoj raspravi zaglavni dio, te je ono što tu piše o za¬ 
daći naše novelistike, i danas aktualno. 

Kako pripomenuh, pišući o Gjalskome, dotaknu se Jakša i 
pitanja o artizmu (l’art pour l’art), a sada o tom piše posebnu 
studiju „Važno književno pitanje" („Vijenac" god. 1893.): 

Pitanje je, da li pisac, opisujući svoje vrijeme, ima da ostane 
hladnim motriocem i crtačem, koji gleda i bilježi samo zato, jer mu 
Bog dao oči, ili ima da dobro pribere ono, što je opazio, pa uzna¬ 
stoji da svojim djelom bude korisnim vodičem svojemu narodu. 
Općenito uzeto, naročita tendencija nije od potrebe; razuman i 
naučan čovjek sam će razabrati u umjetničkom djelu dobro od zla, 
pa će mu dobro omiliti, da ga slijedi, a nastojat će da zlo odbaci. 
No za to se hoće fin ukus i veća naobrazba, a takve čeljadi na 
skupove može da bude kod velikih kulturnih naroda. Kod njih je 
čist artizam i shvatljiv i opravdan. Ne može to isto načelo da 
vrijedi za male narode, što istom prigrljuju kulturu. Njima je hranu 
pribirati, a pisac ima da im u isto vrijeme bude i učiteljem i odgo¬ 
jiteljem, jer je narode podigla knjiga. Ta tko nam je narod pro¬ 
budio nego nebrojeni pjesnici, većinom puki stihotvorci, od god. 
1835. do 1848.? Narodu nam treba puno naobrazbe, pa zato prou¬ 
čavati svoje doba i pisati s plemenitim ciljem, to ima da bude svrha 
i zadnji cilj hrvatskom književniku. 

Kad ono pri koncu devedesetih godina mlađi naraštaj razvi 
borbu proti t. zv. „starima", razumljivo je, što se Čedomil Jakša 
pram pređašnjem shvaćanju pridružio „starima". U to ime obje¬ 
lodani niz studija: „Stari i mladi", „Discours de combat", „Knji¬ 
ževno pismo" ,„Životu", „Manje programa više djela" (sve to u 
„Vijencu" god. 1900.). Borba bila oštra i pretjerana, pa se nije 

mjerilo riječi: „Mladi" kušali da umanje vrijednost starijoj našoj 
književnosti. Jakša nekud htio da bude posrednikom: branio „stare", 
a htio naputiti „mlade" na bolju stazu. Ima u tim studijama zgodnih 

i krasnih misli; o načinu, kako se imaju proučavati tuđe književno¬ 
sti; o značenju tradicije u književnosti; o zaslugama starijih pisaca 
za našu književnost i s kojega se stanovišta ima prosuđivati njihov 
rad itd. Najzgodnija je definicija uvjeta za trajnost književnoga 
djela: „Potomstvu prelaze kod naroda samo ona djela, koja najbolje 
odgovaraju najskrovitijim svojstvima i osebujnostima narodne duše. 
Knjiga, u kojoj narod vidi kao u zrcalu svoju sliku, ta ostaje uza nj 
uvijek. Narod slavi samo pisca, koji mu zna podati vjerni izraz nje¬ 
gove duše, a kad pisac zna to učiniti djelom zaodjenutim umjet¬ 
ničkom ljepotom, tad mu je ime besmrtno, a slava vječna". 

Ipak mi se čini, da je Jakša nekud pretjeravao sa zahtjevima 
tendencioznosti. Kao da hrvatski književnik ne smije nikad da bude 
čistim umjetnikom, pa da stvara djela, kako mu ih momenat inspi¬ 
racije udahnjuje, već bi pri iskazivanju svojih misli i unutarnjih 
osjećaja, morao da uvijek misli na publiku. Dobro je, da pjesnikov 
umotvor ima svoju svrhu, i to umjetnički provedenu, da mu djelo 
provejava plemenita misao. Ali je to više puta težak posao: htjeti 
da djelo bude umjetničko, i u isto vrijeme prožeto odgojnom ten¬ 
dencijom. Uprav zato često najbolji umjetnik nastrada, kada hoće 
da preveć izrazito istakne svoju tendenciju. No ponavljam, dobro 
je, pače bolje je, da umjetnički rad uzdiže plemenit religiozni osjećaj 

ii njeti žarko domovinsko čuvstvo ili mekša tvrda srca na podvige 
za ublaženje ljudske bijede. Ali se ne može zabranjivati, da pjesnik 
poda i djelo, pri pisanju kojega nije mislio na nikakvu poduku, već 
samo slušao kucaj srca svoga i slijedio maštanje duha svoga. Ako 
je umjetnost tu, da nas uzdigne iz kala i oplemeni, opet joj se ne 
može zanijekati pravo, da je ona katkada tu, da nas makar samo 
za čas zanese u ugodne vizije i osjećaje, pri kojima se odmaramo 
od svakidanjega napora i truda, i zaboravljamo za čas brige i ne¬ 
volje ovoga svijeta. Ne mora pisac da u svakom svome djelu priča 
suvremeni život, nego moramo dopustiti, da nas katkad smije pre¬ 
nijeti u svijet mašte i legende. Bit će tu artificijelnosti, ali, ako je 
pisac uspio, da svu svoju artificijelnost prekrije, i da nam za čas 
poda iluziju realnosti ili da nas slatkom muzikom stihova zanese u 
san, da zaboravimo sve drugo, on je stvorio umjetničko djelo, makar 

nas nije mislio ni malo podučiti. Ta nije li sav smisao pozornice 
artificijelan? Da me se bolje razumije, ili da me se ne bi krivo 
shvatilo, dodajem još ovo: Branim pravo umjetničkoga djela bez 
tendencije, samo neka je umjetničko djelo, pa bilo ono svrha sa¬ 
mome sebi. Ono je umjetničko djelo, ako odgovara, ne samovolj¬ 
nim, več vječnim, neprolaznim i utvrđenim principima ljepote. Jer 
čim umjetničko djelo prekorači te principe i zađe tamo, da crta 
ono, što ne vodi u slatku zaborav jada životnih, već podžiga besti¬ 
jalnu stranu čovječje naravi, ono postaje tendenciozno; i ne može 
se više ubrojiti u čisto umjetničko djelo. 

Jakša malo pretjeravaše. To je pretjeravanje bilo nesumnjivo 
na ustuk ,,mladima", koji obratno zabacivahu svaku tendenciju u 
književnim djelima i to u teoriji. U praksi načelom potpune slobode 
stvaranja, koja dopušta najniže bestijalne instikte podžiga ti, posta- 
jahu sami zastupnici tendenciozne književnosti. Inače Jakša u 
praksi, ili bolje prije i poslije borbe , borbe ,,starih" i ,,mladih", znao 
je da veliča i čistu umjetnost kao što na pr. to učini, kad napisa 
onako lijepu studijicu o Mihovilu Nikoliću, liričaru pjesničkih 
sanja. 

IV. 

God. 1897. (četiri godine nakon prestanka „Iskre" u Zadru) 
pokrenu Tresić u Splitu s pomoću nekoliko prijatelja „Novi Vijek". 
Odmah se pridruži svojim radom Jakša, te učini „Novi Vijek" naj¬ 
zanimljivijim našim listom. Na njegov prijedlog urednik otvara 
anketu o našoj književnosti: nešto do tada u nas neobična. To bijaše 
čitav pokret, što ga jedan naš kasniji kritičar (Milan Marjanović 
u „Iza Šenoe") nazva „romanskim pokretom". Taj idealističko- 
romanski pokret, što ga uz urednika Tresića u prvim redovima 
vodahu Čedomil Jakša i Marin Sabić, imađaše sve uvjete, da našoj 
književnosti pridonese nešto nova, južnjačkoga. Pozadina tome po¬ 
kretu uistinu bijaše nešto političkoga. Baš ta politička pozadina, 
koliko pokretu dade časovito jači značaj, toliko svojom nestalnošću 
doprinije brzoj propasti pokreta uslijed prestanka organa, u kojemu 
se pojavi. Sve ode netragom smrću lista, koji potraja dvije godine. 
Taj pokret, što ga protivnici nazvaše „reakcijom" romanskom, bio 
bi valjda preporodio naš idealističko-tradicionalni književni smjer. 

Jakša štampa mnogo toga u „Novome Vijeku". Prikaza u 
nizu studija rad mlađega naraštaja u francuskoj i talijanskoj knji¬ 
ževnosti, da naskoro prijeđe na naš mlađi naraštaj u književnosti. 
Ovaj zadnji članak o stanju hrvatske lijepe knjige oko god. 1898. 
ima i danas vrijednost i važnost za literarnoga historičara. U po¬ 
sebnim prikazima crta pripovjedalački rad Osman-Azisa, Vladimira 
Treščeca-Borothe. Napose pripominjem opširnu studiju o Kranjče- 
viću. To je zapravo prva prava studija kod nas o tome velikom 
našem pjesniku. Te su godine naime izišle Silvijeve „Izabrane 
pjesme", pa to izdanje pruži prigodu ovoj studiji. Sve markantne 
crte Kranjčevićeve poezije istaknu prvi Čedomil Jakša. Iznosi ka¬ 
rakteristiku i vrline Kranjčevićeve poezije; ne traži u njegovoj 
poeziji onoga, čega nema, ni na što pjesnik nije ni mislio. Kritičar 
pjesnika ne kritizira, već jedino komentira. Čini jednu opasku: ,,Ne 
ćemo mi uvijek dijeliti u svemu njegove nazore, ali će nas ti nazori 
navesti na razmišljanje o najživotnijim i najvažnijim pitanjima, a 
to je vrlo dobro, da se misli i na svijet i na bol i na tugu i na smrt 
i na istinu i na pravicu, kad i tako veći dio života posvećuje se 
nasladi, interesu i egoizmu". Osobito proročki pogodi: „Bolna duša 
našega naraštaja naći će u njemu svoga čovjeka, pjesnika, koji ga 
je dobro upoznao, i težnje i boli i čežnje mu shvatio". 

Kad se oko god. 1900. razmahnu do nesnosnosti borba između 
„starih" i „mladih", uplete se nešto u tu borbu. Kušaše da primiri 
„stare", a ublaži „mlade". Tek ostaje uvijek istinom ona stara, da 
tko se među borce uplete, taj se sam opeče. Uzalud sav ugled 
stečen višegodišnjim radom, uzalud sve razlaganje, ako li se njime 
neko kori i u njegovu se borbu miješa. Borci ne vide drugo nego 
jedan drugoga na megdanu, te hoće da jedan drugoga obori. Pri¬ 
druži li im se netko sa strane s namjerom da ih miri, oni u njemu 
ne vide drugo nego jednu novu zapreku, koja im je na putu do 
pobjede, pa je gledaju ukloniti. Nikakvo čudo, ako Jakšu malko 
opatrnuše. Ta ga prigoda ponuka, da u više članaka (u „Vijencu", 
»»Prosvjeti" i „Nadi") raspravi (kako već spomenuh) kakvom 
stazom ima da udari naša suvremena beletristika s obzirom na naše 
nacionalne prilike. Tu je rasijano dobrih i zgodnih misli, ali u borbi 
nitko ne uvažuje savjete, pogotovu ako mu nijesu u prilog. „Mla¬ 
dima neke Jakšine teorije nesumnjivo zvučahu kao nemoderne. 
Pače reakcionarne. Svakako je on od mlađih ljudi tražio ne teorije 

i programe, nego rad i rad. Kada se taj rad pokazao, bio je svaki 
put prvi, da ga objektivno prikaže i istakne, kao što to čini uprav 
za gornje borbe s Mihovilom Nikolićem i Jankom Leskovarom. 

Vrijedno je promotriti kod Čedomila Jakše još jednu pojavu: 
Bijaše to čovjek rođen, da stvara književne pokrete i da ih vodi, 
ali ga naše kukavne prilike zakopaše. Čim mu se pruži prigoda, da 
razvije svoju djelatnost, radi toliko, koliko nitko drugi u nas. Prvu 
mu prigodu pruži Šimićeva „Iskra" u Zadru kroz tri godine. Taj 
rad, koji bilježi prvi uspješni kritički pokret kod nas, prikazasmo. 
Drugi put čini to, kad ugleda svijetlo ,,Novi Vijek“, u kojemu bijaše 
uputio čitav južnjački pokret romanskoga smjera i ukusa. Prvi i 
drugi pokret, s njime i plodove toga pokreta, ugušiše naše jadne 
književne prilike. Uslijed tradicionalnoga nehaja naše publike pre¬ 
staju izlaziti pokrenuti listove; uginu s njima započeti pokret. 

Još jedan pokret izvede Čedomil, i to kod „Matice Dalmatin¬ 
ske 1 *. God. 1901. prenu se nešto na život naša „Matica Dalmatin¬ 
ska", inače na daleko razglašena sa svoga mrtvila. Oživi je novi 
tajnik — Čedomil Jakša. Pokreće tromjesečnu smotru „Glasnik 
Matice Dalmatinske". Uza sve što smotra izlazi svaka tri mjeseca, 
nastoji Jakša, da je učini zanimljivom, osobito s kritičke strane. Prati 
sve, što ishodi iz štampe kod nas i u tuđini, i na sve se osvrće. 
Ima tu važnih bilježaka o našim književnicima, rasijanih kroz dva 
godišnjaka: o Dežman-Ivanovljevoj „Kraljici Jeleni", o Vojnovi- 
ćevoj „Trilogiji", o Sirovici, o Jeretovu, o Mihovilu Nikoliću, o 
Marinu Sabiću, o Nazorovoj „Živani", o Parčiću, o Ilijaševiću, o 
Zvonimiru Devčiću, o Deželićevim „Zvukovima iz katakomba", o 
Kumičićevoj „Kraljici Lepoj" itd. Dosta toga u kratko, ali neke ka¬ 
rakteristike, kojima označuje neke pisce, vrijede i danas. 

Kroz dvije godine štampa u „Glasniku Matice Dalmatinske" 
čitav niz studija: O Stjepanu Ivičeviću, o Tresićevoj „Finiš Repu- 
blicae", o novim pripovijestima Vladimira Borothe, Vjenceslava 
Novaka i Josipa Draženovića, pa osobite studije: „Nakon 400 go¬ 
dina" i „Novija hrvatska lirika**. Pri stogodišnjici narođenja Stje¬ 
pana Ivičevića prikazuje u glavnom prilike u Dalmaciji u vrijeme 
ilirskoga preporoda, i to prikazivanje obuhvata preko po studije. 
Za starca Ivičevića veli: „on ostaje tipičnom pojavom u našoj knji¬ 
ževnosti, kakovu često susretamo, pojavom književnika, koga mami 
neki viši ideal, koji radi za slavu i za narod, ali u realnom svijetu 

nailazi samo na sto poteškoća i neprilika, koje mu slome krila, ubiju 
polet i više puta život". 

Prigodom proslave četiristogodišnjice hrvatske književnosti, 
to jest otkada Marko Marulić naštampa prvu knjigu na hrvatskom 
jeziku, piše studiju „Nakon 400 godina". Studijom ovom otvara 
neke nove vidike i poglede na našu stariju (dubrovačku) i noviju 
od (Ilirizma dalje) književnost. 

Slavilo se slavlje u spomen i slavu Marka Marulića, a narod 
je pri tome slavlju ostao hladan, nije razumio to slavlje. Drukčije 
je to bilo pred desetak godina pri Kačićevu slavlju u Makarskoj. 
Tu se narod, pače prosti puk, zanio, sudjelovao u veselju, jer se 
slavio čovjek, koji je u narod proniknuo, narodnu dušu u svojem 
„Razgovoru" iznio. Marulić je pjevao hrvatskim jezikom, ali je tu 
samo riječ naša, sve je ostalo narodu tuđe. Kad je skladao svoje 
pjesmotvore, mislio je jedino da sebe proslavi i prijatelje pozabavi. 
Jezik mu je bio samo oruđe za tu svrhu, na narod i narodnu knji¬ 
ževnost nije mislio. Tako je kod ostalih dalmatinskih pisaca onih 
vremena. Niti su oni marili za narod, niti je narod njih mogao 
shvatiti. Nije bilo narodnoga života, a gdje toga nema, ne može da 
bude ni narodne književnosti. Pod narodom ne misli Jakša samo 
prosti seoski puk, jer narod se ne sastoji od samih seljaka, već i od 
bolje ruke, od tako zvane inteligencije. Zato pod imenom narodne 
književnosti ne misli na tako zvanu književnost za prosti puk, već 
književnost za srednje staleže, za bolju ruku u narodu. Inače je to 
bilo u Dubrovniku, koji je imao svoju državu, pa zato i svoj na¬ 
rodni život. Tu je doista književnost postala narodnom, te je uz 
vlastelu sudjelovala i srednja ruka u književnosti. Ali je to sve 
ostalo ograničeno na sami Dubrovnik, koji je po neki način bio 
odijeljen kineskim zidom od ostale Dalmacije. Naša vlastela izvan 
Dubrovnika povađahu se za Dubrovčanima u pjevanju na našem 
jeziku, ali jer su od naroda stali daleko i življenjem i mišljenjem, 
narod nije nikada (osim rijetkih iznimaka) prigrlio njihova djela. 

Jedinoga je Kačića prigrlio narod bez razlike staleža: i seljaku 
i građaninu dalmatinskom omilio, jer je shvatio narodnu dušu, pa 
je taj duh došao u njegovu „Razgovoru** do najjače i najplemenitije 
manifestacije. Bijaše preporoditeljem hrvatske knjige, a nesreća je 
htjela da nitko nije nastavio i usavršio njegov rad. Sličnim mislima 
prožeti su još Reljković i Vitezović — i to je sve. Njihov rad ostade 

bezuspješnim, jer za njihov pokret narod ne bijaše pripravljen. Po¬ 
četkom XIX. vijeka sve je kao mrtvo, ali živi još narodna duša u 
narodnom blagu i narodnim predajama. Od tri stotine godina naše 
književnosti postao je njegovim jedino Kačić. 

Poticaj za pravi narodni preporod dolazi iz vana: Ideja na¬ 
rodnosti i narodnoga ujedinjenja nije nikla kakvom domaćom knji¬ 
ževnom predajom (kao recimo u Italiji), već je unesena kao poslje¬ 
dica francuske revolucije i demokratskoga duha, što je iz nje sli¬ 
jedio. Preko Velebita se pravo shvatilo misao narodne književnosti, 
i ona je tu čvrsto korijen zahvatila. U Dalmaciji se naopako za¬ 
mislila narodna književnost: Naime treba pisati knjige u narodnom 
jeziku samo za one nenaobražene, te ne znadu talijanski, a to je 
prosti seljački puk. Istina, puku nije tada ni trebalo knjiga, jer bez 
narodnih škola većinom nije ni znao čitati. On je opet bio sam 
za se velika knjiga svojim usmenim pjesmama i pričama, pače vrelo 
za druge. Nije se pomislilo, kao preko Velebita, da nam je veća 
potreba književnosti za bolju ruku, za inteligenciju. To je bila po¬ 
greška, koja se osvetila i još se osvećuje. Još danas mnogi u Dal¬ 
maciji misle, da nam književnost ima biti pučka, to jest pisana samo 
za prosti puk. Uistinu bolja ruka kod svih naroda vodi glavnu riječ, 
pa je tako i kod nas. Zato ona prva ima da bude proviđena narod¬ 
nom književnošću. Prava je pak narodna književnost ona, te je 
pisana za narod kao viši pojam, i prikazuje širi narodni život. Ga¬ 
jevi Iliri tako shvatiše zadaću književnosti, i istom s njima zapo¬ 
činje se prava narodna književnost. Narod pak, koji je umio da 
stvori ilirski pokret u onakvim nevoljnim prilikama, pokazao je 
rijetku energiju i narodnu zrelost. 

Isto tako važna je i prepuna misli i zrelih književnih pogleda 
studija ,,Novija hrvatska lirika". Kao ishodnu tačku uzimlje smrt 
Šenoinu, da baci pogled na dvadesetgodišnje hrvatsko pjesnikova- 
nje. Prikazuje razvitak naše lirike kroz to vrijeme u doticaju s vre¬ 
menom, ili bolje s našim političkim prilikama do konca devetnae¬ 
stoga vijeka. Ne gubi se u tome, da nam iznese rad pojedinih pjes¬ 
nika, već nastoji, da dade sintetičnu sliku razvoja lirike onih go¬ 
dina. Jedino se opširno osvrće na nekoliko glavnih reprezentanata 
lirike tih dana. 

Prvih godina nakon smrti Šenoine znamo da je u javnom 
životu prevladala stranka prava. Ona je svoj stranački patriotizam 

nametnula pjesništvu onih dana. Reprezentantom toga pjesništva 
je August Harambašić. On nije uznastojao, da svoje lirske izljeve 
iskaže prama personalnim i individualnim osjećajima, već je svoje 
lijepe lirske sposobnosti ujarmio pod ideje jedne političke stranke, 
i postao je njenim bardom. Jakša podvrgava oštroj kritici umjet¬ 
ničku stranu Harambašićeve lirike, i svađa njezinu vrijednost skoro 
na — ništa. Harambašić doista idejno stajaše pod utjecajem stranke, 
kojoj pripadaše (on na pr. ljubi dragu, jer je Hrvatica, i jer se 
nada, da će mu rađati sokolove, koji će poginuti za Hrvatsku); for¬ 
malno — veli Jakša — pjevaše po kalupu narodnih pjesama ili po 
Vrazu ili po Heineu (htio bih ovo ili htio bih ono). Valjda ima 
svega toga kod Harambašića; ali ja tvrdim nešto drugo, što Jakša 
nije spomenuo, jer nije opazio: U glavnom (i mislima i formom) 
Harambašić podražavaše najviše Zmaja Jovana Jovanovića. Ne 
stoji, da je Harambašić zanemario stih i srok; on je u toma puno 
dotjeraniji i savršeniji, nego li mnogi i mnogi kasniji moderni liri- 
čari, koje Jakša inače hvali. I još više: — Harambašić ima veliku 
zaslugu, što se preko njega naša lirika jezično i formalno razvila 
i umekšala do novije utančanosti. Pače on je glavni utirač puta 
Kranjčeviću do savršenosti forme. Stoji, da se idejama ne diže 
visoko, ali nije uvijek ni prazan. Uopće Harambašić zauzimlje odlično 
mjesto u razvitku naše lirike . Zato mu po smrti punim pravom oda 
dužnu počast stilista A. G. Matoš, i to kao dobrom pjesniku, čedu 
svoga vremena i plemenitom sinu svoga naroda. Jer u borbama 
iz naroda za narod s narodom pjevaše, a ne imađaše uvijek vre¬ 
mena da se briguje za umjetnost. Došlo je vrijeme, pa Haramba- 
šićeva patriotska lirika više ne odgovaraše. Javiše se tada Kranj- 
čević i Tresić, da unesu novu umjetničku oznaku u patriotsku poe¬ 
ziju. No to još ne će reći, da Harambašić nema u priboru lijepe 
lirike, koju rese zvonki stihovi i skladne rime. Makar ne ćeš naći 
dubine misli u tim pjesmama, taj će ti nedostatak donapraviti spon¬ 
tanost inspiracije, mekanost jezika i skladnost kitica. 

Nakon Harambašića prikazuje i označuje karakteristične crte 
Kranjčevićeve i Tresićeve poezije, da prijeđe na genezu najnovije 
naše lirike, koju ovako izvodi: ,,Što karakteriše najnovije doba kod 
nas, to je neka sveopća umornost, slaboća volje i energije, nerad i 
nezanimanje za opće stvari. Nema se više nade, ni vjere u nijednu 
stranku, jer nijedna nije održala svojih obećanja". Ništa već nije 

zadovoljavalo. Čemu se boriti uzalud? Najbolje je mirno usanjati se 
u svoju umjetnost, i u njoj, s njome i za nju živjeti. Odatle skrajni 
individualizam i dekadentstvo, to jest mladi pjesnici odijeliše sasvim 
umjetnost od života, i ona posta tako svrhom samoj sebi. Proti 
ovakvoj poeziji ustaje Jakša, i čitavim nizom argumenata nastoji, 
da je pobije. Najviše grmi protiv nje, što je uzela za načelo apso¬ 
lutnu slobodu u svemu, pa i u biranju i pjevanju blasfemije i ne¬ 
morala. Na koncu savjetuje: Nek se ostave personalnoga indivi¬ 
dualizma za narodni individualizam, za patriotizam. 

Ovo su nesumnjivo dvije najbolje studije u čitavom kritičkom 
radu Čedomila Jakše. Tko ove dvije studije uporedi s onima de¬ 
setak godina prije, opazit će ogroman napredak u sabranosti misli, 
u dotjeranosti izražavanja. Nema više natrpanosti tuđinskih citata. 
Pogledi su na našu književnost novi, zreli, samonikli, i sve je li¬ 
jepo sređeno na svome mjestu. Književne prilike prikazuje opće¬ 
nitim sintetičnim crtanjem. U jednu riječ: dospje do potpune kri¬ 
tičke zrelosti, do pisca ravna svjetskim kritičarima. 

V. 

Od god. 1903. kao da umrije Jakša Čedomil, barem za hrvat¬ 
sku književnost, i ako znamo, da još živi. Nenadano napušta taj¬ 
ništvo „Matice Dalmatinske", uredništvo „Glasnika" (koji odmah 
po njegovu odlasku stade venuti i naskoro uvenu), prestaje pisati 
na hrvatskom jeziku, a svojim književnim prijateljima javlja, da se 
odsada unaprijed ne će više baviti hrvatskom književnošću. Zašto? 
Ljudi imađahu pravo, da pitaju s čega ta nagla i nenadana odluka, 
jer Čedomil svojim radom pripadaše javnosti, narodu. Čulo se i 
takvih, kao da bi tome napuštanju književnosti bio uzrok službeno 
odlikovanje. Bilo bi to ružno i pomisliti, kamo li da istinitim bude. 
Još ružnije bi bilo, kad bi se našao crkveni prelat, te bi svome sve¬ 
ćeniku nametnuo zapovijed, da se odreče rada za svoj narod i time 
odriče nauke svoga božanstvenoga Rabi, koji plačem nad rasućem 
svoga naroda pruži divan izgled, kako imamo ljubiti svoj narod. 

Poznato mi je, da neki naši listovi žestoko napadoše Jakšu, 
što blagim prikorima, a ne oštrim napadajima pratijaše rad moder¬ 
nog književnoga naraštaja. Nesumnjivo to ne činjaše iz kakve zle 
namjere: On, koji toliko toga bijaše ispisao za preporod idealizma, 

a protiv modernog književnoga individualizma i naturalizma, koji 
mladosti toliko propovijedaše o potrebi zdrave narodne književnosti 
i njezine moralne sadržine, valjda snovaše, kako da je blagom riječi 
upravi na bolji put. Bijaše doista uvjeren, da psovanje i napadaji 
nikoga ne obratiše, nego uvijek u zlu otvrdoglaviše, a većinom u 
gore natjeraše. Ne znam, i ne mogu tvrditi, da je bilo ovako — to 
bi Istom Jakša mogao da razjasni. Valjda je bilo i drugih uzroka i 
razočaranja. Ovo su sve nagađanja. Jedino je istinito, da je za 
hrvatsku književnost, a napose za zdravi narodni smjer, velik gu¬ 
bitak, što je onijemila kritička riječ Čedomila Jakše. 

VLADIMIR NAZOR 


MARULOVA „JUDITA”* 

Dike ter hvaljenja presvetoj Juditi, 

Smina nje stvorenja hoću govoriti; 

Zato ću moliti, Bože, tvoju sviti ost 
Ne htij mi kratiti u tom punu milost. 

Ti s'on, ki da kripost svakomu dilu nje 
I nje kipu 1 lp ost s počtenjem čistinje; 
i t. d. 

Tako počinje naša prva štampana knjiga — „libar Marka 
Marula Splićanina u kom se uzdarži istoria svete udovice Judit u 
versih hrvački složena”, spjevan „od rojenja Isukrstova u puti 
godišće prvo nakon pet sat”, t. j. 1501., ,,u Splitu gradu —■*; a 
njome je, slučajno, počelo, i moje prvo, izvanškolsko, čitanje 
umjetnih stihova u našem jeziku. Našao sam knjigu (Izdanje Aka¬ 
demije?) u maloj biblioteci svoga oca, na pretincu gdje su ležale 
stare talijanske i latinske knjige o svecima, pokraj debelih svezaka 
nekoga čuvenog Cavalche koji je naširoko pričao o životu pusti¬ 
njaka i drugih ugodnika božjih. 

Čitao sam te stare „verse hrvačke” naglas, svečano — ta, 
bio je govor o jednoj „presvetoj” —; a, naravno, čakavski, na svoj 
način. Ponajviše ovako: 

DM ter | hvaljenja j presvetoj | Juditi, 

Smina nje | stvorenja | hoću go voriti; 

Zato ću | moliti, | Bože, | tvoju | svitlost 
Ne htij mi | kratiti | u tom pu\nu milost. 

S urćha\mi tezmi, | ća mi je | viditi, 

Dostojna \ bi s knezmi | na sagu | siditi; 

I jbsće | hoditi | na pir s kra\ljicami 
I ćtbva^na biti | me ju banichmi. 

* Prvi dio eseja „Ave, o Rima!“ 

Gdje sam god mogao nisam, dakle, čitao po teškom tro- 

hejskom (_ w |__ w |—.||_ w |_ w | ) no po đipajućem anfibraškom 

(_|_|L—1~—~ ) ritmu dvanaesteraca. Često sam zapinjao i 

osjećao kako taj (Marulićev ili moj?) anfibraški stih nailazi na 
kamenje pa i na jarke nasred puta; ali je zamah bio već dat, te 
se moralo koješta preskočiti jureći uvijek naprijed. 

Ti poni | sad mene | takb jur napravi, 

Jazik da | pomene ća misal | pripravi! 

Da sam onda znao što sada znadem, bio bih viknuo *— i prije 
no se namjerim na jambe — Freiligrathov čuveni aleksandrinac: 

Spring an, mein Wiistenross aus Alexandria! 

Sve je to bilo zbog Marulićevih srokova. — Hvaljenja-stvo- 
renja; Judlti-govoriti; moliti-kratiti. — Iako čakavac veli obično 
samo govorit, molit, i t. d., te su rime, po naglasku, čakavske, 
dok su anfibraške riječi posijane punim pregrštima po ovoj 
„istoriji”. 

A rima pak svagdje. 

Samo dva prva stiha svakog pjevanja imadu — pred od¬ 
morom u sredini dvanaesterca — po jedan par srokova; inače je 
srok uvijek četverostruk: zazveči na kraju dvaju stihova da nađe 
odjek — u strofi koja slijedi — u sredini dvaju idućih versa; i taj 
lanac četverostrukih rima vijuga se kroz čitavu dugu pređu kitica 
dok na koncu pjevanja ne svrši jeknuvši još jednom u akordu 
dvostrukih srokova u sredini i na kraju triju posljednjih stihova. 
— Reći će kogod: „Pa to znači okovati stih, vezati ga tolikim uzlo- 
vima da se od njih ni najdlakaviji Samson ne bi mogao više 
maknuti, a kamo li pak naš, još golobradi i kratkokosi, dvanaesterac 
što ga je trohej već ukočio i umrtvio!” Ali, mi pravo ne znamo 
kako su Marulić i njegovi sugrađani, za koje je „Judita” spjevana, 
čitali u čakavskome Splitu te „verse hrvačke” a ,,u godišća nakon 
tisuću pet sat od rojenja Isukrstova”. Filolozi mogu reći i dokazi¬ 
vati što god hoće; kakva stara splitska varošanka iz Manuša ili iz 
Lučca — ako joj škola i okolica nisu ništa sugerirale — čitat će 
i sada 

DM ter \ hvaljenja || presvetoj | Juditi, 

i sve će one Marulićeve rime oživjeti i propjevati, i ritam će od 
njih zazvečiti, i stih će zatreptati. Marulić je dobro znao zašto 
unaša u svoje strofe još veći broj rima no je to bio običaj kod 
naših najstarijih „začinjavac". Trohejski dvanaesterac — koji se 
bio, u posljednje vrijeme, kod nas, kao surogat francuskoga, 
jampskog, aleksandrinca, toliko razmahao — trom je, težak i u 
štokavskoj pjesmi: ostaje bez sape prije no stigne do kraja dužeg 
pjevanja; a Marulić pjeva čakavštinom, pa nikakovo čudo ako 
mu se i prečesto nameće laganiji i življi stih ili barem polustih. 
Moraš biti tvrda sluha da ne osjetiš kako se u stihovima kao što 
su, na primjer, ovi: 

Bit će t’ od nas har i prva čast u dvor, 

/ taj će Č dati dar Nabukodonosor, 

Da ti ne biide par u mnozih gospoj hor — 

probija, pomoću jednosložnih rima, sve jači jampski ritam. A u 
jambima govori, zacijelo, i Ozija uplašenim stanovnicima Betulije 
u trećem pjevanju „Judite": 

To bit ne mbre, vim; da on ki stvbri svit. 

To vazda reći smim, pomJbć , nam more bit; 

Zato nitkor zgublt ne htij čeljad i stan, 

I sam sebb ubit; počkajmo još pet dan, 

Jedh s 9 odrbne van || Bog srzbu tu od nas, 

Ter svoj podstavi dlan t uzdrzeć ov puk vhs. 

Ma i koliko stručnjak nadopunio i ispravio naglase što sam 
ih, laički, ovdje — pa i svuda drugdje — naznačio, ostat će uvijek 
ono što je sada za nas najglavnije, a to je raznovrsni ritam po 
kojem bi se ovaj „libar morao svakako čitati. 

Lijepa i još mlada Judita, ta junakinja prve hrvatske epske 
pjesme, nije dakle došla k nama vukući uvijek noge teškim troheja 
skim hodom i biblijskom dostojanstvenošću. 

Marko Marulić, ozbiljni patricij splitski, čuveni latinist i 
kršćanski mislilac, bio je ipak, u mladosti, vragolan i humanist; 
pa kad je -— devet godina prije no se skloni u manastir na otoku 
Šolti da živi kao pustinjak — pisao Juditu, nije se još mogao sasvim 


140 


oteti trubadurskim utjecajima. Jedva mu vjerujemo kada se pozivlje 
na Bibliju, veleći da priča samo onako „kako Pismo pravi,,. On 
se, na primjer, rado i s nekim uživanjem zadržaje na pričanju kako 
mlada udovica kiti, prije odlaska ka Holoferu, svoju ljepotu „ka 
biše kako klas iz trave resteći", pa vidi i čuje bolje no židovski 
veliki svećenik Eliacim, koji — vele — sastavi knjigu o Juditi, kako 
zlato sja u njenim pletenicama, i zveckaju trepetljike u njenim uvoj- 
cima, biserci na rubovima njenih skutova: 

Zlatimi | zichmi \ sjahu se poplici / 

A trepetijichmi zvon jaku uviri;* 

Stahu zlati cvici s po svioni sviti. 

Razlici, ! ne rici 4 | po skutih | pir liti;' 1 

a u šatoru Holofernovu kao da Marul sluša, uz glas gusala, dipli 
i nakara, i svirku trubadurskih leuta: 

Tuj ti mu zvonjahu gusle s leutdši, 

Dipli privrtahu , s njimi nakaraši. 

A kada Marul priča kako se Holofernova vojska diže da 
osvoji zemlje i gradove, njegovi su čakavski stihovi svi usplahireni 
od one vreve i komešanja; moraš se čvršće držati naglasa četvero¬ 
strukih rima da ne sklizneš iz takta koji je u toj epizodi i brži i 
neodređeniji jer je čitavo mnoštvo ljudi, konja, kamila i stoke ušlo 
najedanput u kretanje. 

Mladi bihu , prez brad, jakosti najbbljef 
Rvali svaki grad pripravni dovolje, 

Ali se na pblje biti, protežući 
Lukbve bivblje, | macimi | sikući. 

Još ki no | sidući ! na konji vojuju, 

Dvanddest tisući biše ih po brbju; 

Ustežući vbju, jedino jizdahu 1 
Priprbvni ka bbju; | konji jim I rzahu , 

1 poplici — pletenice; 2 u v i c i — uvojci; 3 c v i c i — cvjetići; 4 r i c i 
rijetki; 5 pir li ti — biserak (perlette); 6 Velim iznova da su svi ovi akcenti 
****** aproksimativni. Za me je glavno upozoriti koji su, za ritam stiha najvažniji, 
8 *°9°vi pod udarom ma koga bilo naglasa. 7 zajedno ježđahu. 

Bistro sa metđhu, | igraj e \ no gami; 

Nozdrvi | krkahu , | mašući | glavhmi; 

A oni strilhmi biku opasani 

Ter brici 1 | sabljhmi , | po sviti | pisani; 2 

Gredihu I šarani , 3 | kakb pre\matiti 
Širbke trzani , 4 | gdi su svaki cviti; 

Na glavi priviti plavi tere beli 
I perja | naditi | sto johu | faćeli. 

Sćitkč obesbli , koplja uzvrtahu; 

Svi biku vesčli, talambhs, tucahu; 

Niki pri\vrtahu || grlom začinjući , 

Niki po\pijdhu | kundir na\ginjući. 

Prid njlmi | jezdući | vojvbde | s tumbbtom , * 6 
Na njih se obzirući uzmitahu bhtom; 6 
Oružjem | ter zlatom 1 svaki se svitljdše , 
Perb jim za vratom | vitar zavijaše. 


Takb ti | hodeći i vrvljdhu | šerezi , 
Okblo | jizdeći | asirski \ hercezi , 
Bani tere knezi visoka plemena 
Sluge tez vitezi poćtena imena. 

Svega naprćena tuj kola škripahu 9 
Tuj noseć brimena kamilje stupahu; 
Tuj voli kasahu , tuj bravi potiču; 
Pastiri | zvižddhu I za njlmi \ i viču. 


Kao da čuješ bahat nogu 120.000 pješaka, i topot konja 
12.000 konjanika, dok škriplju kola, i konji ržu, a stoji zviždanje 
i vika goniča kamila, volova i brava. Talambas lupkara; mladi 
vojnici pjevaju. Uho puno žamora; pred očima likovi, kretnje i 
boje, jer su pješaci i jahači svi šareni kao premaljetne poljane „gdi 


1 britkim; 2 po suknju (odijelu) omašteni; 3 Iđahu šareni; 4 poljane; 

& s turbanom; 6 uzmahivajući topuzom. 

su svaki cviti ; štitovi im bliješte; zlatni im uresi sjaju na suncu, 
a na njihovoj glavi (na šarenim ,,fačelima“) lepršaju na vjetru 
perjanice. 

Od konjske | bah&ti zemljh se | potresa , 

veli Marulič koji ne nabraja pojedine čete i vojskovođe dajuči 
nam samo neki inventar (Homer u II pj. Ilijade, Tasso u I i XVII 
pj. Ger. Lib.), no stavlja čitavu vojsku u gibanje. Pa nije čudo ako 
zatim -—' pošto je opisao hod Holofernovih ljudi ■—- svršava prvo 
pjevanje još uznemirenijim stihovima što bi ih se moralo ponajviše 
jarapski čitati: 

Tko je toliko srruv, 1 ki bi ih dočekdl 
A l va dalbč vidiv 9 da se ne bi pripdl? 

Mnju ti 2 bi uzdrhtdl despbt , car i sultan , 

Tere bi pleća dal , meč 3 ne podrvsi van . 

Nit bi se oziddl, 4 bižeći noć i dan. 

A kada pak Judita, sva gizdava i lagana, ide sa svojom rop- 
kinjom Abrom k strašnome Holofernu, Marko Marul, koji dobro 
znade „knjige latinske aliti dijačke“, umije kao spretan pjesnik 
izmisliti način da betulijskoj junakinji dade kao pratnju najljepše 
žene, ne samo iz biblijskog no također iz starogrčkoga svijeta: 
Betsabeju, ,,ku kraj svet — Vidiv u pohitu, dvimi grisi bi spet“; 
Dinu, zbog koje bi rasut grad Salem; Suzanu, zbog koje dva po¬ 
hotna starca poginuše pobijena kamenjem; Tamaru, koja bi povod 
da pade bratska krv u domu Davidovu; Dalilu, ,,cič ke obilstvti 
od filistinskih njiv — Požga, pustiv mnoštvč lisic, Sansonov gnjiv"; 
pa Apolonovu Dafnu, Panovu Siringu, Herkulovu Dejaniru i Pa- 
risovu Helenu od koje nevjera upropasti Troju i toliko junaka. 
Čitav niz lijepih ali kobnih žena prati, u Maruličevim strofama, 
juditu ka Holofernu. Meni je kao da na kraju te povorke — nalik 
na * antoi ne iz idučih dana — vidim i onu za koju Marul nije mogao 
-aati a možda je ne samo po ljepoti no i po srcu najbliža Juditina 

smion; J mislim (ti); 3 mač; 4 „oziral“ mjesto „oziral“, kao i „dočekar 
* es *° '-d^čka! 44 , očito zbog rime sa „d&l“ i „pripšl“. 

sestra: mladu i čistu žirondenku Šarlotu Corday koje od noža Marat 
pade i uguši se u lokvi vlastite krvi. 

A što se sve nije kazalo i pisalo o toj našoj prvoj knjizi! 
Nakon pretjerana hvaljenja doživjela je Marulićeva Judita i ne¬ 
zasluženo podcjenjivanje. Reklo se da se ne može čitati, a moralo 
se kazati da se ne zna čitati. * 1 * * Čitajte je „starosplitski" i ne dirajte 
u čakavski naglas rima, pustite da vas ti česti srokovi, u kojih 
je možda ključ za način čitanja, za sobom povuku, pa da se — 
nesamo u pojedinom čitavom stihu, no, veoma često, i u jednom 
samom polustihu — čuje sada anfibraški, sada trohejski, a katkada 
čak i jampski, pa i daktilski ritam, i ti će stari ,,versi hrvački 
otvoriti pred vama svoja tajna vrata i zabrujiti, kao orgulje, mno¬ 
gim glasovima i u mnogim registrima. 

Reklo se jošte za „Juditu" da joj „pjesnička vrijednost ne 
stoji baš visoko iznad ništice". Ne vrijedi joj dakle ni forma ni 
sadržaj. Bit će tako; ali — ako se vrijednost sadržaja neke lektire 
mjeri dojmom što ga ostavlja kod čitaoca i po svemu što ona može 
u njemu potaći — ja ne bih kazao da je taj sud tačan. Vele da je 
„libar o Juditi" bio od Marulića sastavljen da tješi i jača splitske 
građane i građanke kad je Turčin bio dopro do Klisa, pa je Split 
strepio kao negda i Betulija, već prije dolaska Holofernova. Ja — 
kada sam, još dječak, čitao prvi put Marulićevu „Juditu" — nisam 
se bojao ni Nabukodonosorovih satrapa ni Abdulhamidovih vezira. 


1 Doznajem od g. dr. J. Torbarine da se nešto slično desilo i s engleskim 
pjesnikom Geoffrey Chaucerom (1340.-1434.) koji je dugo bio zanemaren i 
potcjenjivan jer su se njegovi stihovi krivo čitali. Od velike je važnosti za čitanje 
njegove poezije krajnje „e“ koje je danas muklo a u XIV. vijeku se izgovaralo, 

i tvorilo je slog. Tako na pr., već u prvom stihu ,,Canterbury Tales* od 4 vo¬ 
kala „e“, od kojih se danas ni jedan ne izgovara, u Chaucerovo su doba 3 bila 
zvučna: 

„ Whan that Aprille with hise shoures soote ... 

Kad se stih čita pravilno — t. j. po staroj fonetici — daje savršen jampski 
jedanaesterac, inače ne ide ni u koju metričku shemu. 

U XVII. vijeku, čuveni pjesnik i kritičar John Dryden (1631.—1/00.), 
čitajući krivo Chaucera, kaže za njegov stih da je još ,,u povojima 4 *, i pretpo¬ 
stavlja tome pjesniku stihotvorce trećeg reda koji su sada posve zaboravljeni. 
Međutim danas, kad su mnogi naučnici (Ellis, Sweet, Skeat, Hempl, Ten Brink) 
rekonstruirali Chaucerov jezik s fonetičke strane, on se s pravom smatra kao 
jedan od najvećih majstora stiha, i tvori, sa Shakespeareom i s Miltonom, najviši 
triumvirat u engleskoj književnosti. 

no sam strepio od one dvoglave grdosije od koje se u čadoru nala¬ 
zila onda i najjadnija između svih udovica, naša Croatia. Sjećam 
se da sam Marulićevu „Juditu" čitao kao rodoljubivu pjesmu 
drhćući nad sudbinom ideje koja je morala svladati grdnu fizičku, 
gotovo životinjsku, snagu. Judite i Holoferni! Vječan, neiscrpljiv 
predmet pjesničkih djela i junačkih trpljenja. 

A k Maruliću i k njegovoj Juditi vraćah se i kasnije. 

Kako sam, još đačić u Splitu često sam lutao po onda golom 
i pustom Marjanu ispričah u pripovijetki „Sadilac" („Na Marja- 
nu"). A1 se, i zatim, kao suplenat na splitskoj gimnaziji, penjah 
više puta na vrh toga brijega i silažah nizbrdo gotovo uvijek dok 
bi sunce zapadalo, i prvi se mrak već hvatao. Mislio sam, pri tome, 
da je sigurno i Marko Marul hodao katkada, u taj čas i niz taj put, 
natrag u grad i da je gledao varoš pod sobom, otoke preko kanala, 
planine naokolo. — Sjećam se hridine pokraj puteljka. Istučena 
batom, narovana kišom, pa, rekao bih, i poljuljana vjetrom i vre¬ 
menom, stajaše malko nagnuta; a u sjenama sutonskim njena je 
silueta bila — barem za moje oči — nalik na starca koji sjedi i 
gleda u grad držeći u ruci dugu bradu. Marulić! — I ja bih često 
sjeo na kamen pokraj njega da se odmorim i da gledam kako sjaju 
prve svijeće u prozorima ovećih kuća i na obali ispod brda. Ne 
pretjerujem i ne „pjesnikujem" kada velim da sam se s „Marulićem", 
(s tim prvim, mojim, u marjanskoj klisuri zarobljenim spomenikom 
autora „Judite") na svoj način, često i dugo razgovarao u onoj 
tišini i još providnoj tami. Je li on bio topao jedino od sunca ljetnog 
što ga kroz čitavi dan grijaše? Je li bio zvučan samo od svega živa 
što se u njegovim pukotinama krilo a prvim mrakom počinjalo jav¬ 
ljati? Je li bio u titraju samo prividno, od zraka što je iz još ugri- 
jana kamenja uza nj treperio? Ne znam. Svakako, ja s njime razgo¬ 
varah. — Htjedoh više puta sjesti i napisati što kazasmo jedan dru¬ 
gome. No, ja sam, u one lijepe mlade godine, znao više primiti i u 
sebi držati negoli dati. Ne rodi se od svega toga do pjesme što 
doskora izađe u zagrebačkome „Viencu" i od koje (kasnije malko 
dotjerane) donosim ovdje neke strofe: 

S vrha Marjana gola polagano , šutljiva kroka > 

Zamišljen silazi čovjek u cik večernje zore . 

Dugo je motrio s visa Kaštelansko lijepo more, 


Hrvatska književna kritika 

Hume krsnoga Brača i liti mosorskog boka. 
Turobno bi’jedi suton mirisna proljetna dana. 
Gvozden neki je obruč s daleka dvorove Splita 
Stisnuo s triju strana. 


Tako je Mojsije jednom išao nizbrdo; tako 
I Zaratustra se mudri iz planinske spuštao spilje. 
Danas na Poljudu val je cijelo predveče plako. 
Oštro na greben ju tu je mirisala trma i smilje. 
Nešto se desilo danas gore na samotnom kuku, 

Dok se gasilo sunce nad vodom u večernjem muku. 
Niknu čarobna biljka između kamenja tvrda: 

Nešto nam donjeti mora u teškom ovome času 
Pjesnik, kad silazi s brda! 


Prvu nam hrvatsku pjesmu nosiš na usnama zvučnim, 
L’jepu hrvatsku pjesmu. — Začarat ona će naše 
Holoferne; ko vječna Judita nad nama bditi. 

Ispod zidine gradske, s bubnjem i s trubama zvučnim, 
Pr’jeteć propašću zadnjom stigli su osmanski paše. 

Al ti nam najljepšu nosiš utjehu. — Marjanske liti. 
Gdje si velje ti duše dubinu drmao cjelu, 

Danas su vidjele kako k vrhuncu si vedrih nebesa 
Bacio od zlata str jelu. 


Amanet primismo sveti sa usana tvojih. — Od tvoga 
Sjemena niknut će bašta, slavujak u njoj da gradi 
Gnjezdo, a ruka se nađe što nebeski cvjet će da sadi. 

Donio svetu si vatru s vrhunca rodnoga brjega , 

Da od nje čuvamo iskru u pepelu ognjišta svoga f 
Ti prvi zreče na našem oltaru, ti čakavske krvi 
Prastari glasu, ti prva rječ naša u nevolji našoj t 
Hrvata pjesniče prvi! 

Tako 1901., u Splitu. A još kasnije — od rojenja Isukrstova 
leta 1915., va Kastvu gradu —* imajući još uvijek u ušima čakav- 
štinu, ritam i rime Marulićevih stihova sastavih ove anfibrahe: 

Stomhnju | tebč san | satkala 
S koncen be nečanske | svih 
/ va nju | pet dunj zamotala, 

Pet ruž, da ] ti lepo | diši. 

Ma ti si ju zgazil. I čiila 
San klet. I sto manju moju 
Tva mht kad mi j’ nazad vrniila , 

Rekla je reč grdu f reč zlu. 

A shd š čr ne ml ću | iglami 
Su nhšu | jubav ra\kamat; 

Va njoj z mrz\lemi ću | rukami 
Zavit su | tugU. — 0 | ma mat, 

Va rhkvu kad grb bar me stavi, 

Stomanju mi tu obuci! — 

I spomenom tužne jubhvi 
Govore da slatko se spi. 

A kada lani, u svibnju, vidjeh iznova Split, i pođoh na Marjan 
što ga nađoh pretvorenog u vazda zelenu šumu, i ne naiđoh više 
na onu svoju „Marulićevu klisuru 44 , sam ne znam kako mi bješe 
pri srcu. Al ipak, što ne mogoh opet gledati, i tada osjetih. I rekoh: 

Ovo brdo je bilo moj Sinaj i pustinja moja. 

Lug je sad pokrio krš, smreku natkrilio bor. 

Na vrhuncu, gdje negda list bješe moj žrtvenik, i sad 
Marka Marula sjen sjedi u večernji sat. 

Vječno, nad l’jepim gradom što trećim već diše životom, 

S tog vrhunca nek bdi praotaca nam duh! 

I Holoferne je pao. 

Vrijednost Marulićeve „Judite 44 , za me, i s obzirom na sa¬ 
držaj i s obzirom na formu, po onome što mi dosad pruži a ja od 
nje primih — nije nikako negdje pokraj ništice. Može i svima 
ugoditi. 

Al moramo prije svega naučiti kako se ta stara knjiga čita. 


10 * 

BRANKO DRECHSLER (VODNIK) 


KARAKTERISTIKA STANKA VRAZA 

Kad je Vraz ležao na odru, snimio je Karaš, jedini ilirski 
slikar, mrtvačku masku, i po njoj ponajviše poznajemo obličje 
pjesnikovo. Vraz nije nigda fotografiran. Pače njega nema ni na 
spomen-slici, što je snimljena prigodom otvorenja slavenskoga kon¬ 
gresa, premda su tu na okupu svi najviđeniji učesnici. Karasova je 
slika izašla uz prvu, posve kratku pjesnikovu biografiju iz pera 
Davorina Trstenjaka u „Koledarčeku slovenskom" (1855.), a po¬ 
slije nešto izrađenija u ,,Bosiljku" (1867.). Tako se od nužde iz 
ove mrtvačke maske postepeno razvijala danas općeno poznata 
slika pjesnikova. Najstarija je veoma loša litografija bez oznake 
mjesta, gdje je izrađena, koje se primjerak nalazi u Božidara Kuku- 
ljevića Sakcinskoga, a bit će da je to radnja Karasova; po njoj ra- 
dirao je W. Unger lijepo izrađen portrait Vrazov za Matičino 
izdanje „Izabranih pjesama" (1880.), a prema ovim dvjema izgle¬ 
dima nastala je poslije fotografija češkoga slikara V. Jana Vilimka. 
Ove preradbe oživljavale su crte pjesnikove mrtvačke maske, ali 
time su se udaljivale i od živoga i od mrtvoga njegova obličja. Je¬ 
dina autentična Vrazova slika jest portrait u bojama, veoma lijepa 
radnja iz god. 1841., što je danas svojina Matice Hrvatske. Portrait 
je slikao Lerois, bit će nekakav putujući slikar, kakovi su u ovo 
doba obilazili po našim gradovima i po kurijama vlastele. O njemu 
ne zna nitko ništa. Bit će da je Lerois pjesnika slikao upravo u 
Bistrici, gdje se on početkom god. 1841. doista desio, jer iz ovoga 
vremena potječe i portrait Ivana Krizmanića, opata bistričkoga, što 
se čuva u našem narodnom muzeju, a istovetna mu je tehnika do¬ 
kazom, da je i on djelo slikara Leroisa. Ovaj portrait sačuvao nam 
je Vraza, kakav je on doista bio, i kako nam ga crtaju njegovi 
prijatelji. 1 

1 Kad je Matica Ilirska priređivala izdanje Vrazovih „Djela 44 , zaključeno 
je u odborskoj sjednici 30. maja god. 1863. umoliti Lj. Vukotinovića, da dopusti, 
da se Vrazova slika, što se u njega nalazi, fotografički snimi i po njoj da se 
izvede litografija. Vrazova „Djela 44 izašla su ipak bez pjesnikove slike. Vukoti- 

„Vraz je bio — piše Vukotinović —' zdrav čovjek, lica puna 
i rumena, velike smeđe brade, smeđih očiju, vitak, tijela prilično 
jaka, nu morade u njem biti neka boležljiva klica, te se je i njegov 
organizam istrošio prije vremena, najvećma pod naporom, kojim je 
duh njegov neprestano radio". Pjesnik je došao prvi put k njemu 
u Lovrečinu (1835.) kao „lijep mladić, krasna umiljata i zdrava 
obraza ..." I ovaj ugledan, jak i krepak čovjek borio se s klicom 
svoje boljetice već od doba đakovanja. Pjesnik nije bio tako siro¬ 
mašan, te bi morao oskudijevati, no on je, što se otkidalo za nj od 
kuće, namjenjivao duševnoj hrani, voleći i lošu knjigu od dobra 
zalogaja. Pored toga mladi je pjesnik neprekidno radio, i to uvijek 
čitavom snagom, jer je sezao samo za onim, što ga je oduševlja¬ 
valo: učio je sve slavenske i ostale kulturne jezike, čitao sve velike 
pjesnike, sam pjevao, pisao, prevodio, dopisivao, agitirao, putovao, 
snovao i maštao — a to je već u najljepšoj mladosti slomilo krepko 
njegovo zdravlje, ako mu i nije tijem polomilo poletna krila. Već 
15. februara god. 1834. „sluteći smrt" pjeva Vraz u Gracu „Ispo¬ 
vijest", opijelo svojoj mladosti i životu. Ne potraja dugo, 30. de¬ 
cembra god. 1835. jada se već Gaju, da boluje od očiju, i da mu 
je liječnik zabranio svako čitanje i pisanje noću, a danci su mu 
kratki... O praznicima god. 1837. ogrozničavi u Krčima; god. 
1840. razboli se od tifusa, a kad se oporavio i krenuo u proljeće 
god. 1841. na put sa Sreznjevskim, zadrža ga groznica u Ljubljani. 
Pjesniku prirođena umjerenost održa ga ipak dugo čila i uvijek 
puna volje za rad. Život nije pjesniku nigda ogrknuo, pače ni ka¬ 
rakter nije mu bio nimalo natrunjen običnim posljedicama boležlji- 
vosti, a od svega toga sačuvao ga vedar humor, koji mu je razgonio 
crne slutnje, pa i u doba, kad je njegova bolest postala konstantna 
i neprebolna (1848.—1851.). „Lonac — šalio bi se — koj se toliko 
puta nosi na vodu te opet na vatru mora jedared poći po vragu!" 

Vukotinović veli o svome pobratimu, da je bio „čedan, tih, 
nevin i ljubezan poput djevojke; njegovo srce plemenito, a značaj 
čvrst". Ova nježnost ćudi, o kojoj u jedan glas govore svi suvre¬ 
menici, a u drugu ruku ugibanje bučnome društvu muškaraca, pa 

novič se jamačno odazvao pozivu, ali u Zagrebu se u ovo doba još nije mogla 
izvesti valjana litografija. Pomenuta slika bit će da je istovetna s portraitom 
Leroisovim, te je ostala zaboravljena u tiskari, pa ju je poslije tiskar Albrecht 
poklonio gosp. Kostrenčiću, tajniku Matice. 

mila dosjetljivost, njegov lijep tenor, razumijevanje glazbe, dru- 
ževnost, razgovorljivost, lijepa i simpatična pojava -—' sve to ga je 
učinilo osobitim ljubimcem ženskoga društva. Ali u ljubavi bio je 
ipak uvijek nesretan. Pjesnik je oko bacio na neobične krasotice, 
koje su se jedva opjevane poudale za — drugoga, a on, čovjek bez 
ikakve ujamčene egzistencije, sanjario je i dalje o ljubavi, što ga 
čeka — preko groba. Bez živih iluzija nije nigda bio, a vjerom u 
ideale nije nigda krenuo. U časovima bolesti, kad je na nj pala 
sva tegoba osamljenosti, a ženske crte njegova značaja jače izbiše, 
on bi se uvijek predavao nježnoj ženskoj ruci. Sad ozdravlja kraj 
posestrime Dragojle u Krčima, sad se utekao pod okrilje Pauni 
Štauduarovoj i maloj Gabrijelici u Bistrici, sad se sklonio k svojoj 
sestri Anki, sad k svojoj „mamici**, gdji. Vancaš, pa k svojoj ro¬ 
đakinji Anki Hercogovoj u Potčetrtku. Mjeseca oktobra god. 1850., 
vračajući se na ladanje sretnu pjesnika u Vlaškoj ulici Ružica Kra¬ 
ljeva i Gabrijela Štauduarova, sada zorna djevojka od petnaest 
godina, namame ga na svoja kola, da ih sprovede do Maksimira, 
ali ga onda na prijevaru odvedu u Omilje. Vraz je ovu rijetku 
otmicu opjevao u pjesmi ,,Proserpina ugrabljena**. Bili su to njegovi 
posljednji časovi u Omilju. Pa i posljednjih dana pjesnikova života 
okupilo se oko njega sve, što ga je voljelo, a od Anke Hercogove 
iz Potčetrtka dolaze nježna pisma, od kojih mu posljednje dođe na 
ruke već —- mrtvu. 

Pored osobite razvijenosti čuvstva i nježnosti, čemu se 
pjesnik rado podavao, ipak je on jak muškarački stvaralački značaj. 
Njegovo čuvstvo ne zaustavlja, već potiče volju do čina. Bio je 
uvijek razborit, pronicav, ozbiljan i odlučan, pa ga mekoća srca 
nije raznježila, ali zato ni u njegovoj odlučnosti i činu nema nigda 
nesmiljenosti i tvrdoće suha razbora. On bi se kao satirik svom 
žestinom obarao na rđave pojave u prosvjetnom i političkom životu, 
pače i na pojedince, ali svojih epigrama, premda je na to pomišljao, 
nije objavljivao, pa su oni bili možda nepoznati i njegovim intimnim 
prijateljima. Književna polemika posve se protivila njegovu zna¬ 
čaju. On je htio oštrom kritikom suzbiti nabujali književni diletan¬ 
tizam, no srce mu ni to nije dalo. ,,Kolo“ bilo bi posve drukčije, da 
je u njega bio drugi značaj. Radi općeno poznate nježnosti i blage 
ćudi on nije imao neprijatelja, a kad se na koga okomio, pošto mu 
je uskipjelo plemenito srce, bila je to uvijek bura u čaši vode. 

Pjesnika, koji je najviše zamrzio buku i praznu slavičnost, u javnome 
radu najljepše karakteriše tišina i čednost. „Stanko Vraz je svigdje 
i u svako vrijeme — piše Vukotinović — radio tiho i čedno, te dok 
su se drugi prepirali i borili, on je razmišljao, bilježio i pisao . Bio 
je on značaj čovjeka borioca, ali u smislu Kollarove slavenske 
„golubinje duše**. 

U doba, kad se javio Gaj, bojalo se hrvatsko svećenstvo, da 
će požunski sabor ukinuti naše municipalno pravo, po kojemu nijesu 
protestanti smjeli u Hrvatsku, a naša je aristokracija strepila, da 
će bez odmjene izgubiti sva svoja privilegija. Zato je kler s aristo¬ 
kracijom, shvaćajući dobro već u početku naš preporod kao oporbu 
protiv Madžara, do rijetkih izuzetaka umah listom pristao uz Gaja. 
Poradi toga su slobodoumni madžaroni preporoditelje smatrali 
reakcionarcima, a bilo bi natražnjaštvo u preporodu doista jače 
probijalo, da nije naša aristokracija uistinu bila slobodoumna, i da 
svećenstvo nije živjelo još uvijek pod nekim utjecajem Vrhovčeva 
josefinizma. Vraz je u preporodnome kolu od početka odlučan de¬ 
mokrat („Postanak Tiharja**) i čovjek slobodoumnih nazora, ali 
ovih nazora mu ne narinu odgoja, već je to bila posljedica njegove 
vlastite naobrazbe, pa zato ni on svoje slobodoumlje nikome ne 
nameće. Demokratizam, narodna crkva, vjersko slobodoumlje, što 
se sve ističe u preporodnom programu javno tek god. 1848., bili su 
oduvijek Vrazovi ideali. Putujući sa Sreznjevskim osobito mu omi- 
lješe Uskoci, „što se tiče vjerozakona, vrlo su slobodomisleći**. 
Kad u Čitaonici, gdje su bile slike svih slavenskih velikana, nije 
našao jedinoga Kollara, podruguje se, što pjesnik ,,Slavy dcere 
„čuči u ormaru** sa svojim protestantskim talarom, „jerbo polag 
mnijenja i velikodušja nekoje naše gospode uživaju i stijene naše 
poštovanja dostojne Čitaonice blago municipalno pravo, polag kojeg 
se protestanti ne puštaju u Horvatsku**. 

Vraz je bio tip idealista, ali ne takova, koji sanjari, već koji 
radi, a po radu kao i po svojoj književnoj naobrazbi bio je naj- 
svestraniji među preporoditeljima. Pretijesne prilike u Slovenaca 
za njegove ideale i ambiciju bile su glavnim povodom, te je došao 
u Hrvatsku, što je jasno i rekao u slovenskoj romanci „po Beran- 
gerovi šegi** s naslovom „Slovenski pisavnik**, što ju je na odlasku 
iz Graza za spomen poklonio Davorinu Trstenjaku. Vraz je bio 
uvijek pun osnova. Njegovu impulzivnost pored mnogih neuspjeha, 

osvježio bi uvijek vedri optimizam, najglavnija crta u značaju njega 
kao idealista. Vraz je najomiljeliji pjesnik u najpjesničkije doba pre¬ 
poroda; poslije toga osnivač hrvatske književne kritike, poticalac 
naše prve književne evolucije, vođ književnoga rada u Hrvatskoj, 
najizrazitiji posrednik između mlade naše knjige i književnoga rada 
kod slavenskih i ostalih evropskih naroda. On je najviše radio kod 
priljubljivanja i sjedinjivanja hrvatske, slovenske i srpske književ¬ 
nosti, jer je u zajednici vidio veličinu i uspjeh naše prosvjete. U 
Slovenaca odgojio je čitave generacije mladih ljudi, koji su govorili 
i pisali hrvatski, što je utjecalo i na književnost, a ponajviše je 
njegova zasluga, da su i Slovenci prihvatili naš organički pravopis. 
Kad bi se pjesnik spremio na put, u Potčetrtek, u Bistricu, u svoj 
Štajer ili u Kranjsku, on uzima sa sobom najnovije ilirske knjige, 
svoje i tuđe, pa se svagdje javlja kao pravi ilirski putujuči knjižar. 
U sabiranju pretplatnika dotjerao je do najveće vještine. Preradović 
mu šalje stotinu komada ,,Prvenaca“, a za svoje „Gusle i tambure" 
stekao je među samim Česima više od stotinu pretplatnika. Vraz je 
dotjecao uvijek i svuda u prosvjetno-narodnom radu. On se brine 
za slikara Karasa, a prvi potiče misao, da rodoljubi pošalju o svom 
trošku u Prag Lisinskoga, što se doista obistinilo, a bez čega nigda 
ne bi bilo „Porina"; protiv zagrebačkih knjižara, koji se nimalo 
nijesu brinuli hrvatskom knjigom, on zamišlja dioničku knjižaru i 
tiskaru, kojom bi upravljali književnici i rodoljubi, promičući ovako 
u prvom redu hrvatsku knjigu. Ali Vraza vidimo i kao pjevača u 
koru prve ilirske opere, vidimo, kako ga pozivaju u Karlovac, da 
nevježe uči narodno kolo, susrećemo ga svuda u rodoljubnome 
društvu i na zabavama narodnim, jednom riječi on je svagdje, gdje 
se desi zgoda, da ma štogod učini za buđenje i razvitak narodnoga 
duha. Niko nije imao toliko kao on smisla za sitni narodni rad. 
Hrvatski preporod ne poznaje ustrajnijega agitatora ilirske ideje u 
prosvjetnom značenju od Vraza, pa nije ni čudo, da je i njegova 
poezija postala nevinom žrtvom svestranosti i impulzivnosti njegova 
agitatorskog narodno-prosvjetnoga rada. 

Vraza nije ništa na svijetu, veli Vukotinović, tako zanimalo 
kao knjiga. Književnost bila je jedino njegovo zanimanje i on se 
smatrao čuvarom njezina razvitka, pa ako se i uz svoju blagu 
ćud s kime u radu sukobio, bilo je to samo onda, kad je tko smetao, 
da se preporodna književnost svestrano razvija i prirodno teče. 

On je uvijek imao na umu, da je preporodna knjiga početak, a ne 
nastavak stare književnosti, pa ako je i nastojao oko što bržega 
njena razvitka, ipak se protivio neprirodnim skokovima. Vraz 
hoće, da se stvori narodna književnost, a kako se narod tek budio 
kao i ona, htio je, da se knjiga razvija uporedo s narodom, da ga 
vodi, osvješćuje i prosvjećuje, a ne da od njega odmiče u nedo- 
hitne visine. Umjetnik mora svoje sposobnosti dovesti u sklad 
s potrebama postepena razvitka prosvjetnoga narodnog života. 
Pjesnik postaje sluga narodne ideje i to je njegova najveća slava, 
a besmrtno mu ime ne pronosi poezija, već velika budućnost naroda. 
Žrtvovanje samoga sebe, ali tako, da to i ne osjećaš, altruizam sa 
slašću egoizma, obilježava čitavu pojavu Vrazovu. On je htio, da 
preporodna poezija ne bude ni suviše prazna, ali ni preduboka, da 
bude u duševnom dodiru s jedva probuđenim narodom i da ga 
naprijed kreće. Postepeni razvitak na ovoj osnovi zamišljao je tako, 
da se od budnica i lake poezije prelazi k romanci, baladi i laganoj 
noveli, a onda ka kritici, romanu, poeziji višega stila, drami i 
nauci. O Demetrovim dramama kaže, da su „djela za veće zrelu 
dobu slovesnosti osnovana, do koje mi još nekoliko dugih koraka 
imamo". „Kod drugih izobraženih naroda od Grka počamši za¬ 
glavlja se literatura s dramom, a kod nas se počimlje". Ali gdje se 
javila prava umjetnost i izvan ovih međa, Vraz je imao za nju 
i suviše smisla, a da se ne bi ovakvim pobjedama od srca radovao. 
Protivio se imitiranju Dubrovčana, jer je bio uopće protivnik 
pseudoklasicizma, ali ga prenerazila Mažuranićeva nadopuna 
„Osmana", koja mu je bila poznata već u rukopisu, i on god. 1843. 
u varšavskoj „Dennici-Jutrzenki" u dopisu „Novošci literatury 
serbo-ilyrskiej" kaže, da se Mažuranić u podavanju značaja dubro¬ 
vačke poezije istakao ko pravi pjesnik. I Vraza je oduševila „Ljubav 
i zloba", prva ilirska opera, te je o njoj napisao opsežnu i lijepu 
ocjenu, stručniju od onih, što se danas u nas pišu, pa ako i sam 
ističe, da opera i drama u prosvjetnom razvitku naroda znače, da 
su već sve grane umjetnosti u najljepšem cvatu, a uvjeren, da to u 
nas nije, ipak od srca pozdravlja ovaj golemi korak našega na¬ 
pretka. 

Šafarik je u „Ost und Westu" (1838.) preporučio Gaju prvo 
svega izdavanje dubrovačkih pjesnika, da po njima oživi i jača 
Pjesnički duh preporodne književnosti, a tek kao drugu zadaću 

mu namjenjuje izdavanje narodnih pjesama. Vraz je htio, da se 
krene obrnutim putem: na osnovi narodne poezije, njezina duha i 
dikcije, ugledavajući se u suvremenu slavensku književnost, treba 
da se naša književnost izvija na evropski niveau. Bilo je to u skladu 
s duhom romantike. Narodna poezija otkrila je pjesnicima zanim¬ 
ljivost običnoga čovjeka. Književnosti, koje su imale sreću već u 
doba romantike steći prijevod Ilijade i Odiseje, dahnule su svježijim 
životom. U Poljaka Mickiewicz, u Nijemaca Goethe u smirenim 
časovima stvaraju najljepša djela ovoga pravca: prvi „Pana Ta- 
deusza*', drugi „Hermana i Doroteju“. Slava naših narodnih pje¬ 
sama odjekuje čitavom Evropom, a uz nju se pronosi ime Vuka Ka- 
radžića, na čijem se zborniku ogrijala mlada duša Vrazova. I Vraz, 
proglasivši se učenikom Vukovim, sabira od početka svoga knji¬ 
ževnoga rada pa do smrti narodno blago, i to ponajviše po slo¬ 
venskim krajevima, sam putujući i nagovarajući prijatelje, da mu 
pobilježe i pošalju, što nađu, a poznavajući dobro sav rad oko 
sabiranja narodnoga blaga kod slavenskih naroda, pa zato i nije 
čudo, da je to prva kritička zbirka slovenskih narodnih pjesama, a 
veoma bogata, ali pjesnik je uz sve nastojanje mogao od toga 
izdati samo jednu svesku. „Narodne pjesme ilirske" (1839.) jesu 
prva knjiga, s kojom se on prikazuje javnosti, a posvećena je ,,u 
znak harnosti" Vuku Karadžiću. Narodne je pjesme sabirao Vraz 
kao žive svjedoke duha narodnoga te izglede suvremenoj književ¬ 
nosti, i to takovom ljubavi, te je bila najteža bol, što ga je u životu 
zadesila, kad iza više pokušaja, preporučujući se i Gaju i Draško- 
viću za posredovanje, nije mogao svoju muku izdati, već je najveći 
dio sabrana blaga ostao u rukopisu. „Ako me oćete — piše o tom 
Gaju — u mojih trudih da poduprete, to mi dajte u živa usta, u 
mrtva mi ne treba". 

Vraz je htio izdati nekoliko knjiga narodnih pjesama i uopće 
je nastojao, znajući da je narodno vrelo nepresušno, oko sabiranja 
narodnoga blaga, pače on je sam prvi među južnim Slavenima 
počeo bilježiti i narodne napjeve, jer je to bilo u skladu s idejama 
vodiljama čitava njegova rada -— ovo je imala biti nadopuna pravcu 
njegova kriticizma i težnjama njegove poezije. Vraz nije uzdizao 
narodnu poeziju prezirući zapadno-evropsku kulturu, jer je za njom 
težio, ni zazirući od utjecaja evropskih na našu poeziju, jer se sam 
njima podavao. Bila bi to fiksna ideja, jer nauka može u narodnim 

pjesmama naći upravo toliko, ako ne i više tuđih elemenata, što su 
prodrli u narod, koliko ih vidimo i u vezama naše umjetne poezije 
s ostalim evropskim književnostima. U djelima Mickiewiczevim 
ogleda se jamačno jače duh poljskoga naroda negoli u poljskim 
krakowiacima, a u djelima Turgenjeva, Dostojevskoga i Tolstoja 
osjećamo više ruske narodne duše negoli u ruskim narodnim ,,by- 
linama". U Vraza nije narodno sinonim pučkoga, pa shvaćajući 
narodno u širem, ne u folklorističkom smislu, ako mu je kao ro¬ 
mantiku i bila narodna poezija idol, ipak ne shvaća narodnu knji¬ 
ževnost kao imitaciju narodnih pjesama. Narodna poezija ima da 
bude samo ishodište narodnoj književnosti, ali iza toga putovi i 
težnje njihove razilaze se i ne sastaju se nigdje. Vraz zamišlja na¬ 
rodni preporod na osnovi prosvjete, što joj je glavni organ narodna 
književnost, koja ima izaći iz narodne poezije, ali ojačavši duhom 
suvremene slavenske književnosti treba da teži na razinu evropsku, 
jer samo po tome može biti suvremena i utjecati na razvitak narod¬ 
noga života. Ovoj osnovnoj Vrazovoj misli podređen je sav njegov 
rad, pače i poezija. 

Vraz je mnogo pjevao i prevodio. On je najznatniji prevo¬ 
dilac u doba preporoda, te prijevodi zapremaju jednu trećinu nje¬ 
gova pjesničkoga rada. Najviše je prevodio iz slavenskih književ¬ 
nosti, i to Vodnika, Prešerna, Kollara, Erbena, Čelakovskoga, A. S. 
Homjakova, N. M. Jazykova, Lermontova, Puškina, Žukovskoga i 
Mickiewicza. Za ilirski teatar, ma da mu se u načelu protivio, 
prevodio je (1840.) poljsku veselu igru Aleksandra Fredra: 
,,Pierwsza lepsza", ali ne znamo, da li je prijevod dovršio i gdje mu 
se trag zameo. Ali svuda dosljedan u svome književnome programu 
prevodio je također mnogo iz engleske, a ponešto iz francuske, ta¬ 
lijanske i španjolske poezije. Značajno je, da je iz njemačkoga 
preveo samo Schillerovu „Diobu svijeta" i jedan Uhlandov sonet. 
Vraz je preveo četiri oveća pjesnička djela: iz područja narodne 
poezije „Rukopis zelenohorsky a kralodvorsky", iz slavenske poe¬ 
zije drugi dio Mickiewiczevih ,,Dziadow", a od ostalih evropskih 
pjesnika Byronovu „Parisinu" i „Sužnja šiljonskoga". Vraz je 
preveo obadva Hankina rukopisa, premda se od prvoga nije saču¬ 
valo ništa, a iz drugoga nema u izdanju njegovih djela lirske pjesme 
»Jelen , koja nam se ipak sačuvala iz druge ruke, i pet epskih 
Pjesama. Veći dio ovoga prijevoda je dakle propao. Poslije pojavila 

su se u nas još dva prijevoda Hankinih pjesničkih falsifikata: 
Ignjata Brlića, koji je izašao u Hankinu izdanju ,,Polyglotta kralo- 
dvorskeho rukopisu 44 ( 1852.), te Ivana Trnskoga „Kraljodvorski 
rukopis", što je izašao u osobitoj knjizi, posvećen banu Jelačiću 
(1854.). Vraz je dakle u nas prvi preveo čitavo ovo znamenito 
djelo, koje se prevodilo na sve evropske jezike. 2 Vraz je savjestan 
prevodilac, ali njegovim prijevodima, osobito ovećih pjesničkih 
djela, nedostaje ono, što i njegovoj poeziji, osobito baladama i pjes¬ 
ničkim pripovijestima: krepčina, izrađenost tančina i zaobljenost 
cjeline. Ali kako je pjesnik u borbi s oblikom ove nedostatke ipak 
svladavao u svojoj sitnoj lirici, u dvokiticama „Đulabija", u sone¬ 
tima, gazelama, epigramima i nekolikim romancama, tako je po¬ 
bjeđivao i u prijevodima lirskih pjesama. Vrazovi prijevodi iz 
Mickiev/iczeve lirike („Razgovor", „Sanak", „Najbjedniji , „Slušat 
i cjelivat") i danas su svježi i lijepi, pače on nam je u prijevodu 
„Slušat i cjelivat" sačuvao daleko više nježnosti, Mickieviczeve 
srdačnosti i ritmike originala od Ise Velikanovića. Tako su i prije¬ 
vodi Vrazovi dokaz, da je on bio pravi čisto lirski pjesnik. 

Vrazov pjesnički talenat je eminentno lirski, a svojim zna¬ 
čajem i opsegom podsjeća nas na slovensku narodnu pjesmu, gdje 
ima više čuvstva nego intuicije, gdje uvijek sadržaj nadmašuje me¬ 
lodija, mila i puna, ako i nije opsežna, a grli se u njoj melanholija 

2 U „Danici" god. 1840. str. 197. izašla je „Kitica", prvi Vrazov prijevod 
iz kraljodvorskog rukopisa, i tu je u bilješci dodato, da je preveo i ostale sitnije 
pjesme: Ruža. Jagode. Kukavica, Jelen, Ševa, Zbyhonj, Ostavljena. U Hankinu 
četvrtom izdanju rukopisa (1843.) nalazi se Vrazov prijevod pjesme „Jagode", 
koja je prvi put izašla u „Glasovima iz dubrave žerovinske" (1841.). God. 1844. 
20. IV. piše Vraz Erbenu, čuvši da Hanka sprema novo izdanje s prijevodima 
u svim slavenskim jezicima, da ima prevedenu polovicu, pa da bi mu za pol 
godine mogao poslati čitav prijevod, ali već 28. juna iste godine javlja mu: 
„Prijevod rukopisa kraljodvorskog dogotovio sam; sada treba još da ga ispilim". 
(Djela, V. 356.). U časopisu Českeho Museum (1854.) priopćio je Vraz po- 
menutih sedam sitnijih pjesama, što ih je preveo već god. 1840., a uredništvo 
dodaje, da je Vraz preveo već čitav rukopis. God. 1847. piše Vraz Hanki, da 
je već „prije dvije godine preveo čitav taj rukopis", ali da ga ne će izdati, dok 
ga ne isporedi s ruskim prijevodom (Vijenac, 1896. str. 11.). A kad je Macun 
spremao slavensku antologiju u hrvatskom prijevodu (1849.), Vraz mu obe- 
ćaje svoju pomoć, pa ga među ostalim upućuje na svoje sitne priopćene prije¬ 
vode iz kral. rukopisa i dodaje: „Ostalo imam u rukopisu. Meni se najbolje 
dopada Libušin sud i Žabo j, i tu mogu služiti". (Dj. V. 414—415.). 

sa prpošnom šalom. On je specifički slovenski pjesnik, ma da je 
pjevao na hrvatskom jeziku. Nježna melodioznost njegovih čuv¬ 
stava oslabila je ispod teškoga hrvatskoga plastičkog izražaja, ali 
nije zatrta. On je pjesnik tišina i šaptaja, što se hvataju tek probr- 
stlih žerovinskih dubrava tihom poezijom proljeća. Domena nje¬ 
gova pjesničkoga duha jest u erotici: on je pjesnik sitne erotike. 
Epigramatičnost je prirođeni oblik njegova pjesničkoga izražaja, 
što ga i označuje kao eminentnog lirika, i u tome obliku javila se 
njegova satirička poezija, a da se s dubokim čuvstvom grli vedra 
šala, koja se u časovima samoprijegora promeće u oštru satiru, 
nije ništa neprirodno, što je dobro opazio Milivoj Šrepel, ističući 
da su veliki lirici Prešeren, Zmaj, Heine i Puškin bili u isti mah i 
satirici. Vraz je prvi naš erotik u doba preporoda, i njegova je 
erotika izgled potonjim našim eroticima. 

U doba preporoda bio je u nas književni život posve drukčiji 
negoli u braće Slovenaca, a ipak zaprema u nas Vraz u razvitku 
novije poezije slično mjesto kao u Slovenaca Prešeren. Obadva 
pjesnika uvode evropske pjesničke oblike: sonet, gazelu, glosu, 
balade i romance s asonancama, udarajući svojom poezijom su¬ 
vremenoj književnosti evropski pečat; oni donose nove pojmove o 
književnosti i bore se s natražnjaštvom konservativaca, što se od¬ 
bija u njihovoj satiričkoj poeziji. Prešeren i Vraz jesu erotici, pače 
slučilo se, te oba pjevaju Juliji (Ljubici) a pored toga odlikuju se 
kao satirici. Ali među njima je i velika razlika: Prešeren je u du¬ 
ševnoj osami i pustoši slovenskoga prosvjetnog života, ostavši tuđ 
ilirskoj ideji, a slušajući samo iz daleka glasove mladoga Slaven¬ 
stva, razvijao najljepše svoje sposobnosti i postao velik pjesnik, a 
Stanko Vraz, predavši se posve u službu prosvjetnoga panslavizma 
te preporodnih ilirskih ideja, kojima je poezija bila samo sredstvo, 
zatirao je svoje osobite pjesničke sposobnosti, te nije postao veliki 
pjesnik nego svestrani propagator. Njegov talenat bio je gibak, a 
svestrana naobrazba i sprema učinila je Vraza svuda upotrebljivim, 
pa su tako njegove sekundarne sposobnosti prodrle i razvile se 
doduše u korist ilirizma, ali na štetu njegova pjesničkoga stvaranja. 

jesnik je to i sam dobro osjećao, pa se bojao, da i Preradović ne 
Pođe istim putem. Bilo je veoma važno za pobjedu preporodnih 
* oja u Dalmaciji, da netko od preporoditelja bude urednikom „Zore 
almatinske , a ipak, kad se pročulo, da će uredništvo primiti Pre- 

radović, Vraz piše Erbenu, da ne želi, da se to zbude, bojeći se da 
mu „pri tom vrlo dosadnom poslu ne otupi um". „Škoda bi bilo za 
takav prekrasan poetički duh ... Ali Vraz je sam i pjesničko 
stvaranje kao i sav svoj rad podložio određenim ciljevima svoga 
propagatorskoga duha. On je bez ikakve žalbe žrtvovao svoj krasan 
pjesnički duh, jer mu kao uredniku, kritiku, sabiraču slovenskih 
narodnih pjesama i narodnom agitatoru nije bilo zamjenika. Vraz 
je svuda dotjecao, gdje je bila potreba, i u ovoj svestranosti gubila 
se njegova poezija, jer mu je ostajalo malo momenata u životu, gdje 
bi se mogao predati samo srcu i osjećajima, a što dalje, bivalo je to 
sve rjeđe. U Vraza bio je jak pjesnički talenat, ali mjesto da se 
produbljuje, on se u razgranjenosti i svestranosti njegova rada 
samo raširivao i napokon izašao iz svojih prirođenih granica. Pa 
zato, prije negoli je Matica ilirska izdala njegova pjesnička djela, 
ona su već svojim značenjem, a od veće česti i umjetničkom vri¬ 
jednošću zašla u historiju. I poslije Matičina izdanja Vrazovih „Iza¬ 
branih pjesama", kojima je napisao opsežni estetički uvod Franjo 
Marković, on se sve manje i manje čitao. I tu je bilo više pjesama 
negoli poezije. A ipak ima u Vrazovim zbirkama i prave poezije, 
koja je preživjela stihove mnogih ilirskih pjesnika, te će živjeti i 
dalje s pjesmama Preradovićevim i Mažuranićevim, ali ponovno 
oživjeti bi Vrazovu poeziju mogao samo malen, ukusan i nježan 
njegov kanconijer, gdje bi bili posabrani svi momenti, kad je on 
progovarao kao pravi pjesnik, prvi preporodni erotik i satirik, a 
nema toga mnogo: oveći niz pjesmica iz „Đulabija", ponajviše ero- 
tičkoga sadržaja, probrani soneti i gazele, nekolike romance i niz 
epigrama. Ovo će čuvati i u dalja vremena Vrazu nadimak pjesnika, 
a mi ga bez toga ne možemo ni zamišljati, jer on je radio i živio 
kao pjesnik, njegova je čitava pojava pjesnička. Njegovo će se ime 
spominjati uvijek uz Mažuranića i Preradovića. 

Vraz je najizrazitiji književnik u doba preporoda. Književni- 
kovanje jedino je njegovo zvanje, a „spisatelj ilirski" ili „homme de 
lettres", kako ga u naslovima pisama zovu prijatelji, jedina je nje- 
gova titula. Jedina služba, koje se u životu domogao, postavši taj" 
nikom Matice ilirske, bila je književna. A kako još danas u Hrvat¬ 
skoj književnik, ne imajući nikakva drugoga zvanja, mora biti 
bohem, tako je bilo i onda: Vraz je naš prvi književni bohem. On 
je kao književnik pristao uz naš preporod, a bio je uvjereniji i do- 

sljedniji Ilir od oca ilirizma Ljudevita Gaja. Ideja ilirizma bila je 
ideja prosvjetnoga ujedinjenja Hrvata, Srba i Slovenaca. Ona je 
Gaju bila sredstvo, a Vrazu konačni i jedini cilj, jer onaj je bio 
politik, ovaj samo književnik. Vraz je najviše žrtvovao ilirskoj 
ideji, svoj jezik, život i poeziju, najviše je unutarnjih borba trebao, 
da uz nju prione, pa zato joj je i ostao najvjerniji. On je bio optimist, 
kojega su razočaranja mogla poništiti, ali ga nijesu mogla učiniti 
skeptikom. Vraz je umro u početku apsolutizma. Posljednje godine 
njegova života zabilježile su najsjajnije preporodne pobjede i naj- 
golemija razočaranja, a on je ipak promijenio svijetom tvrdo 
uvjeren, da je svoje djelo izvršio i da će ono oboriti i nadživjeti 
apsolutizam. Prije svoje smrti prorekao je smrt germanizaciji u 
Hrvatskoj. „Nijemštini odmah već svako sjeme, što se baci u zemlju, 
tu i sagnjije i struhne, prvo nek uznikne: o cvjetanju germanskijeh 
ruža dakle ni traga ni nade". Jedino ga obuzima strah za njegove 
Slovence, jer ih hrvatski preporod nije bio potpuno obuhvatio, pa 
on i sada, kao i u početku svoga rada, upire oči u ilirsku ideju, i 
posljednja je njegova poruka Slovencima, ako će da odbiju germa¬ 
nizaciju: „Preporučajte zaboga mladeži učenje ilirštine". 

MILAN MARJANOVIĆ 


AKTUALNI ZADACI NAŠE KRITIKE 

U našem literarnom životu bilo je epoha literarne produkcije 
bez kritike i epoha, u kojima je prevlađivala kritika. Bilo je epoha 
nekritične akcije i epoha kritične reakcije. Gajev ilirizam nije pod¬ 
nosio kritike. On je zanosio, poticao, tumačio. Vrazova kritika 
(,,Kolo“) spremala je tlo za solidniji rad, koji se nakon prvih go¬ 
dina apsolutizma počeo javljati i kasnije iznio na površinu gene¬ 
raciju izrazitih i pozitivnih političkih, naučnjačkih i literarnih lič¬ 
nosti. U početku 70-tih godina kritika Markovićeva, Pavićeva i 
drugih omogućila je kasniji solidniji rad u tom deceniju. U 80-tim 
godinama i opet prevlađuju akcija i produkcija (realistička novela), 
a tek kasnije, na prelazu u 90-te godine, javlja se i kritika (Šrepel 
i drugi). Sredina 90-tih godina i opet pruža malo kritike. Uvodi je 
tek mlađa generacija, ali ova kritika kroz više godina zapravo i 
nije kritika, nego popularizovanje i tumačenje modernih literarnih 
smjerova. Kritična je u glavnom spram literature stare škole i to 
s uspjehom. Spram nove je literature više manje parafrazna. Ali što 
dalje, to više postaje cijeli moderni pokret po svojoj temeljnoj noti 
kritičarskim, a to manje imade prave literarne aktuelne kritike. 
Kriticizam prelazi u krv i meso i — pomalo ubija akciju i rad u 
svom vlastitom taboru. I tako dolazimo do toga, da od nekoliko 
godina ovamo nemamo više niti prave kritike, niti prave literature. 
Kritika, koliko je ima i koliko zaslužuje to ime, pada opet u pole¬ 
miku i u strančarstvo, a produkcija rađa bez reda i nadzora više 
korova negoli se to možda i zamjećuje na prvi pogled. 

Pišu se, štampaju i izdaju radnje, knjige i knjižurine, pojav¬ 
ljuju se novi pisci, ušućuju stari — ali sve to dolazi i prolazi koji 
put i neopaženo, a u prosjeku neocijenjeno, neistaknuto i nepro- 
cijenjeno, bez pravoga pregleda, bez dojma i za to bez značenja u 
kulturnom našem životu. 

Borili smo se za slobodu stvaranja, i to je bilo nužno. Ali, 
izvojštiv tu slobodu, prestali smo stvarati u onoj mjeri, u kojoj se jc 

s pravom moglo očekivati. Ovo vrijedi za sve struje i za sve živuće 
pisce sviju doba. Zašto? Ubila nas je jednostrana analitičnost. Ana¬ 
liza sebe i drugih urodi najprije fragmentarnošću, a kasnije šut¬ 
njom. Analitički kriticizam u jednu ruku, a onaj potpuno liberalni 
relativizam, koji je proizašao iz borbe za slobodu stvaranja u drugu 
ruku, urodio je nekom apatijom, ubio je zanos i onu naivnost, bez 
čega nema stvaranja ni akcije, bez čega nema smione sinteze. 

Ovi pojavi postoje i imadu svoj gorki dojam. Ovdje je do¬ 
voljno da ih konstatiram. Ali opet moram istaknuti, da su i ovi 
pojavi tek prelazne naravi i da baš za to, jer im težinu svi osje¬ 
ćamo, baš za to, jer su urodili nekom općom zlovoljom, da je baš 
za to nadošao čas, da ih maknemo s puta. Opće nezadovoljstvo 
je početak reakcije, u ovom slučaju predispozicija za akciju, za pro¬ 
dukciju. 

S jednim moramo biti na čistu: sloboda i liberalizam, analiza 
i kriticizam, sve to nisu ciljevi, nego samo sredstva. Sve su to po¬ 
magala za razvoj: to je zrak za disanje i prostor za kretanje bez 
zapreka. To su forme, ali bez sadržine. Slobodu moramo nečim 
ispuniti, liberalni moramo biti u tome, da uvaživ sve okolnosti, sve 
shvatimo, analitični moramo biti, da znamo rasuditi, koji elementi 
harmoniraju, koji disharmoniraju međusobno, kritični moramo biti, 
da se naučimo prosuđivati i ocjenjivati, da iz kaosa učinimo red. 
Slobode nam treba da uzmognemo biti iskreno po duši i uvjerenju 
radini, liberalizam nam treba da uzmognemo biti pravedni i pra¬ 
vednost tražiti, analitičnost nam je potrebna da pronađemo sklad, 
a kriticizam nam napokon ima da omogući svijesno i doista logično 
stvaranje. Sve zajedno imade tek onda smisao i sadržaj, ako nam 
omogućuje iskrenu, harmoničnu, logičku i organičnu sintezu, te 
jasnu i odlučnu, jer svijesnu i prirodnu izrazitost. 

Sloboda i liberalnost, analiza i kritika, sve to dobiva tek 
ovako pozitivan karakter i diže nas iz sfere negativnosti u sferu 
muževnog rada i stvaranja, dakle u viši i svjesniji stepen stvaranja 
i akcije, nego što je bio mladenački, zanosni, nekritički stepen 
naivnog, besvijesnog stvaranja i djelovanja. I eto, ovdje počinje 
važna zadaća moderne kritike. Ona je prije premnogo puta sve 
tumačeći sve shvaćala i sve praštala. Danas treba da bude libe¬ 
ralizmom pravedna, da sve shvati ali sve i prosudi i procijeni. Ne 

može da ostane negativnom i relativističkom, nego ima da postane 
pozitivnom u toliko, što prosuđuje po nekim kriterijima. Ima da 
ostane analitičnom, ali ne za to, da uživa u analizi, jer pretjerana 
analitičnost imade u sebi nešto perverznoga, nego za to, da ozdrav- 
Ijuje, da jača, da upozoruje na kombinacije za život sposobnije i 
prirodnije. Mora štititi i poštivati slobodu, da tako omogući svakoj 
biljci da nikne i da se pojavi, ali u svrhu, da bude izbor veći, pa 
da odabire najbolje i najljepše i da to onda poput vrtlara dalje 
uzgaja, križa, razvija i zaštićuje. 

Moderna je naša kritika naučila od strane suvremene kritike, 
kod tumačenja pojedinih epoha, autora ili djela, ova djela dovoditi 
u svezu s autorima, autore sa epohama i milieumom, milieu sa 
cijelim životom. Ona je zabacila estetsku jednostranu metodu, pa 
je isticala ne samo tehniku i artizam djela, nego i važnost i zna¬ 
čajnost djela po njegovoj genezi i po dojmu. Nazvalo se je to 
analitičko-historijskom kritikom, kao što se ona, koja je djela i 
autore popularizovala nazvala impresionističkom. 

Ali, ako želimo da moderna naša kritika vrši onu ulogu, koju 
sam istaknuo kao danas najprirodniju i najnužniju, onda mora ta 
kritika da bude aktualna, da se redovno i sustavno bavi aktualnim 
djelima, autorima i pojavima. Ona mora da i u ovoj svojoj aktual¬ 
noj ulozi djeluje po istim principima, po kojima djeluje i u historij¬ 
skoj svojoj ulozi: da popularizuje i tumači naprama publici- a da 
prosuđuje i ocjenjuje naprama autoru, kulturi i životu. Ona ne 
može da odijeli djelo od autora, autora od epohe. I kao što, tumačeći 
djela, dovodi ovo troje u svezu međusobno i u svezu s prirodom 
i životom, isto tako može i mora, da prosuđuje nova djela i pojave 
sa stanovišta sveze između našega života, naše prirode i određenih 
kulturnih kriterija. Ona treba da tu svezu ne samo historički tumači, 
nego i praktički uspostavlja i promiče. 

Ne zagovara ni iz daleka time utilitarizam ili bilo kakovo 
partizanstvo u kritici, jer bi ovakova kritika bila baš i — r nekri¬ 
tična, neliberalna, dogmatska i nepravedna. Ali, ako kritika nema 
bar nekih osnovnih nazora o odnošaju između umjetnosti, literature, 
kulture i života u opće, ako ona ne izrazuje, prosuđujući i prika¬ 
zujući djela i pisce njihove, ujedno i neki nazor o tom odnošaju, o 
naravi i biti ovih pojava, onda je ona jednostrana, površna, ne¬ 

kritična, onda je ona formalistična, a nije stvarna; onda ona ne 
samo što nije sredina između umjetnosti i nauke, ili bolje reći filo¬ 
zofije, nego nije ni umjetnost ni nauka, već lakoumna igrarija, lite¬ 
rarna prišipetlja, bez kulturnoga značenja. 

Ovdje smo već kod težišta cijeloga pitanja: prava i solidna 
kritika, moderno shvaćena, više je kulturni, nego li strogo literarni 
faktor i elemenat. Teoretski možemo i moramo razlikovati litera¬ 
turu, kao skup sve one duševne djelatnosti, koja je sačuvana u 
pismu, od umijeća i umjetnosti, čime označujemo posebnu jednu 
sintetičnu, prirodnu i harmoničnu tvornost ljudske psihe i od kul¬ 
ture, kao pojma, pod koji supsumiramo onu sveukupnu djelatnost 
našeg duha, koja je izraz težnje za udovoljavanjem praktički bez- 
interesiranih duševnih naših potreba. Kritika mora da razlikuje 
ne samo te pojmove, nego i razne vrsti literature, ona mora da 
promiče umjetničke elemente u literarnoj tvorbi i da pročišćuje 
ove elemente od onih primjesa, koje nisu umjetničke ni kulturne; 
ona mora da zaštićuje i proširuje intenzivno i ekstenzivno kulturu; 
ali ona mora uz to da sve ovo i usko povezuje, da posreduje između 
ovih područja, da sve stečevine kulture unesu u literarnu, a naročito 
u umjetničku djelatnost, dotično tvorbu. Mora da bdije na tim, 
da literatura ne postane siromašna i mrtva, da umjetnost ne po¬ 
stane suha i lih vještačka, artistička, a da se kultura pako prodahne 
elementima umijeća i umjetnosti. Ona treba da podržava u svem 
harmoniju i pobija jednostranosti. Ona mora da traži od umjetnika 
i misao i osjećaj i filozofiju i umjetnost i vještinu i potenciju, da 
jednom riječi ne dijeli djelo od pisca, od kulturnog, živog suvre¬ 
menog čovjeka, čovjeka od kulturne epohe, epohu od milieua i od 
potreba i prilika života i vremena. Ona treba da zapazi i shvati 
glavne osebine djela, pisaca i doba, da ih pročišćuje od suvišnosti, 
od onoga što nije bitno, što je dapače neharmonično, da baš upravlja 
rastom drveta u svrhu da se što jače, brže i izrazitije razvije. Ona 
treba da ovim načinom, ovim upravljanjem omogućuje stvaranje 
stanovitih izrazitosti, individualnosti, snaga, tipova, bitnih oznaka, 
pravaca i epoha. I eto: u tom sastoji posredna tvornost i aktivnost 
moderne aktualne kritike, u tom njena umjetnička i kulturna, a 
time i narodna zadaća. Kritika mora imati kriterije, ona mora 
nešto htjeti, mora znati što hoće i mora ono što hoće i provoditi. 
Ona je naobrazbena i uzgojna moć. Hoće li da bude moderna, 


ii* 


163 





mora biti svestrana i univerzalna. Hoće li da bude voditeljica, mora 
biti kulturna. Hoće li da bude kulturna, mora biti obrazložena što 
svestranije; što na šire, to bolje. Jedino ovako može biti i unutarnje 
slobonda i liberalna, dakle i pravedna. Ovako može da i kod nas 
postane od negativnoga veliki i jaki pozitivni faktor, da utre putove 
svježoj, muževnoj, modernoj i narodnoj, u isto doba za život spo¬ 
sobnoj i životu služećoj literaturi. 


PREDSTAVNICI NAŠEGA REALIZMA 

Vidjeli smo da je naša knjiga u petnaest godina od smrti 
Šenoe u velikoj mjeri koraknula naprijed, te smo mogli razlikovati 
do tri glavna koraka — kojih je svaki trajao oblo pet godina. Vi¬ 
djeli smo, da se je novela osobito bujno razvila i da je u njoj za¬ 
vladao realizam, koji se je postepeno sve više produbljivao i pre¬ 
lazio iz socijalnoga stadija na psihološki, a time i od pozitivizma 
na sve veći fatalizam. Ovaj razvoj naše novele ne dade se samo 
konstatirati na temelju navedene kronologije izašlih radova, nego 
ga vrlo lako markiraju i pojedini predstavnici onodbne naše lite¬ 
rature. Mislim, da mi ne će nitko moći prigovoriti, da samovoljno 
izabirem, ako označim najmarkantnijim predstavnicima naše no¬ 
vije pripovijetke Kumičića, Kovačića, Gjalskoga, Kozarca i Lesko- 
vara. Ovim redom, kojim sam ih nabrojio oni se i javljaju, ovim 
istim redom oni i stiču popularitet. Ovim redom oni reprezentiraju 
razvoj naše novije novelistike. Pa što vidimo? Vidimo, da se u 
njima prikazuje taj razvoj gotovo po svim pravilima dramatskim. 
Oni u neku ruku označuju pet činova u razvoju našega realizma. 
I mi možemo punim pravom taj razvoj smatrati dramatskim, kako 
ću to pokazati kasnije, govoreći o problemima, kojima se bavila 
naša novela. 

Kumičić u svojim prvim djelima, a uz njega i s njime ostali 
mladi pisci, prikazuju nam ekspoziciju. On se prvi otvoreno obara 
na staru školu i zagovara naturalizam t. j. istinito i objektivno opi¬ 
sivanje. On prvi nosi u literaturu smionost opisivanja i najbrutal¬ 
nijih strana života. Toj smionosti i zahvaljuje svoj uspjeh. Ali on 

nam još ne daje pravog naturalističkog romana. Kumičić više na- 
viješta nego li provodi. Njegove radnje dobivaju sve više neku 
stalnu šablonu. Fabula potiskuje vjerno crtanje, a romantike imade 
na pretek. Naturalizam se iscrpljuje ponajvećma u smionosti izna- 
šanja brutaliteta i pikanterije života, ili jednom riječi u emancipaciji 
od dotadanje pruderije. A ovo je već znatan korak naprijed. Ali 
kao uvijek i svagdje, tako se događa i ovdje: prvi pronalazač nečega 
novoga, obuzet nekom divljom radosti, što je otkrio nove predmete 
za novelističko opisivanje, što je prvi pojeo zabranjeno voče, — 
jede ga opet i opet, prežvakava i pokazuje svijetu i zaboravi da 
treba poći i dalje. Pa tako je i Kumičić uza sve usavršenje tehničke 
strane, ostao više manje uvijek kod početka. Našao je do duše 
množinu novih i krasnih varijacija, dotjerao svoje početne elemente 
do virtuoznosti, promijeno kostime svojim osobama, ali u bitnosti 
su mu elementi uvijek oni, koji su bili u početku. 

Ali ipak, ako je naša novela iza njega koraknula dalje, ne 
smijemo ni časkom omalovaživati njegov rad. On je prvi počeo, 
a to je već mnogo. A onda je, pustiv drugima neka dalje razvijaju 
naš roman i novelu, nastavio i ako u drugom duhu rad Šenoin i 
tako dao hrane onoj publici, koja ne koraca (iz bilo kojih uzroka) 
uvijek istim korakom, kojim i literatura. 

Kumičić vrši danas u svim širim slojevima publike uvijek onu 
misiju, koju je iz početka vršio samo na uži krug. Kumičić ostaje 
na istoj visini, ali se jača i širi kao ono deblo, da može nositi teške 
grane. On uvijek širi osnovku piramide, da joj se može graditi sve 
viši vršak. Rijetki su, koji se dižu, i razvijaju do smrti dalje, kao što 
je malo grana, koje idu samo u visinu. Kada jedan književnik sa¬ 
zrije obično se od toga časa samo utvrđuje i širi, rijetko ide na¬ 
prijed. Drugi, mlađi rastu dalje kao nova grana i slažu se jedan 
povrh drugoga kao kamenje na piramidi. 

Drugu stepenicu u razvoju, ili drugi čin u drami hrvatskoga 
realizma označuje Kovačić. 

Ante Kovačić se je već iz početka, javiv se još za cvata 
Senoe, pokazao u romanu i u pjesmi samostalnim i jakim. Čitamo li 
n jegove zadnje radnje, frapirati će nas punoća dikcije, neiscrpivost 
Prispodoba, bujnost jezika. Diviti se moramo njegovoj silnoj, tvo- 
račkoj fantaziji, njegovoj na veliko osnovanoj radnji, njegovoj često 

veličanstvenoj satiri. LI tim radnjama ima lica iz seljačkoga ili polu- 
inteligentnoga svijeta, koji te iznenađuje svojim grubim realizmom; 
tako su markantno i snažno izraženi, da ćemo toga malo naći u 
našoj literaturi. Ima dakako i mnogo nevjerojatnosti, romantike, 
ali ta je romantika u njega znak silne tvoračke snage. Groteskna, 
brutalna satira i sarkazam, koji često prelazi u karikaturu, odaje 
ozlojeđeno, sapeto, ali veliko srce. Silna tvornost fantazije i žučlji- 
vost pisanja, to su dva elementa Kovačićeve umjetničke duše. On 
nije imao prilike, da se smiri, život filistarski ga je preveć razdra- 
živao, te se tako njegova tvornost izrodila u romantiku, a njegovo 
nezadovoljstvo, još pojačamo tom romantikom, prešlo je u rušenje 
svega. Kovačić bio je kaotična duša: znao je tek što ne će, sa svih 
ga je strana tištilo, a on se je nastojao svega niskoga otresti i nije 
imao ni vremena ni mira, da odredi što hoće, da postane pozitivan. 
Tako je i njegova plodnost služila u negativne svrhe. Bio je dijete 
borbe, bio je žrtva onodobnoga vrijenja. Njegova satira „Među 
žabari“, satira na čitav jedan grad, pisana u feljtonističkoj formi, 
što se invencije, romantike i bujnosti, kojim se tu sve karikira, tiče 
-—' nema u nas premca. Kovačić je bio eruptivan, vulkanički ta- 
lenat, bio je prvi književenik, koji je stupio u očitu opoziciju proti 
čitavom našem društvu. U toj borbi je pao. Umro je 1889. u ludnici. 

Godine 1884. pojavio se je Gjalski (u „Viencu 4 ) sa malom 
pripovijetkom iz zagorskog plemenitaškog života. Postao je odmah 
popularan. Počeo je da osvaja duhove svojim blagim realizmom, 
sa dobrom dozom sentimentalnosti. Opisivao je naše plemstvo. 
Postao je Homerom Zagorja. Onda se bacio na psihološke, filo- 
sofske i socijalne probleme „Berislavić bi imao biti naš „Faust , 
a ,,U noći", naš „Nov 44 . Gjalski je prvi počeo da raspravlja sa 
viših gledišta socijalna pitanja, prvi je unio duboku psihološku 
analizu, te potaknuo razne filozofske probleme. On je naš prvi su¬ 
vremeni pisac, koji je ujedno evropski i svjetski. A tu je izvor 
njegovih duševnih borba i nemira. U njem se bori taj patriot, koji 
zabrinuto gleda na našu nevolju, te joj traži uzroka u našim do¬ 
maćim društvenim prilikama, u njem se bori taj patriot, koji bi 
htio da odgaja narod — sa modernim psihologom i misliocem, koji 
traži užitaka i slobodnu individualnost. Rad za druge i užitak za 
sebe, rodoljub i kozmopolit, demokrat i aristokrat, razarajući ana- 
litik i impresionistički sintetik, pesimista i optimista, idealista i 

realista, sve se to bori jedno proti drugomu u Gjalskovoj duši. Sve 
je te borbe i te probleme on kušao riješiti u svojim djelima. Čas 
hoće čistu ljubav, čas rafinovani užitak. Žena mu je jedanput vjerna 
družica tješiteljica, drugi put čarobno dijete, kojim se on igra. Nje¬ 
gova je psihološka oštrina često frapantna, dočim je drugi put 
odveć šablonska, njegov je stil čas nalik na zrake sunca, a čas opet 
govori iz njega mračni Schopenhauer. Čovjek impresije — to je 
Gjalski, ali koji bi htio, da se umiri i ustali. Bori se proti društvu, 
ali mu često i podlegne. On je u literaturi tipičan dokaz prelaznog 
stanja naše više inteligencije. Sentimentalno-romantični patriotizam 
miješa se i bori za visokim evropejstvom. Uske i niske se prilike 
šire i niveau hoće da se digne. Titanska borba Kovačića prama vani, 
vodi se kod Gjalskoga unutri, u duši. Spiritualni je momenat doduše 
jači, te prelazi u mistiku, ali tradicije i krv ne daju se uništiti. 

Iz plodne i ravne Slavonije diže se na to zabrinut i ozbiljan 
Kozarac. Vidi plodne zemlje, a neobrađene. Narod gine među 
„gospodom* 4 i tu se „proletarizira 44 . A ti proletarci se gadno bore 
za kruh, dočim u zemlji leže „mrtvi kapitali 44 . I onda ekonom zemlje 
kliče: izrabite te mrtve kapitale i biti će dobro. Zlo ga još uvijek 
zabrinjuje. Gdje je pravi uzrok zlu? I onda piše svoje „Među svi¬ 
jetlom i tminom 44 . „Čovjek da unaprijedi svoj narod, treba da bude 
sluga svoje zemlje. Krilata riječ, ali kod nas nepoznata i malo 
cijenjena 44 . -—- Tu se diže cijena čovjeku. Čovjek treba da uporabi 
svoju snagu. Kozarac je bio najprije ekonom tla, onda ekonom čo¬ 
vjeka, a tad je postao ekonom duše. Ali taj ekonom više analizira, 
nego li daje uputa. On iznaša zlo, ali tek gdjegdje spominje kako da 
ga popravimo. Svoje probleme uvijek veoma duboko zahvaća, a 
iznaša ih kratko. Radnje njegove nisu velike. Njegov se umjetnički 
horizont sve više širio i u novije doba ga sve više zanimala gene¬ 
ralna pitanja života. Od ekonoma postaje psiholog, a gdjegdje i 
filozof. Ni zemlja, ni vanjski čovjek nije glavno: duša naša je 
glavno. I on studuje tu dušu. Njegov razvoj je postepen i sasma 
organički. Mirnoća je veća nego u Gjalskoga. Kritika nije satirička 
kao ona Kovačića: on kuša da razriješi čvor, koji je Kovačić htio 
presjeći. Kozarac je uz to prvi u nas počeo da dublje proučava 
ženu. 

Zadnje pripovijesti svršavaju se rezignacijom: suza uzajam¬ 
noga oproštenja spaja u zadnji čas njegove ljude. Na krutost pri- 

rodnih zakona, kojima se ne možemo oteti — ostaje odgovor: suza, 
samilost. 

Literatura se bacila na duševne probleme; socijalna strana je 
postajala sve slabija. Prilike su bile takove, da su se književnici 
morali povući iz javnoga života: uvukli se u sebe. Psihologija barem 
ne spada pod cenzuru! Svaki je živio za sebe, radio za sebe, mislio 
za sebe: doba pustinjaka. I u literaturi se opazio taj fakt. Izraza je 
našao u Leskovaru. J. Leskovar se javio dosta kasno i napisao 
je dosta malo pripovijesti. On je skroz moderan, njegovi junaci su 
moderne, senzitivne rafinirane osamljene duše, koje muči njihova 
prošlost. Leskovar nije bogat na motivima, dapače je u njima 
jednoličan, ali je on neiscrpiv u finim nijansama. U prve tri pripo¬ 
vijesti nešto tmurniji, u zadnje tri nešto svjetliji —> zadržao je uvijek 
isti akord: mol-akord. Leskovar je pjesnik duša — koje su pune 
idealnih tražbina, pa kada ne nađu u životu, ili u sebi apsolutnoga 
savršenstva, bježe život i u osami promatraju ostale dane. Skršene 
duše, ubijane od misli na prošlost. „Sve ili ništa" — to je regbi 
deviza tih dekadentnih ljudi. — „Ništa se ne da izbrisati, ništa 
zaboraviti, i za to trpi za sve tvoje ili tuđe prošle čine". Lesko¬ 
var je jedan od onih ljudi, koji uživaju u boli, koji si sami stvaraju 
boli. Nije to onaj Schopenhauerski pesimizam, kako se javlja često 
kod Gjalskoga, niti je to ona bol radi krutosti prirodnih zakona, 
kako se javlja u Kozarca, nego je to više neki pesimizam raspolo¬ 
ženja, neka fiksna ideja boli. Leskovarovi junaci nisu aktivni, to 
su pravi „jesenski cvijetci", sjene koje nevolja ne grize i trapi — 
nego ih jednolično tišti. — Umjetnička forma Leskovarova je rafi- 
novana, prikazivanje pastelno, kratko, a slikovite prizore ljubi nada 
sve. Nekoja mjesta (osobito u novijim radnjama) su slike u rije¬ 
čima. Ženski mu tipovi nisu duboko študirani, te su stereotipni baš 
kao i muški. Ali Leskovar je već samo po formi realista, on nam 
ne podaje vanjski nego nutarnji, ne podaje objektivni, tuđi, nego 
svoj, subjektivni svijet. Za to je samo jedna radnja socijalne naravi 
(„Katastrofa"), a samo u dvima se dotiče s par riječi socijalnih 
prilika. Leskovar je naš zadnji realista i prvi moderni dekadent. 
U njemu se je naš realizam produševio, postao subjektivan, 
okrenuo se unutar. I tako u literaturi, koja se je jedva bila počela 
u osamdesetim godinama da socijalizira, nakon manje od deset go¬ 
dina, nakon borbe socijalne sa psihološkom strujom, pobjeđuje ova 

zadnja. Kovačić je bio socijalan ratoboran, ali baš zato jer je bio 
samo socijalan — podlegao je. Društvo ne da individualne slo¬ 
bode. Gjalskoga je spasilo od iste sudbine to —' što se utekao 
evropskim, općim problemima, i što uz socijalni zadatak nije ni¬ 
kada zaboravio i na to, da je on individuum, koji ima pravo i na 
individualni užitak. Kozarac se tješi —■ općim prirodnim zakonima 
i nemoćno spušta suzu sažaljenja. A Leskovar je odbjegao jedno¬ 
stavno socijalni život i uvukao se u individualni. Literatura se 
umjetnički usavršuje, postaje umjetnički čišća, ali socijalni domašaj 
i interes gubi. Socijalne se misije odriče. 

M. NEHAJEV 


JEDNA KNJIGA 

Zanimljiva će za kasnijega literarnog historičara biti pojava, 
da u našoj novijoj beletristici tako silno dominira „seoska pripo¬ 
vijest". Svi gotovo jači novelistički talenti (Bertić, Kosor, Petro- 
vić, Andrijašević i eto Šimunović) počeli su i nastavili s opisima 
života primitivnih ljudi. Fraza pak o nekoj „narodnoj literaturi 
ponukala je stotine epigona, da smisle neku jednostavnu i laku 
formulu za pisanje novela. Treba da budeš „narodan" i „rodo¬ 
ljuban", uzet ćeš dakle bilo kakav narodni običaj ili dogođaj, pisati 
zanosno, diviti se seljaku i očijukati sa njegovim osobitostima — 
eto ti gotove sheme za fabriciranje pripovijesti, kakvih je „Matica 
štampala čitav niz u svojem almanaku „Hrvatsko kolo . 

Ova vrst literature išla je usporedo sa pisanjem beskrajnjih 
historijskih pripovijesti, za koje već danas imamo stalnih trgovačkih 
firma. Ali bljedilo obiju ovih „literatura u narodnom duhu" nije 
moglo zatući i zasjeniti moćnijih i dubljih pogleda na život seljački. 
Papir je podnio mnogo toga; no naša publika (kako najbolje doka¬ 
zuju posve neuspjela „Matičina" izdanja) nije izgubila ukusa; 
Šimunović, pred koju godinu sasvim nepoznat pisac, učitelj u za- 
kutnom selu, osvaja eto u jedan mah poziciju među prvim našim 
književnicima. 

Spominjem se dobro časa, kad sam prvi put ugledao njegov 
rukopis. Bijaše to „Mrkodol" — pripovijest, što je na ćelu ove 
knjige. Slova uredna, papir školskih zadaćnica. Bilo je lako čitati; 
no ja sam je ipak uzeo u ruke s malo povjerenja. Obilna produkcija 
nevaljane literature, kojom neki početnici sistematski navaljuju na 
ukus općinstva, silila me je, da budem oprezan. No već nakon prvih 
izreka osjetio sam, da imam posla s jednim velikim izuzetkom; i 
prvi sam Šimunovićev rad popratio opaskom, upozorivši na vrijed¬ 
nost novoga talenta. Kasniji radovi nisu nas prevarili. O Dinku 
Šimunoviću već se danas, iza ovo par novela, može govoriti kao 
o gotovoj, izraženoj književničkoj fizionomiji. 

Kakvi su pogledi Simunovićevi? što čini njega individual¬ 
nošću, snagom književničkom u moru ostalih pisaca „pučke pripo- 
vijesti**, od pustih fabulista, kao što je Devčić, do pustih natezača 
provincijalizama, kao što je Ujevič? Čim se doimlju njegova lica i 
njegove krajine? 

• • 

Posve različna može da bude distanca, u kojoj se nalazi pri¬ 
povjedač prema svojem objektu. Pogled književnika na ljude, 
koje opisuje, blizina, u kojoj ih dohvaća njegovo oko, način, kako 
ih gleda, dat će se uvijek razjasniti psihologijom samoga autora. 
Kad Zola opisuje kolodvore, tržnice i sudnice, kad se postavlja u 
pozu hladnog posmatrača — nije tomu razlog nikakvo proračunano 
kritičarsko uvjerenje, nego naprotiv sve je to diktirano od subjek¬ 
tivnog, osjećanog momenta. Da uzmem bliži primjer u našoj knjizi, 
pokazat ću, kako su seljaka promatrala četiri čovjeka: Šenoa, Bučar, 
Kovačić i Kozarac. 

Šenoa je čedo vremena, kad je misao o samoodređenju naroda 
u državi obuzela bila sve duhove u nas. U saboru od 1861. na¬ 
prijed nižu se govori i rasprave vazda o jednoj temi: da mi kao 
Hrvatska, kao državno tijelo prema svim vanjskim faktorima imamo 
pravo sami krojiti svoj udes. Ideja oslona o pravo , koje smo sebi 
stekli, osnov je psihologije svih Šenoinih junaka, osobito iz prvoga 
doba („Zlatarevo zlato**, „Seljačka buna**). Zato je Šenoin plemić 
(u svojoj pozitivnoj strani) ponosit velmoža, kojemu su „jura regni** 
alfa i omega svega pogleda na život. Zato je taj plemić (u svojoj 
negativnoj strani) zao ne onda, ako ima inače etičkih mana (Stjepko 
Gregorijanac), nego jedino, ako zaboravlja na ovo uvjerenje o pra¬ 
vima kraljevine. Tahi nije samo nasilnik seljačkog puka, nego i 
tuđinac. Gašpar Alapić crtan je kao komična figura, ali ipak scena 
u saboru prevaguje sve druge njegove tamne strane. 

Takav je isto Šenoin građanin. Kao što je plemić konserva- 
tivac čuvar prava kraljevine, tako je građanin konservativac i 
čuvar prava svojeg praga. Isto, u obliku jačem, jest i Šenoin seljak. 
Otpornost seljaka, njegova žilavost u sticanju, njegova živahnost 
u uživanju — to su pozitivne strane, koje ističe Šenoa, pisac „Baru¬ 
na Ivice**. Vrijeme političkih borba s nadom u uspjeh rodilo je te 
optimističke ljude, kojima nikakvi jadi života ne uništuju humora. 

Kovačić, sin kasnijeg vremena, posve već drugačije vidi u 
seljaku inkorporirani hrvatski problem. On je pisac dobe, kad smo 
već doživjeli razočaranje; i zato njegov seljak nije više samo otporan, 
nego je nepovjerljiv, tvrdoglav. Ideja o ,,kaputaštvu već je kod 
Kovačića sasvim jasno izražena. Starčevićanac Kovačić nije samo 
satiričar kulturnih ideja Strossmayerove periode („Fiškal", Smrt 
babe Čengićkinje") on je također i crtač najtvrđeg, zagorskog se¬ 
ljaka, koji umire, ali se ne miče sa svoje zemlje. Za to Kovačiču 
bivaju simpatične i one strane seljačkog karaktera, za koje Šenoa 
nema blagosti: pravdaštvo, pače i neka borniranost odlikuje figure 
romana ,,U registraturi". 

Upravo je sam Kovačić prvi upozorio širu publiku na jednog 
pisca, koji je danas već davno zaboravljen. To je župnik Petar 
Bučar, od kojega je društvo sv. Jeronima izdalo sedamdesetih go¬ 
dina knjižicu „Seoske pripovijesti". Tu je na par stranica zbijen 
gotovo sav kaleidoskop jednog sela. Krasnim jasnim stilom opisivao 
je Bučar i Ciganku i krčmara i Židova i trgovca konjima. Bučar 
je htio poučiti; ali nije moral njegovih pripovijesti ono, što im daje 
važnost; Bučar je znao zahvatiti i donijeti sve, što je tipično u selu. 
Za nj bijaše selo mikrokozam, u kojem vidiš sav život i socijalni je 
momenat glavna strana Bučarovih priča. 

Kozarac, velik posmatrač i velik umjetnik, ide dalje. I on 
iznosi sve tipično (redovno negativnu stranu); ali se tipična po¬ 
greška Slavonca kod Kozarca očituje u tragedijama, koje imaju 
nešto opće ljudsko. Pročitajte „Biser Katu", pa ćete se lako uvjeriti, 
kako knez, što ide na groblje iza lijesa svoga unučeta i svoga dje¬ 
teta, nije više seljak, što ga Kozarac treba, da ilustrira svoju misao: 
u tom prizoru diže se knez do zastupnika veće, općenitije boli. Tena 
Kozarčeva nije ni odvratna, ni nesimpatična; kraj sve tendencioz- 
nosti (i shematičnog završetka), Kozarac shvaća i to vrlo toplo i 
blisko shvaća ove svoje ljude. A kako ih tumači i brani prirodom, 
koja je oko njih -—- o tom bi se dalo dugo pisati. Pisac, koji je za¬ 
vršio s „Opravom", bolnim tim uzdahom nad snagom prirode, 
nije mogao biti samo moralista: morao je da bude i pjesnik jedne 
„Slavonske šume". 

★ 

* * 

Od sugeriranja jedne vanjske, pače političke ideje (Šenoa, 
Kovačić), kojoj biva nosilac seljak, dolazimo preko posmatrača 
Bučara do pisca, koji seljaka promatra kao produkat okoline. Dinko 
Šimunović bio bi dalnja karika u ovom lancu: on uživa u tom, što 
je priroda tako formirala seljaka. 

Nije tek slučajno, što se ova zbirka zove „Mrkodol". Fran- 
cezi uvedoše običaj, da se zbirka novela nazivlju po prvoj pripo¬ 
vijesti; no kod Šimunovića ime sela i krajine, kao natpis čitave 
knjige, kazuje nam u isti mah, da je upravo sveza prirode i čovjeka 
ono, što autora kao umjetnika zanima. Ljudi Mrkodola izlaze iz onih 
stijena, iz vjetra i neba upravo kao što se Rodinov Balzac diže iz 
gromadne klisure. Sve su šimunovićeve pripovijesti s opisom kraja, 
ne sa figurom čovjeka. Ondje pak, gdje pripovijest nosi ime „ju¬ 
naka , nije taj („Alkar ) sadržajem priče: radi se o junačkom 
nadmetanju, o skupnoj slici kraja, sunca, konja i ljudi — o alki. 
Šimunović ima i satiričke, ironizujuće žice; ali dok se u Mrkodolu 
smješka naivnost svoga „vabricijera" — on s istim smiješkom opi¬ 
suje i dosadan vjetrić i mrtvo kamenje, uvijek jednake i — da upo- 
trebim malo smion izraz — niske, proste prirode sela Mrkodola. 
Za to je i umjetnički najvrednija u ovoj zbirci priča o Srni koja 
trči za dugom — priča, koja se svršava opisom jedne smrti ne 
obične, natprirodne, ne ljudske — smrti u strašnoj noći. A upravo 
za to Šimunović je i slab psiholog. Boja je tek skicirana, a u 
„Alkaru" ljudi daleko zaostaju iza opisa prirode. (Sam Salko nije 
ni objašnjena figura). 

Priroda i odnošaj čovjeka prema njoj, to je idejni sadržaj ove 
Knjige. Ili da točnije kažem: bježanje čovjeka iz uskog, dosadnog 
života gradskog okoliša, ili prirode siromašne, u bogatu, bujnu, 
živu, slobodnu, romantičnu Krajinu. Ljudi su niski i obični u svojim 
sitnim zahtjevima ljudskim. Serdar i Serdarovica uništuju svoju 
Srnu stegom. A kad ona osjeća bijednost svoga položaja kao žensko 
ajjete i dosadnost prašne ulice, bježi Srna za dugom, za samom 
bojom neba. 

Rekoh, da Šimunović nije psiholog; no s tim je veći umjetnik 
u razvijanju štimunga. Sa kolikom je virtuoznošću upleteno pričanje 
ijedne vezilje u pripovijest o ženskom djetetu, koje hoće da bude 
Uš Kako je veličajan kontrast između razgovora sa Rudicom i 


173 













scena sa pijanim mužem njenim, koji zapija dječje cipele, dok mu 
žena rađa! Gradaciju kod alke mogaše onako opisati samo velik 

pjesnik. 

Svaki osjećaj ljudi, koje Šimunović opisuje, ima pendant u 
krajini. Ondje, gdje je ta krajina siromašna, čovjek Šimunovicev 
postaje tako bijedan, da biva komičan. Ondje, gdje je Krajina go¬ 
spodarska, gdje sunce pali, guštare se crne, prodoli zijevaju, čovjek 
tuj je Rašica harambaša pun zlata, dobitnik alke i osvajač mladog 

ženskog srca. 

Ljudi Šimunovićevi imadu svoj korijen u prirodi; om ne žive 
samo u njoj, nego su i srasli s njom. Za to i opisuje seljake, jer 
su oni primitivni i prirodi najbliži. Za to djeluje sa tim opisima, 
jer to splitanje prirode i čovjeka potencira; jer u Rašici ne vidi vise 
čovjeka nego neku snagu nadživotnu, primarnu kao sto je snaga 
slobodne životinje, jer u Boji ne crta ženu nego biljku, jer u Mrko- 
dolu ne vidi ljude nego sjene, sove života. 

Način, kako se doimlju Šimunovićevi ljudi baš je ono isto. 
čim nas tako osvaja narodna pjesma. Pa makar da Šimunović ni¬ 
jednom riječju ne spominje doma svoga ni jezika, kojim piše, pa 
makar da ne plače nad tim seljacima nego im se pače ruga, njegov 
je seljak i vjerniji i estetski viši od svih onih bezbrojnih limunadni 
lica sa sela, kojima nas je obdarila t. zv. literatura ,,u narodnom 
duhu". Šimunović je velik umjetnik — za to i djeluje, za to i može 
da dočara pred nas svježost i snagu svojih dojmova. On bi mogao 
pisati o pticama Manastirskim ili Cetinskim, pače o životinjama, 
što žive u ovoj ili onoj guštari - i uvijek bi bio naš. Jer je 
umjetnik, on je tako snažni izražaj onog romantičnog, lijepog, 
strasnog zanosa za slobodom i ljepotom, koji karakterise nasu ju¬ 
načku pjesmu. On možda tu pjesmu i ne pozna dobro, a sigurno je 
nije studirao; priroda i okoliš, koji su sudjelovali na narodnog pje- 
vača, djelovahu i na nj. 

Pisao sam jednom o historijskoj drami (u posljednjem broju 
„Nade") i zahtijevao, da nam u historijama o našim kraljevima 
pjesnici ne podaju nizove povjesničkih uspomena, kako je htl ° ^ 
letić, nego da iz našega kraja izađu naši ljudi onoga vremena. Neka 
se vidi naš tip, kako se počeo razvijati. Možda bi Šimunović bio 
kadar, da napiše takav roman ■—■ recimo o Svačiću, koji živi u 

gorskom kraju i daleko mu je lukavo diplomatizovanje ljudi iz pri¬ 
morskog grada i meka podatnost sinova bogate ravnice slavonske. 
Bila bi to zadaća vrijedna njegova talenta. 

A u tom (ili kojem drugom) većem djelu, koje svakako oče¬ 
kujem od njega, dat će se izbrisati i neke početničke sitnice (odviše 
subjektivne opaske kod ironiziranja, gdjegdje duljina u opisu itd.) 
što se opažaju u ovoj knjizi. Nego ne ću da budem sitničav. Kad 
sam ovim redovima dao natpis „Jedna knjiga" htjedoh reći, da smo 
poslije dugog vremena doživjeli književni doživljaj. Želio bih da ne 
bude posljednji u stvaranju Šimunovićevu. 

PETAR GRGEČ 


SHVAĆANJE RATA 

U ILIJADI I NAŠEM NARODNOM PJESNIŠTVU 

I. 

Znameniti njemački pisac Johann Gottfried Herder, koji je 
bio velik častilac Homera i naše narodne pjesme, kaže u predgo¬ 
voru svojega djela „Glasovi naroda u pjesmama : 

m O stvari tajnih i najdražih radosti čovjek se ne prepire rado 
na trgu. Ali Homer se, čini mi se, nije objavio onomu, tko sebi 
predstavlja dragoga pješaka na brzim uskotrljanim kolima, a blagu 
struju njegova govora kao mlinsko klopotanje tako zvanoga junač¬ 
koga pjesništva. Njegov je korak blag, a dolazak njegova duha 
kao dolazak Odiseja u domovinu: samo onaj može postati njegov 
pouzdanik, tko niti patvori sebi to ponizno obličje niti se sa stidom 
okreće od njega*'. 

Čast Herderu, ali današnji poznavalac Homera ne može ipak 
prihvatiti ovoga suda bez ikakva popravka. Jest, mora se priznati, 
da Homer nije samo pjesnik rata i ratnih junaka. On nastoji da 
obuhvati cijeli život. Ali pretjerano je, kada se kaže, da je „njegov 
korak blag". Homerov je korak, barem u Ilijadi, i te kako ratnički. 
Mi slabo vjerujemo u „demiitige Gestalt , u ponizno obličje milje¬ 
nika svjetskog osvajača Aleksandra Velikoga. Radije se slažemo 
s rimskim pjesnikom Horacijem, koji je bio vrlo velik ljubitelj mira, 
ali je ipak priznavao, da su „znameniti Homer i Tirtej raspalili 
muževne duhove za Martove ratove . 

Kao što su ostala ljudska zvanja prikazana na Ahilejevu štitu 
samo kao dekoracija, samo kao nakit ratnika, tako nam je i Homer 
u Ilijadi ostavio umjetninu, u kojoj je sav ljudski život bačen na 
ratnu vagu. Ne slavi Homer doduše rata radi samoga rata. Mo" 
žemo se domišljati, da su i njemu išle od srca one riječi, kojima 
božica Hera grdi ratnoga boga Aresa kao „ludova, koji ne zna ni 

za kakvu pravdu". I Homer je po svoj prilici zajedno sa svojim 
bogom Zevsom govorio ljutito o Aresu: 

„Najmrži ti si mi bog, na Olimpu što ih imade. 

Svađe uvijek rado i borbe i bojeve gradiš!“ 

Na više mjesta naziva Homer borbu „pogubom ljudskom", 
a boj „suznim". No krivo bismo učinili, kad bismo na osnovu toga 
načinili od njega nekakvog mirotvorca i agitatora protiv rata. Ho¬ 
meru je rat nužda, koja se ne da spriječiti, jer o njoj odlučuju više 
sile. „Anankaie gar epeigei" — jer nas u rat nagoni nužda. Po 
tugaljivim Odisejevim riječima Zevs je ahejskom narodu: 

„Od rane mladosti dao do u starost, bojeve teške 

Da nam valjade biti, da u njima pogine svaki. 44 

Kakvo će držanje zauzeti Homer prema tomu? Hoće li poput 
kasnijega svojega učenika Euripida proklinjati nebo i zemlju i raz- 
metati se grčevitim trzajima Laokoonta, kojemu zmijske nemani 
lome kosti i proždiru udove? Ni traga svemu tome. Homer prihvaća 
nuždu rata kao posve razumljivu stvar i nastoji da od nje načini 
vrlinu. Rat postaje na taj način u njegovoj životnoj filozofiji 
glavni uvjet opstanka. Čovjek se kod njega nalazi još na 
početnim stepenicama razvoja, kada je vrijedila surova riječ grčkoga 
mudraca Heraklita: „Rat je svemu otac i svemu kralj". 

Budući da je rat uvjet opstanka, on je ujedno i izvor slave. 
Borba je „junačka slava", kaže Ilijada. Doduše, glavni junak toga 
velikoga pjesmotvora, Ahilej, kazuje na jednom mjestu, da jednaku 
čast imade kukavelj i junak. No to je rečeno u ogorčenju i časovitoj 
malodušnosti. I on priznaje malo kasnije, da „mu nema ni slave 
ni dike", ako se ukloni ratu, a ako pođe u rat, „slava mu propasti 
ne će". Zato on kliče, kad je ubio glavnoga trojanskoga junaka 
Hektora, kao da je izvršio sve, što od njega traži život: 

,,A1’ sad zapjevajmo peeon. ahejski momci! 

K prostranim vrat’mo se lađam, ponesimo sa sobom ovog. 

Veliku stekosmo slavu, kad ubismo Hektora divnog, 

Kojega slavijahu Trojci po gradu kakono boga. 44 

Po istom zakoniku misle i ostali junaci Ilijade, i to ne samo 
na ahejskoj, nego i na trojanskoj strani. Hektor ne zna, što će bolje 
2aželjeti svojemu sinu, nego da on kao pobjednik nosi iz boja oružje 

nakvašeno u neprijateljskoj krvi. Hektorov savjetnik Pulidamant 
veli doduše, da je Bog izručio jednomu ratne poslove, drugomu 
kitaru, a trećemu razum, no to nije u protivnosti s imperativom, 
da svi imadu utvrditi pravo na častan opstanak ratom. Kopljem u 
ruci moraju se boriti i vidari Mahaon i Podalirij kao i ,,prvi po- 
gađač u ptice** Enom. 

Tko bježi od rata, taj mora biti prezren kao grdoba Terzit. 
Nije glavna Terzitova mana u tom, što on grdi vrhovnoga ahej- 
skoga zapovjednika Agamemnona i što je ružan. On postaje ni- 
štarija u očima drugih istom onda, kada je do kraja raskrinkan kao 
širitelj proturatničke malodušnosti i kao kukavelj, koji se ne usu¬ 
đuje vratiti Odiseju batine za batine. Tako je to u društvu napola 
divljačkih ratnika, kojima je pamet u teškoj pesnici. Tu mora stra¬ 
dati ne samo kljakavac, nego i snažan čovjek, ako se usuđuje pro¬ 
tiviti uvriježenomu ratničkomu duhu kod svojih drugova. Trojanac 
Pulidamant nije ružan čovjek, ali umalo da ne doživljava još goru 
sudbinu od Terzita. Kada on gleda s nepovjerenjem u nerazborito 
vođenje bitke, razviče se nad njim Hektor: 

„Ako se udaljiš sam iz ograšja, ako li drugog 
Koga odvratiš svojim riječima od boja, odmah 
Moje će koplje tebe probosti, izgubit ćeš život/ 4 

Zato je razumljivo, što Pariš doživljava prezir i od same me- 
kušne Helene, kada se uklanja iz boja, a i Hektor pomišlja s grozom 
na to, da bi mu trojanske žene mogle poreći junaštvo, kad ne bi 
među prvima srtao u boj. 

II. 

I naša narodna junačka epika vuče lozu iz istog još nerazvi¬ 
jenog shvaćanja čovječnosti. Zato i njezin zakonik rata, časti i ju¬ 
naštva obuhvaća iste paragrafe kao i zakonik Homerove Ilijade. 
Čitamo li nebrojene tipične riječi naše narodne pjesme o junaštvu i 
junacima, čini nam se mnogo puta, kao da to govore Homerovi ju¬ 
naci Odisej, Hektor, Ahilej ili koji njihov drug. Golem se plač čuje, 
more se suza prolije u našim narodnim pjesmama radi rata. Ali 
unatoč tomu konačni je zaključak naše priproste narodne mudrosti 
jednako neobičan kao i kod Homera. Rat je nužda, rat je uvjet 

opstanka i izvor slave. Zato se majke nad mrtvim tjelesima sinova 
tješe jednako kao i majka Jugovića: 

Bogu hvala na njegovu daru, Da mi leže na meku dušeku. 

Pa ih mlada ni rodila nisam Već da brane zemlju od dušmana! 

Vojskovođe žive jedino za rat i govore slične misli, što ih 
kazuje Petar Mrkonjić Ivanu Senjaninu: 

„Pobratime Senjanin Ivane, I da ljube po Senju djevojke, 

Nisam došo Senju kamenomu Već četovat po planini, pobro, 

1 izveo do šezdeset druga, Da ih jedu orli i gavrani! 44 

Da po Senju ispijaju vino 

Kao što stari otac Pelej otprema Ahileja u vojsku govoreći 
mu, neka bude najbolji, tako i oci i majke naše narodne pjesme 
daju ovakve naputke sinovima: 

„Hajde, sine, u sto dobrih časa! 

Zdravo bio pa se veselio! 

Svitao ti obraz na divanu! 

Ne šali se, u mene jedini; 

Da ti tamo bide do potrebe, 

Glavu podaj, a obraza ne daj! 

To govori doduše muslimanka, majka Bojčića Delalije, ali i 
u kršćanskih je matera kucalo jednako srce. Junaštvo je matere i 
žene podignuto u našim narodnim pjesmama na viši stupanj nego 
u i ^omerovoj Ilijadi. Ipak nam se Hekaba i Andromaha čine pri¬ 
rodnije, kada savjetuju Hektoru, neka se u boju ne izlaže odviše 
velikim opasnostima, a naše majke zamiču tako reći u oblake nat¬ 
prirodnoga, a možda više puta i neprirodnoga junaštva, kada šalju 
sinove mirno u stalnu smrt. 

Malo žešće udaranje u ratničke žice kod nas jest posve ra¬ 
zumljivo, ako se pomisli, da je cijela naša zemlja bila sve do ne¬ 
davna Krajina, u kojoj su se ljudi „krvavom rukom umivali**. Za 
sve naše krajeve moglo se reći 

^Ovakva je krvava Krajina: Svak krvave žvače zalogaje, 

rvi ručak, a s krvi večera, Nigdje bijela danka za odmorka/* 

Čovjek u ratu nije mogao ni smio da odviše duboko mudruje 
° SU ^ ini Wskoj. Trebalo se snaći u takvim prilikama. Samo naj- 
stega morala je očuvati ljude od malodušja, koje bi bilo zna- 


Bolje ti je tamo poginuti 
Neg’ crn obraz na Liku izniti, 
Da se s tobom šale Udbinjani, 
Koji, sinko, da vojuju ne će. 
Veće vlače o takih junacih. 44 

čilo isto, što i propast. Nije onda čudo, što jedna hrvatska musli¬ 
manska pjesma prikazuje, kako je buljukbaša Džanan htio da ubije 
odobašu Skeja, kad je on polazeći u rat prema Temišvaru zapjevao 
pred vojskom na odlasku iz Sarajeva i Bosne ovakvu pjesmu: 


„Ostan s Bogom, Bosno ponosita, 
I lijepo šeher-Sarajevo, 

I po njemu kule i avlije, 

Po kulama naše mile majke, 

Po avlijam’ lijepe djevojke. 

Mi odosmo na carevu vojsku, 

Da pijemo vodu zaboravku, 

Da nas stare zaborave majke 
I djevojke naše jaranice. 

Vi starice, naše mile majke, 


Nadajte se suncu i mjesecu, 

Ali nama nigda za vijeka! 

Naše seke, naške ne žalite, 

Ašikujte i momke mamite! 

Naše ljube, naške ne čekajte , 

Ne čekajte, već se udaljite! 

Mi ćemo se iženiti amo 
Na Orlovu, na polju zelenu, 

Crnom zemljom i zelenom travom! 


Ti posve ljudski poklici, ti tako razumljivi proplamsaji čo¬ 
vječnosti nijesu bili podobni da uzdignu ratnički zanos. Zato bu¬ 
ljukbaša Džanan prelazi preko toga lijepoga tugaljivoga oproštaja 
kao preko kakva kukavičluka, upravo onako kao Hektor preko 
Pulidamantova savjeta ili Odisej preko Agamemnonove maloduš¬ 
nosti, pa sam pjeva nategnutu ratnu davoriju, u kojoj crnim bojama 
slika život u miru, a sve svoje nade polaže u rat podavajući se naj- 
poslije ovakvim maštanjima: 


„Ako Bog da, djeco moja draga, U Travniku dvore načiniti, 

Te razbijem Vlahe na Orlovu, Pa se onda, djeco, oženiti 

Bit će nama ćara i šićara: Ispod Jajca od Hasana Meme. 

Ja ču sebi dosta nagrabiti. 

Zacijelo se mora pripisati utjecaju islama ovo pretjerano obo- 
žavanje rata: 

„Ovnovi se za burkana hrane, Izišle su dženetske hurije, 

A junaci za ovakih dana. Iznijele krzli peštemalje, 

Dženetu se otvorila vrata, A da krvcu kupe od šehita. 44 

Među ratne motive miješala se obično težnja za pljač- 
kanjem. Tu naši junaci nijesu odmaknuli mnogo od Homerovih 
junaka. Homerov se stari borac Nestor sav rastapa od uživanja, 
kad pripovijeda, kako je ratovao u mladosti i odgonio neprijateljsku 
stoku. A Ahilej i njegovi drugovi poduzimaju ispod Troje četničke 
izlete po azijskom kopnu ne samo s tom svrhom, da kazne savez¬ 

nike Trojanaca, nego i zato, da mogu svoje šatore i lađe natrpati 
svakojakim blagom i sužnjevima. Kod nas pak ne govori samo 
buljukbaša Džanan, da „će sebi dosta nagrabiti", nego to zbore i 
Janković Stojan, Ivan Senjanin i drugi kršćanski junaci. A kad 
nema rata ni pljačkanja, onda mnogi naš junak kune zajedno s 
Hamzom od Mirovca: 

„Bog ubio cara i ćesara, Danas nema rata ni serhata, 

Gdje ne htješe zaturiti kavgu! Da okušam sreću u dorata.“ 

Ratni je način života tako prešao u krv mnogim našim juna¬ 
cima, te oni i u miru misle samo na to, kako će živjeti o „hljebu bez 
motike". Svima prednjači u tom prvi naš vratolomac, branitelj i 
razbijač Kraljević Marko, koji pokušava da oranjem prehranjuje 
sebe i majku, ali mu to brzo dodijava, i on pljačka Turke, čim mu 
se pruža prilika, pa kad majci donosi oteto blago, veli joj: ,,To sam 
tebi danas izorao!" 


III. 

Već je prvi helenski povjesnik Herodot bio u neprilici, bi li 
otmicu lijepe Helene držao dovoljnim razlogom za rat protiv Tro¬ 
janaca. Danas bi zacijelo zaraćene stranke opravdavale navještenje 
rata krupnijim uzrocima. A i pjesnici bi motivirali tako velik do¬ 
gađaj bolje od Homera. Kod Ahejaca je u početku cilj rata po¬ 
vratak Helene i tu naše simpatije mogu biti još na njihovoj strani. 
Ali kad oni najposlije sve više ističu kao svoj cilj razorenje 
Troje, onda naše simpatije prelaze na stranu Trojanaca, koji moraju 
da vode rat za domovinu prema Hektorovim riječima: 

„Jedna je najbolja ptica: za otadžbinu se borit! 44 

No pretjerano bi bilo, kad bismo na pjesništvo, koje je po¬ 
teklo iz početničkog razdoblja kulture, primjenjivali mjerilo da¬ 
našnje diplomacije. Borba za zemlju nametala se epskim pjesnicima 
uvijek u vezi s borbom za ženu. Uz grčku Ilijadu, indijski epos 
,,Ramajanu" i njemački epos o Nibelunzima imademo kao dokaz 
2a to i najveći dio hrvatskih i srpskih junačkih pjesama. Gotovo 
svaki naš junak, kada se ženi, mora da zabilježi taj dan prolijeva¬ 
njem dušmanske krvi. Bitka je neizostavna točka svadbenoga pro- 

grama kod svakoga pravoga junaka. Tko bi se oženio mirno i u 
tišini, toga narodna pjesma ne bi držala pravim vitezom i čovje- 
kom časti. 

Taj okrutni kodeks časti znadu čak i žene i djevojke. 
Tu se javlja više puta upravo sadistički motiv, da žena upri- 
ličuje za sebe cijele bitke, samo da je muž zavoli. Djevojka znade 
opet odbijati svojega prosca, kad bi on želio da svoju odabranicu 
potajno otme, jer propisi ratničke mode traže, da u svadbi bude 
krvavih glava. Mara, kći Gavrana kapetana, koja je (naravno, u 
muslimanskoj pjesmi!) odlučila, da će svakako poći za Turčina, ne 
će da potajno pobjegne s Bojčićem Delalijom, premda joj se pruža 
prilika za to, nego se dogovara s njime, kako da bude otvoreno 
ugrabljena. S druge strane i kršćanski pjevači prikazuju musliman¬ 
ske djevojke, kako jedva čekaju da pođu za kršćanina. No i to 
mora da se zbude krvavom otmicom. Petar Mrkonjić može da od¬ 
vede potajno u Senj za Ivana Senjanina sestru Ličkog Mustajbega 
i svoju posestrimu Abegzadu, ali on ne će da to učini, nego joj veli: 

„Abegzado, srce iz njedara! Ol’ brez rane ol’ brez mrtve glave! 

Ovo moja golema sramota Meni će se maskarit krajina.* 

Odvest tebe, sestro, iz Turčije 

Trostruki je tip žene, koja je opisana u našoj narod¬ 
noj pjesmi i Ilijadi kao pokretačica i učesnica ratnih događaja. 
Prvi tip predstavlja utjelovljenje ljepote, za koju se otimaju svi ju¬ 
naci. Izgubiti glavu radi takve ljepote ne drži se među ratnim le- 
ventama nimalo ludim, a još manje nečasnim. Stojan se Janković 
uspinje na Petrovu goru pa ugleda daleko na Udbini Ajku 
Hrnjičinu. 

„Kad je vide silan Jankoviću, 

Živo mu je srce poigralo, 

A za pojas svijetlo oružje, 

U njedrima sahat zakucao, 

Na prsima toke zakucale, 

Među takve ljepotice ide ona djevojka, o kojoj se pjeva, da 
je ,,crnim okom kroz srčali pendžer" zapalila Travnik i u njem dva 
nova dućana i sudnicu; a pogotovu su predstavnice takve ljepote 
Fočanke, o kojima veli Hasan-paša u ruskom zarobljeništvu: 


Pa je toke rukam’ ustavljao. 
Stan’te toke, ostale mu puste! 
Ja ću Hajku sebi dobaviti, 

Jal’ ću za nju izgubiti glavu.* 

„Ja kakve su Fočanke djevojke, 

Mamile bi sa neba oblake, 

Kamol’ ne bi sa zemlje junake!* 

Predstavnice toga prvoga zamamnoga tipa žene jesu ne samo 
djevojke, nego na pr. i ljuba stalaćkoga vojvode Prijezde, radi koje 
sultan podsjeda Stalać tri godine, ili Lehovkinja Mara, radi koje 
se pod gradom Prominom ratuje pune dvadeset i dvije godine, ili 
opet žene nevjernice, kao na pr. žena Banovića Strahinje Anđelija 
i Momčilova žena Vidosava. 

U Ilijadi predstavlja takav tip ljepote Helena, o kojoj govore 
čak i trojanski starci: 

„Zamjere nazuvčarom Ahejcem ni Trojcima nije, 

Što zbog takove žene već odavno nevolje trpe! 

Licem je ona vrlo na besmrtne boginje nalik.* 

Zato Ahejci drže najvećom sramotom i samu pomisao, da se 
vrate kući bez Helene. 

„Argejku Helenu zar će Trojancem i Prijamu oni 
Ostavit, njom da se diče, a zbog nje mnogi Ahejci 
Ostaše mrtvi pod Trojom daleko od očinske zemlje?* 

Drugi tip žene kod Homera predstavlja uzorna Hektorova 
žena Andromaha. To je zacijelo lice, bez koje bi Ilijada izgubila 
vrlo mnogo od svoje vrijednosti. Za čovječansko društvo i kulturu 
znače takve žene neisporedivo više od ikakve Helene, ali primitivni 
pjesnici, koji računaju više s nemirom nego s mirom, više s požarom 
nego s ogrjevnom vatrom, vole radije da se zaustavljaju kod za¬ 
vodničke Helene nego kod kreposne Andromahe. 

Andromahi odgovara većina žena naših narodnih junaka. 
Žene su to, koje su drugarice patničkih ratnika, učesnice u njihovim 
pothvatima, uvijek spremne na udovičku zapuštenost, obuzdavate- 
Ijice pretjeranog ratnog divljanja i odgojiteljice „tića ždralovića", 
na kojima ostaje domovina. 

Treći tip predstavlja u Ilijadi Hekaba, a u našoj narodnoj 
pjesmi majka Jugovića, majka Margarita, majka Jevrosima, majka 
Janja, majka Umihana ili samo bezimena „stara majka". Silna se 
tugaljivost i potresna svetost ovila oko glave tih junakinja, koje 
ponajviše čeznu samo za mirom i za srećnim životom svoje djece. 
Te su majke prve nositeljice uređena obiteljskog života, najsnažniji 

stupovi mirotvorne civilizacije i prvi osnivači pravne države i redo¬ 
vite građanske utakmice. Međutim njihove se težnje za boljom 
budućnošću mogu ostvariti tek na njihovim bolovima. Sadašnjost 
je prema njima nemilosrdna, i njihov je udes obično sličan udesu 
Hektorove majke Hekabe, o kojoj Homer pjeva, kako se vladala, 
kad je gledala mrcvarenje svoga mrtvoga sina. 

„Tako se Hektoru sva uprljala glava u prahu; 

A mati čupajuć kosu daleko bijeli prijevjes 

Baci i ugledav sina glasovito zakuka vrlo “ 

IV. 

Ratna je pozornica radi grozovitosti i živosti događaja, koji 
se na njoj odigravaju, vrlo zanimljiva. Svatko promatra s najvećom 
napetošću igru, u kojoj se radi o životu i smrti. Ljestvica ljudskih 
naprezanja, voljnih pokreta, misaonih obrata, osjećaja i strasti nije 
nigdje drugdje tako opsežna kao u ratu. Tu se mogu očitovati naj¬ 
veće kreposti, ali ujedno i najružnije mane. Kad se puste uzde svim 
afektima i kad čovjek odbaci sa sebe sav kulturni uzgoj, onda se 
pred nama javlja često puta neman, koja u neobuzdanoj borbi za 
opstanak postaje životinja. Ako pjesnik kod toga plovi bujicom 
uzvitlanih strasti, onda se i on pretvara u divljaka i krvoloka. Na 
žalost, takvoga divljaštva imade mnogo i u Ilijadi i u našim na¬ 
rodnim pjesmama. 

Gle, kako dostojanstveno nastupa u Ilijadi starina Nestor. 
Kada junaci reže jedan na drugoga kao tigri, eto njega, da stišava 
uzburkanu mržnju. Kada poblijedi i u najmudrijih ljudi spoznaja 
dobra i zla, eto njega, da sudi, što je časno, a što nečasno. No slu¬ 
šajte, kako taj predstavnik Homerove pobjede razuma nad strašću 
grmi zagrižljivo protiv Trojanaca i poziva ahejske vođe momčadi, 
neka obeščašćuju trojanske žene. Tu se i Nestorova razboritost 
pretvara u okrutničku prostotu, ružnu osvetničku zluradost i za¬ 
slijepljenost. 

Još je strašniji vrhovni zapovjednik Ahejaca Agamemnon, 
koji viče o Trojancima: 

„Nijedan ne uteko prijekoj smrti 
Od njih ni rukama našim, ■—' ni ono dijete, što mati 
Nosi u utrobi još, ni ono ne ubjeglo, već svi 
Propali u trojskom gradu bez pokopa, bez traga redom! 

No nemojmo prenaglo udariti u slavodobitno klicanje, kao 
da smo tu pobijedili Helene. Imamo mi mnogo toga da metemo i 
pred svojim vratima. Ratni je „bog" opsjeo i mnogoga našega de¬ 
liju, koji u svojem bjesnilu postaje najkrvoločniji goropadnik. Ti 
ljudi, koji viču tako, da sa stabala polijeće lišće, nijesu zadovoljni 
da odmjere sebi zadovoljštinu prema uvredi. Svaki se junak drži 
nepovredivim veličanstvom. Mjerilo za osvetu jest njihova neogra¬ 
ničena srdžba. Stoga za najneznatniju krivnju mora protivnik 
obično da bude osakaćen, a više puta da bude i plijen smrti. Kra¬ 
ljević Marko odsijeca sestri Leke kapetana Rosandi, dakle neza¬ 
štićenoj ženi, desnu ruku i vadi joj oba oka samo zato, jer je uvred¬ 
ljivim riječima odbila njega, Miloša Obilića i Relju Krilatnika. U 
društvu ratnih ukoljica postaje katkada i nijema životinja vrednija 
od čovječjega života. Kad vezir Murat prebija Markovu sokolu 
desno krilo, ubija Marko i vezira i njegovih dvanaest delija. Isti 
Marko Kraljević ne samo da je smaknuo svoju sestru Jelicu zato, 
što ga je ona okovala, već je zgrabio i njezina nejakoga sina 
Cvijana, 

„Pa ga baci nebu pod oblake, „Od zla roda nek nije poroda!“ 

Na bojno ga koplje dočekao, Jelici je oči izvadio, 

Na koplju mu srce iznosio. Zadio ih sebi za kalpaka.“ 

A mogao bi čovjek da puni cijele strane nabrajanjem takvih 
primjera, jer je naša junačka epika ne samo riznica krasnih djela, 
nego i stovarište neodmjerenih riječi, krvožednosti i pretjerana mu¬ 
čenja. Junaci se katkada ne zadovoljavaju da jednostavno ubiju 
svoje žrtve, već im zabijaju čavle pod nokte, obljepljuju ih smolom, 
zapaljuju ih žive kao zublje ili ih daju raznositi na konjskim 
repovima. 

Glavni junak Ilijade Ahilej postaje neman, kada mrcvari mrtva 
Hektora. Homer još nije opažao, da je to ljaga na njegovu miljeniku. 
To su opazili istom Bizantinci, koji su u svojoj prepričanoj „Trojan¬ 
skoj priči" promijenili taj prizor tako, da su dali trojanskomu glav- 
nom junaku Hektoru mrcvariti truplo Ahilejeva prijatelja Patrokla. 
LI tom je obliku prešla „Trojanska priča" i među južne Slavene. 

Možda če se jednom i među nama javiti ljudi, koji će kušati 
da ublaže gdjekoju nečovječnost naše narodne pjesme. Onda ćemo 
1°^ jače osjećati odvratnost prema uzolačkim djevojkama, koje 
Mrcvare mrtvu glavu Ličkog Mustajbega. 

„Kad djevojke glavu ugledale, Svaka nogom glavu udarila: 

Tad među se glavu ujagmiše, „Davor glavo Ličkog Mustajbega, 

One lipu pismu podignule, Mnogo si nam na kaharu bila!“ 

Kad već u svakom dobru i zlu držimo jednak korak s Ilija¬ 
dom, hoće li nas taj starinski pjesmotvor natkriliti u okrutnosti 
barem tamo, gdje se sa simpatijom prikazuje, kako Ahilej žrtvuje 
svojemu pokojnom pobratimu Patroklu dvanaest trojanskih mladića? 
Na žalost mi ni tu ne uzmičemo s mejdana. Isti prizor s istim odo¬ 
bravanjem obrađuje se i u hrvatskoj i srpskoj junačkoj epici. Ni- 
kolica Janković ubija barjaktara Nukića, a to je, kaže pjesma, 

„Milo bilo i gori i travi, 

I babinim u grobu kostima.“ 


Još jasnije, donekle hamletovsko obilježje dobiva taj motiv 
u nekim drugim pjesmama. Bojičić Alija tuži se iz groba, da ne 
može naći mira, jer da ga ban od Vrljike izaziva na mejdan. 
Duša se Alijina ne može upokojiti sve dotle, dok Osman Bojičić 
ne ubija bana od Vrljike, i dok Alijin grob ne bude nakićen sa tri¬ 
deset odsječenih neprijateljskih glava. 

Jedino, čime se možemo pohvaliti kao velikom prednošću pred 
Homerom, jest uzvišenije shvaćanje božanstva. U našim se narod¬ 
nim pjesmama doista ne daje božanski naziv onakvim nakazama, 
kakve su Homerovi mejdandžije Zevs, Ares, Atena i Hera. No 
zato su katkada kod nas ne samo smrtni ljudi, nego i sveci izobli¬ 
čeni kao podivljali ratnici, koji ne zaziru ni od nečovječnih sred¬ 
stava, samo da dođu do kakvoga cilja. U pjesmi ,,Časni krsti sa¬ 
vjetuju apostoli sv. Petar i Pavao carigradskomu caru Kostadinu: 


„O veliki care Kostadine! 

Naši s’ krsti u zemlji Jevrejskoj 
U prokleta cara Jevrejina; 

Diži, care, svu vojsku rišćansku, 

Idi s vojskom na zemlju Jevrejsku 
Te poaraj svu zemlju Jevrejsku, 

Poaraj je i ognjem popali 

I uvati cara Jevrejina 

Te ga muči mukam’ svakojakim; 

Al' je tvrda vera u Čivuta, 

Na muka će care umrijeti, 

Kraj ovolikih ćudorednih j 
sobom ratna borba za opstanak, 


Časni krsta ne će prokazati; 

Makni, care, žestoke čauše 
Do bogata dvora carevoga, 

Od carice čedo ugrabite, 

Ti naloži do dva ognja živa, 

Metni čedo med’ dva ognja živa. 

Neka pisti kano zmija ljuta, 

A svaka je majka milostiva 
I na svoje čedo žalostiva, 

Carica će krste prokazati." 

i vjerskih zabluda, koje donosi sa 
nije ni čudo, što su i naši pjevači 

katkada priznavali ili barem osjećali, da u ratnoj slavi imade vrlo 
mnogo utvaranja i laži. Kraljević Marko, obasut najvećom junačkom 
slavom, govori prije smrti: 

„Laživ svijete, moj lijepi cvijete!" 

A Homer, koji isto tako pjeva „slavu junaka" — kleos andron 
' ispoređuje u Ilijadi ljudski rod s lišćem, koje po zemlji razbacuje 
vjetar, dok vrhovni Homerov bog Zevs izriče na drugom mjestu, 
kad konji plaču za mrtvim Ahilejevim pobratimom Patroklom, ovu 
crnu i bezutješnu misao: 

„Nema doista ništa žalosnije, nego je čovjek, 

Od sveg, štogod diše na zemlji, Štogod se miče." 

Cilj ljudske kulture ne može biti rat. To je uviđao i pjesnik 
drugoga najvećega grčkoga pjesmotvora, pjesnik Odiseje, koji 
stavlja na jednom mjestu svojega glavnoga junaka u ulogu pusto¬ 
lovna ratnika i daje mu nakon prolaza kroz ratni pakao govoriti 
ove riječi: 

„Takav sam bio u boju, a teženje ne bješe meni 
Milo ni kućni rad, što čestitu odgaja djecu, 

Nego mi vazda drage veslačice bijahu lađe, 

I rat i koplja glatka i strjelice mile mi bjehu, 

Same strahote bojne, što ljudma su drugima grozne, 

Meni pak bijahu mile ...“ 

No i nakon propasti ratničkoga životnoga uzora mogu još 
dugo da u narodu vladaju ratne zablude vjerskog, ćudorednog i 
pravnog značaja. Tada je potrebit dubok preporod, koji otvara na¬ 
rodu put do prave uljuđenosti. Najveći su helenski učenjaci uviđali, 
da se njihovo ćudoređe i vjera ne smiju osnivati na zaostalom ću¬ 
doređu i vjeri Homera. Premda je Homer bio odgojio cijelu Heladu, 
lpak je ne samo Ksenofan, nego i Platon morao ustati protiv nje¬ 
gove životne mudrosti. A i kod nas bi se moralo obračunati sa 
svima onima, koji bi možda htjeli, da naša narodna pjesma bude 
jedina odgojiteljica naroda, i da ratnički običaji, koji su puni osta¬ 
taka divljaštva i praznovjerja, vrijede više nego Evanđelje, što ga 
CUVa i tumači neprevarljiva Crkva. 

MIROSLAV KRLEŽA 


O KRANJČEVIĆEVOJ LIRICI 

Nema sumnje, da je pitanje estetskog kriterija jedno od pi¬ 
tanja estetske metodologije, a ova pitanje pogleda na svijet (Sa- 
kuljin). I baš zato jer je tako i jer je svako pojedino književno djelo 
niknulo uvijek u drugim i drugim prilikama, ono traži uvijek druge 
i druge, po mogućnosti što raznoličnije, a u toj raznolikosti što 
preciznije metode književne ocjene, koja se ne razlikuje samo po 
svrsi nego isto tako po načinu i po dijalektički raznovrsnoj zadaći 
ocjenjivanja. 

Govoriti danas o Kranjčevićevoj lirici znači ocijeniti je prije 
svega u okvirima naše prošlostoljetne lirskoromantične faze, koja je 
prije pedeset godina bila u zakašnjenju za evropskom romantikom 
upravo pedeset godina, a koja, kao romantična lirika Nazorova, 
traje još i danas, sto i tri godine iza Hugonova predgovora „Crom- 
AvelluV Suditi dakle danas, poslije pedeset godina, o našoj pro- 
šlostoljetnoj romantičnoj lirici ne znači samo prikazati je u književ¬ 
nom vremenu u kome je zaostala za zapadnoevropskim književno- 
pomodnim strujama, nego znači uzeti u naročiti obzir naše na prvi 


1800. Tieck: Romantischc Dichtungen. 

1801. Novalisova smrt. 

1805. Schillerova smrt. 

Faust prvi dio. 

1815. Byron: Poetical works. 

1822. de Vigny: Poemes. 

Hugo: Ode. 

1823. Mickiewicz: Balade i romance. 

1824. Mickiewicz: Dziady. 

Byronova smrt. 

1827. Predgovor Cromwellu. 


1900. Slavenske Legende V. Nazora. 

1902. Trzaji S. Kranjčevića. 

1903. Hrvatski Kraljevi V. Nazora. 
1908. Divot-izdanje Kranjčevićevo 

D. H. K. 

1910. Lirika V. Nazora. 

1913. Nove Pjesme V. Nazora. 


1927. Nazorova romantika traje do 
danas. 

pogled nevidljive i neznatne napore, koji u zapadnoevropskim knji¬ 
ževnim omjerima ne znače mnogo, ali bez kojih bi svaki dalji 
organski razvoj naše vlastite lirike ostao nezamisliv. Naša roman¬ 
tična lirika nije bila nikakva reakcija na književni klasicizam, jer 
prije nje ne može se govoriti kod nas o našem cjelovitom književnom 
trajanju. Ona znači ulaženje u neotkrivenu jezičnu tvar, u nepo¬ 
znate i neobretene jezične prostore stiha, bez velikih uzora, bez 
naročite predaje, bez skupocjene baštine i naslijeđenih zakona u 
pitanju književnoga ukusa i pjesničkoga oblika. Ta naša roman¬ 
tična lirika znači prenošenje jezične tvari iz pradjedovskog, mar- 
vogojskog, ribarskog, seljačkog stanja u stanje gradskoga stiha i 
pjesničkoga izraza u zapadnoevropskom, građanskom smislu, a 
kako je to prenošenje dugotrajno, o tome govore vrlo poučno sve 
tri faze naše romantične lirike, koja još i danas neprekidno traje. 
Prva: s Mažuranićem i Preradovićem, druga: s Markovićem i 
Šenoom i treća: s Kranjčevićem i Nazorom, kao s najmarkantnijim 
imenima tih faza. 

Jedno književno djelo treba ocijeniti u svim njegovim vre¬ 
menskim fazama, historijski, razvojno, ne puštajući iz vida subjek¬ 
tivne uplive, pod kojima se djelo javilo, ni prostorne odnose, u ko¬ 
jima je nastajalo. Književni život jednog književnog djela samo je 
dio cjelokupnog književnog kompleksa u kome se to djelo rodilo, 
i kao odlomak književne cjeline, ono sasvim prirodno stoji pod 
uplivima šire, životne, društvene podloge, podređeno toj podlozi i 
oviseći od nje, kao što posljedica ovisi od uzroka. 

Kranjčevićeva lirika nastala je u društvenim i književnim 
okvirima osamdesetih godina i kao umjetnička i književna pojava, 
ta je lirika odraz naših društvenih i književnih prilika onoga vre¬ 
mena. Kranjčevićeva ličnost, s krugovima njenih književnih isku¬ 
stava i spoznaja neodvojivo je povezana s našim društvenim i knji¬ 
ževnim prilikama osamdesetih i devedesetih godina; oko osam- 
desetpete, kada se Kranjčević kao dvadesetgodišnji dečko pojavio 
sa svojim prvim stihovima, naše lirske prilike bijahu malograđan¬ 
ski zaostale: ti naši književni počeci stajahu u zakašnjenju za 
evropskom lirikom četrdeset do pedeset godina. Harambašićeva 
hrika je vršnjakinja Verlaineova i Rimbaudova, a kada je Kranj- 
Cev ić spremao svoje ,,Izabrane pjesme", smatrahu pariški simbo- 

listi knjigu Heredijinih „Trofeja" pogrebnom slavom parnasov- 
skog programa. 2 

Kranjčevićeva lirika, promatrana kroz okvir bilo kakvog po¬ 
modnog, s njom suvremenog zapadnoevropskog književnog krite¬ 
rija, pokazuje bezbrojno mnogo nedostataka u smislu književno- 
pomodne fakture. Vidimo u povijesti međunarodnih književnih 
odnosa, kako je pomodno često glasnije od izvornog i bitnog i kako 
moda i u umjetnosti igra važnu ulogu. U evropejskoj (a pomalo 
i u našoj) suvremenoj lirici postala je danas riječ o modi glas¬ 
nijom od unutarnje, na prvi pogled često nejasne umjetničke snage 
pojedinih lirizama. Današnje pisanje o lirici udaljilo se od stvarne 
podloge i današnje suvremeno (naročito naše) izricanje umjetnič¬ 
kih ocjena pojedinih pjesama ili je opisno ili je papagajsko ponav¬ 
ljanje pomodnih formula. 3 Svrhom pisanja lirskih pjesama nije i 
ne može da bude, da netko pripada ovom ili onom pomodnom knji¬ 
ževnom smjeru, jer lirika nije moda ni snobizam. U umjetnosti je 
od početka bilo raznih smjerova u ukusu i razilaženja u pitanju 


1866. počinje parnasovski pokret pro- 
tiv romantika drugoga carstva: 

Musseta i Lamartinea. Zola po¬ 
činje ciklus: Rougon~Macquart. 

1867. Zola: Therese Raquin. Marx: 

Kapital. 

1879. Ibsen: Nora. 

1883. Nietzsche: Zaratustra. Smrt R. 

Wagnera. 

1885. Verlaine: Jadis et naguere. 

1886. Ibsen: Rosmersholm. 

Nietzsche: Iznad dobra i zla. 

1887. Strindberg:Otac. Gospođica 
Julija. 

1888. Cjelokupna djela Mallarme-ova. 

Godina pobjede francuskoga 
simbolizma. 

1898. Strindberg kao pokajnik: U 
Damask. 

3 To papagajsko, sektaško ponavljanje pomodnih formula naročito se po' 
kazuje kod našeg pisanja o slikarstvu. Ocijeniti jednu sliku znači danas kod nas. 
svrstati je u jednu od dvadesetpet faktura posljednjeg pariškog recimo - " fau- 
vizma, kao da su slike detaljizirana maloprodaja obojadisanog platna, koje »e 
razlikuje po manufakturi raznih smjerova. 


Slobodarke. 

Harambašić: Sitne pjesme. Javlja »e 
Kranjčević. 

Marković: Dom i Svijet. 

Harambašić: Tugomilke. 


Kranjčević: Izabrane pjesme M. H. 

oblika i formalnog (pomodnog) rješavanja u svladavanju tvari. 
Od Dantea do Puškina i Jesenjina, uvijek je u raznim vremenima i 
prilikama bilo umjetnički pomodnog. U tim bezbrojnim varijan¬ 
tama ukusa i mode, pogleda na svijet, programa, uvjerenja i tem¬ 
peramenta nikada nije od važnosti po vrijednost jednog pjesnič¬ 
kog djela, da li je kao voštana lutka opremljeno po pravilima ukusa 
posljednje mode, već to, izbija li iz njega njegova vlastita, unutar¬ 
nja. sugestivna snaga nepatvorenog, prvotnog, iskrenog doživ¬ 
ljaja. Jer umjetničko stvaranje nije i ne treba da bude imitacija 
niti vještačko igranje s izražavanjem već postignutih izraza, nego 
izražavanje još neizraženih dojmova, dakle gledanje, a ne opona¬ 
šanje gledanja i ponavljanje već viđenog. U raznim književnostima 
i književnim razdobljima uvijek je bilo mnogostranih i međusobnih 
utjecaja u prostoru i u vremenu, ali nije i ne može biti važno kod 
izricanja suda o jednom talentu, da li se pojavio u sjeni ili svjetlosti 
ovog ili onog pomodnog književnog smjera, nego to, da li je samo¬ 
stalna ličnost i u koliko se ta njegova lična, prirođena, unutarnja, 
izvorna vidovitost odvaja od vremena, od mode ili od ukusa do 
one prodorne sugestivnosti, koja se već nekoliko hiljada godina 
zove: pjesničkom snagom. 

Kranjčevićevi književno-izražajni nedostaci u glavnom su ne- 
nedostaci jednog književnog stanja, koje je Harambašić rezignirano 
bio označio kao „skrpareno". Tadanje zaostale, agrarno-malo- 
građanske političke prilike u borbi s madžarskim imperijalizmom 
u Hrvatskoj, prvi decenij austrijske bosanske kolonijalne politike, 
umiranje ilirske četrdesetosmaške romantike u vrijeme Kvaterni- 
kovo, Starčevićevo i Štrosmajerovo, književno zbunjeno stanje oko 
pravaške lirike osamdesetih godina, male životne prilike u zaosta- 
hm provincijalnim gradovima bez štampe i društvenoga života, sve 
to nije moglo utjecati povoljno na razvoj književnosti. U verbalnim 
i bespredmetnim svađama legitimista i romantika, unionista i obzo- 
r aša, u sektaškim diferencijama između čistih pravaša i stekliša, 
narodnjaka, Samohrvata, Slavosrba i madžarona, u beskrajnim 
praznim uvodnicima o okvirima i o unionizmima, u stanju bez gra¬ 
đanske podloge, s tuđinskim i odrođenim višim plemstvom, sa si- 
iomasima šljivarima kraljevskim činovnicima, što se je moglo drugo 
U književnosti nego ,,krpariti“? Oporbenjaci i vladinovci, ti po- 
•^ubni stražari ,,reda i rada“ Khuenovog, borili su se složno i 


191 

















jednoglasno protiv „pogubnog duha materijalizma i protiv Zoline 
„estetike rugobe“. Naši umirovljeni jelačićevci četrdesetosmaši, 
garibaldinci i slobodnjaci predstavljaju sebi poeziju kao „nježan 
cvjetić osjećaja* * 4 u „blatnoj prozi“ svakodnevne stvarnosti. Kazala 
na uri našeg književnog tornja stajala su nepomično u znaku 
mračnog i zakutnog zakašnjenja. 4 To vrijeme u sebi i oko sebe 
Kranjčević formalno nije svladao nikada i čitava njegova lirika 
zapečaćena je pečatima toga vremena, kada je na našem nebu još 
još uvijek sjao Preradović kao jedina „zvijezda jasna . 

Njegove su pjesme krasne, 

Kakvih pjevat kadri nismo. 

Pjesničke nam zvijezde jasne, 

Pjesničko nam sveto pismo. 

Harambašić , Petru Preradoviću 

Harambašić (rođen 1861., četiri godine stariji od Kranjče- 
vića), stajao je tada, u svojoj dvadesetpetoj godini, u prvome planu 


4 

1830. Julska revolucija. 

1833. Puškin. Onjegin. 

1834. Mickiewicz: Pan Tadeusz. 

1840. Proudhon: Qu’ est-ce que la 

propriete? % 

1844. Engels: Umriss einer Kritik der 
Nationalokonomie. 

1847. Marx: Misere de la Philosophie. 

1848. Heine. Petofi. Marx-Engelsov 
manifest. Bakunjin. Wagner. 

Hebbel. E. A. Poe. W. 
Whitman. 

1851. 


1857. Baudelaire: Fleurs du mal. 

1859. Darwin: Postanje vrsta. Tristan 
i Isolda. Marx: Kritika nacional¬ 
ne ekonomije. 

1866. Verlaine: Poemes saturniens. 
Le parnasse contemporain. 

1868. 

1874. Impresionizam. 

1878. Ibsen na vrhuncu književnog 
utjecaja. 


Gaj: Kratka osnova horvatsko-sla ven¬ 
skoga pravopisanja. 


Mažuranićeva pjesma o Smail-agi. 

Preradovićevi Prvijenci. 

Jelačić. 

Preradović, vršnjak Baudelaireov, pre¬ 
staje (u glavnom) pisati poslije 
petgodišnjeg rada. 

Solferino. 


Koniggratz. Custozza. 

Javlja se Šenoa. 

Nagodba s Madžarima. 
Kovačićeva lirika. 

Bosanska okupacija. Kumičić: 
puškom. 


192 


naše lirike. Stampavši već tri knjige pjesama, od kojih su „Slobo- 
darke** s jakobinskim geslom bratstva, jednakosti i slobode do¬ 
živjele nekoliko izdanja, Harambašić je bio po svojim vlastitim ri¬ 
ječima „nošen na narodnim rukama* 4 . Njegove budnice i davorije 
pjevahu se na uličnim protumadžarskim demonstracijama, njegove 
ljubavne stihove prepisivahu malograđanske gospođice u spomenare 
i intimna pisma, njega citirahu u političkim uvodnicima i po skup¬ 
štinama, on je bio vates i bard ne samo jedne stranke, nego jednog 
čitavog grada. Taj grad imao je onda oko dvadesetpet hiljada sta¬ 
novnika, a te iste godine, kada se Kranjčević javio sa svojim prvim 
pjesmama, odigrano je u kazalištu „110 dramatskih i 83 glasbene 
i 7 magičnih predstava profesora Beckera**. 

Ja sam, draga, dobar Hrvat, 

Bistra vida, uma zdrava, 

Ja sam, draga, dušom, tijelom 
Privrženik stranke prava. 

Ovakva Harambašićeva lirika stranačkih, pravaških davorija 
i zdravica, stajala je u znaku one malograđanske slikovitosti, kakvu 
je Rendić isklesao deset godina kasnije u mramoru na Starčevićevu 
grobu u Šestinama: Hrvatska, koja stoji nad ruševinama svojih 
prava, a lav kao simbol snage i prkosa spava nad poveljama, pe¬ 
čatima i latinskim natpisima Kraljevine. Malograđanski patos, 
koji je ostao da živi u našoj lirici od Šenoe pa sve do Matoševa 
barresizma, lirike još uvijek idejno romantične, koja za nas znači 
uvod u lirski impresionizam. 5 U tim književno zaostalim prilikama 
politički je pritisak Khuenove tiranije postajao sve izazovniji; da bi 
se moglo ocijeniti to tamno vrijeme, treba pročitati Harambašićevu 
pjesmu u prozi „Tri molitve**, zbog koje je taj pravaški bard bio 
osuđen na petnaest mjeseci zatvora. 

„Meni nije od vojništva ostala nijedna ugodna uspomena, ali 
jednoga momenta neću zaboraviti za svega života: Godina robo¬ 
vanja primakla se kraju, velike su vježbe bile minule i ja sam 
nakon desetdnevnoga „marširanja** i opet ugledao svoj žuđeni 
Zagreb. Izmučeni od naporna hoda, stajali smo na Zrinjevcu. 

5 Usporedi Matoševe pjesme: Zvono, Kod kuće, Mčra, Per pedes Ap., 
Stara pjesma, 1909., Pri Sv. Kralju, Epitaf, Gnijezdo bez sokola, itd. itd. 

*3 Hrvatska književna kritika 


193 














Valjalo je, da se zahvalimo Bogu, što smo sretno pretrpili toliko 
muka na ubavom požeškom polju. Najednoć nastade svečana ti¬ 
šina: „Habt Acht“! I čitava 53. pukovnija stoji kano gora — 
„Zum Gebet"! Ja podignem lijevu ruku do zaslona moje kape, 
glazba stane svirati molitvu toli nježno, toli tiho i toli milo, da 
me je uistinu obuzelo pravo nabožno čuvstvo. I moja se prsa burno 
zatalasaju pod austrijskom uniformom i ja kano tuđi rob i sluga, 
kano tuđi vojnik uzdahnem iz dna srca: „Bože spasi moju hrvat¬ 
sku otadžbinu". Harambašić, Tri molitve. „Balkan “ 1886. 

Najugledniji i najuvaženiji književni kritik onoga vremena 
Hranilović, pišući o lirici Andrije Palmovića, štampao je ovu vrlo 
značajnu konstataciju: 

,,K čemu sada ispitivati, što je razlog, da o Palmovićevih 
pjesmah nijedan strukovnjak nije napisao dosele upravo ništa, kad 
znamo, da i o najboljem Šenoinom romanu: „Kletvi**, o njegovih 
divnih historijskih pripoviestih: „Diogenu , „Čuvaj se senjske 
ruke**, „Seljačka buna**, pa i ostalih njegovih socijalnih pripo- 
viestih, strukovna kritika dosele ni slovca progovorila nije . 

„ Balkan“ 1886. 

Pet godina poslije Šenoine smrti nije se dakle o najslavnijem 
piscu onoga vremena pisalo ,,ni slovca , a Hranilovič, po svom 
vlastitom uvjerenju „strukovnjak** i jedini evropski arbiter tadanjeg 
našeg književnog ukusa, citira kao sjajan „elegičan vers A. Pal^ 
movića ovo: 

Stranom si ga maknula 
Iz te moje krvce; 

Ah! ne nije onaj već 
Kakvi bje iz prvce. 

Pišući o Palmovićevoj baladi „Grom osvetnik kao o uzoru 
dikcije i „uzorite** tehnike same superlative, Hranilović citira: 

„Uduhnite do dva daha 
S mora mutnu jugovinu 
Suprotnite dvie se kapi 
Bujicam, kad naglo šinu** 

i kaže o toj „kitici** da je osobito krasna: 

„Odlikuje se ta balada svojim liričkim prelaznimi sko¬ 
kovi, od kojih je osobito krasna kitica sa svojimi metaforič- 
kimi antitezami**. 

Harambašić, kao urednik „Hrvatske Vile** u borbi protiv 
književnih poletaraca, početnika, protivnik štampanja „nezrelih 
pjesničkih proizvoda**, buni se protiv kvantitativnog umnožavanja 
stihova: 

,,I zato je kod nas već svaki bies postao književnikom, 
a mi od samih literata ne ćemo doskora ni imati literature. 
Doskora će biti sramota nazivati se hrvatskim književnikom**. 

„Hrvatska Vila*. IV. 


S Hranilovićem zajedno u borbi protiv tadanje nepozvane 
književne kritike, Harambašić citira Hranilovićevu crkvenu idilu, 
kao primjer izražajnog savršenstva: 

„Snij, majčice, miljenice, 

Biela moja crkvičice! 

Dajuć svakom sve što ište: 

Krst, vjenčanje, pokojište”. 


U tim žalosnim književnim relacijama javio se Kranjčević 
kao dvadesetgodišnji eksklerik-preparand sa svojim prvim stiho¬ 
vima i odmah je obratio na sebe književnu pažnju onog malog 
kruga koji se je po vlaškouličkim i opatovinskim krčmama bavio 
književnim pitanjima. 


Vi silni ljudi, kad vas pjesma prene 
Uz grozni vapaj iz sna blaženika, 
Kad gladni zub vam —* kao u hijene 
Razdrobit segne ^ ljuta buntovnika! 


A1 čista pjesma pobjedna se vije, 

I silni na gniev smieši vam se radje, 
Dok jedno želi i dok sladko snije 
Da ni raj ne bi snivat mogo sladje. 


Ej, na križ, na križ. 


„ Balkan“ 1886. 


13 * 

Iste godine kada je Kranjčević pisao takve svoje prve lirske 
sastavke, na zapadu pobijedio je simbolizam u lirici, a deset godina 
prije simbolizma javio se impresionizam u slikarstvu. Trideset go¬ 
dina poslije Baudelairove lirike, kada je borba s romantikom uopće, 
a s romantikom drugoga carstva pak naročito, već davno bila likvi¬ 
dirana, kod nas je Franjo Marković štampao svoju romantičnu 
poemu „Dom i Svijet'*, naše gotovo jedino romantično epsko djelo 
pedeset godina poslije Mickiewiczevog „Pan Tadeusza". Kranjče¬ 
vić je vršnjak Bierbauma (1865), Dehmela (1863), Conradya 
(1862), Arna Holza (1863), Wedekinda (1864), a u vrijeme Kranj- 
čevićevih prvih pjesama, B. Shaw, devet godina stariji od Kranj- 
čevića, počinje u Londonu borbu protiv romantičnog kiča, za Ibsen- 
sku tezu, protiv koje se već Strindberg bori svojim najjačim stva¬ 
rima Ocem i Julijom. Između te i takve književno-likovne Evrope 
i lirike specifično hrvatske, lirike pjevane o četveroredovima ,,švap- 
skih bataljona", gdje pjesnici stoje „Habt acht" te kao „tuđi robovi 
i sluge" lirski uzdišu, a za to svoje lirsko uzdisanje bivaju suđeni 
na petnaest mjeseci zatvora, između Kovačića, Jorgovanića, Palmo- 
vića i Hranilovića, javio se Kranjčević pod Šenoinim i Haramba- 
šićevim utjecajem i štampavši tako deset, petnaest pjesama on je 
postao u deset godina priznata pjesnička veličina: pjesnik lovorom 
ovjenčan, kome Matica štampa knjigu Izabranih Pjesama u znak 
naše najveće počasti i priznanja. 

O Kranjčeviću se kod nas pisalo i govorilo neobično mnogo. 
I kao što se to obično događa oko glasnih i istaknutih književnih 
pojava, o njemu je zapravo stvarno izrečeno vrlo malo. Napisali 
su za njega da je ličnost od parskog mramora (Jakša Čedomil), 
da je titanska šuma, gdje šum lahora zaglušuje težak huk vodo¬ 
pada (Dučić), da je ukleti Holandez naše lirike, naš Lucifer, naš 
vatronoša Prometej i rušitelj bogova i idola. Marjanović mu je 
istaknuo konciznost i izrazitost forme, veliku i temeljitu kulturu, 
a Lunaček (koji je Domjanića usporedio s Nietzscheom), odrekao 
mu je svaku sposobnost svladavanja forme i svaku kulturu. Jedni 
su pisali o njemu da je on naš Hamlet, naš hamletizam, naš Scho- 
penhauer, drugi su ga uspoređivali s Kant-Laplaceovom teorijom 
i Darwinizmom i sa bečkim radničkim novinama „Arbeiter- 
Zeitung 44 . On je dakle po sudu svojih suvremenika pesimista-mi- 

slilac i slobodoumnjak-revolucionar, bečki socijal-demokrata, „ve¬ 
leum , ravan najvećim „veleumovima 44 devetnaestoga stoljeća; naš 
jedini bogodani pjesnik evropskoga mjerila, lučonoša i buntovnik. 

Od mnogih tih ocjena Kranjčevićeve poezije, najtočnija i 
istini najbliža je Matoševa, za koju je Prohaska napisao da znači 
„plaženje jezika nad mrtvacem 44 . 6 7 Matoš je za Kranjčevića utvrdio 
da je narodan pjesnik, sasvim hrvatski, više retoričan no lirski, više 
plod dodira s našim domaćim no sa stranim pjesnicima. Dojam Kranj- 
čevićevih stihova je kao u Šenoe i Preradovića više deklamatorski 
no umjetnički. Kranjčević ima intenzivnosti osjećaja, ali nema fan¬ 
tazije genija. On je previše reprezentantivan nego originalan. ,,Naj- 
karakterističniji njegov epitet i skoro simbolski za cijelu tu slobod¬ 
njačku i pesimističku poeziju čini mi se pridjev zaturen. Jest, to je 
pjesma zaturene misli zaturenog naroda i pjesnika zaturenog iz 
kuta 44 . 

Ta Matoševa teza o Kranjčeviću, istinita u glavnom i oštra, 
mogla bi se braniti. Njena je uvjerljivost na prvi pogled neodoljiva, 
ali iz današnje dvadesetgodišnje retrospektive, ona ne ostaje sasvim 
slobodna od nepristranosti. Ta je Matoševa teza zamagljena suviše 
velikom vremenskom blizinom, uznemirena gromoglasnim i ispraz¬ 
nim superlativima oko Kranjčevićeve lirike; ona na posljetku nije 
napisana bez izvjesnog ljubomora koji se osjeća između redaka. 1 
Matoševa ocjena jaka je u negativnom stavu spram Kranjčevićeve 
poetike, ona je premoćna u pomodnotehničkom prikazu Kranjče¬ 
vićeve romantične fakture, ali je namjerno nesklona da primi i da 
u punoj mjeri vagne sve one pozitivne tendence Kranjčevićeve 

6 Po nekoj tamnoj i neshvatljivoj logici Prohaska je to Matoševo „plaženje 
Jezika" nad mrtvim Kranjčevićem preštampao u svome „Pregledu" kao jedan od 
konačnih sudova o Kranjčeviću, osjećajući podsvijesno, da sam sa čitavim svojim 
književno-kritičkim kapacitetom nije u stanju da ocijeni Kranjčevića tako jasno 
kao Matoš kada nad tim mrtvacem plazi jezik. On, koji za Matoša u svome 
„Pregledu" kaže, da mu stil nije oplodio literature, jer ga ne nosi „nikakav 
karakter" i da je Matoš predstavnik „beznačajnog artizma", citira Matoša i 
Matoševe „beznačajne" kritične ocjene u svojoj knjizi više od pedeset puta. 

7 To je razumljivo. U ono vrijeme Matoš je već ocrtao svoj lirski program 
i dok se o Kranjčeviću pisalo kao o geniju, do njegove lirike ni onda kao ni 
danas, sedamnaest godina poslije njegove smrti, nitko (osim njegovih sljedbe- 
oika) nije držao mnogo. Na primjer: Lunaček, Matošev najintimniji prijatelj, 

lirike, koje su za ono određeno i zatvoreno vrijeme između osam¬ 
desetih i devedesetih godina značile razmicanje naših književnih 
međaša. Između Arnolda i Badalića, iz vremena početničke faze 
Kranjčevićeve, mogla bi se štampati jedna čitava knjiga diletantskih 
lirskih citata, za koje ne bi nitko ni po čemu mogao utvrditi da li ih 
je napisao Milaković, Pogačićeva, Alaupović, Dlustuš ili Kranj- 
čević ili bilo koje od pedeset (danas potpuno nepoznatih) imena 
tadanje lirske prosječne generacije. 

I ti mi se javljaš, zlato moje malo, 

Što si prvim milkom mene ogrijalo. 

Njekako se tužiš, muče mi te jadi, 

Gorko li je, gorko varat se u nadi. 

S. Kranjčević: Uspomene. „Balkan ‘ 1886., str. 90. 

Cjelokupno Kranjčevićevo lirsko djelo ispretkano je takvim 
slabim, zaostalim, specifično našim, domačim, zagrebačkim dile¬ 
tantizmom osamdesetih godina i Matoš, čije ime znači u našoj 
knjizi konačan prekid upravo s tim zaostalim našim književnim 
diletantizmom, imao je pravo, da nitko nije bio smion da utvrdi, 
kako su mnoge Kranjčevićeve pjesme čisti diletantizam. Ali isto¬ 
dobno Matoš i nema pravo, jer ne uviđa (zbunjen pariškim pomod¬ 
nim lirskim sjajem), kako je najosnovnija karakteristika Kranjče¬ 
vićeve lirike upravo to duboko, nesvijesno otimanje diletantskoj 
šemi i prodiranje iz uobičajene, klišetizirane fraze u neizrečeno. 
Iz onih zaostalih nedostataka jedne književne sredine, kada se za 


pišući sentimentalan predgovor „Umornim pričama" g. 1917. kaže: „A baš je on 
bio, koji se toga formalizma nije držao osim u pjesmama, za koje bi bilo bolje, 
da ih nikada napisao nije". Str. XI. Matoševa lirika pisana je mozgom, više iz 
kritičkih pobuda, upravo onako kako Thibaudet prikazuje Brunetičrea, koji je 
mislio da književnost postoji radi kritike i da je čitava njemačka književnost 
nastala iz Lessingove kritike: da poput Ronsarda i Malherbea i Chateubrianda 
pokaže lirskim primjerom, što se može stvoriti iz jezika. Thibaudet: Physiologie 
de la critigue str. 107. No unatoč te poučne, dogmatske, didaktične namjere, Ma" 
toševa lirika stoji tehnički neusporedivo na višem stepenu od svega što je napi¬ 
sano između secesionističke Moderne i naše prve impresionističke pojave Ljube 
Wiesnera. Matoš kao lirik ostaje s petnaest do dvadeset pjesama u Antologiji 
naše suvremene lirike, gdje će imena kao Tresić, Vidrić ili Domjanić biti zastu¬ 
pana najviše s jednom ili dvije pjesme. 

ljude koji su mislili da Zola nije „svinjsko korito 4 * pisalo da su 
„trčilaže i črčkari 44 i da ih treba „strpati u buturnicu 44 , iz jednog 
jezično nemoćnog stanja, kada je Hranilović o Palmovićevoj sa¬ 
vršeno diletantskoj odi „Slut 44 tvrdio da se: ,,tuj pače, malo ne¬ 
jasno, riešava jedno temeljno metafizičko pitanje: što je bivstvo 
ljudske duše: substantia ili accidens* 4 , Kranjčević je znao da jed¬ 
nim potezom svoga pera svlada i svoje slabe uzore i svoje zao¬ 
stale suvremenike, otvarajući svojim stihovima prostore novih slika, 
kod nas nepoznatih i neizrečenih. Boileau i Moliere bijahu suvre¬ 
menici Jurja Križanića, Belostenca i Frankopana Krste, Goldoni 
Brezovačkog Tita, a Kranjčević St. Georgea i Verlainea. Između 
Verlainea i Boileau ima više od dvije stotine godina razmaka, 
između Goethea i St. Georgea stotinu, a progovoriti u nijemom i 
gluhom stanju punim i zvučnim govorom stiha, proključati kao 
vrelo, prodrijeti kao izvor u pustoj praznini, događaj je izvorniji, 
nego nastajati u nizu dvjestagodišnjem, u mudrom i složenom nani- 
zivanju i staloživanju ukusa i književne predaje. 

Treba uzeti jednu od njegovih dobrih pjesama (Lucida inter- 
valla, U noći mrtvih, Misao svijeta, Heronejski Lav, Dva barjaka, 
Eli, eli, lama azavtani?!, Resurrectio, Mojsije, Gospodskomu Ka¬ 
stom, Iseljenik), i osjetiti to razmicanje lirskog gradiva, stvaranje 
novih slika, izražavanje neizraženog, izgovaranje kod nas neizgovo¬ 
renog, odsjajivanje i sjećanje nama nepoznatog, pa da se utvrdi, 
kako je tu progovoreno smrtnim ustima neprolaznije nego što se kod 
nas do tih stihova govorilo u našoj lirici. Ta pjesnička lubanja nije 
govorila kao papiga samo naučene stvari; taj jezik bio je krvav, a 
riječi na tim usnama bile su, da se izrazim jednom Preradovićevom 
i njegovom riječi, doista: životvorne. U jeziku i jezičnim mogućno¬ 
stima onoga vremena bilo je sivo i nepomično, mucavo i teško, 
mnogo teže i olovnije nego danas, kada je još uvijek bezbojno, sivo 
i mucavo. Treba ocijeniti sve naše štampane kvantitete između Da¬ 
nice i Savremenika pak da se osjeti, kako u Kranjčevićevim mnogim 
stihovima svjetluca mirna i jaka svjetlost nad dosadnom, ispraz¬ 
nom, nevještom, i ništetnom prazninom jednog neknjiževnog vre¬ 
mena, svjetiljka, koja se još i danas poslije trideset i četrdeset 
godina jasno vidi i razabire. Njegovih deset-petnaest pjesama bilo 
je od prodorne snage i značenja za razvoj naše lirike, i tih deset- 
Petnaest pjesama stoji još i danas poslije našeg secesionističkog 

bunila u pjesmi i u kritici mnogo solidnije nego mnoge naše raz¬ 
vikane književno-modernističke pojave, koje su se međutim po¬ 
javile i nestale. Počela se u posljednje vrijeme dobronamjernim i 
staromodnim frazama pokazivati neka blaga i pobožna namjera, 
da se Kranjčevićevo „pjesničko djelo spasi za potomstvo; čemu 
otrcanim frazama o tom pjesniku potamnjivati njegovo „pjesničko 
djelo", kome je neprolazno značenje upravo u tome, da je prestalo 
biti,, pjesničkom 44 otrcanom frazom. Njegovo značenje ne leži u tome 
da je stvorio nemoguču i smiješnu školu imitatora i nenadarenih 
epigona, nego u tome, da se u najtežim i najmračnijim prilikama 
uzdignuo i progovorio bez uzora, bez ugleda, bez preteča, nevješto, 
neuko, bespomoćno, sa pedesetgodišnjim zakašnjenjem, ali ipak: 
progovorio. Njemu je nedostajalo gotovo sve što u drugim (zapad¬ 
nim) književnostima pjesnici od (mnogo manjeg) značenja obično 
nasljeđuju: i književni smjerovi, i kanonizirani ukus i bogata pre¬ 
daja dvjesta-trista-godišnje kulture govora. Pred njim nije bilo 
književnih zakona ni lirskih zakonodavaca, a na rodoslovnoj ploči 
njegovog lirskog podrijetla nema markantnih predaka. On je izra¬ 
stao u vremenu pred konac prošlog stoljeća, kada se čitavo jedno 
vrijeme, u evropskom mjerilu, izgubilo u neukusu malograđanske 
pseudoromantike, i čitava njegova pomodna faktura povezana je 
neodvojivo upravo s tom malograđanskom pseudoromantikom. 
Retuš njegovih slika i alegorija poslastičarski je sladak, jer su 
ljepote te pseudoromantike bile slatke kao poslastičarska caklina. 
Arrangement njegovih kompozicija je melodramatski banalan, kao 
sve što se komponiralo osamdestih godina. Rasvjeta njegova je 
teatralna. On radi s najglasnijim romantičnim sredstvom kontra- 
stiranja: elegično uprljano sa cinizmom, baladeskno i tragično svla¬ 
dano sa sarkazmom, pseudoromantično lijepo i dobro u sudaru 
s luciferskim demonizmom zla i rugobe. Sve su njegove elegične 
slike dekorativno uokvirene nadzemaljskim simbolima i on je uvijek 
na granici kiča, kao što su to svi genre-drvorezi devedesetih go¬ 
dina, koje je kao urednik ,,Nade tako rado i obilato štampao. I 
sredina u kojoj je živio, i vrijeme u kome je pisao, i uzori u koje je 
gledao kao u domaće književne autoritete, i književnopomodna 
sredstva koja je upotrebljavao kod svoga izražavanja, sve mu je to 
kod stvaranja više odmagalo nego pomagalo i više smetalo nego 
pogodovalo. Pa ipak: ispod ove vanjske vještačke naprave, ispod 

ovog neukusnog i banalnog književnog steznika, pod tom površ¬ 
nom pseudoromantičnom korom javlja se njegovo unutarnje lice i 
osjeća se njegovo krvavo tijelo, prodire elemenat njegove lične, 
individualne, kranjčevićevske snage, za naše književne prilike po¬ 
jave u svakome pogledu markantne. Riječi su mu po smislu često 
mutne i zbunjene, nejasne i potpuno zamagljene, ali se između 
stihova osjeća podzemni huk nevidljive tamne ponornice, što se tu 
valja pod tim riječima istinito i sudbonosno. Pojava Laure u Kova- 
čićevoj Registraturi (onaj paranoidni Laurizam koji bunca u bunilu 
između ingenioznosti i ludila), Kvaternikova pogibija, kao tragičan 
sudar između našeg političkog sna i jave, Kosorove praljudske i 
mamutske magle, kao jedini rezultat naše književne secesije (Požar 
strasti), Meštrovićev kiklopski hod između neukusa i ogromnosti, 
sve to znači kretanje jedne tamne ponornice u nama, koja se već 
javila u Križanića, a traje preko Šupila i Radića do danas u svim 
pojavama našega individualiteta, kao simptom razdrtosti i neraz¬ 
mjera naših prilika. 

Na noge se, kanibale, što si slasno istim zubom 

Jeo mozak poluboga, kao i rep magareći! 

Nikada nikome nije bilo jasno i nikada se nikome ne će 
objasniti, kakav je to zapravo kanibal koji jede magareće repove 
i nikada to pitanje ne će biti važno kod ocjene estetske vrijednosti 
ovoga stiha. Je li ta snaga više retorična nego umjetnička, ima li 
smisla ili nema, da li spada u okvir Bremondove čiste poezije ra¬ 
zumom neobjašnjive, 8 da li je to neka naročita manifestacija ukusa 
ili neukusa, talenta ili antitalenta, lijepog ili ružnog, to je savršeno 
svejedno. Kranjčević je u našim prilikama s takvim stihovima za¬ 
grmio kao grmljavina i javio se kao truba, budeći kad nas po prvi 
put tajnom svoje sugestije čistu i nepatvorenu snagu poeziju. Kroz 
te i takve njegove riječi provalila je prodornom snagom unutarnja, 
imanentna, nejasna tajna žive poezije preko fraza i šema osam¬ 
desetih godina i te njegove apstraktno retorične riječi bile su od 
razorne snage za sve ograde i plotove naše apstraktne retorike 


8 Huit ou dix contresens, disait Jules Lemaitre, c'est tout ce qui reste 
de Virgile a la moyenne des bacheliers. 

H. Bremond: La poćsie pure str. 18. 

preradovićevske i historijske anegdote senoinske. Paradoksalan 
fakat, da upravo ta apstraktna retorika u Kranjčevićevim ustima 
ima vulkansku snagu, da znači živo i organsko trzanje za neizreče- 
nim još izrazom, govori jasno za to, da iz tih stihova, osim te reto¬ 
rike, govori još jedan glas, glasniji od svega što je odsvirano na 
našoj harfi osamdesetih godina. Do jedne samostalne kantilene taj 
Kranjčevićev glas nije mogao da se uzdigne, ali ti krikovi utoplje¬ 
nika spadaju među najdragocjenije što nam je ostalo iz onog tamnog 
močvarnog Khuenovog vremena. Trzajući se bespomoćno u tim 
našim bijednim odnosima, on se sve više zamuljivao, ali kao što se 
riba na suhome baca i bije raskrvarenim perajama, tako se je i on 
davio s krvavim škrgama u nepismenosti i bezizražajnosti jed¬ 
noga vremena, koje je preživalo u pustenim papučama u krugu 
petrolejke, prepuštajući ,,ludim pjesnicima da im na ,,koljenu sjedi 
djeva**, da se loptaju frazama i da ,,viluju“. Gristi sebe samoga 
za svoj vlastiti rep nad Khuenovom Hrvatskom i biti carski činov¬ 
nik u Kallayevoj Bosni, to je bio osnovni motiv Kranjčevićeve 
lirike. U toj lirici ne objavljuje se ni originalna fantazija, ni neo¬ 
bičan razum, niti spoznaja neke naročite lične odvojenosti od sre¬ 
dine, niti gledanje natprosječno slikovito ili vidovito; ali treba 
usporediti Preradovićevu njemačku liriku s njegovim prvim hrvat¬ 
skim pokušajima pak da se osjeti smisao stiha: ,,pjevat mi se opet 
hoće, ali ne znam ni sam kako “. U omjeru spram bezbrojnih rimo¬ 
vanih kvantiteta onoga vremena, koji su ispjevani, a da pjesnici ni 
sami nisu znali kako, pod mnogolikom bezizražajnošću i prazninom 
pjesničke šeme, u Kranjčevićevoj lirici osjeća se ranjeno vikanje 
u tminu. Vikanje u tminu, romantično, staromodno, zakašnjelo, ali 
krvavo i istinito. 

U Kranjčevićevim slikama često se javlja lirika najbanalnijih 
obojadisanih razglednica s romantikom Trnoružice i Pepeljuge i 
kičem božićnjeg nakita, gdje anđelima kao voštanim lutkama nad 
glavom blistaju zvijezde, ali istodobno, on ima snagu da nekom 
ljudožderskom lapidarnošću prokaže, kako sam jede svoje srce i 
to u vrijeme, kada je pojam lijepoga u našoj pjesmi bio malo¬ 
građanski potpuno ekskluzivan i kada su pjesnici vezli ljepotu na 
svili, kao gospođice šarene cvjetove. Kao esteta, on nije imao 
pojma o estetskom pluralizmu i u vrijeme kada je poslije Comtea, 
Guyaua, Engelsa, Mihajlovskog i Pljehanova već u morfologiji 

estetike bilo sve prilično socijalizirano i sociologizirano, on lično je 
estetski monista, i taj njegov estetski simplizam vrlo je jednostavan: 
njemu je simbolom poezije „vilinska kći**, kojoj nad glavom tre¬ 
peri zvijezda, ali taj čovjek, koji je napisao, da je pjesma „duši 
poslastica , imao je isto tako nepogrješiv instinkt za to, kako je 
svaka pojedina umjetnička emocija socijalnog podrijetla i kako 
bi zapravo viši cilj umjetnosti trebao da bude da tu estetsku emo¬ 
cionalnost podigne do visokog stepena socijalne harmonične jedin¬ 
stvenosti. Za slikarstvo kao likovnu vještinu nije pokazivao oso¬ 
bitog smisla ni razumijevanja, pa ipak kao kompozitoru u stihovi¬ 
ma, njemu pred očima lebde kao uzori uvijek mutne i isključivo 
slikarske osnove. On je mislio da se interes za slikarstvo širi de¬ 
taljnim opisivanjem sadržaja pojedinih slika i kao urednik „Nade**, 
on je u podlistku opisivao u pojedinim brojevima objavljene slike, 
stihom i načinom srednjoškolskih domaćih pismenih radnja s na¬ 
slovom: Bosansko selo na Savi. 9 List što ga je godinama uređivao 
značio je ustrajan kult upravo onog slabog kiča, punog mjesečine i 
slavuja, protiv čega se čitavo njegovo suvremeno književno vri¬ 
jeme evropskim razmjerima iz temelja bunilo i protiv čega je nje¬ 
gova vlastita kranjčevićevska nota služila kao program. Kranjčević 
doista nije svladao pomodno zaostale okvire svog malograđanskog, 
provincijalnog milieua i on je ostao u klišejima osrednjeg, malogra¬ 
đanskog, prosječno šematiziranog izražavanja u alegorijama, koje 
su bile više manira nego poezija i više prepisivani papirnati ukras 
nego pjesnički doživljaj. Kao pravi „pjesnik** svoga vremena, on 
je u jeziku tog maniriranog načina imao svoju „vilu**, a to je bila 
„slatka vila pjesme**. 10 U ulozi impersonalnog, nadljudskog, ,,pje- 
snika“ on je lutao naravno po „carstvu priče** i tako pjevao „hoda¬ 
jući po trnju**, u „grljenju svemira**, lebdeći nad zemljom kao 
,.pjesnički smiješak sa oblaka**. „Pjesnik** je u tom sistematizira¬ 
nome svijetu simbola „budala**, koja ispija „kupu bola** i hrani se 
».angjeoskim hljebom** pjesme, te uzdignut idealnim zanosom velt- 
šmerca, on kao „svemirski građanin u balonu mašte** putuje iznad 
svijeta sa svojom „pjesničkom prtljagom** i „idealima**. A ti Kranj- 

9 Vidi: Vladimir Ćorović: Lektira Silvija Kranjčevića. Građa za p. knji¬ 
ževnosti hrvatske. Knjiga X. str. 2. Uvoda. 

10 Sve figure pod navodnim znakovima uzete su kao primjeri Kranjče- 
vićevih alegorija. 

čevićevi alegorični „ideali" i njegova „pjesnička prtljaga" sve je 
to bio točno propisani rekvizit romantike, kakva stoji naštampana 
u sredjnškolskim čitankama: pod pritiskom izvana, između kula i 
utvrda carskog i kraljevskog bosanskog tvrđavnog sistema, pod 
olovnom kupolom vojničke okupacione stege i reakcionarne austro- 
madžarske kolonijalne politike, carski i kraljevski činovnik i nad¬ 
zornik Kranjčević okreće se u sebe i u zatvorenom prostoru između 
četiri zida svoje sobe, on uzima svoje pjesničke koturne i putuje 
nad oblake. Pretvorivši se tako u figuru pjesnika on nestaje u sebi 
i tako se gubi u romantičnom solipsizmu i introspektivnom precje¬ 
njivanju i najmanjeg pokreta u sebi. Nesposoban i nemoćan da se 
razračuna s Kallayevim bosanskim sistemom i njegovim političkim 
uređajem, pjesnik se je razračunavao s uređajem svemira. Sva ta 
osnovna i patetična pitanja takozvane sinteze: kamo i odakle, pak 
ono Kantovo (toliko razvikano) zvjezdano nebo nad nama i mo¬ 
ralni zakon u nama, to koketiranje s metafizičkim dubljinama o 
edenskom problemu dobra i zla, to titranje s religioznim problemom 
i satanizmom, sve je to zapravo bilo nojevsko turanje glave u tako¬ 
zvane vječne probleme, da se kroz te koprene astralne vječnosti ne 
bi progledala bosanska stvarnost. Osjećaje svoje stvarne ljubavi, 
mržnje, nade, očaja, zanosa i tuge, pjesnik je po svim uzakonjenim 
šemama romantičnog i refleksivnog pisanja pomodno zaostalih ka¬ 
lupa pretvarao u figure, gledajući sebe kao nadzemaljsko biće, 
kako „lebdi nad zemnim prahom" zemlje Bosne, kako je u sudaru 
„s ovim svijetom" i kako su mu „zvijezde braća i sestrice". Gotovo 
uvijek apstraktan kao „Putnik" Petra Preradovića, kroz njegove 
se rime i ritmove na momente može osjetiti i Jakšić, vrlo često 
Vojislav, a u pojedinim riječima javljaju se i sevdalinke i deseterac 
i sljepačke gusle. Stojeći tako usred Sarajeva, kao svoj vlastiti 
brončani spomenik, zamotan u bogate nabore svoje pjesničke toge, 
ovaj zakašnjeli romantik borio se ustrajno protiv svih svojih vla¬ 
stitih iskrenih unutarnjih sklonosti, da osjeti stvarnost i da je pre¬ 
nese u svoje stihove krvavu i strašnu, neposrednu, mutnu i du¬ 
boku, upravo onakvu kvakva jest. Kod njega se do konca nepre¬ 
kidno još osjeća Šenoa i kako je u Bugarkinjama mnogi njegov 

garibaldinski slobodoumni ausklang u stilu Šenoinih povjestica, 
tako se je za čitavog svog književničkog života kretao pod dojmom 
Harambašića, Zmaja i Kostićevih šekspirskih deseteraca. 

Po njegovoj se lektiri ne može zaključiti da se je sistematski 
bavio socijalizmom ili da bi bio dosljedan materijalista, već obratno, 
iz pjesama toga tipičnog školnika, romantika-četrdesetosmaša, 
pravaša-Starčevićanca vrlo se često vidi da nejasno i mutno, ali 
nepokolebljivo i trajno vjeruje u Boga. On vjeruje i u to da je čo¬ 
vjeka bog stvorio i tako mladi eksklerik na bijegu iz katakomba 
i vatikanskog Rima pod Khuenovu tiraniju i u vlaškouličke krčme, 
bježi opet kao bjegunac u Kcillayevu Bosnu, zbunjen, bez uzora, 
bez škole, bez više naobrazbe, u vrijeme zbunjenog previranja iz¬ 
među teških narodnih poraza, ruševina i sramota, raspoložen jere- 
mijski i na rubu očaja. U vrijeme nazdravičarske i prigodničarske 
lirike, kada se pisalo jalovo, slabokrvno i bez daha, Kranjčević 
osim romantike nije se nadahnjivao nikakvim lirskim uzorima, a 
po njegovoj (nama poznatoj) lektiri ne može se utvrditi da se je 
bavio detaljno bilo kojim književnim ili kulturnohistorijskim pita¬ 
njem. Pišući književne osvrte i prikaze on spominje književnost i 
poeziju kao „višu tajnu silu" koja „zadahnjiva duše najbistrijih u 
narodu glava" i „pribirući" tako „zlatna zrnca" u „svetome hramu 
prosvjete", on se kao urednik „Nade" zanosi za slikarski potpuno 
dubiozna imena austro-madžarske manufakture: Brandta, Vastagha, 
Fenyesa, Stankiewicza, Ajdukievwicza, Mrkvičku itd., pišući o 
njihovim slikama superlative. Mnogi njegovi biblijski motivi i nisu 
drugo nego prepjevane genreslike tih slabih poljačkih slikara kom¬ 
pozitora, tako omiljenih urednicima naših obiteljskih listova deve¬ 
desetih godma. Njegov „Posljednji Adam" sjeća na jednu kod nas 
slabo poznatu ilustraciju grofa Zichya, koja prikazuje posljednju 
scenu Madacheve Tragedije Čovjeka, a njegov monolog „Lucida 
intervalla" napisan je pod evidentnim utjecajem Petofijeva Luđaka, 
u slabome prijevodu Zmaja Jovanovića. Nad njegovim pisaćim 
stolom visila je nevjerojatno slaba kopija Meneghela Dinčića po 
Morettiu, te pišući prije osam godina o Dvornikovićevoj isto tako 
slaboj knjizi o Kranjčevićevu pesimizmu, mislim da sam dobro 

naglasio baš ono likovno bijedno stanje tog našeg najslikarskijeg 
pjesnika, koje se tako vidljivo odrazuje u slikama i kipovima što 
još i danas stoje u njegovoj radnoj sobi. 11 Doista! Ne treba odvajati 
Kranjčevića, pučkoga učitelja, koji bježi ispod Khuenove tiranije 
u Kallayevu Bosnu, od visokog činovnika i školskog nadzornika, 
koji uređuje poluoficijelnu „Nadu" s Kostom Hormannom i piše 
uvodnike o caru i kralju F. J. I., i carici Jelisavi, i nadvojvotkinji 
Mariji Valeriji, i nadvojvodi Albrechtu, koji živi u vremenu između 
Makarta i sarajevsko-bečke secesije, dočekujući u carskoj bosan¬ 
skoj gali grofove Goluhovskog i Kalnokya, od romantika u njemu, 
koji sanja na obalama Heineovog zvjezdanog Gangesa i hrani se 
astralnim narančama. Kranjčevića treba osvijetliti upravo u sudaru 
tih njegovih najintimnijih, unutarnjih protuslovlja, pak će se poka¬ 
zati, da je u njemu samome klijalo i suviše mnogo razloga za 
njegov subjektivan pesimizam, što ga je onda projicirao na ogromno 
platno nebesko i svemirsko (u momente svojih svijetlih inspira¬ 
cija), kao sintezu svega o svemu. Već sami životni podaci o njemu 
jednolični su, prazni i žalosni. 12 Roditi se u Hrvatskoj pred Konig- 
gratz i madžarsku nagodbu, boriti se kao mladić u sebi s kata- 

11 Treba se uživjeti u kotlinu sarajevsku, portarturski obzidanu austrijskim 
utvrdama, gdje se po planinama još i dandanašnji vide betonski monogrami 
francjozefinskog doba, treba se postaviti u onu prasnu sobu Kranjčevićevu u 
balkanskom institutu, prelistati njegovom siromašnom knjižnicom, pogledati one 
jadne vijence s trobojkama, ono otrcano altdeutsch pokućstvo, onoga Menen- 
ghela Dinčića nad pisaćim stolom, one tišovsko-čikoške modernističke slike u 
secesionističkim okvirima (Balestrieri-Zuloaga), onaj bosanskofolkloristički ći- 
limski šareni zadah nečeg duboko bijednog i našeg, pak da bi čovjek mogao da 
proosjeti kontrast u svim njegovim dimenzijama, da je ovdje, kod ovoga stola, 
u ovoj sredini radio čovjek, koji je gledao Hrista na barikadama, pjevao himne 
čovjeku radniku kao nosiocu novog veltanšauunga, čovjek koji je hodao kroz 
crkve u stravičnoj groznici kao kroz kosturnice, koji je osjećao mrtvački razvratnu 
dinamiku vremena što na grobljima gradi kolodvore, koji je pjevao bludnici kao 
sestri i robu patniku kao bratu i divlje vjerovao u pobjedu snage i mozga, pravde 
i istine. — „Knjiž. Republika", God. II. br. 1. str. 30—31. O Kranjčeviću i o 
g. Dvornikoviću. 

12 Rođen 17. II. 1865. u Senju. 1883. u Rimu na teologiji. 1885. „Bugar- 
kinje", prva knjiga pjesama u Senju. 1885. sprema se u Zagrebu za pučkog 
učitelja. 1886. iz Khuenove Hrvatske kao carski bosanski učitelj u Mostar pod 
carsku okupaciju. Iste godine premješten na denuncijaciju u Livno. 1888. Bjelina. 
1892. Livno. 1893. Sarajevo. 1894. postaje urednikom poluslužbenog obiteljskog 
i književnog mjesečnika „Nada", što ga je štampala bosanska vlada. Od 1903.— 
1908. boluje na bubrezima: 1906. u bolnici oktobar, novembar, decembar. 1907. 
u bolnici od januara do jula. 1908. u bolnici, u Beču, na Kiseljaku, f 28. X. 1908. 

kombama, putovati kao pučki učitelj između Livna, Mostara i Bi- 
jeljine, godinama bolovati u Sarajevu, umrijeti mlad, u četrdeset- 
trećoj godini, može li biti žalosnije sudbine? Pisati pjesme u ovim 
prilikama, i tako svoju ličnu sudbinu opteretiti s mlinskim kame¬ 
nom sigurne tragedije čovjeka, koji se je u Hrvatskoj odlučio 
da postane umjetnikom. Vraz i Lisinski umrli su mladi od sušice 
i gladovanja, Felbinger je umro kao prosjak u ubožnici, Karaš se 
je utopio sam od očaja, Luka Botić i Andrija Palmović umrli su 
sasvim mladi, a Kovačić je poludio u tridesetitrećoj godini. Nekoliko 
mjeseci prije Kranjčevićeve smrti ustrijelio se je u Parizu Račić, a 
poslije Kranjčevićeve smrti poludili su Harambašić, Donadini, Če- 
rina i Vidrić. Smrt Polićeva u Barceloni, Kraljevićeva sušica, smrt 
mladića Steinera, Šimića, Plančića, rana Matoševa pogibija, sve 
su to samo simptomi stanja u kome se kod nas radi, piše i slika. 
Mažuranić je napisao jednu jedinu pjesmu, Preradović je prestao 
da piše u tridesettrećoj godini, a Markovićev „Dom i Svijet" na¬ 
pisan je u prvom zamahu mladosti. Kranjčevićevo ime javilo se u 
našoj književnosti nakon duge četrdesetgodišnje šutnje, a i on sam 
poslije svoje tridesete godine prestao je — u glavnom — da radi: 
inspiracije postajale su sve rjeđe; ne kao znak nenadarenosti nego 
kao siguran simptom pomanjkanja svake šanse za pozitivno stva¬ 
ranje. Razlozi njegova pesimizma nisu dakle natprirodne naravi 
nego potpuno stvarni i određeni i njegovo kozmičko zdvajanje ima 
svoje tumačenje u njegovim ličnim odnosima s kojima je on kao 
stvaralac neodvojivo povezan. On je pjevao o harfama, o hašišu, 
i o edenskim perspektivama, sav u pomodnom stezniku svoga vre¬ 
mena i pod alegoričnom pseudoromantičnom krinkom, na kojoj su 
grimase bile zalijepljene po pravilima tada kod nas moderne pjes¬ 
ničke glume, ali pod tim namaznim licem i pod tim vanjskim po¬ 
modnim kostimom kretao se čovjek živ, krvav i nesretan. On je 
pjevao uvijek o najvećim idejama često prazno i retorično, a bio je 
dubok i sugestivan u slikama, kojima vidljivo nije posvećivao ni¬ 
kakve naročite pažnje; 

Noćna zlokobna ptica vidje sa razvala stara, 

Kako se uzmuti voda, kako se pomoli ruka — —* 

I opet umorna noć, i dosadna bezglasna tama 
Šuti vrh groba ljudskijeh muka .,. 

Angjeo bola. M. H. 76. 

Tu noćnu pticu i tu staru ruševinu i mutnu vodu s rukom 
utopljenika, on je dao tako plastično, sasvim lagano, neobično 
vještom, moglo bi se reći ingenioznom flotecom, otvorivši u dvije- 
tri riječi ogroman taman prostor s jednim tragičnim detaljem utap- 
ljanja, ocrtanim savršeno, kao što su savršeno crtani taki detalji 
na Brueghelovim slikama. Formalno, beznadno izgubljen u okviru 
svoga vremena, on je neprekidno „klečao pred oltarima 4 * i slušao 
anđeoski „milopoj** i „pjesmu sfera** i gledao „sjajne zvijezde** i 
čeznuo za „boštvom ljepote**, ali rođeni poeta, umjetnik od onog 
nepoznatog prvotnog poriva iz njega bi progovorio uvijek, sam od 
sebe, kao plameni jezik iz ribarskih ustiju. Trebalo bi razanalizirati 
njegov sasvim duboko uznemireni motiv „Lucida Intervalla , 
pjesme, za koju se ne bi moglo reći da je savršeno ukusna, da je u 
izrazu jasna, koja je osim toga napisana pod dojmom jednog lošeg 
prijevoda i sasvim banalnog motiva, pa ipak djela sigurno najsta- 
klenijeg i najvidovitijeg u čitavoj našoj lirici do danas. Ta pjesma 
nije ni jezično prozirna, ni originalno slikovita, al u onoj nelogičnoj, 
vrhunaravnoj koordinaciji stvari, pojava i predmeta, u onom nad- 
stvarnom promatranju nečeg višeg, u simultanitetu svega nad svim, 
ima neke sulude sugestivnosti te je toliko jaka da djeluje sasvim 
mutno kao prazan glazbeni motiv, koji sve dublje ponire u ponore, 
nad kojima se kao nenadani izgled otvara tipično kranjčevićevski 
otvor: 

A tamo na vratima velike noći 
Neka se prikaza b'jeli: 

Ja k njojzi padam brzinom munje — 

O zdravo, o veliki Budha! 

I to je tipično njegovo: u kolopletu i zgrčenosti nevjerojatnoj, 
u zaturenosti bosansko-hercegovačkoj, u zaostalosti vremena i sre¬ 
dine, u mučnom poniranju i utapljanju u glibu blatne i kišovite, 
provincijalne stvarnosti, on je znao uvijek da otvori nad svojim 
stihom ogromnu vertikalu kranjčevićevskog izgleda. Dok je čitava 
lirika njegova vremena jedno dosadno sviranje na gitari, Kranj- 
čević u svojim dobrim pjesmama otvara zvjezdane prostore. On ima 
snage da nas iz najcrnje bezizlaznosti pokrene u astralne otvore, 
koji nisu rupice na romantičnom kaleidoskopu pjesničkih alegorija, 
nego doista vonjaju po vulkanskoj lavi meteora. On je pisao u 

genreu, kada se u poeziji plakalo nad nezakonitom djecom i nad 
oskvrnutim djevicama, pak kolikogod njegova slika u „Noći 
Mrtvih bila banalna, kao svisvetski naslovni list devedesetih go¬ 
dina, ta će pjesma ostati najžalosnijom i najelegičnijom ouverturom 
naše suvremene lirike: 

Dok zvona plačiva bruje kroz turobne drvorede 

I pjev se dirljivi ori, gordi se mramor blista 

I suze vrele se toče, a ruke ih brišu blijede 

U staru krpu ii komad batista . .. 

Ideja njegove „Misli Svijeta" tako je programatski tvrdo¬ 
glava, ona tako lapidarno, granitno, euklidovski raste u svojoj 
monotonoj arhitektonici jednoličnog dvostiha, da će ta litanija 
ruske prjamolinejnosti biti preštampavana još dugo, ne kao kul- 
turnohistorijski citat nego kao aktivistički program. Njegov Ras- 
koljnikov viče na dverima kremaljskim glasom proročkim, a njegov 
Hrist na barikadama daleko je progresivnije zamišljen od sasvim 
zbunjenog i dekadentnog Blokovog Hrista u „Dvanaestorici**. Bez 
obzira na tu njegovu poetiku, bez obzira na dugogodišnje i razno¬ 
liko tumačenje pojma ljepote, to lijepo je u KranjČevićevim pjesmama 
živa pojava, iz te ljepote izviru žive emocije, a snaga tih emocija 
još je i danas neokrnjena i jednako neodoljiva. Njegova autobio¬ 
grafska ispovijest nad psom jedne bosanske ekscelencije ima 
Heineove, Daumierove oštrine, a mogla bi biti i danas preštampana 
od Franza Pfempferta ili Karla Krausa; taj razgovor pučkog uči¬ 
telja bosanskog s pudlom nekakvog austrijskog guvernera ostat će 
književnim dokumentom dok bude naše književnosti. Razne vari¬ 
jante njegovih motiva o Hristu, punoća stiha u njegovoj Ouverturi, 
koja je tu već tako konačno jedra, kao kasnije sasvim zrele Nazo- 
rove punoće, blatne maglene ceste njegovih pjesama, dosade na 
provincijalnim kolodvorima, glavobolne materijalističke meditacije 
nad sivom masom mozga, sve je to bilo i značilo uzdizanje našeg 
književnog napona sa jedne diletantske zaostalosti u prostore su¬ 
vremenog stiha i izražaja. Kroz njegove fraze proviruju krpe stvar¬ 
nosti: sive krpe krša, gladnih prosjaka, slijepaca, kljastih invalida, 
niuhamedanštine, Bosne i balkanske tmine; njegov „Iseljenik**, koji 
nostalgično sanja o Marinoj kruni, klasičan je relijef iz vremena 


^ Hrvatska književna kritika 

kada se grimizna romantika Starčevićeva jalovo borila s Kossutho- 
vim M. A. V. imperijalizmom. A nad svim tim grčevitim, krvavim 
trzanjem i umiranjem sja Kranjčevićeva sjeverna zvijezda: 

^ _ N'jemo se povrh oltara suza ko smrznuta koči 

Alfa u kolima Malim — — 

Od njegove smrti ide dvadesettreća godina. Najmarkantnije 
lice osamdesetih i devedesetih godina on je ostao mnogo jačim i 
neprolaznijim od sveukupne secesionističke lirike. Ni jedno ime 
naše lirske Moderne nije mu doraslo. L’art pour l’artizam s Ma- 
tošem i impresionizam poslije Ljube Wiesnera razvijaju se svojim 
posebnim smjerom s drugim uzorima i u drugom vremenu s tenden- 
com da se razmaci između suvremene naše i evropske lirike što 
više smanje. Nazor, romantik kao i Kranjčević, stoji kod nas kao 
spomenik još žive romantike, koja je dala pozitivne rezultate sto 
godina poslije evropske. Ti pozitivni rezultati naše romantike još 
uvijek nisu ocijenjeni u potpunom značenju i vrijednosti. Glasovi 
koji se u posljednje vrijeme javljaju s namjerom da provedu revi¬ 
ziju naših pozitivnih lirskih vrednota suvišni su, prvo jer naše 
pozitivne vrijednosti još uopće nisu ocijenjene, a drugo što je kod 
nas danas u lirskoj cijeni upravo ono što ne vrijedi ništa. 

ANTUN BARAC 


ZNAČENJE AUGUSTA ŠENOE 

Šenoino životno djelo, shvaćeno u pojedinostima, može da 
se prosuđuje različito. No uzeto kao cjelina sa svojim osnovnim 
pokretalima, sa svim svojim područjima, ono predočuje veliku gra¬ 
đevinu, koja po svome značenju u doba amaterskoga tapkanja naše 
književnosti reprezentira jedinstven pojav, a po svome djelovanju 
ona je izvor tolikih inicijativa, pokreta, uspjeha. Ako ga se gleda 
današnjim mjerilima, ono može u nekim svojim stranama da doživ- 
ljuje korekture, a u nekima može da se proglasi sasvim zastarjelim. 
No kad se uzmu u obzir vremenske relacije, onda takve zamjerke 
otpadaju. 

Sav Šenoin rad proniče nota idealizma, vjera u rad, vjera u 
ideal. Taj čovjek, koji je radio više nego itko u njegovo doba, mogao 
je to samo zato, jer je vjerovao u uspjeh i smisao rada. Kao član 
generacije, koja si je postavila za cilj, da moralno i prosvjetno digne 
naš narod u Hrvatskoj do samosvijesti, samostalnosti i jačega kul¬ 
turnog zamaha, Šenoa je bio borac duha, borac za aktivnost, za 
uzdizanje čovjeka, za pobjedu duhovnih vrednota, u doba mrtvila, 
zaostalosti, birokratizma i tuđinstva. 

Biografski momenti iz života Šenoina pokazuju, s koliko je on 
napora, svladavanja zapreka i odricanja morao da vrši svoj posao. 
Životno djelo, za koje bi inače bilo potrebno čitavo vrijeme jednog 
dugačkog života, Šenoa je izvršio u manje od dva decenija, mora¬ 
jući da najbolje svoje vrijeme utroši za birokratske poslove, na borbu 
za kruh. U „Vijencu" (1880.) tuži se, reflektirajući na napadaj 
J* M. Spora: ,,K tomu neimam kada puštat se u polemike, jerbo mi 
za literarni rad ostaju samo noćni časovi, a tu volim pisat pripo¬ 
vijetke i pozitivne sastavke". — Taj ga je rad krhao fizički; no 
pod konac života on je očito osjetio njegove plodove, plodove svoje 
aktivnosti, svojih poticaja. Razlika između šezdesetih i konca se¬ 
damdesetih godina u hrvatskoj je literaturi odviše velika, a da tu 
šenoina ličnost ne bi izbila neobičnom veličinom. 

Neka su područja Šenoina rada prikazana u zasebnim po¬ 
glavljima. Aktivnost Šenoina međutim njima nije iscrpljena. 

Velik dio Šenoina rada zaprema kritika. Pisao je kritike već 
u „Glasonoši**, zatim u ,,Slawische Blatter**, u „Pozoru" i napokon 
u „Vijencu". Ako se kritika smatra s gledišta, koliko je kritičar 
kadar da se približi umjetničkom djelu, da uđe u nj, da ga osjeti i 
da ujedno dade poticaja za novo stvaranje, onda se može reći, da 
je Šenoa najbolji hrvatski kritičar svoga vremena, koji je i najsu¬ 
stavnije pratio književnost, i s najmanje spoljašnjeg aparata pri¬ 
lazio k njoj. Prema Markoviću, koji je umjetnost gledao kroz nauč- 
njačke naočari i koji nije nikad znao reći nešto određeno, Šenoa 
kao umjetnik ulazi u umjetničko djelo. On iznosi s malo riječi uvijek 
nešto stvarno, dok je Markovič i za jednostavne stvari tražio učen 
izraz. Kao redaktor „Vijenca" Šenoa je u svom listu ocjenjivao sve 
literarne novosti hrvatsko-srpske književnosti. Tu su kritiku za nje¬ 
gova života držali rušilačkom, strogom. Kad se ona promatra 
danas, vidi se naprotiv, s koliko je on blagosti pristupao k piscima. 
On govori na pr. povoljno o dramama J. M. Spora, koje su danas 
sasvim zaboravljene i nepoznate. Trnskoga smatra najboljim lirikom 
na našem jeziku, itd. Šenoa je i u kritici radio ono, što je radio kao 
redaktor: htio je — uza što više obzira prema onima, kod kojih je 
našao talenta — da izbaci iz literature one, koji za nju nisu rođeni. 

Šenoa nije bio čovjek, koji bi sistematski izrazio sve svoje 
misli o literaturi. On nije pisao na široko zasnovanih kritičkih stu¬ 
dija, već je kao pronicav čovjek više usput nabacio misli, koje po¬ 
kazuju njegovo shvatanje. Tako je i s njegovom kritikom. Intere¬ 
santno je na pr., da se on u pitanju kompozicije „Osmana" slaže 
s Markovićem, a ne s Pavićem. Za psihologiju stvaranja — a ovdje 
se o tome i radi — bit će nam uvijek dragocjenije mišljenje umjetnika 
negoli mišljenje profesora. U sporu između Trnskoga i njegovih 
protivnika o principima naše metrike Šenoa stoji odlučno uz 
Trnskoga, proričući mu pobjedu, makar što pisali nepjesnici protiv 
njega. — Šenoa među prvima kod nas traži od literarnih histori¬ 
čara, da više govore o stvari, a manje o jeziku. Dolazak dr. Cele- 
stina za lektora na zagrebačko sveučilište pozdravlja zato, jer Ce- 
lestin nije po njegovcu mišljenju suhoparan filolog, nego shvaća 
literaturu kao rezultat duha i života narodnjega; ne promatra je po 
skolastičkoj šabloni, već u vezi s cijelim životom i pokretom na¬ 

roda. — Đuru Jakšića karakterizira kao vanredan talenat, kojega 
je bujna mašta zanosila kadšto preko međa estetike — no Šenoa bi 
želio, da se mnogim pjesnicima može tako što spočitnut. — Palmo- 
vić je za njega zato znatan, jer se rijetko tko znao zadupsti u na¬ 
rodne pjesme kao on: uhvatio ih je upravo za dušu. „Drugi uhva¬ 
tiše narodnu pjesmu tek za haljinu, te oponašaju bez razmišljanja 
stereotipne stihove, kao pobožnjak, koji izbrblja cijelu litaniju, ne 
misleći ni o bogu ni o svecih". — Ima među tim mislima Šenoinim i 
takvih, koje ni danas nisu izgubile svoju aktualnost. 

Kroz cio svoj redaktorski rad Šenoa je napisao veliko mnoštvo 
članaka o različitim pitanjima, koja stoje u bilo kakvoj vezi s knji¬ 
ževnošću. Historija, literarna historija, glazba, starine itd., sve su 
to teme, o kojima je pisao u svome listu. Taj rad nema danas vri¬ 
jednosti, jer je u njemu Šenoa rijetko kada mogao da dade nešto 
zaobljenije. To su sve poslovi, koje je vršio zato, da mu list bude 
bogatiji i raznoličniji, da se u njem ogleda cio naš kulturni život, 
pa kad nije imao tuđih rukopisa, pisao je sam. U najviše biografija, 
što ih je pisao, sadržaj je u glavnom informativan, s materijalom, 
koji je uzimao od drugud. — I ako ovaj rad ne povisuje vriednosti 
njegova životnog posla, on je ipak dokumenat, kako je opsežno bilo 
područje Šenoina interesa. Amo tamo razbacane su i po beznačaj- 
nijim sastavcima misli, koje ga karakteriziraju i kao čovjeka i kao 
pisca. U tom velikom nizu članaka imadu zasebnu vrijednost uspo¬ 
mene na Gaja, zatim članak o Preradoviću, s karakteristikom ili- 
rizma (Slavische Blatter). Mnogi kraći sastavci Šenoini pokazuju 
elemente, iz kojih se stvarahu njegova umjetnička djela. Karakte¬ 
ristične su crtice iz zagrebačke prošlosti, kao uopće sve, što on 
govori o prošlosti svoga grada. 

Od svega toga rada najznačajniji je za poznavanje Šenoe 
»»Vijenčev" listak, u kome se on dodirivao svih aktuelnih pitanja iz 
kulturnog života, i gdje je — ponajviše bez potpisa — ili davao di¬ 
rektivu ili žigosao one, koji ne vrše svojih nacionalnih i kulturnih 
dužnosti. Nije bilo naprednije akcije, da je Šenoa ne bi podupro. 
On je na pr. u velikom nizu bilježaka podupirao nastojanje Kuha¬ 
lo oko izdavanja i raspačavanja njegovih jugoslavenskih narod- 
ni h popjevaka. On je pravio prve reklame Rendiću, slavio Krežmu. 
On potanko prati kulturni život Srba u Srbiji i Vojvodini, nasto- 
l e ći, da kontakt i snošljivost između oba naša plemena budu što 

veći. On želi, da se što više proširi domena naše književnosti, i hoće 
kulturno jedinstvo: „Da kojoj gospodi u Novom Sadu čitaš na glas 
„Vijenac", a da ona ne gleda pismena, rekla bi, to je srpskim jezi¬ 
kom pisano: a da čitaš kojoj djevojci u Zagrebu „Javor", reći će, 
to je hrvatski pisano. U Zagrebu prikazuju se Kostićev „Maksim" 
i Trifkovićeve komedije, i svatko veli, to su domaći komadi, u Beo¬ 
gradu i Novom Sadu prikazuju se „Pošurica" i „Graničari , i opet 
svatko veli, da su to domaći komadi. A tako mislimo i mi o tome 
pitanju". — Kad novosadska „Zastava" Hrvaticu Irmu Jelensku 
naziva Srpkinjom, drži Šenoa ovakav pojav djetinjastim, a štetnim 
za obje strane. — U svojim bilješkama Šenoa upućuje omladinu na 
slogu i bori se protiv strančarstva u kulturnim pitanjima; s pohva¬ 
lom ističe na pr. dobrovoljačke predstave u Senju, kod kojih je 
iščezlo strančarstvo. „Znanost i umjetnost poznaje samo jednu 
stranku, a to je hrvatska inteligencija". — Paralelno s preporukama 
za Kuhačevu zbirku Šenoa popularizuje i Layev rad oko sabiranja 
narodnoga veziva. 

Vjerojatno se najviše Šenoinu uticaju ima zahvaliti, što je Ma¬ 
tica ilirska *—- nakon što sedam godina nije radila ništa -— pod ime¬ 
nom hrvatskim počela da se budi, podigavši se naskoro toliko, da 
je izdavala 7—8 knjiga godišnje. Kad Šenoa ulazi u njen odbor, 
počinju se držati redovni sastanci, na kojima se diskutira o značenju 
književnosti i o pravcu, u kojem bi se imala naša knjiga da razvija. 
Šenoa najviše sudjeluje u diskusijama i govori najbolje. Na tim mu 
sastancima pored literarne svrhe lebdi pred očima i šira, općena¬ 
rodna svrha: prikupljanje svih snaga narodnih za zajednički kul¬ 
turni rad. „Oni su (t. j. ti sastanci) gorušično zrno bolje, ozbiljnije 
dobe naše književnosti, koju je često u najljepšem cvijetu ofurio 
mraz bjesomučne političke borbe, koja se je prometnula osobnom 
omrazom i osvadom" — veli on u „Vijencu". — On je i među Ma¬ 
tičinim najplodnijim radnicima: Matica je izdala za njegova života 
njegova dva romana (Prosjak Luka, Diogenes), Antologiju hrvat¬ 
skog i srpskog pjesništva, pa prevod „Pavla i Virginije". 

Uopće, u čitavu našem kulturnom životu sedamdesetih go¬ 
dina Šenoa je najaktivnija ličnost. On je u odborima svih mogućih 
kulturnih društava, u svim izaslanstvima, kod kulturnih svečanosti, 
član je odbora za prenos Preradovićevih kostiju, piše prigodnice, 
drži govore — uza sav svoj obilni stvaralački rad. 

Šenoa je od onih književnika 19. vijeka, koji se nijesu sma¬ 
trali nekim izuzetkom u društvenom životu, nesposobnim za svaki 
socijalni rad osim za umjetnost. On se nije smatrao to većim umjet¬ 
nikom, što se više odaljuje od društva, pijuckajući na nj, već obr¬ 
nuto: gledao je, da uđe što više u rad društva. On pripada među one 
pisce, koji hoće da društvo prožmu svojim idejama, da ga osvajaju, a 
ne da bezbrižno fućkaju pored njega. Nije Šenoa od onih literata, 
koji preziru politiku i drže je nedostojnom svoga poziva, već i u po¬ 
litici nazire mogućnost ostvarenja svojih planova. Približuje se tipu 
Hugoa, Lamartinea, koji su uza svoj univerzalni i golemi književ¬ 
nički rad uspjeli, da i u politici budu izrazite ličnosti. I Šenoa, i 
ako nije bio toliko istaknut politički čovjek, imao je svoje određeno 
političko naziranje, zbog kojega su ga i uznosili i napadali. Vjero¬ 
jatno je, da je imao i političkih ambicija, i ako nije dospio da ih 
ostvari. V. Tissot, opisujući Hrvatsku i govoreći o Šenoi, očekuje, 
da će on i u političkom životu zemlje igrati važnu ulogu, a kralje¬ 
vički „Primorac" javio je jednom, da je Šenoa kod saborskih izbora 
pao pred protukandidatom seljakom Miličićem — i ako Šenoa 
uopće nije kandidirao. Vijesti su značajne kao dokaz, da se sa 
Šenoom kao političkim čovjekom računalo. Koliko mu je to škodilo 
u literarnom životu, već je rečeno. 

Kroz sav taj mnogostrani Šenoin rad probija misao o važnosti 
književnosti. On je prvi naš pisac, koji energično i ustrajno diže 
socijalni ugled književnika, jer je uvjeren o značenju funkcije, što 
je on ima da vrši. Spomenuto je već, koliko se borio za to, da se u 
kazalištu dopusti utjecaj „omraženih literata" pred ukočenom biro¬ 
kracijom. On sistematski iznosi momente iz života naših kulturnih 
radnika, koji su stradali, u borbi s inferiornom sredinom. (Vraz, 
Lisinski, Freudenreich). On podupire nastojanja naših umjetnika 
svih vrsta, da se održe u borbi s nerazumijevanjem naše publike 
(Kuhač, Rendić, Sobjeska, Barabaševa, Mandrović, Fijan). On je 
oštar protivnik one naše plutokracije, koja na sva nastojanja našeg 
čovjeka u umjetnosti gleda s prezrivim osmijehom. Njegova je po¬ 
glavito zasluga, što je u Zagreb došao Zajc; on je među onima, koji 
su se odlučno borili protiv ukinuća opere. Kad vlada hoće da ukine 
operu zbog deficita, on se bori protiv materijalističkog naziranja na 
umjetnost: umjetnost donosi neprocjenjivu korist i onda, kad se ne 
isplaćuje; samo se rezultati njezini ne vide odmah. 

Borba s publikom, anacionalnom i apatičnom za vise ciljeve, 
tako karakteristična za Šenoin fejtonski rad, ne prestaje kroz cio 
njegov život. — God. 1876., izvješćujući o broju „Vijenčevih" pret¬ 
platnika, dodaje rezignirano: Gartenlaube i slični listovi imadu u 
Hrvatskoj možda više pretplatnika nego ijedan hrvatski list. — 
A iste godine, javljajući o propasti kraljevičke „Zabavne knjižnice*', 
govori o hrvatskoj publici: „Naše je općinstvo lijeno, ne kupuje i 
ne pretplaćuje se . . .** Šenoina ljubav prema „Vijencu" i nastojanje, 
da oko njega okupi sve vrijedne ljude, u vezi je s njegovim pogle¬ 
dom na naš kulturni život kao maloga naroda uopće. Ako postoji 
više listova, oni aspiriraju i na iste suradnike, i na istu publiku — 
i onda moraju propasti. G. 1876. počinju izlaziti tri lista („Srbadija", 
„Srpska Zora" i „Mlada Srbadija") i Šenoa već u početku izriče 
svoju bojazan za uspjeh. Njegova se zloguka nagoviještanja ispuniše 
' doskora propadoše sva tri. „Naše je općinstvo još tako maleno, 
a kolo valjanih pisaca tako uzano, da se jedva po jedan beletristički 
list uzdržavati može". — „Ima velik broj ljudi kod nas, koji knji¬ 
ževnika smatraju neke vrste dvorskim luđakom, jer ne spada u ni¬ 
kakvu dietenklasu ili ceh ... Hrvatski beletristi u vojsci naroda 
samoga samo su laka kavalerija — no i ona čestoput donosi po¬ 
bjedu ... Jedan pisac, koji je za pripovijest potrošio pola godine, 
dobio je 30 for., a njegov prevodilac, koji je potrošio samo jedan 
mjesec, dobio je 120 for.... Nekrolog je sve, čim žurnalistika na¬ 
građuje radnju cijeloga života". 

U tom pogledu Šenoa je naš najustrajniji i najizrazitiji po¬ 
bornik za pobjedu duha u maloj, provincijalnoj zemlji, gdje se korist 
identificira s krumpirom i kukuruzom, i gdje se umjetnik smatra 
nečim samilosti dostojnim. Vraz je u takvoj borbi podlegao. Šenoa 
istupa ofenzivno; on je i gorak i oštar i zajedljiv, i ta borba u pri¬ 
mitivnoj sredini nije bila tako laka. U njoj je on bio fanatik, koji 
nije popuštao. Već sam svoj pravac života promijenio je, jer je u 
odlučnom času volio da se bavi književnošću nego da pravi ispite. 
Ta se fanatička njegova vjera u pobjedu duha zrcali u pjesmi „Po¬ 
kladna noć". Ta je pjesma ujedno dokumenat njegova nesavlad- 
ljivog optimizma, koji mu je u dnu duše ostajao i u najtežim časo¬ 
vima života. 

„Krumpir i kukuruz jest načelo života, varmeđijska cesta jest 
onaj jedini pravcati pravac, po kojem naš ubogi narod k svojem 

materijalnom boljku šetati mora. Ova mazala prikazuju vam svijet 
lažnimi bojami, oni zidari grade vam samo kule u zraku; bolje je 
imati polić bukovačkog vina u vrču nego li Apellesovo grožđe na 
platnu — ironizira Šenoa naše praktične ljude. „Mnogi ljudi, koji 
si prišivaju predikat: inteligencija „par excellence" gleđu na sve te 
kukavne mužikaše, stihotvorce. črčkare, mazala, komedijaše i zidare 
porugljivim posmijehom, iz kojega možeš razabrat krilatu riječ: 
„Tko sam ja, tko si ti?" Mnogi umišljeni autoritet zaboravlja, da 
uopće njegova auktoriteta ne bi bilo, da mužikaši i stihotvorci nijesu 
zagrmili pjesmicu: „Još Hrvatska nij propala". 

Prema ovakvu mentalitetu naše sredine, Šenoa plamenim ri¬ 
ječima izriče superiornost duše: 

„Ne, čovjek ne živi samo o kruhu. Nije samo krumpir načelo 
života, nije samo varmeđijska cesta put naroda ... I nije! Ona mu- 
njevna sila, koja prodire u najdublji zakutak duše, koja će razigrat 
i najtanji živac tijela, onaj divotni sklad boja, riječi, zvukova, onaj 
bljesak mramora, sve je duša genija narodnjega, ona zlatna cesta 
na nebu, koja vodi narod k idealu, to je ona uzvišena velepjesan, 
koja gromom zaglušuje psikanje zmija. 

Taj idealizam nije samo literaran; on nije samo puka i pasivna 
vjera u superiornost duha i duše nad materijom. Taj idealizam je 
ujedno životni meliorizam čovjeka, koji bolove smatra samo uzgred¬ 
nom pojavom, i kome je vjera u sve bolji život osnovni pogled. Već 
u pjesmi „Budi svoj nalazi Šenoa smisao života u aktivnom radu, 
u kome čovjek bez naivnih zanosa i pesimističkih nastrojenja treba 
da ide za svojim ciljem. „Teška iskustva u životu pojedinaca ne 
smiju se pripisati cijelome svijetu i svoje iskustvo proglasiti pra¬ 
vilom — veli on g. 1878. u povodu Bogovićevih pesimističkih sti¬ 
hova. Na omladinski se pesimizam redovno obarao kao na nešto 
lažno i nedoživljeno: „Zašto su svi pjesnici u prvih pjesmah ne¬ 
sretni? Zašto pjevaju o grobu? Jer o životu ništa ne znaju! Badava 
ćeš tom tugovanju tražiti korijen u srcu, sve je to kazališna deko¬ 
racija!" — govori na drugom mjestu. Čitava Šenoina beletristička 
produkcija, osim „Prijana Lovre , nosi taj idealistički, melioristički 
karakter, koji iz novela i romana izbija i onda, kad njihovi prota- 
9onisti svršavaju tragično. Nosioci ideje padaju, no jakost ideje i 
njezina ljepota izbija još jače, ostavljajući vjeru u konačnu pobjedu. 

U vezi sa svim tim, Šenoa je među prvima kulturnim radni- 

cima u nas, koji traži, da sc popravi materijalno stanje književnika, 
i koji tu materijalnu stranu književnikova položaja naglasuje — 
upravo zato, jer je uvjeren, da rad literata, ako i ne donosi odmah 
vidljivih koristi, u svojim krajnim posljedicama znači i materijalno 
pridizanje zemlje. 

U svome životu i radu Šenoa je ostvarivao lozinku, koju je 
davao drugima: 

Pa čekali te jadi, 

Pa rasto putem trn, 

Moj brajne, radi, radi 
Bud svjetal dan ii crn. 

Jer majka tebe rodi 
Da slijediš valjan smjer, 

Preživajuč se plodi 
Tek glupa, nijema zvijer. 

Ti dodaj zrno svoje 
Za velik ljudski rod, 

I dat će djelo tvoje 
Blagotvor, sretan plod. 

Šenoa je jedan od onih književnika naših, koji su najmanje 
govorili o sebi, o svojim literarnim zaslugama i o svojim odnošajima 
prema drugim ljudima. I ako su mu u vrijeme, kad se u literaturi 
javljala pravaška generacija, predbacivali bahatost, monopol, brigu 
za vlastitu slavu, on je bio književnik, koji je rado susretao svaki 
nov i uspio pojav, ma s koje strane dolazio. Valjda u našoj kul¬ 
turnoj historiji nema generacije, koja bi se s toliko usrdnosti dala 
na općenarodne ciljeve, bez ličnog nadmetanja, podupirući se među 
sobom, kao što je bila generacija, kojoj je pripadao Šenoa. Koliko¬ 
god je on isticao doba ilirizma kao doba idealizma i zanosa, toliko 
je opet jasno, da je i njegovo pokoljenje dalo ljudi — bar na kul¬ 
turnom području —' koji su stupali kao vojska zanosnih radnika, 
gledajući samo na cilj, izbjegavajući svako lično trvenje. Šenoino 
doba je doba intenzivnoga rada, a Šenoa je upravo prototip naj¬ 
boljih strana te generacije, ostavši u tome konsekventan do kraja. 
To je rad, u kome se ne misli mnogo na sebe, malo čak i na for¬ 
malnu stranu posla, a više na njegov efekat. 

S ovoga stajališta Šenoa je jedan od onakvih književnika, 
koje treba promatrati u cjelini. Pojedine grane njegova rada mogu 
se danas činiti bez vrijednosti, no u ukupnoj slici cijele ličnosti do¬ 
bivaju i te manje znatne komponente zasebnu vrijednost. — Ušao 
je u književnost u doba, kad je naša novelistika bila produkt 
naivnog patriotizma i nekog blijedog romanticizma, kad je naše 
pjesništvo bilo otrcano klepanje stihova, i kad su se historijskom 
novelom smatrale izmišljene patriotske fraze. Počeo je da radi u 
doba, kad je inteligentniji dio hrvatskoga pučanstva živio u sjeni 
njemačke kulture i gledao s prezrivim omalovažavanjem na svaki 
pokušaj naših ljudi, da stvore vlastitu kulturu. Cio naš narodni 
život u ono doba bio je — da govorimo slikovito — kao golemi 
stroj s mnogo šarafa, od kojih su u pokretu samo neki, i stroj miruje. 
A Šenoa je prišao k tome stroju s čitavim naponom sila, dirajući u 
više šarafa najednom — i stroj se počeo kretati. Teško, sporo — 
no ipak se krenuo. Pokrenuo se, zatalasao se naš duhovni život na 
novo i svježe stvaranje, i Šenoa je već za svoga života vidio taj 
napredak. U beletristici je na pomolu nova generacija, koja će 
klice, što ih je Šenoa ostavio, dalje razvijati i dotjerati ih do buj¬ 
nijeg cvata. — Kad je preuzeo redakciju „Vijenca 44 , on jadikuje od 
brige, kako će ispuniti broj, a u zadnjim godinama njegova života 
naša je literarna produkcija već takva, da i novine u podliscima 
donose dobre stvari; čak se već misli i na osnutak nove revije. 
Novela, roman, pjesma, kazalište, kritika, fejton — sve je to u 
njemu našlo svog inicijatora, bez koga se kasniji razvoj književ¬ 
nosti u Hrvatskoj ne da ni zamisliti. 

I ako univerzalan književnik, Šenoa nije bio neke vrste enci¬ 
klopedist, kao većina hrvatskih književnika prije njega, koji su se 
hvatali svega, o čemu je trebalo u prvim počecima kulturnog života 
pisati, ne unoseći nikud svoga temperamenta. I ako je djelovao na 
različitim područjima, on je svuda unosio svoj duh, svoju misao. 
Nije bio kao velik dio naših starih dobronamjernih literata, koji su 
pisali rječnik, kad ga nije bilo u prometu, a novelu, kad nije bilo 
novele, ostajući svuda impersonalni, već je bio stvaralački duh, koji 
je pred sobom ugledao veliko mnoštvo djevičanski neobrađene 
građe, tisuće zadataka - i on se bacio u to svom snagom svoga 
temperamenta, da stvara, da diže, da budi. 

Ličnost Augusta Šenoe značajna je s dvije strane — i kao 

umjetnika i kao kulturnog radnika najvišeg tipa. S literarno-histo- 
rijskoga stajališta on je čovjek, koji je prvi uspio da istinski usta¬ 
lasa naš ustajali i nemarni svijet, da ga svojom umjetnošću osvoji, 
da ga svojim idealističkim optimizmom osokoli, pomladi. Ta je 
važnost tolika, da se čitava hrvatska književnost do konca 19. vi¬ 
jeka ne da ni po svojim karakteristikama ni po svom odnošaju 
prema publici ni zamisliti bez njega. Kao književnik pripada on 
najvišem tipu duhovnog radnika, kod kojega su isticanje vlastite 
ličnosti, slava, novac i magloviti ideal umjetnosti sami za se nešto 
strano; glavno im je, da se intenzivno diže njihova sredina prema 
svijetlu i ljepoti. Odatle lična skromnost i uvjerenje o relativnoj 
vrijednosti svega, što su stvarali. Radio je prema vlastitom principu; 
„Ti dodaj zrno svoje za velik ljudski rod 44 . — No odatle i apsolutna 
vrijednost ličnosti, i književničke i čovječje. Sud o takvoj ličnosti 
ne stoji do promjenljivih kriterija, kojima pojedino doba mjeri ljude, 
već do stvarnoga doprinosa, što ga je netko nacionalnoj i općoj 
kulturi dao, do količine duše, pregnuća, topline, što ih je netko u 
svoj rad unio. A s ovoga stajališta može Šenoa i sa stajališta bu¬ 
dućih generacija više da dobiva nego da gubi. 

Čitavo Šenoino životno djelo sačinjava jednu cjelinu, pro¬ 
žetu jednom mišlju, u kojoj je cjelini njegova beletristika samo naj¬ 
sugestivniji i najtrajniji dio. 

Shvaćena u vremenskim relacijama, s literarno-historijske 
strane, Šenoina beletristika u idejnom pogledu znači u našoj ta¬ 
danjoj književnosti čitavu revoluciju. Svoj zahtjev za dinamičkim 
karakterom literature on je potpuno ostvario u svojoj pripovijesti i 
u svojoj pjesmi, iznijevši u njima prvi put u hrvatskoj književ¬ 
nosti — aktuelne životne probleme, čineći beletristiku sredstvom u 
borbi, pokretalom u radu za stvaranje ljepšeg i pravednijeg života. 
Taj svoj značaj imade Šenoina umjetnost nesamo u poredbi sa sta¬ 
rijom književnošću našom, nego i u poredbi s novelistikom njegovih 
suvremenika (J. E. Tomića, Ferde Becića), koji su u bitnosti samo 
nešto bolji nastavljači naše novele iz doba prije Šenoe. I suvre¬ 
mena kritika smatra na pr. Tomićeva „Zmaja od Bosne 44 samo 
reakcijom na onaj način, kako su naši pisci iz vremena apsolutizma 
opisivali muslimanski svijet. — Shvaćena pak s obzirom na kasnije 
vrijeme, Šenoina novelistika znači radikalan i veoma uspio po¬ 
četak, da novela ne bude samo zabava za dokone ljude, već da se 

u njoj ima zrcaliti njeno doba, sa svojim nagnućima i interesima. 
Šenoa je svojom novelistikom našim pripovjedačima otkrio vidike 
i područja, za koja oni prije njega nijesu ni slutili, a sam je počeo 
umjetnički iscrpljivati građu, koja može da posluži za cio niz umjet¬ 
ničkih djela. Đalski sa svojim zagorskim motivima i historijskim 
romanima, Kozarac sa svojim ekonomskim i socijalnim momentima, 
Leskovar sa svojim tragedijama inteligenata, Kumičić i Kovačić 
sa svojim selom i historijom — svi oni vuku elemente svoga stva¬ 
ranja od šenoe, koji je sva ta područja načeo, ne iscrpivši se me¬ 
đutim ni na jednom području sasvim. On je kao neumorni rovač. 
koji diže, otkopava, iznosi na vidik interesantnosti, krči stazu i po¬ 
kazuje put, idući sam dalje, prepuštajući drugima, da taj put po¬ 
ravnaju i usavršuju. U svojim je pojedinostima naša novelistika 
poslije Šenoe našla dobrih reprezentanata, koji su njegove poticaje 
razvili dalje i stvorili bujnu novelu, svaki na svome području, jedan 
s jače naglašenom ovom, a drugi s jače naglašenom onom stranom. 
No u onoj univerzalnosti umjetničkih interesa, u sposobnosti, da 
opazi i obuhvati u svojoj noveli toliko različitih životnih pojava, 
toliko oprečnih tipova, da sve to u isto doba prožme jakom aktivi- 
stičkom notom -— u tome Šenoe nesamo nije natkrilio nego ni do¬ 
stigao nitko. On ostaje najveći hrvatski literat, sa svestranošću 
životnih i književnih interesa, s konzerviranom svježinom, s neotup- 
ljenim dojmovima i za one životne pojave, koji baš ne pripadaju 
u shemu njegova stvaralačkog genrea. U ovoj širini horizonata, u 
ovoj spremnosti, da reagira na sve poticaje života i da ih obuhvati 
svojom umjetnošću, pravi je nastavljač Šenoina novelističkog rada 
Vjenceslav Novak — s razlikom, što su kreativne sposobnosti 
Šenoine bile jače, njegova erudicija opsežnija i njegova umjetnička 
savjest budnija, ne dopuštajući mu, da baca na papir ono, što još 
nije prevalilo potreban put od inspiracije do umjetničke dozrelosti, 
dok je Novak radio prebrzo, dajući ponajviše samo nacrte. Od po¬ 
četka svog literarnog rada do njegova kraja Šenoa je u uskoj vezi 
s aktualnim zadacima svoga vremena. Svaka njegova pripovijest, 
specijalno nakon „Zlatarova zlata , u stvari je izgrađen i naglašen 
jedan zadatak suvremenog doba. U tom pogledu imadu jednako 
značenje i njegovi historijski romani kao i pripovijesti iz njegova 
vremena. Kao čovjek, koji je bio sav u pokretu, koji je osjećao 
sva gibanja u strukturi društva, Šenoa je svojom novelistikom dao 

velik doprinos upravo kulturnim i socijalnim nastojanjima svoga 
doba, pa je i to doprineslo popularnosti njegovih djela: bio je prvi 
književnik naš, koji je publici dao literaturu, koja joj je bliska, 
koja joj govori o onome, što i njezin život okupira. Dao joj je lite¬ 
raturu, s kojom se može živjeti, koja budi na razmišljanje, koja 
ispunjava čuvstveni život, a ne pobuđuje samo fantaziju na besko¬ 
risne zalete u neki daleki svijet, koji ima tako malo veza s onim, 
što čovječji duh ispunja u realnom životu. 

No u isto doba pridonio je toj popularnosti sam umjetnički 
karakter Šenoine novelistike. Potrebe, koje su u jednom momentu 
veoma akutne, postaju s vremenom bez značenja: način pisanja, 
jednom nov i privlačiv, postaje s vremenom otrcanim. Šenoina no- 
velistika nije danas moderna ni u jednom ni u drugom pogledu. No 
onaj unutrašnji, stvaralački, umjetnički momenat u toj je nove- 
listići tako jak, da ona ostaje privlačiva i interesantna i u vrijeme, 
koje se mnogo udaljilo od Šenoinih pogleda na život i umjetnost. 
Jer je sve u njoj duboko proživljeno, jer ta proživljenost i nepo¬ 
srednost i sačinjava ono, što ostavlja tako jak dojam. 

Po svim tim elementima svoga stvaranja Šenoa nije samo naš 
prvi, nego i najbolji romansijer, kad se uzme u obzir i kasnije doba. 
Najopsežniji je po bogatstvu svojih motiva, po opširnosti svoje 
građe, po širini svojih tendencija, a najjači po snazi, kojom je kadar 
da u čitača evocira sliku događaja i ljudi, o kojima pripovijeda, po 
snazi, kojom tek pravi umjetnik može da bar na čas prikuje čitača 
uza se, i sugerira mu ono osvijetljenje života, koje hoće. Taj se sud 
može mirno izreći, nakon više od 40 godina poslije njegove smrti. 
Jer ako čovjek pročita uporedo na pr. jedan roman kasnijega Đal- 
skoga i jedan Šenoin roman, onda je utisak Šenoe jači. Daleko 
smo od njegovih životnih pogleda; književne se potrebe mijenjaju, 
no snaga umjetnika nije u ovom ili onom obilježju, u ovom ili onom 
pravcu, već u snazi, kojom on može da svome čitaču narine onakvu 
sliku svijeta i ljudi, kakvu je vidio on. A u tome nije Šenoe do danas 
kod nas natkrilio nitko. „Zlatarovo zlato**, „Mladi gospodin**, „Se¬ 
ljačka buna** ostaju među najboljim produktima novelistike na 
našem jeziku, unatoč toga, što su pisali Novak, Đalski, Kozarac, 
Kumičić, Leskovar, Veselinović, Uskoković, Sremac itd. Ivan 
Cankar, i ako velik umjetnik, veličina je druge vrste. — A Dora 
Krupićeva, Janko Lugarić, paprenjarka Magda, Miloš Radak itd. 

ostaju zauvijek milim znancima, kojima se čovjek — izmučen lite¬ 
raturom i „literaturom** — nakon duljih vremenskih razmaka ipak 
može na časove da vraća. 

U svome članku „Naraštaji u novijoj hrvatskoj književnosti** 
dr. D. Prohaska protivi se tome, što se sedamdesete godine hrvat¬ 
ske književnosti obično nazivaju Šenoinim doba, te prema Šenoi 
ističe Markovića, kao isto tako snažnu pojavu. Međutim dr. Pro¬ 
haska ne će imati pravo. Marković je doista važna književnička 
pojava, osobito u poređenju sa starijom hrvatskom literaturom. No 
njegovo značenje za književnost nije ni izdaleka onakvo, kakvo je 
značenje Šenoino. Markovićev se literarni rad uglavnom već zavr- 
šuje, kad Šenoa tek počinje da stvara svoja najbolja djela. „Kohana 
i Vlastu** izdao je Marković 1868., „Benka Bota“ 1872., „Karla 
Dračkoga** 1872., a intenzivni umjetnički rad, po kome je Šenoa 
i postao tako velik, započinje se istom iza ovih godina. Šenoa je na 
razvoj književnosti silno djelovao kao urednik, a Marković je svoju 
uredničku karijeru morao brzo da napusti. Važnost Šenoine pojave 
nije samo u beletristici, nego u svestranoj aktivnosti, kojom je na 
tolikim područjima poticao na rad. Marković je pak i kao profesor 
bio trom, a u umjetnosti je više doktrinanac negoli spontani stva¬ 
ralac. Šenoina umjetnost doima se kao priroda, a Markovićeve se 
stvari, osim mladićskih produkata, doimaju kao hladni kipovi, od¬ 
više proračunani, a da bi mogli osvojiti sasvim. Šenoine su stvari 
svojom umjetničkom snagom prodrle u najšire slojeve društva, osva¬ 
jajući svojom toplinom i ljupkošću; za Markovićevu su pak umjet¬ 
nost i intelektualcima trebali tek dokazivati njene prednosti. Mar- 
kovićeva je kritika učenjačka, bez pravoga poleta i dodira s čita¬ 
ocem, a Šenoa bez mnogo okolišanja izriče bit stvari. Sve to ne 
znači umanjivanje Markovićevih zasluga; no u razvoju naše knji¬ 
ževnosti u Hrvatskoj nije on ostavio gotovo nikakvih tragova, a 
Šenoa je potaknuo gotovo sve. 

Sav u pokretu, sav u radu, Šenoa je imao malo književničke 
taštine, gledajući više na stvar negoli na ličnost. ,,Mi osuđujemo 
svaki monopol, svako spletkarenje, svaki aristokratizam ili zavid- 
nost u književnosti i želimo samo jedno — a to natukosmo ne je- 
damput — da se sve naše radne sile slože u jednu republiku pod 
zastavom narodne prosvjete, a pred toli lijepom i uzvišenom idejom 
moraju iščeznuti majušne osobne antipatije, ako ih gdje ima“ — 

govori on godine 1878. u „Vijencu 4 ' u povodu Bogovićevih tužba 
na mlađe književničko pokoljenje. — U isto doba Šenoa je na sebi 
osjetio svu težinu književničkoga poziva u zemlji, gdje se knjiga 
smatra luksusom, i gdje je književnik ili luda ili nadčovjek. „U nas 
se radin i talentiran čovjek veoma teško probija. Kad govorima o 
svojim ljudima, stvaramo iz njih ili đavole ili anđele. Zbog manjih 
pogrešaka — a tko ih nema — uništavamo zaslužne ljude, a ime 
velikih rodoljuba dajemo nitkovima 44 — govori u članku o Stjepanu 
Ivičeviću, izričući u ovim rečenicama i mnogo svojih iskustava. 

„Pisati o književniku govori Šenoa u članku o Janku Jur- 
koviću — treba s obzirom na prilike, u kojima je radio; ne s obzi¬ 
rom današnjega vremena, kako bi pisac trebao da piše, nego kako 
je mogao da piše. Kod nas većina književnika mora po danu služiti 
kruh, a tek po noći, kad druga gospoda spavaju, može se, izmučen 
od drugoga posla, dati na pisanje — dok kod drugih naroda knji¬ 
ževnici mogu svoje najbolje časove i punu snagu posvetiti peru. — 
A k tome se šuplja gospoština, kojoj je sve hrvatsko tuđe, iskesuje 
na literate -— koji su upravo i stvorili sve, što imamo. Eppur si 
muove! — Zato ne valja gubiti nade, al potomstvo neka uvaži ne 
samo to, što se je pisalo , već što se je pisati moglo, da su naši pisci 
sretniji bili, da im se smiješio Medicejski vijek 44 . 

O Šenoi ne treba međutim spuštati mnogo mjerilo. Ako je ka¬ 
rakteristika velikih pisaca u tome, da se čovjek u različitim razdob¬ 
ljima života može vraćati k njima i nalaziti u njima ljupkosti, iskre¬ 
nih ganuća, poticaja za lelujanje fantazije i onda, kad mu je njihov 
svijet već stran, tada i Šenoa ide među velike pisce. Sličnu svje¬ 
žinu čuvaju od naših starijih pisaca još samo Lazarević i Veseli- 
nović. Čitavo pak njegovo djelo stoji — na međi između dva men¬ 
taliteta, dvije generacije — kao velik kip. Od njega padaju s povr¬ 
šine ukrasi, čak pojedini dijelovi, no okosnica stoji kroz decenije 
visoka, čvrsta, čvršća i privlačivija od produkata tolikih kasnijih 
slavljenika, — Literarna pak historija naša, koja se znala raspisati 
o mnogo neznatnijim pojavima od Šenoe, morat će se uvijek vra¬ 
ćati do njega, kadgod bude htjela da ozbiljno prodre u duhovna 
strujanja našega modernoga života. Šenoa još uvijek nalazi mnogo 
čitalaca i obožavalaca, i to je najbolji znak, kako su živi elementi 
njegove umjetnosti, i kako je on svojom aktivnošću duboko zadro 
u naše narodno biće. 

napomene 


Naslov, a prema tome i sadržaj ove knjige trebao je da bude, po 

prvotnoj namjeri izdavača, „Esej i kritika". Od toga se tokom posla moralo 

odustati, jer je područje eseja stvarno neomeđeno, pa bi morale doći u obzir 
sve grane znanja i umijenja, jer na svakom polju ima pisaca koji su pisali sjajnim 
stilom i dali esejistički zaokružene, stilski izgrađene i sugestivne radove. To 
vrijedi naročito za struke koje su književnosti „pogranične": likovna umjetnost, 
glazba, povijest, filozofija itd. Ali i prirodne nauke, putopisi, biografije i dr. 
dali su u svojoj struci jakih duhova koji su ujedno bili vrsni stručnjaci i odlični 

pisci. Na taj bi se način predmet knjige proširio u beskrajnost, pa je stoga 

njegovo područje omeđeno tako, da s ostalim knjigama ovoga zbornika čini jedin¬ 
stvenu cjelinu. Ako je u ostalih pet svezaka prikazana produktivna hrvatska 
književnost kroz stotinu godina, to je opravdano da se u ovoj, šestoj, govori u 
okviru te iste stvarne građe. To više što ovakvih radova dosad kod nas uopće 
nije bilo. Skala je interesa već i tako dosta široka, kada se pomisli da kritički 
rad sam ima u jednu ruku karakter umjetničkog saživljavanja i uživi javan ja, a 
u drugu naučnog istraživanja kod kojega se nužno dotiče povijesti, filologije, 
filozofije i drugih područja. Tako su Kurelac i Veber u prvom redu filolozi, 
Breyer kulturni historik, Grgeč mnogim svojim radovima historik, itd. Napose 
treba spomenuti da sastavljač žali što nije mogao više prostora ustupiti kritikama 
kazališta i drame; jer kako drama sama u ovaj zbornik nije mogla ući, to je bar 
ovdje zastupana pitanjima prosuđivanja i interpretiranja dramskih djela (Veber, 
Miletić, Lunaček). Magistralni radovi na tom polju kao Šenoin iscrpni članak 
„O našem kazalištu", Miletićeva studija o verizmu, Nehajevljev esej o glumcu, 
nisu mogli, poradi omeđena prostora, doći u obzir. Kazališna je kritika imala 
kod nas svojih odličnih zastupnika, i ona bi sama, u izboru, mogla ispuniti 
ovakvu knjigu, a to bi i zaslužila. 

Tekst ogleda koji su u ovoj knjizi potpuno je nepromijenjen, kao i u 
dosadanjim sveskama ovoga zbornika. Glede pravopisa ostalo je u principu isto 
načelo, samo je kod nekih starijih pisaca naročiti karakter njihova rada tražio, 
da se njihov jezik i način pisanja zadrži što vjernije. To vrijedi naročito za 
Kurelca i Vebera kod kojih je baš spor oko jezičnih pitanja igrao znatnu ulogu. 
Premda u ovu knjigu nije uzeta nijedna njihova filološka rasprava, jer to ne bi 
danas imalo interesa, to se čuvanjem njihova govora htjelo pokazati u čemu je, 
praktično, ležala bit stvari i karakter „riječke" i „zagrebačke" škole. Staro 
„rogato e“ (e) razriješeno je međutim onako kako se danas piše (ije, je) iz 
grafičko-tehničkih razloga, ali i zato što se ono i onda faktično moralo tako 
izgovarati. Kod Šenoe je uzet tekst onako kako je bio pripremljen za Minervino 
izdanje Šenoinih djela, dok su kod Markovića stariji gramatički oblici zamijenjeni 
novijima, jer se uopće išlo za tim da se čitava građa ove knjige što više približi 
današnjem čitaocu kao živ i djelotvoran duh naše prošlosti, a ne kao mrtva 
starina, to više što ovo nije nikakvo kritičko izdanje tekstova, nego sintetičan rad. 

Izbor je stvarno obrazložen analizom sadržine u uvodnoj studiji ove 
knjige. Treba naročito napomenuti, za razliku od ostalih svezaka, da kritička 
djela nisu nerazdjeljive cjeline umjetničke inspiracije, pa stoga se kod njih lako 
i opravdano odustalo od principa da se ne štampaju izvaci iz većih djela. Razlog 
je tomu postupku i taj, što kritici, čiji je rad obilatiji, nesumnjivo baš u veća 
djela unose najjače rezultate svoga rada, i što su im ta djela redovno ili najjača 
ili stvarno najznatnija. Prema tome, izvaci su dani kod Markovića, Breyera, 
Drechslera (Vodnika), Marjanovića i Barca, ali uvijek tako da je ono što je 

uvršteno ostalo nepretrgnuta cjelina u kojoj nije izmijenjena nijedna riječ teksta. 
Kod Grgeča je ispušten prvi stavak studije koji nije u neposrednoj vezi s pred¬ 
metom. Jer je kritika naučan rad koji donosi uvijek sa sobom i izvjesnu opsežnost, 
to bi slika rada pojedinih kritičara ispala površna i nejasna, kada bi se, za volju 
što većeg broja uvrštenih pisaca, štedjelo prostorom kod pojedinaca. Stoga se 
radije odustalo od potpunosti u pogledu lica (kako je razloženo u uvodu), na 
korist zaokruženosti onoga što je, iz bitnih razloga, ušlo u ovu svesku. Dakako 
da se da diskutovati o tom što bi, kod pojedinih pisaca, bilo preče da se uvrsti; 
sastavljač je na primjeru Marjanovićevu pokazao kako bi nerijetko bilo korisno 
da se uvrste i po dva ogleda od istoga pisca; ali to ne dopušta opseg knjige. 
Tko polazi sa sastavljačeva stajališta da hrvatsku književnost treba ne samo 
poznavati i procjenjivati, nego ponajprije i nadasve i 1 j u b i t i, taj će ove 
odabrane stranice čitati pažljivo i s razmišljanjem, te će bez sumnje nalaziti 
mnogo razloga koje ne treba napominjati, zašto je uvršteno od pojedinih pisaca 
ovo a ne ono. 

Poredaj članaka drži se ovdje kronologije rođenja pojedinih pisaca bez 
izuzetka. 

Izraz kojim se nazivaju pisci kritika glasi točno po gramatici: kritik, 
gen. kritika, i on je u principu i proveden; ali kako, naročito u kosim padežima, 
gdje se u isti mah radi i o kritici (sastavku) i o kritiku (čovjeku) može da dođe 
do nesporazumijevanja, upotrebljen je katkad i izraz kritičar , radi veće jasnoće, 
i samo izuzetno. On je, dakako, u živom i praktičnom govoru kud i kamo 
pretežniji. 

Bilješke (note) kod pojedinih radova naučnog karaktera (Barac, 
Drechsler, Grgeč i dr.) ispuštene su ondje gdje služe samo kao dokumentarno 
citiranje vrela, jer će u tom slučaju čitalac svakako posegnuti za originalnim 
izdanjem; zadržane su one bilješke koje su organski sastavni dio teksta ili, kao 
n. pr. kod Krleže, ilustriraju kritičku metodu piščevu. Kod članka A. Barca 
o Šenoi metnut je naslov kojega u originalu nema, jer je tamo poglavlje knjige 
označeno brojem, a ispod broja je više podnaslova koji označuju sadržinu 
odsjeka. 

Lj. M. 


BIBLIOGRAFIJSKE BILJEŠKE 


Općih radova o samoj književnoj kritici koji bi bili definitivno 
mjerodavni i temeljiti, kod nas još uopće nema; najstvarnije je ono što je do¬ 
neseno u ovoj knjizi, u člancima M. Marjanovića i A. Petravića. Pored toga 
dolaze dakako u obzir dotični dijelovi knjiga o povijesti književnosti koje su već 
više puta navedene u drugim sveskama ovoga zbornika (Šurmin, Prohaska i dr.). 
Ali treba ovdje naročito napomenuti, da će relativno najpotpuniju i najiscrpniju 
sliku naše kritike dobiti svatko tko uzme u ruke bibliografijske bilješke ostalih 
pet svezaka ovog zbornika: tu su što iscrpnije i što potpunije izneseni svi radovi 
i, kao pisci kritičkih prikaza, čak i mnoga imena koja inače ne reprezentiraju 
kritičkih pisaca u naročitom smislu, a dala su odličnih pojedinih radova, kao 
n. pr. Ogrizović o Matošu i si. Ali će se, u drugu ruku, opaziti da je u tom 
bezbroju sitnijih radova prilično mnogo i takvih koji će većini čitalaca ostati 
neprilazni i koji stručnjaku daju tek koji sitni i neznatni oslonac, a za definitivnu 
procjenu djela i pisaca nemaju presudna značenja. Radi uštednje i tako već vrlo 
omeđenog prostora, nisu navedeni svi ti radovi ovdje, podsjećajući čitaoca na 
cjelinu zbornika „Sto godina hrvatske književnosti". 

O pojedinim piscima: 

BARAC ANTUN, rođ. 1894. u Kamenjaku kod Grižana, svršio gimn. na Sušaku, 
filozofiju u Zagrebu, srednjošk. nastavnik, zatim sveuč. profesor u Zagrebu. 

Izdanja: Vladimir Nazor (skica za studiju), Z. 1918. — Simon Gregorčić, 
Antologija, Z. 1924. — August Harambašić, Antologija 1926. — August Šenoa, 
Studija, Z. 1926. — Ksaver Šandor Gjalski, Beograd 1927. (34. knj. Društva 
sv. Save). — S. S. Kranjčević, Izabrane pjesme, Beograd 1929. (S. K. Z.). ^ 
A. Šenoa, Čuvaj se senjske ruke, Beograd 1931. (S. K. Z.). Mirko Bogović, 
Z. 1933. (Rad Jugosl. Akad. Z. i U. Knj. 245.). ^ Suradnja u Stanojevićevoj 
Narodnoj Enciklopediji. Uređuje kritičko izdanje Sabranih djela Augusta Šenoe 
(Binoza), Z. 1931.-—1935. — Od članaka: Jugosl. Njiva 1926.: Ljubo Wiesner; 
Savremenik 1928.: Fr. Mažuranić, Vjenc. Novak; 1929.: Između filologije i este¬ 
tike; Hrv. Kolo 1929.: De Vigny, Carducci, Kranjčević; Letopis Mat. Srp. 1930.: 
Vlad. Nazor i Fr. Mažuranić; Hrv. Revija 1931.: Botić kao pjesnik; Mladost 
1931.: O kritikama Šenoinih djela. — Šišićev zbornik 1929.: Hrvatski prijevod 
„Prime donne“. 

Literatura: Lj. Maraković, Hrvatska Prosvjeta 1920.: knjiga o Šenoi; 
1933.: Studija o M. Bogoviću. 

BREYER MIRKO, rođ. 1863. u Varaždinu, svršio srednju školu u Varaždinu i 
Zagrebu, boravio u inozemstvu (Aden, Hamburg, Beč), od 1903. u Zagrebu. 

Izdanja: Pokus bibliografije povijesti pobjede kod Siska 1593., Križevci 
1893. — Prilozi k starijoj književnoj i kulturnoj povijesti hrvatskoj, Z. 1904. — 
Antun Conte Zanović i njegovi sinovi, Z. 1928. (M. H.). — Tragom života i 
rada Frana Kurelca (rukopis spreman za štampu). 

Literatura: M. Breyer, Iz mojih ?apisaka, Petnaest dana 1933. 

DRECHSLER (VODNIK) BRANKO, rođ. 1879. u Varaždinu, svršio gimn. u 
Varaždinu, filozofiju u Zagrebu, Pragu i Krakovu; od 1903. profesor sred. škole 
u Osijeku, 1904. u Zagrebu, od 1911. docent, od 1922. profesor sveuč., umro 
1926. u Zagrebu. 

Izdanja: Prvi hrvatski pjesnici, Prag 1901. — Petar Preradović, Z. 1903. 
— Slavonska književnost u 18. vijeku, Z. 1907. Stanko Vraz (Preporodne 

studije I.), Z. 1909. (M. H.). — Antun Mihanović, Z. 1910. — Ante Starčević, 
Z. 1912. — Povijest hrvatske književnosti I. (Glagolska književnost od V. JagićaL 
Z. 1913. (M. HL). — Kritičko izdanje Djela Petra Preradovića, Z. 1919. 
Udžbenici: Hrvatska čitanka za više razr. sred. škola I., Z. 1916. — Izabrane 
narodne pjesme: I. Junačke, Z. 1908. — Izdao u svojoj nakladi: Hrvatski pri¬ 
povjedači (Leskovar, Nazor, Šimunović i dr.); Odabrana djela za školu (Nazor, 
Kurelac); Djela Vladimira Nazora (nedovršeno izdanje). 

Literatura: Josef Mati, Br. Vodnik als Literarhistoriker, Slavia, Prag 1928. 

GRGEČ PETAR, rod. 1890. u Kalinovcu, gimn. svršio u Travniku, filozofiju 
u Zagrebu. Učestvovao u svjetskom ratu, zatim bio u talij. zarobljeništvu u 
Noceri Umbri, poslije povratka bavio se publicistikom, zatim profesor nadb. 
gimnazije u Zagrebu. 

Izdanja: Stare slave djedovina (hrvatska povijesna pjesmarica), Z. 1924. 
— Hrvatski Job, Z. 1932. — Od Hrvatske do Indije, Z. 1933. — Pokrenuo i 
uređivao književni almanak: Selo i grad, Z. 1929. i dalje. — Kritički eseji izišli 
su ponajviše u „Hrvatskoj Prosvjeti 44 , i nisu nigdje napose preštampani (Pjesnici, 
čitaoci i kritici 1919.; Pjesništvo i ritam 1920.; Tradicija, kritika, književnost i 
nazor o svijetu, Nacionalizam u beletristici 1933.). 

JAKŠA ČEDOMIL, (Jakov Ćuka), rod. 1868. u Zaglavi na Debelom otoku kod 
Zadra, svršio gimnaziju i bogosloviju u Zadru, više teol. nauke u Rimu. U 
Zadru kapelan i kateheta, zatim u Splitu, kanonik od 1903., umro 1929. 

Izdanja: Brojni kritički radovi, prikazi i portreti nisu nigdje napose izdani. 
Potpunu bibliografiju, lako prilaznu i vrlo točnu, donosi A. Petravić u knjizi: 
Treće studije i portreti, Split 1917., kao dodatak prikazu o Č. Jakši, koji je 
štampan u ovoj knjizi. 

Literatura: A. Petravić, Čedomil Jakša, Treće studije i portreti, Split 
1917. (Uvršten u cjelini u ovu knjigu). — M. Marjanović, Jakša Čedomil i 
umjetnost, Svjetlo (Karlovac), 1900. — Prohaska str. 137. i si. — A. Petravić, 
Jakša Čedomil, nekrolog, Srpski Književni Glasnik 1929. 

KRLEŽA MIROSLAV, rod. 1893. u Zagrebu, biografijski podaci u IV. sv. 

Izdanja: Izlet u Rusiju, Z. 1926. — Moj obračun s njima, Z. 1931. — 
Eseji, knjiga prva, Z. 1932. 

Literatura: Stanislav Šimić, Krleža kao kritik, Z. 1933. 

KURELAC FRAN, rod. 1811. u Bruvnu, škole u Rakovcu, Karlovcu i Gracu, 
1830. filozofija u Zagrebu, 1834. u Požunu, zatim u Beču kao učitelj jezika 
(Vukov „sekretar 44 ), 1849. profesor gimnazije na ivijeci, 1862. prof. u đakovačkom 
bogosl. sjemeništu, 1866. suplent u Zagrebu, otpušten, od 1872. dobivao potporu 
Akademije, umro 1874. u Zagrebu. 

Izdanja: Govori iz rimskih pisaca, Rijeka 1849. — Kako da sklanjamo 
imena, Rijeka 1852. — Recimo koju, Z. 1860. —- Fluminensia, Z. 1862. — Runje 
i pahuljice, Z. 1868. — Jačke, Z. 1871. 

Literatura: B. Vodnik (Drechsler), Život i djela Frana Kurelca, u knjizi: 
F. Kurelac, Runje i pahuljice, izbor iz Kurelčevih djela, Z. 1916. — M. Breyer, 
Tragom života i rada Frana Kurelca (u rukopisu, jedno poglavlje u ovoj knjizi). 
(U tom su djelu sintetizirani i prijašnji manji radovi istoga pisca: Ljudevit Gaj i 
Fran Kurelac, Iz riječkih dana Frana Kurelca, Fran Kurelac i Matko Baštijan, 
Fran Kurelac und die Tschechoslowaken). 

LUNAČEK VLADIMIR, rod. 1873. u Vinkovcima, studirao u Pragu i Beču 
medicinu, u Zagrebu pravo, posvetio se novinarskom zvanju (Agramer Zeitung* 
Dnevni list, Obzor). Umro u Zagrebu 1926. 

Izdanja: Uvodi o piscima u izdanjima: A. G. Matoš, Umorne priče i Vidici 
i putovi, novo izdanje, Z. 1917.; D. M. Domjanić, izabrane pjesme, Z. 1924. 
(M. H.); Vladimir Vidrić, Z. 1924. — Ostali brojni članci i kritike o književnosti, 
umjetnosti i kazalištu nisu nigdje sakupljeni (od njih treba istaknuti: Dva knji¬ 
ževna pokreta, Savremneik 1907., i Bilanca naše Moderne, Savr. 1923.; Mažu- 
ranić, Kritika 1923.). 

Literatura: Prohaska str. 289. i si. 

MARJANOVIĆ MILAN, rod. 1879. u Kastvu, škole u Pazinu, na Rijeci, u 
Karlovcu i Zagrebu; trgov. tečaj u Pragu. Bavio se publicistikom u Zagrebu, 
1912. u Beogradu, zatim opet u Zagrebu. Za vrijeme rata interniran u Kastvu, 
pobjegao u Italiju, Švicarsku, Francusku, Englesku i Ameriku. 1919. vratio se u 
Zagreb, zatim u Beogradu. 

Izdanja: Poraz i slavlje (s Nehajevom), Z. 1901. — Hrvatski pokret, 
Z. 1903. — Iza Šenoe, Zadar 1906. — Književne studije i prikazi, Z. 1911. — 
Savremena Hrvatska, Beograd 1913. (S. K. Z.). — Vladimir Nazor kao na¬ 
cionalni pjesnik, Z. 1924. 

Literatura: Prohaska str. 289. si. — Matoš, Realizam i artizam, Savre- 
menik 1911. (Štampano u ovoj knjizi). 

MARKOVIĆ FRANJO, rod. 1845. u Križevcima, svršio gimn. u Zagrebu, sveuč. 
1862.—1865. u Beču, od 1868. srednjošk. nastavnik u Osijeku, zatim u Zagrebu. 
1874. sveuč. profesor u Z., 1909. umirovljen, umro 1914. u Zagrebu. 

Izdanja: (Potpunu bibliografiju svih radova donosi Krsto Pavletić u dolje 
navedenom djelu). Estetička ocjena Gundulićeva „Osmana 44 , Z. 1877. — Este¬ 
tika, Z. 1903. — Etički sadržaj naših poslovica, Z. 1889. — Prilog estetičkoj 
nauci o baladi i romanci, Z. 1899. (Rad J. A.). — O Dru. Dimitriju Demeteru 
kao dramatiku ilirske dobi, Z. 1900. (Rad). — O đakovačkoj katedrali (Spomen- 
cvijeće M. H.), Z. 1900. — O tragičnom problemu u Bogovićevu Stjepanu, posij, 
kralju bosanskom, Z. 1900. (Rad). — Od članaka u Vijencu znatniji su: 1809. 
O baladah i romancah, 1873. O antologiji hrvatskog pjesništva svih vremena (Še- 
noinoj), 1872. Kostićev Maksim Crnojević, 1881. Manojlovićevi Mladi dani. — 
Uvodi u izdanja: Preradović, Pjesn. djela, Z. 1873.; Mažuranić, Smrt Smail-age 
Čengijića, Z. 1876. (odlomak u ovoj knjizi); Stanko Vraz, Izabr. pjesme, Z. 
1880.; Aug. Šenoa, Izabr. pjesme, Z. 1881.; Luka Botić, Pjesme, Z. 1885.; Gun- 
dulić, Dubravka, Z. 1888.; Demeter, Teuta, Z. 1891.; Iv. Dežman, Izabr. spisi, 
Z. 1896. — U Spomen-knjizi M. H., Z. 1892.: A. Šenoa, J. Jurković, St. Vraz, 
A. Veber-Tkalčević. 

Literatura: Vj. Klaić, Život i rad F. M., Vijenac 1884. — Dr. B. Vodnik, 
Franjo Marković, Z. 1906. — Ljuboje Dlustuš, D. F. M., Osijek 1915., Krsto 
Pavletić, Život i pjesnička djela F. M., Z. 1917. (M. H.). 

MATOŠ ANTUN GUSTAV, rod. 1873. u Tovarniku, biogr. podaci u knj. IV. 

Izdanja: Ogledi, Z. 1905. — Vidici i putovi, Z. 1907. — Naši ljudi i 
krajevi, Z. 1910. — Pečalba, Z. 1923. — Fejtoni i eseji, Z. 1917. — I dok je 
srca bit će i Kroacije, Z. 1925. 

Literatura: Pored onoga što je zabilježeno u IV. i VI. knj. ovoga zbornika, 
treba napomenuti da je stariji i nešto novog materijala sada sakupljen i lako 
prilazan u knjizi: A. G. Matoš in memoriam, o 20-godišnjici pjesnikove smrti, 
Z. 1934. (Wiesnerova biblioteka, knj. 1.). O radu Matoša kao književnog kritika 
nema nijedne naročite studije; u tom je pogledu još najviše iznio Velibor Gligorić 
u članku koji je preštampan u spomenutoj knjizi. 

MILETIĆ STJEPAN, rođ. 24. III. 1868. u Zagrebu, studirao u Beču, 1895.-1898. 
bio intendant zagrebačkog Hrvatskog kazališta. Umro 8. IX. 1908. u Miinchenu. 

Izdanja: Iz raznih novija I., Z. 1887., II. 1909. — Hrvatsko glumište (1894.— 
1899.), dramaturški zapisi, Knj. I. i II., Z. 1904. 

Literatura, J. Pasarić, Stj. pl. Miletić, Savremenik 1908. — Prohaska 
str. 131. i si. 

NAZOR VLADIMIR, rođ. 1876. u Postirama na Braču, biogr. u IV. knj. 

Izdanja: Esejistički radovi Nazorovi nisu još nigdje sabrani u knjizi. Na¬ 
vodimo najznatnije: Equus quagga ili Nešto o mojoj metrici, Hrv. Revija 1932.; 
Ave, o Rima! Hrv. Rev. 1932.; Kobna lađa ili Carducci, D’ Annunzio i Hrvati* 
„Hrvatsko Kolo“ 1932.; Tragom Rute Moapke, Hrv. Rev. 1933.; Goetheov 
,,Wanderers Nachtlied 44 u našim prijevodima, Nova Evropa 1933.; Da li su 
glasovi prazan šum, N. Evr. 1933.; Dva sastanka s Dinkom Šimunovićem (pred¬ 
govor izdanju „Alkara 44 , Z. 1933.); O hrvatskom jedanaestercu, metrička studija 
(u štampi); Skice i portreti pod starim krovovima Ks. Š. Gjalskoga, Ljetopis 
Jugosl. Akad., sv. 47., Z. 1935.; „Leut i armunika 44 (uvod knjizi: Drago Gervais 
Čakavski stihovi), Z. 1935.; Kako je postao „Medvjed Bruno 44 , Hrv. Rev. 1930*. 
Predgovori definitivnom izdanju „Novih pjesama 44 , „Istarskih bolova 44 , „Pjesama 
moje mladosti 44 , „Slavenskih legenda 44 . 

Literatura: O ličnosti i poeziji Nazorovoj u IV. i VI. knj. ovoga zbornika; 
o književno-teorijskim njegovim esejima nije nitko pisao. 

NEHAJEV (CIHLAR) MILUTIN, rođ. 1880. u Senju, biogr. podaci u knj. IV. 

Izdanja: Studija o Hamletu, Z. 1917. — Rakovica, Z. 1932. (M. H.). — 
Od ostalih brojnih kritičkih radova nije ništa napose izdano (književna, dramska 
i operna kazališna, umjetnička kritika; politika i dr.). Od krupnijih radova na¬ 
vodimo ovdje: Prokletstvo, Savremenik 1907., Glumac, Savr. 1909., Jedna knjiga, 
Savr. 1909., Livadić, Savr. 1910., Nekrolog M. Ogrizoviću, Savr. 1923. — U 
„Hrvatskoj Reviji 44 : Esej o Vlad. Mažuraniću 1928., Naša mlađa likovna umjet¬ 
nost 1928., Vojskovođa 1929., Aforizmi o budućoj umjetnosti 1929., Oko Grgura 
Ninskoga 1929., Čim da proslavimo Aug. Šenou 1929., Knez Biilow 1930., O 
Ivanu Mažuraniću, kancelaru i banu 1930., Umjetnost stoljeća 1932. — U „Hrv. 
Kolu 44 : Spomen-slovo o Jos. Freudenreichu 1927., Stjepan Radić 1928., Put života 
Lava Nikolajevića Tolstoja 1928. — U pripremi je u rukopisu za potpuno izdanje 
pet eseja: Tolstoj, Zola, Flaubert, Ibsen, Strindberg. 

Literatura: Ante Hikec, Dr. Milutin Cihlar Nehajev, Hrv. Rev. 1931.; 
V. J. T., Nehajev, H. Rev. 1931.; Lj. Maraković, M. Nehajev, Hrv. Rev. 1932. 
(v. još u IV. knj. ovoga zbornika). 

PETRAVIĆ ANTE, rođ. 1874. u Starom gradu na Hvaru, svršio gimn. u Splitu, 
bogosloviju u Zadru, zaređen 1897., od 1917. ekonom sjemeništa u Splitu, od 
1919. profesor gimnazije u Splitu. 

Izdanja: Studije i portreti, Z. 1905. — Nove studije i portreti, Osijek 1910. 
—' Treće studije i portreti, Split 1917. —- Četvrte studije i portreti, Split 1923. — 
Iz primorske književnosti, Beograd 1930. — Brojni članci i prikazi u različitim 
časopisima nabrojeni prilikom piščeva jubileja: Novo Doba, Split, 30. VI. 1934., 
broj 152. 

Literatura: Prohaska str. 140. — Jov. Hranilović, Vijenac 1900.; Jakša 
Čedomil, Vijenac 1900. — Č. Č. Šain, Ante Petravić, Novo Doba, Split 1934., 
br. 152.; Autokonfesija Ante Petravića, Novo Doba (14. VII. 1934.) br. 164. —• 
I. Hergešić, Petravićev jubilej, Obzor, 25. IX. 1934. — Jakša Ravlić, Ante Pe¬ 
travić, Jadranski dnevnik, 30. VI. 1934., br. 86. (s bibliografijom). 

ŠENOA ALI GUST, rođ. 1838. u Zagrebu, svršio gimnaziju u Pečuhu i Zagrebu, 
pravo u Zagrebu i Pragu, 1865. u Beču u uredništvu „Glasonoše 44 i „Slavische 
Blatter 44 , 1866. u Zagrebu kod „Pozora 44 , od 1868. gradski bilježnik, 1868. arti¬ 
stički ravnatelj kazališta, 1870. dramaturg, 1873. grad. senator, umro 1881. 

Izdanja: Kritički radovi Šenoini izlazili su u „Naše gore listu 44 , „Pozoru", 
„Agramer Zeitung 44 i „Vijencu 44 , ali nisu sve do god. 1932. nigdje posebno izišli. 
Sada izlaze potpuno pod uredništvom Dra. A. Barca, Z. 1931.—1935.: Sabrana 
djela Aug. Šenoe, Jubilarno izdanje (Binoza) i u izboru u izdanju Djela Aug. 
Šenoe, Z. 1931.-1935. (Minerva). 

Literatura: Vladoje Dukat, August Šenoa kao pisac feljtona, Vijenac 
1894. — Antun Barac, August Šenoa, Studija, Z. 1926. — isti, A. Šenoa kao 
knjiž. kritičar, Savr. 1931. (Ostala literatura o Šenoi u knj. III. i VI.). 

ŠREPEL MILIVOJ, rođ. 1862. u Karlovcu, svršio gimnaziju u Karlovcu i Za¬ 
grebu, filozofiju u Zagrebu, 1884. profesor gimn. u Zagrebu, od 1889. sveuč. 
profesor, umro 1905. u Zagrebu. 

Izdanja: Rimska satira, Z. 1894. — Slike iz svjetske književnosti (M. H.): 
Pjesnički prvaci u prvoj polovini XIX. v., Z. 1891.; Ruski pripovjedači, Z. 1894.; 
Preporod u Italiji u XV. i XVI. v., Z. 1899. — Pokrenuo niz publikacija Jugosl. 
Akademije „Građa za povijest književnosti hrvatske 44 , a u Radu objavio više 
studija o latinističkim pjesnicima i piscima Dalmacije. Od članaka u „Vijencu 44 
važnih za kritiku hrvatske književnosti treba navesti: 1884. Impresionizam; 1885. 
Milton i Preradović; 1887. Gjalski, Pod starimi krovovi (štampano u ovoj knjizi); 
1888. Stanko Vraz, osnivač književne kritike hrvatske; 1889. Mrtvi kapitali; 

1890. Maričon, Lazarević (On zna sve), Josip Kozarac, Matavulj (Novo oružje); 

1891. Jov. Hranilović. L. Lazarević, Preradović prema glazbi, Na rođenoj grudi; 
1893. Mato Vodopić, Iv. Gundulić i Hrvati Banovinski, k biografiji A. Nemčića; 
1897. O Preradovićevim listovima; 1899. O knjiž. radu I. Trnskoga, Puškin i 
Hrvati; 1901. Bilješke o Maruliću. Uvodi u Matičina izdanja: Preradovića 1890., 
Tordinca (Odabrane crtice i prip.) 1890., M. Bogovića 1893.-1895., A. Nemčića 
1898., Puškina 1899. 

Literatura: Prohaska str. 134 i si. — A. Musić, Dr. Milivoj Šrepel, Ljeto¬ 
pis Jug. Akad. knj. 20., Z. 1906. — J. Barle, Dru. Milivoju Šrepelu, Prosvjeta 
1905. — D. Trstenjak, U spomen Milivoju Šrepelu, Savremenik 1905.— Gjalski 
Babić Lj., Milivoj Šrepel, Hrvatska Revija 1930. — Josip Pasarić, Milivoj Šrepel 
u hrvatskoj književnosti, Hrv. Rev. 1930. 

VEBER (TKALČEVIĆ) ADOLFO, rođ. 1825. u Bakru, svršio gimn. na Rijeci 
i u Zagrebu, teologiju u Budimpešti. Od 1849. nastavnik gimn. u Zagrebu, 
1851.-1852. studirao u Beču filologiju, 1860.-1867. ravnatelj zagreb. gimnazije, 
1861.-1867. nar. zastupnik u saboru, 1870. kanonik. Umro 1888. u Zagrebu. 

Izdanja: Djela Adolfa Vebera, kanonika zagrebačkoga, Z. 1885—1890. u 
9 svezaka (štampano samo u 20 primjeraka); u obzir dolaze: sv. III. (ocjene 
gramatika, rječnika, gramatički manji radovi i polemike); sv. IV. (filologija, filo¬ 
zofija i kritika; znatniji članci: Metrika hrvatska, O hrvatskom heksametru, Nješto 
o kazalištu, Ukus, Književnost ilirska, Mejrima U. Bana, Jurkovića Janka Tri 
lipe, Najnoviji pojavi našega pjesništva, N. O. Utješenović, P. Preradović, 
Kriesnice I. Trnskoga, Šćepan Ljubiša kao pisac); sv. IV. (Vjekopis F. Kurelca). 

Literatura: Franjo Marković, Adolfo Veber-Tkalčević, u Spomen-knjizi 
Matice Hrvatske, Z. 1892. 

VRAZ STANKO, rođ. 1810. u Cerovcu kod Ljutomera, svršio gimnaziju u Ma¬ 
riboru, filozofiju i pravo u Gracu, 1838. u Zagrebu, od 1848. tajnik Matice 
Ilirske, umro 1851. u Zagrebu. 

Izdanja: Kritički radovi štampani su u Matičinu izdanju: Dela Stanka Vraza, 
Peti dio: Pesme, pabirci, proza i pisma, Z. 1877. 

Literatura: Šrepel M., Stanko Vraz, osnivač književne kritike hrvatske, 
Vijenac 1888. — Franjo Marković, Stanko Vraz, Njegov život i djela, u Iza¬ 
branim pjesmama (M. H.), Z. 1880. — Isti, Stanko Vraz, u Spomen-knjizi M. H., 
Z. 1892. — Dr. Branko Drechsler, Stanko Vraz, studija (Preporodne studije I.), 
Z. 1909. (M. H. i Slov.) (Posljednje poglavlje štampano je u ovoj knjizi). 

